
Avertisment 


Astăzi este de bonton, când se fac referiri la zeii vikingi, 
să se folosească pronunția corectată a numelor nordice. Astfel, 
Walhalla devine fonetic Valeul, Thor, Dzor, Odin, Ozin și 
aşa mai departe... Devenit circumspect de la prea faimosul 
„Maozedong”, cu care nimeni n-a reușit să se obișnuiască, 
autorul a ales să păstreze forma veche a acestor nume bine- 
cunoscute ca să nu deruteze publicul. 

Cât privește aventura vikingă, este util de precizat că 
aceasta a fost de scurtă durată: nici două secole. După ce au 
fost defăimaţi şi acuzaţi în mod exagerat de toate barbariile, 
vikingii se bucură astăzi de o schimbare bruscă de opinie, 
care tinde să-i prezinte ca pe niște marinari simpatici, făcân- 
du-și în mod corect meseria de prădători (și să le fie de bine 
dacă asta le dădea ocazia să ucidă sau să captureze țărani ne- 
fericiți ca să-i vândă în marile piețe de sclavi din acea epocă!). 
Încă o dată, excesul duce la exces. Care e adevărul? Chiar 
specialiştii recunosc că, în definitiv, nu ştiu mare lucru despre 
această civilizaţie ciudată, ponegrită de grămăticii și istoricii 
timpului. Scrierile respective sunt mincinoase, părtinitoare... 
sau complet realiste? În orice caz, ele par deseori contra- 
dictorii. 

Înainte de a începe povestea care urmează, cititorul va 
trebui să facă unele ajustări îndeosebi în ceea ce priveşte 
vârsta protagonistilor, care îi vor părea poate extraordinar de 
tineri. Însă nu trebuie să uite că, în acea perioadă, erai 

considerat adult de la 12 sau 13 ani. lar relațiile de familie 
erau destul de diferite fată de cele de astăzi. Copiii părăseau 
foarte devreme casa părintească ca să fie plasați în „familii- 
gazdă”, pentru călirea caracterului și pentru a uşura aliantele 
dintre clanuri. 

AUTORUL 


Noaptea lupului 


Lupul și-a rupt lanţul. Iată-l, aleargă, siluetă enormă la ori- 
zontul lumii. Se grăbeşte la o întâlnire fatală, fixată din veșnicie. 
Într-o clipă, va deschide fălcile să înghită luna și soarele. 
Atunci, lumina se va stinge pe cer și noaptea va cădea peste 
Asgard, castelul zeilor, precum și peste Midgard, pământul 
din mijloc, unde sălășluiesc oamenii... 

Lupul și-a rupt lanţul. Din toate colţurile orizontului, 
războinici colosali se ridică și se adună pentru ultima bătălie, 
pentru haosul final. Chiar și șarpele uriaș, care înconjoară lu- 
mea, și-a ridicat îndată capul. Veninul îi curge din gură fără 
curmare, otrăvind ogoarele. 

Este ultima luptă a divinităților. Aruncate una împotriva 
alteia, vor pieri cu sabia în mână și orice viaţă se va stinge, iar 
vântul nu va mai stârni decât vijelii de cenușă negricioasă. 

Lupul Fenrir și-a rupt lanţul. Va înghiţi luna și soarele. 
Vârsta tenebrelor se va statornici pe câmpul de bătălie al zeilor 
morți. Va fi întunericul timpurilor noi hărăzite deznădejdii. 

Da, într-o clipă, lupul va sfâșia aprig soarele, căci a sunat 
ceasul de pe urmă al lumii. Azi e Ragnarök, crepusculul zeilor. 

Sfârșitul timpurilor. 


Mâine, când vor deschide ochii, bieţii oameni vor vedea 
doar întuneric, pentru că cerul va fi asemenea unui lac de 
cerneală. Atunci, vor fi obligaţi să înveţe să trăiască bâjbâind, 
singuri într-o lume fără zei și fără lumină. Atunci, vor fi 

nevoiţi să se lovească de lucruri ca orbii și să accepte să iu- 
bească femei cărora nu le vor vedea niciodată chipul, să 
crească copii care le vor rămâne veșnic necunoscuţi. 

Tremurați, frați oameni, și priviți haosul din jurul vostru, 
pentru că vor fi ultimele imagini pe care vă va fi dat să le 
vedeți! 

Lupul e aici... 

Fenrir sare, își înfige colții în soare, care se frânge și se 
stinge. 

Azi e sfârșitul lumii cunoscute. 

Azi e... Ragnarok. 


Scheletele de fier 


Noaptea nordică îi îngheţa răsuflarea Ingăi. Aburul care 
îi scăpa printre buze se preschimba în paiete de chiciură de 
îndată ce-i ieșea din gură. Inga se opri. Pădurea îi părea vie, 
plină de troli și duhuri rele. Trebuia să facă eforturi ca să re- 
ziste panicii care i se insinua în piept. De obicei, nu era fri- 
coasă, dar se temea de lucrurile care mișună în întuneric. Piticii, 
spiridușii erau gata oricând să le pună la cale o festă răută- 
cioasă oamenilor. 

Mâna înmănușată în piele a doamnei în negru se așeză 
pe încheietura ei, dându-i de înţeles că nu trebuia să meargă 
mai departe. Inga încremeni. Avea șaisprezece ani. Cu două 
zile în urmă, fusese vândută într-o piaţă de sclavi de jefuitorii 
vikingi, care o smulseseră din sânul familiei cu trei săptă- 
mâni înainte. Doamna îmbrăcată în negru o cumpărase pe un 
pumn de argint tăiat în bucăţi, care fusese cântărit cu grijă cu 
balanța, nelipsită de la toate schimburile comerciale. 

— Stai, nu mai mișca! șopti femeia. Vor veni. Vin întot- 
deauna în serile când e foarte frig, pentru că, atunci, copiii 
mor mai repede. 

Inga o privi pieziș. Doamna, înfășurată într-o capă neagră 
cu glugă, se confunda cu întunericul. Abia dacă i se distingea 
fața albă, frumoasă, dar încremenită, a cărei gură nu zâmbea 
niciodată. 

Inga dădu din cap. Dârdâia de frig şi strângea maxilarele 
să nu-i clănțăne dinţii. La șaisprezece ani, era zveltă, cu nasul 

cârn și obrajii plini de pistrui. Părul blond, prins în coadă de 
cal, zburătăcea în aerul înghețat. Aruncă o privire printre trun- 
chiurile copacilor. Un dâmb ocupa centrul luminișului. 

— E locul unde-i abandonează, îi explicase stăpâna. Sătenii 
vin să-și lase aici copiii infirmi ca să-i mănânce lupii. Dar, de 
cele mai multe ori, mor de frig. Trebuie să fim prudente. 
Țăranilor nu le place să fie salvaţi acești plozi. Preferă să-i 
ştie morţi și mâncaţi de sălbăticiunile pădurii. 

— De ce? întrebă cu naivitate Inga. 

— Pentru că vikingii urăsc slăbiciunea. Dacă le-ar permite 
infirmilor să trăiască, asta ar însemna pentru ei slăbirea rasei, 
ar însemna să aducă atingere ordinii naturale a lucrurilor. lar 
ordinea naturală cere ca ființele slabe și betege să piară. Așa 
se întâmplă cu animalele. 

Inga lăsă capul în jos, fără să mai pună întrebări. Provenea 
dintr-o insulă situată mai la sud, unde creștinismul reușise, 
în cele din urmă, să prindă bine rădăcini. Credinţele de la în- 
ceput ale vikingilor se diluaseră în apa sfințită a noilor precepte. 

și amintea că mama ei, Herra Ollafsdottir', obișnuia să 
spună: 

— Vikingii sunt oameni răi, îl urăsc pe Hristos deoarece 
lor crucea le evocă imaginea unei fiinţe învinse, torturate și 
muribunde. Au doar dispreț pentru o asemenea ființă. Iubesc 
doar zeii războinici, aroganţi și proști. Pretind că-l adoră pe 
Odin, pe Thor, dar toți sunt în realitate fiii vrednici ai lui Loki”. 


— Nu adormi! șopti doamna în negru la urechea fetei. 
Vrei să mori îngheţată? la arma asta. Poate va trebui să alun- 
găm lupii. Nu uita că atacă întotdeauna pe la spate. Sar pe 
umeri, îți apucă ceafa între maxilare şi încep să se legene ca 
să-ţi rupă vertebrele. Nu trebuie să te întorci niciodată cu spa- 
tele la ei. Ai înţeles? 


! Literal, „Hera fiica lui Olaff”. Numele de familie nu exista încă. Era 
suplinit de indicarea relației de rudenie sau de o poreclă (n.a.). 

? Loki, zeu farsor și răufăcător, pus tot timpul pe glume nefaste. Mincinos, 
şarlatan, făcea rău doar ca să se distreze (n.a.). 

— Da, stăpână, murmură Inga, strângând între degete 
mânerul pumnalului. 

Apoi, îl privi cu atenție. Era un fier de proastă calitate. 
Vikingii nu știau să facă arme bune. Săbiile lor se îndoiau în 
timpul luptelor. Coifurile lor nu foloseau la nimic. Inga putea 
să-şi dea seama dacă metalul era sau nu bine călit doar atin- 
gându-l ușor. De câțiva ani, grava motive pe bijuterii, veselă de 
argint, chiar și pe coifuri și săbii. 

— Auzi! o avertiză doamna în negru. Vine cineva. Ascun- 
de-te. Dacă ne vede, ne ucide. 

Inga se spuse. De când ajunsese pe insula corbilor, nu se 
mai mira de nimic. Aici, timpul părea că se oprise în loc. Oa- 
menii își păstraseră credinţele de altădată și aveau o ură în- 
dârjită față de creștini. A veni în sprijinul neajutoraţilor li se 
părea o aberaţie. 

— Tu eşti o fată de la oraș, îi spusese stăpâna ei, rânjind, 
la puţin timp după ce o cumpărase. N-ai habar de legile după 
care trăim în acest colt pierdut al mărilor. Aici, îi aruncăm și 
acum pe bătrâni din vârful falezelor când nu mai sunt de niciun 
folos comunităţii. Nu îngrijim bolnavii, ci îi abandonăm într-un 
loc izolat, încredinţându-i divinităţilor, e mult mai simplu. 


Se apropia un om, făcând să trosnească crengile sub pi- 
cioare. Era un bărbat puternic, bărbos, cu o bonetă de lână 
trasă pe cap până în dreptul ochilor. Cu un aer posac, ţinea 
în braţe un bebeluș înfășat într-o pânză. Sugarul, ameţit cu 
hidromel pentru ceea ce avea să urmeze, dormea dus. 

Bărbatul îl așeză în vârful dâmbului și îi întoarse spatele 
fără să-l mai privească. Îi era rușine, dar nu pentru că își aban- 
donase copilașul lupilor, nu, ci pentru că zămislise un fiu cu 
un picior mai scurt decât celălalt. Luase hotărârea să arunce 
vina pe femeia lui. Prea bătrână. „S-a stricat fătătoarea”, își 
zicea el. Fusese folosită de prea multe ori. Trebuia s-o schimbe. 
Să-şi ia o concubină tânără, în stare să nască copii fără să-i 
facă surprize urâte. Grăbi pasul. Gata! Nu avea foarte mare 
importanță, mureau mulți copii mici. Supărător ar fi fost dacă 

s-ar fi aflat. Nu voia ca tovarășii lui de luptă să creadă că-i scă- 
zuse atât de mult virilitatea, încât concepea copii infirmi. Nu 
i se spunea Otar Marele Stejar? Un stejar nu putea suporta să 
procreeze vlăstare diforme. 

„N-am să mă mai ating de ea, hotărî el. Data viitoare ar 
fi în stare să facă un plod cu rât de porc!” 

Bărbatul dispăru printre copaci, așteptând momentul 
când lupii, aţâţaţi de mirosul de carne proaspătă, vor da sem- 
nalul de adunare cu urletul lor. 


Inga își îndreptă spatele. Trebuia să se miște. Frigul o 
prindea în carapacea lui. Nu-și mai simţea degetele. Era si- 
gură că gerul i le lipise de mânerul pumnalului. 

„Să luăm copilul și să plecăm!” își repeta ea. Nu mai putea. 
Fiică a orașului, încă nu se obișnuise cu frigul intens, care o 
pătrundea până în măduva oaselor. 

„Am impresia că venele mi se preschimbă în tuburi de 
sticlă, își spuse ea. Se vor sparge îndată ce voi începe să merg.” 

— Așteaptă, repetă doamna în negru. Nu mai suntem 
singure. Nu simţi mirosul? 

— Lupu? gemu Inga. 

— Nu, oamenii, răspunse castelana cu voce înăbușită. Alți 
oameni, și mai răi. Le simt duhoarea. Nu mișca, ăștia ne-ar 
captura ca să ne schingiuiască. Dacă vrei să-ţi păstrezi mutri- 
șoara drăguță, stai ţeapănă ca acest copac... și ține-ţi răsu- 
flarea. Aburul care îți iese din gură te dă de gol. 

Inga se lipi de trunchiul acoperit cu paiete de chiciură. 
Inima îi făcea un zgomot enorm în piept. Ai fi zis că un trol 
fierar lovea într-o nicovală cu un ciocan mare înfășurat în piele. 


Doamna nu se înșelase. Doi necunoscuţi se iviră brusc 
din tufişurile mărăcinoase. Bărboși, înfășurați în zdrenţe. Ca 
să scape de colții frigului, își frecaseră faţa cu grăsime de focă. 
Șușoteau într-o limbă pe care Inga nu o înţelegea. Ajunși la 
poalele dâmbului, dezgoliră copilul. Infirmitatea lui păru să-i 
bucure. ÎI puseră iute într-o desagă și plecară în grabă pe unde 
veniseră. 


NOAPTEA LUPULUI 13 


— După ei! şopti doamna în negru. Dacă merg pe jos, în- 
seamnă că au tabăra aproape. Cunosc rasa asta ticăloasă, întot- 
deauna dau târcoale locurilor unde sunt abandonaţi copiii. 

— De ce? îndrăzni să întrebe Inga. Credeam că vor, 
poate, să adopte bebelușul. 

— Sărmană toantă! șuieră castelana. Sunt furnizori de mon- 
ștri. Lucrează pentru actorii de bâlci, saltimbanci. Ei produc 
anomalii ale naturii, gnomi și alte fenomene umane ca să-i 
distreze pe regi. Și nimic nu e mai maleabil decât un bebeluș 
cu scheletul încă moale. Îi poți deforma după cum dorești. 
Un sugar e un aluat maleabil... o marionetă din lut, pe care o 
răsucești în toate felurile. După ce-l supun câțiva ani acestui 
regim, îl vând cu un preţ bun, pretinzând că e un copil născut 
din împerecherea unui trol cu o ţărancă sau o creatură că- 
zută din văzduh. | 

Inga înghiți cu greu. Niciodată nu și-ar fi imaginat că pu- 
teau să existe astfel de lucruri, dar e adevărat că își petrecuse 
ultimii șase ani aplecată deasupra unui banc, cizelând modele 
delicate pe bijuterii și farfurii din metal preţios. Răpirea o 
aruncase într-o lume necunoscută, un univers barbar ivit de-a 
dreptul dintr-un trecut pe care îl credea apus de multă vreme. 


Cele două femei mergeau repede, evitând să calce pe crengi, 
ca să nu-și dea de gol prezența. În veşmintele ei negre, doamna 
părea o creatură născută din tenebre, o prinţesă neagră din 
rasa elfilor, coborâtă pe pământ spre nenorocirea oamenilor, 
aceste fiinţe abjecte, aflate la jumătatea drumului între porc 
și baligă. 

Deodată, se opri brusc în spatele unui trunchi. Un fulger 
argintiu luci în mâna ei. Inga înțelese că era un pumnal de 
abordaj, a cărui gardă în formă de cochilie indica o prelucrare 
necunoscută. Nu era deloc uimitor, deoarece vikingii călăto- 
reau până foarte departe și aduceau mii de lucruri ciudate. 

— Uite-le tabăra, șopti doamna în negru. Ai grijă, va fi 
periculos. Dacă te capturează, ai face mai bine să-ți tai gâtul, 
pentru că îți vor rupe mâinile și picioarele și le vor rearanja 

după voia lor ca să facă din tine o curiozitate. Printre ei se află 
chirurgi foarte pricepuţi. Dacă îți blochează calea, nu ezita 
să-ţi croiești drum cu vârful pumnalului. Nu șovăi, anima- 
lele astea nu merită milă. 

Inga miji ochii. Teama o făcuse să nu mai simtă frigul. 
Degerele își găsiră cu ușurință locul pe mânerul pumnalului, 
căci era obișnuită cu armele. Ca să le graveze, le întorcea tot 
timpul. Nu avea faţă de ele acea stângăcie înspăimântată pro- 
prie tinerelor. 

Ceva ciudat punea stăpânire pe ea, amestecându-se cu 
spaima. O exaltare înăbușită. Brusc, deveni conștientă că îi plă- 
cea ceea ce i se întâmpla, iar descoperirea asta îi provocă un 
fel de euforie. Se gândi la atelierul ei, la scule, la munca mi- 
găloasă de cizelare care fusese toată viaţa ei până în ultima 
lună. 

„Într-un fel, mă plictiseam, își spuse ea. N-aveam altă 
perspectivă decât să-mi aleg un logodnic dintre calfe și să 
ducem mai departe prăvălia. De preferință, un logodnic pe 
placul mamei mele. Un băiat amabil și lipsit de personalitate, 
care, chiar și în pat, m-ar fi considerat patroana lui. Piotr cu 
mâinile frumoase ar fi fost foarte potrivit. Știu că mama îl 
alesese pe el. Îi plăcea. Dacă ar fi fost mai tânără, l-ar fi luat 
ea. Așa, mi-l oferea mie.” 

Răpirea, imprevizibilă, anulase toate astea, iar acum era 
în zdrenţe, într-o noapte rece ca gheaţa, pe o insulă pierdută, 
cu pumnalul în mână, pregătindu-se să înjunghie fabricanți 
de monștri. 

Oare visa? 

— Vor bea și vor dormi, șopti doamna. Vezi cortul cel 
mare? Acolo se află specimenele la care lucrează. Nu vor da 
alarma, pentru că sunt năuciţi de leacurile care li se dau ca 
să-i ajute să suporte durerile aranjamentelor aberante la care 
e supusă anatomia lor. 

— Va trebui să-i eliberăm? întrebă Inga. 

— Nu, pentru ei e deja prea târziu, răspunse castelana 
cu voce înăbușită. Ocupă-te numai de bebeluș. Nu pot să-mi 


NOAPTEA LUPULUI 15 


umplu conacul cu monștri, ar însemna să le cer prea mult să- 
tenilor. Chiar și așa le este destul de greu să accepte ideea că 
le dau ajutor infirmilor. 

Tăcu. Un foc ardea în mijlocul taberei ca să ţină lupii 
departe. Caii dormeau în apropiere, sub o pătură, cu picioa- 
rele împiedicate. 

Cei doi bărbaţi intrară repede într-un cort mic. Un bătrân 
rămase ascuns lângă bivuac, rezemat de lance, stând de pază. 
După felul în care i se legăna capul, se putea ghici că n-o să 
reziste mult asalturilor somnului. 

Tinerei Inga nu-i mai era teamă. Ceva ciudat și fierbinte 
curgea în venele ei, o licoare, o otravă care o făcea să se simtă 
altfel de cum fusese până atunci. Nu se mai recunoștea. Unde 
era tânăra cuminte, aplecată peste masa ei, cizelând cu meti- 
culozitate inele și coliere? Se revedea aruncând din când în 
când o privire spre ucenic. Piotr nu era un băiat urât, dar nu 
simţea nimic pentru el, poate doar o vagă curiozitate sexuală. 
Cum o să fie când va sta culcată sub el? O să fie îndemâna- 
tic, sau stângaci ca majoritatea băieților? 

Atunci simţise adevărata teamă, între scule, lumânarea din 
seu de balenă și bijuteriile de argint etalate pe masă. Așa i se 
va scurge tot restul vieții? La căldură, departe de lume, în co- 
conul vătuit al casei familiale? O existenţă de artizan, corectă, 
fără surprize... asta dacă n-avea să izbucnească un război sau 
ciuma, care puteau veni oricând. Se uita la mama ei, grasă, cu 
șuviţele de păr blond bătând acum în cenușiu. Mama detestase 
viaţa aventuroasă a soţului ei. O escapadă îi adusese acestuia 
moartea prematură. Atunci, mama dorise să se îndepărteze 
cât mai mult de ocean, de țărmurile bântuite de jefuitorii cu 
coifuri conice, căutase refugiu în mijlocul orașelor, acolo unde 
tâlharii se loveau de ziduri solide, mai greu de incendiat decât 
satele de pescari. 

Dar Inga chiar voia să ducă o astfel de viață? 

— Acum! șopti doamna în negru. Bătrânul a adormit. 
Strecoară-te în cort și caută bebelușul. Nu-ţi pierde timpul 
cu altceva. Îți voi asigura protecţia. Repede! 

Inga se desprinse de copac. I se părea că picioarele nu-i 
mai atingeau pământul și alerga cu ușurința unui elf. Ocoli 
focul taberei și se strecură în cortul din piele de capră. O izbi 
imediat mirosul de transpiraţie și de urină. Se opri brusc la 
intrare. Forme ciudate de fier luceau în întuneric. La început 
crezu că erau armuri îngrămădite, apoi îşi închipui că avea în 
față schelete de oțel aruncate claie peste grămadă. Probabil 
cadavre divine, rămășițele unor zei asasinați de troli. Făcu un 
pas înainte și iluzia se risipi. Erau adolescenți culcaţi pe paie. 
Corpurile lor erau prinse într-un fel de mașinării ciudate, de 
cuști care le răsuceau braţele și le obligau să crească anapoda. 

„Forme...”, își spuse ea îngrozită. Își aminti explicaţiile 
doamnei în negru. Copiii, marionete de lut, cărora li se de- 
forma scheletul cu ajutorul unor corsete de fier, unor mănuși 
de metal. Îi privea acum, întinși la picioarele ei, prizonierii unui 
somn artificial provocat de o licoare. Unii aveau capul prins 
într-o cușcă pătrată, care forța oasele craniului să ia aspectul 
cubic al unei mici cutii vii; alții aveau șira spinării prinsă într-un 
corset care le-o curba cât se putea de mult, ducând capul ne- 
fericitului între picioare și nasul peste penis... Și atâția alții... 

Inga își dădu seama că își ținuse răsuflarea și era gata să 
se sufoce. Fabrica de monștri îi provoca amețeli. Se forță să se 
miște, ca să rupă vraja rea. Unde se afla bebelușul? ÎL văzu 
într-un butoi despicat pe jumătate, care îi ţinea loc de leagăn. 
Nu se trezise, cufundat în somnul greu provocat de hidro- 
melul pe care i-l turnase pe gât tatăl lui. i luă și îl strânse la 
piept. 

— Hei! Tu, târfo..., bombăni deodată vocea unui bărbat 
care se trezea. Ce faci aici? 

Inga se trase înapoi. Hipnotizată de copiii prizonieri ai 
„mașinăriilor”, nu fusese atentă la paznicul care dormea pe 
paie, în mijlocul nefericiţilor. Acum omul se ridica, scund, dar 
solid, cu scăfârlia rasă, lucru ce-l făcea să aducă a călău. 

— Hei! Fraţilor! răcni el deodată. Hoaţele de copii! Iar 
au venit ticăloasele alea de hoaţe de copii! La arme! Ne jefu- 
iesc! Ne jefuiesc! 

Inga fu gata să cadă la ieșirea din cort. Mâna mare a băr- 
batului încercă să se agaţe de umărul ei, dar doamna în negru 
își făcu brusc apariţia și, cu o singură lovitură, lama ei tăie 
adânc antebraţul tâlharului, care se dădu înapoi gemând. 

— Repede! o îndemnă femeia cu glugă. Fugi spre pădure, 
îți acopăr eu retragerea. 

Și, fluturându-și capa, se năpusti spre bătrânul postat de 
pază și îl lovi cu pumnalul drept în piept. Moșneagul căzu în 
foc și flăcările îi cuprinseră hainele și părul. Imediat se răspândi 
în aer un miros urât de carne arsă. 

Câţiva bărbaţi ieșiră din al doilea cort, cu securea în mână. 
Imaginea acelei femei înfășurate în capa neagră, care se 
învârtea în mijlocul unei vijelii de chiciură, îi ţintui locului. 

— Nornele!..., bâigui unul dintre ei. 

O teroare superstițioasă îi înmărmurise la intrarea adă- 
postului lor de pânză. Castelana profită ca să lanseze pum- 
nalul pe care îl ţinea în mână. Lama se înfipse în umărul unui 
tâlhar. 

— E prinţesa neagră! răcni cel care părea conducătorul 
grupului. Scroafa! Puneţi mâna pe ea! Prindeţi-o odată! 


Inga ajunsese acum prea departe ca să vadă ce se petre- 
cea. Alerga din toate puterile, înghițind guri mari de aer rece, 
care îi îngheţa plămânii. Zdruncinăturile alergării îl treziră 
pe bebeluș, care începu să plângă. Tânăra nu știa în ce direcție 
se îndrepta. Se temea să nu se rătăcească, să nu cadă în vreo 
crevasă sau să se înfunde într-o mlaștină, pentru că în acea parte 
a insulei se afla o regiune mlăștinoasă unde piereau frecvent 
ciobani şi oi. 


! Zeiţe care, asemenea parcelor din mitologia greacă, guvernează destinul 
oamenilor. Erau reprezentate cu fața sub o glugă, care le ascundea trăsă- 
turile (n.a.). 

Se întrebă ce s-ar întâmpla cu ea dacă doamna în negru 
ar fi ucisă de hoţii de copii. Cu puţin timp în urmă, era încă 
o tânără negustoreasă, omul de bază dintr-o mică afacere care 
prospera. O artistă cu degete de zână, căreia toate doamnele 
îi lăudau talentul... Astăzi, gândea ca o sclavă, tremurând să 
nu-și piardă stăpâna. Nu se mai recunoștea, devenise alta... 


Încremeni pe loc, gâfâind. Lupii aveau să adulmece urma 
sugarului. O vor încercui. Mâinile micutului îi frământau 
hainele, îi ciupeau pielea. Îi era foame și căuta sânul mamei. 

Brusc, o masă întunecată se ivi din tufișurile acoperite 
de chiciură. Inga scoase un strigăt de spaimă, dar era Snorri, 
omul de încredere al doamnei în negru. Un cocoșat cu corpul 
diform, care nu avea niciun os crescut drept. Faţa aplatizată 
părea de animal. Avea în mână un bo/ox, acea secure cu coadă 
lungă dragă vikingilor. O apucă pe tânără cu mâna liberă și o 
trase după el. 

Inga nu-l auzise niciodată articulând vreun cuvânt și bă- 
nuia că era mut. 

— Doamna... zise ea, gâfâind. E în pericol... Trebuie s-o 
ajuţi... 

Dar servitorul n-o ascultă. O săltă de mijloc și o urcă în 
căruţa pe care o adusese cât putuse de aproape în vederea ple- 
cării grabnice. 

— Doamna..., repetă Inga. 

Atunci începu să bată vântul, scuturând cu zgomot cren- 
gile de deasupra capului. Chiciura zbura în vârtejuri. În sfâr- 
şit, femeia cu glugă neagră apăru printre copaci. Sări în căruță, 
fără să scoată o vorbă. Snorri dădu bice cailor cu picioare scurte, 
care se avântară în noapte, urmaţi de strigătele de furie ale 
hoților de copii. 


Doamna cu chip de porțelan 


Inga moţăia în partea din spate a căruţei, ținând bebelu- 
şul la piept. Emoţiile din ultimele ore o epuizaseră, făcând-o 
să treacă de la agitația extremă la apatia profundă, care nu în- 
târziase să ia aspectul unei toropeli în braţele căreia se lăsase 
să alunece cu bucurie. 

În minte îi veneau imagini din viaţa ei trecută... Vremuri 
vechi, când încă ducea o existență normală. Dar parcă trecu- 
seră o mie de ani de atunci! 


Mai întâi, îl vedea pe tatăl ei pe plajă. O amintire de când 
era mică. Bărbatul era înalt, un colos cu barbă blondă, cu păr 
lung și buclat. Cunoștea legendele apelor. Vorbea despre șar- 
pele Jormungand, care formează un cerc pe mare, de jur-îm- 
prejurul lumii, și își muşcă coada. Se va trezi de Ragnarök, 
ziua sfârșitului lumii, după ce zeii se vor fi ucis între ei și lupul 
Fenrir va fi mâncat soarele. 

Inga îl asculta cu gura căscată. Mamei sale nu-i plăceau 
poveștile astea barbare. Nu-i plăcea să-și aducă aminte că și 
soțul ei fusese viking, pirat, jefuitor și că se îmbogăţise furând 
aurul şi argintul mănăstirilor creştine. Îi era rușine de asta. 

— Când era tânăr, se grăbea ea să mormăie, când Inga o 
întreba despre el. Nu știa ce făcea. Se lăsa târât de tovarășii 
lui de pungășii. Nu trebuie niciodată să asculți lăudăroșeniile 
bărbaţilor. Expediţiile alea nu aduceau nicio glorie. Imagi- 
nează-ți o hoardă de flăcăi vânjoși ca bivolii, în mâini cu arme 

de tot felul, atacând bieţi tărani și preoți cu barbă căruntă! 
Cu ce te poţi mândri după aceste masacre? 

Inga nu ştia ce să răspundă. Ştia doar că privirea tatălui 
ei se tulbura când se îndrepta spre ocean. 

— Astea sunt lucruri vechi, murmura el, mângâind-o pe 
cap pe fiica sa. Timpurile s-au schimbat. Vechilor zei le plă- 
ceau sângele şi luptele. Spectacolul masacrelor îi înveselea. 
Aşa că ne luptam. Nu trebuia nicidecum ca zeii să fie lăsaţi 
să se plictisească, s-ar fi supărat pe noi. Noi eram bufonii lor. 
Trebuia să-i distrăm. 

Inga nu înţelegea tot ce spunea tatăl ei. Se numea Ulf cu 
dinţii albi. Ulf înseamnă „lup” în vechea limbă a scandinavilor. 

Când râdea, ai fi zis că dintre buze îi ieșeau colti. Ar fi 
stârnit teamă dacă n-ar fi fost atât de blând. 

Uneori, când se certau, mama îl făcea păgân, asasin... hoţ. 

Nu mai voia să audă de vikingi, de ambarcaţiunile lungi 
cu provă în formă de dragon, acele knerr:r, pe care francezii 
se încăpăţânau să le numească drakkar’. Îmbrăţișase crești- 
nismul, ca mulți dintre semenii ei. Vechile idealuri războinice 
fuseseră șlefuite de obligaţiile comerțului pe mare. Luptătorii 
cu coifuri de fier se transformaseră în negustori de blănuri. 

Mama — se numea Herra, dar alesese să i se spună Maria 
acum, după ce se botezase — nu mai dorea să locuiască la mar- 
ginea oceanului. Voia să-l îndepărteze pe soţul ei de acele in- 
fluente nefaste. Din păcate, bărbatul se înapoia mereu pe plajă, 
unde își lua și fiica cu el. Își umfla plămânii cu aerul iodat și 
își cufunda mâinile în nisipul umed. Povestea: 

— Acolo, dincolo de ceţuri, se înalță munţii giganţilor 
de chiciură. În unele zile, se poate vedea curcubeul cu trei 
culori ce formează puntea dintre pământ și palatul zeilor, 
Asgard, care plutește în văzduh. 

— Aș putea să urc pe acea punte? îl întreba Inga. 


! „Drakkar”, cuvânt format greșit, provine din dreki, care înseamnă „dragon”, 
greşi; p g 
și se aplică numai sculpturii de la provă (n.a.). 

— Nu, îi răspundea bărbatul, cu privirea pierdută în de- 
părtare. De altfel, se va rupe în ziua când va veni Ragnarök 
și creaturile divine se vor lupta între ele pentru ultima dată. 

Inga asculta. Uneori, bărbatul rămânea gol până la brâu 
și fetiţa putea să vadă cicatricele lungi care îi brăzdau spatele și 
coastele. Le urmărea cu vârful degetului. I se păreau frumoase. 
Mai târziu, își dăduse seama că cizelările făcute cu acul de 
gravat reproduceau deseori urma rănilor tatălui său. Dar nu- 
mai €a știa. Începuse să le reproducă cu un băț pe nisipul umed, 
apoi pe lemn, cu un ac înroșit în foc. Într-o ZI, a apărut oţe- 
lul, dar cicatricele erau aceleași. De aici venea talentul ei, de 
la acele urme care șerpuiau pe spatele unui fost pirat. Lovi- 
turi de sabie, lovituri de suliță... 

— Pe vremea aceea, zalele erau proaste, îi explica Ulf. 
Fierul era prea moale. 

S-ar fi zis că vorbea despre o epocă pierdută în hăţișul 
secolelor. 

Mama, Herra, sau, mai curând, Maria, îi cerea să tacă în- 
dată ce începea să povestească incursiunile pe apă și acele 
strandhögg, atacuri ucigașe, în care mănăstirile bogate erau 
prădate așa cum ai goli un iepure de măruntaie înainte de a-l 
arunca în cratiţă. 

— Noi suntem negustori cinstiți, repeta mama ei. Când 
ai să-ţi scoţi din cap porcăriile astea? Otrăvești mintea copilei 
cu poveștile tale despre jafuri. 

Dar tatăl nu se obișnuia cu straiele de burghez. Se sim- 
tea stingher în hainele acelea, așa cum se simţea stingher pe 
străzile acelui oraș al comerțului, unde se întâlneau negustori 
veniţi din toate părțile. 

Casa era un bârlog moale unde era prea cald, unde se 
sufoca. Onoarea și bunurile le dobândise cu aurul jafurilor, 
dar nu trebuia să se mai vorbească despre asta. O viaţă de căință 
nu ar fi fost de ajuns să șteargă păcatul originar. Mama făcea 
donaţii mari preoților creștini, care veneau deseori în prăvălie. 
Bisericii îi plăceau lucrările de orfevrărie, mai ales când le 
plătea cu binecuvântări și nu cu bani peşin! 

Inga nu mai ştia în cine să creadă... În divinitatea cruci- 
ficată, cu figura ei jalnică de victimă, sau în divinităţile tună- 
toare și pline de furie din Asgard? 


Într-o zi, pe plajă, Ulf îi ceruse fiicei sale să se dezbrace 
până la brâu ca el și își desfăcuse de la gât un mic pandantiv 
din oţel care reprezenta ciocanul lui Thor, zeul marțial și 
clocotitor drag vikingilor. Îi spusese: 

— Într-o zi, se vor întoarce. Nu vor şti că ești fiica lui Ulf 
cu dinții albi, care a fost un iscusit jefuitor de prim rang. Te 
vor lua ca pe celelalte. Nu vreau să ți se întâmple asta. Pentru 
un băiat, nu mi-ar fi fost teamă, dar o fată... Întotdeauna ţi-e 
teamă pentru o fată. 

Aprinsese un foc mic și pusese medalia în flăcări. Ea îşi 
schimbase lent culoarea. 

— Mama ta se va supăra, dar n-are importanță, șoptise 
el. Vei fi protejată, asta contează. 

Inga avea doisprezece ani, ghicise că o s-o doară, totuși 
era Inga Ulfsdottir, Inga fiica lui Ulf, și n-avea să plângă. Se 
întinsese pe nisipul umed cu ochii spre cer. Ulf scosese meda- 
lia înroșită din foc cu vârful cuţitului și o lăsase să cadă pe 
pieptul fiicei sale, între sânii mici, abia mijiţi. Pielea sfârâise. 
Inga își înfipse degetele în nisip și strânse din dinți ca să îm- 
piedice țipătul ce voia să-i țâșnească din gură. Ulf apăsă pe 
medalie cu mânerul cuțitului, pentru ca desenul să se întipă- 
rească adânc în piele. Gata. Apoi, scoase un bandaj din sac, 
smulse medalia cu o mișcare bruscă și așezase pansamentul pe 
piele acolo unde desenul ciocanului își imprimase conturul 
umflat. 

Când descoperise acest semn, mama tunase și fulgerase. 
De data asta, se certase rău cu soţul ei. Nici Inga nu fusese 
scutită. Herra îi strigase: 

— De ce l-ai lăsat să-ţi facă asta, proasto? Puteai să fugi. 
Chiar crezi tot ce spune? Îl admiri? Crede-mă, e mult mai ușor 
să fii cinstit decât să trăiești ca un bandit! 

Anii trecuseră. Tatăl ei voise să se ocupe de construcții 
navale ca să fie mai aproape de ocean. Dar pe când proba una 
dintre ambarcaţiuni, pieri într-un naufragiu, lăsând în urma 
lui datorii mari. 

Inga plânsese, dar, în adâncul inimii, știa că tatăl ei era 
mult mai fericit pe apă, lângă zeul Njord, rege peste Noatun, 
decât în bârlogul prea cald, prea strâmt al prăvăliei, unde at- 
mosfera era apăsătoare, încărcată de praf de aur. 


O zdruncinătură mai puternică decât celelalte o trezi pe 
tânără din somn. Se ridică pe jumătate, legănând instinctiv 
copilul. Era amețită. Se crăpa de ziuă. Căruţa mergea pe un 
drum accidentat, printre două șiruri de pini albaștri. 

Cu o lună în urmă, era încă aplecată peste crucifixul în- 
crustat cu pietre prețioase pe care îl lucrase pentru o mănăstire 
bogată de pe coasta Nordflingului. De data asta, preoții plă- 
teau, așa că se cuvenea să-și dea toată osteneala! Lucrase din 
greu, cizelând ca de obicei cicatricele tatălui ei pe acel obiect 
al unui alt cult decât al ei. În pofida îndemnurilor mamei 
sale, Inga nu reușise niciodată să aleagă: îngerii sau trolii... 
Dumnezeu sau Odin... Satana sau Loki... Fără să vrea, se 
încăpăţâna să împărtășească în taină părerea lui Ulf: la ce aju- 
tor te puteai aștepta de la un zeu muribund, atârnat pe un 
instrument de tortură? Thor cu ciocanul lui era mai bun. 

După ce terminase treaba, crucifixul fusese închis într-o 
casetă. 

— Trebuie să i-l predai în mână părintelui stareţ, mor- 
măise Herra. El îți va înmâna ultima parte din plată. Nu pot 
să ţi-l dau pe Piotr să te însoțească, am nevoie de el la tre- 
burile obișnuite. Vor merge cu tine doi servitori cu securi. 

Mănăstirea se ridica pe malul oceanului, într-un mic golf 
pustiu. Poziţia asta trezise vechile spaime ale mamei. 

— Te vei îmbrăca în sărăntoacă, hotărâse ea. O să iei 
căruţa veche ca să nu bată la ochi. Nu zăbovi pe drum. În- 
cearcă să te alături unui convoi cu escortă. 

Îi împuiase capul cu recomandări. 

În ziua hotărâtă, Inga îmbrăcă haine zdrenţuite, își împleti 
O COSIȚĂ Și ascunse caseta în cutia căruţei. La gândul că va pleca 
de acasă, simţea cum o cuprindea un val de euforie. 

Ca și tatăl ei, se sufoca acolo. Nu-i plăceau nici privirile 
de îndrăgostit ale lui Piotr, de când patroana îi adusese la cu- 
noștință planurile ei matrimoniale. Ghicea că, după ce ar deveni 
stăpânul prăvăliei, tânărul le-ar face viaţa grea. Îi era teamă 
să nu cedeze, căci adeseori curiozitatea trupească și poftele 
senzuale le împingeau pe tinerele de vârsta ei la cele mai mari 
prostii. 

Așezată între cei doi servitori, în căruţa care scârțâia din 
toate încheieturile, Inga se gândea: „Ar trebui să se întâmple 
ceva...” Visa la un cataclism vag, care s-o împiedice să se în- 
toarcă acasă. Își repeta că ar fi trebuit să aibă curajul să fugă. 
„După încheierea tranzacţiei, cu punga pe care mi-o va da pă- 
rintele stareţ”, își spunea ea. Dar știa că nu va face nimic. 
Capcana o va prinde în cleștele ei. O capcană urâtă, în care 
risca să se zbată până când va deveni o femeie bătrână. O 
capcană în care s-ar găsi prinsă cu Piotr în patul ei și cu un 
plod în pântece în fiecare an... 

Ajunseseră cu bine la mănăstire. Când scosese crucifixul, 
părintele stareţ mângâiase mult timp ornamentele măiestre, 
fără să știe că atingea cicatricele lui Ulf. Rănile unui jefuitor, 
rănile unui păgân. 


Despre atacul propriu-zis, Inga păstrase după aceea doar o 
amintire confuză. 

Răsunaseră deodată țipete, zgomote înăbușite de uși sparte. 

— Dumnezeule mare! bâiguise abatele, făcându-și semnul 
crucii. Să ne ajute puterea divină! 

Apoi ușa se făcuse țăndări și doi bărbaţi cu coifuri, scuturi 
rotunde și securi cu coadă lungă năvăliseră în încăpere. Lovită 
în frunte, tânăra își pierduse cunoștința. Ultima imagine pe 
care și-o amintea era aceea a capului părintelui stareţ, care se 
rostogolea pe dale, retezat scurt din dreptul maxilarului de 

jos. Acel cap părea atât de incredibil de uimit, încât Inga nu 
se putuse abţine să nu pufnească în râs. 


Mai târziu... 

Mai târziu se trezise în knorr, în timp ce ambarcaţiunea 
se îndrepta deja spre larg. O durea cumplit capul. Își atinsese 
fruntea care sângera puţin acolo unde o lovise coada unei 
bolox. La pupă stăteau înghesuite câteva femei și dârdâiau de 
frică. Tinere adunate din satele de pe coastă, care acum ardeau 
între dune, acolo, departe, în urma lor. 

Le cuprinsese foarte repede răul de mare și fuseseră atât 
de ocupate să vomite peste bord, încât uitaseră să se mai je- 
lească. Inga nu avusese nimic, pentru că în venele ei curgea 
sânge de viking. Războinicii râdeau, indiferenți la spuma care 
îi stropea. 

Erau înalți, înfășuraţi în zale ruginite, de proastă calitate. 
Săbiile și securile purtau ornamente prost gravate, pe care Inga 
le cercetase cu o privire profesională lipsită de indulgență. fa 
mod ciudat, nu simțea nici pic de teamă. Era încă prea sur- 
prinsă ca să fie îngrijorată. Și apoi, nu la asta se gândise atât 
de mult: mâna destinului s-o elibereze de casă, de mama ei, de 
Piotr? 

Își dăduse seama că dârdâia în hainele ude. Simţise pri- 
virea bărbaților plimbându-se pe corpul ei. Cuvântul viol 
răsunase pentru prima dată în capul ei. Tâlharii se exprimau 
într-un limbaj din care ea nu înţelegea toate cuvintele, dar pri- 
cepea sensul general al conversaţiei. Acum făceau tot felul de 
comentarii despre anatomia prizonierelor. Voiau să știe când 
vor putea să înceapă să le îmborţoșeze ca să le dubleze valoa- 
rea pe pieţele de sclave. Era o practică obișnuită. 

Șeful răspunsese că se vor apuca de treabă imediat ce ma- 
rea se va domoli. 


Inga se sili să nu plângă. Nu voia să-l dea de rușine pe tatăl 
ei. Când îi va veni rândul, îl va muşca pe bărbat și îi va smulge 
nasul sau obrazul cu dinţii. Așa nu va sângera numai ea. 

În noaptea aceea, tâlharii fuseseră prea ocupați cu scosul 
apei din ambarcaţiune ca să se mai gândească la femei. Valu- 
rile înspumate cădeau peste knorr şi jefuitorii stăteau în apă 
până la jumătatea pulpei. Captivele puseseră și ele mâna la 
treabă. 

O tânără profitase că fusese dezlegată ca să sară peste 
bord. Dispăruse imediat, luată de tumultul valurilor. 

— Încă o creștină care preferă să moară fată mare! excla- 
mase unul dintre războinici, rânjind. Blestemate fie fecioarele 
îndopate cu apă sfințită! 


Urmase o zi învăluită în ceaţă. Tăcerea luase locul vacar- 
mului valurilor dezlănţuite. După ce luaseră repede o gustare 
formată din pește uscat, bărbaţii începuseră să se uite fix la 
femeile care tremurau de frig în rochiile ude. Inga era con- 
știentă că pânza i se lipise de piept. Noaptea bântuită de fur- 
tună o epuizase, nu mai era sigură că o să aibă forţa să se apere. 
Înţelesese că n-o să fie mai brează decât tovarășele ei de cap- 
tivitate și că o să se lase posedată, protejându-și fața să nu fie 
lovită. 

Bărbaţii trăseseră la sorți ca să stabilească cine o să înceapă. 
Inga se simţise apucată de glezne și târâtă pe scânduri. Două 
mâini o prinseseră de gulerul rochiei gata s-o rupă. Tânăra 
auzise pânza pârâind. Se gândise la Piotr, la mama ei, la căsuţa 
sufocantă, atât de caldă, de plăcută... 

Dar își dăduse seama că nu se întâmpla nimic. Bărbatul 
de deasupra ei se încruntase, bâiguise și arătase ceva între sânii 
ei. Ciocanul lui Thor însemnat cu fierul roşu, având în centru 
runele magice despre care se credea că atrag mânia zeului 
asupra celor care nu-i respectau slujitoarea. 

Marinarii se adunaseră în jurul ei. Nu-i mai contemplau 
pielea albă, nu vedeau decât semnul de un roșu-închis, impri- 
mat în piele cu ani în urmă. Si runele... Runele cu o putere 
atât de temut, încât trebuia să te ferești chiar și să le rostești 
cu glas tare. 

La bord se stârnise brusc stupoarea. Superstițioși, mari- 
narii se sfătuiau în șoaptă. Cine era femeia aceea tânără cu 
cosițe blonde? De ce purta semnul lui Thor, zeul cu ciocanul, 
războinicul suprem, cel ce era invocat la ceasul bătăliilor? Să 
fi fost vorba de fiica unui gothi'? Preoţii erau rari la vikingi 
care preferau să se îngrijească singuri de credinţele lor, dân- 
du-le întâietate de departe vrăjitoarelor, prezicătoarelor în stare 
să citească viitorul în câteva arșice... Oare tânăra însemnată 
era vrăjitoare? 

— E prea tânără, mormăi un marinar. Poate că e o fecioară 
hărăzită cultului lui Thor... dar, în cazul ăsta, ce căuta la călu- 
gări? 

Cel mai mult îi tulburau runele din centru. Acele semne 
pe care se străduiau să nu le citească. Cine, printre creștini, mai 
cunoștea acele simboluri străvechi încărcate de o puternică 
magie? Fără îndoială, cel care îl imprimase pe pielea tinerei 
fusese un vrăjitor. Era mai bine să nu provoace mânia lui 
Thor; dacă tânăra era destinată lui, n-o să se atingă de ea. 

— O vom vinde la primul târg, hotărâse șeful expediției. 
Până atunci, să nu se atingă nimeni de ea. 

— Păcat, era cea mai frumoasă dintre toate, mormăise 
unul dintre tâlhari. 

— Ai grijă să nu atragi asupra noastră mânia lui Thor, 
altfel o să te căiești, bombănise căpitanul. Ne-au rămas destule 
femei ca să-ți ostoiești boașele. 

Un hohot mare de râs răsunase la bordul ambarcaţiunii, 
alungând stânjeneala. 


Astfel rămase Inga neatinsă, ghemuită la pupa, în timp ce 
războinicii le violau una după alta pe tovarășele ei de captivitate. 


! „Preot” care slujea un zeu. Civilizaţia vikingă nu avea, propriu-zis, cler 
sau castă religioasă. Gothi se înrudeşte mai mult cu un vrăjitor sau cu un 
prezicător (n.a.). 

În zilele următoare, își dăduse seama că bărbaţii nu în- 
drăzneau s-o privească în faţă. Vrăjitoarele îi intimidau. Ca 
să-și facă de lucru, Inga scosese stiletul mic, pe care îl ţinea 
în teaca lui între cutele rochiei, luase o bucată de lemn şi în- 
cepuse s-o cizeleze. Tatăl ei o învățase să reproducă motive 
vechi, așa că se distrase să sculpteze figuri clasice, provocând 
uluirea bărbaţilor din echipaj și întărindu-le convingerea că 
avea legături cu lumea magiei. 

Prizonierele se depărtaseră de ea cât de mult le permitea 
îngustimea vasului. O urau din instinct pe acea necunoscută, 
care nu fusese obligată să-și desfacă coapsele sub greutatea 
piraţilor bărboși. Dădea impresia că avea aere de fandosită, 
purtare de prinţesă. 

Treptat, cu timiditate, tâlharii veniseră la Inga, între- 
bând-o dacă voia să le cizeleze ceva pe coif, pe sabie... O in- 
vocaţie magică, precizaseră ei, care ar fi împiedicat oţelul 
prost să se frângă sau să se îndoaie. 

Inga dăduse din cap și se pusese pe treabă, cerând un 
ciocan, un cui, o piatră de ascuţit. Era suficient de îndemâna- 
tică încât să se descurce și numai cu acele scule improvizate. 

„Am scăpat de casa părintească, îşi repetase ea. A înce- 
put a doua parte a vieții mele.” 


Timp de douăzeci de zile, ambarcaţiunea se deplasase din 
insulă în insulă, ca să se aprovizioneze cu apă. Inga știa acum 
că destinaţia finală era marele târg de sclavi din Bjorngâtland. 

— Îţi vom da haine curate, o anunţase șeful expediției. 
Piaptănă-ţi părul. Nu spune nimănui că ești vrăjitoare, e în 
interesul tău. Te vom prezenta ca ucenică unui smithr, un meșter 
priceput să înfrumuseţeze oţelul. Poate te va găsi un meșteșugar 
bun ca să-i fii de ajutor. Mai mult de atât nu pot să fac. Nu 
ne-am atins de tine, așa că nu ne blestema. 

Inima tinerei bătuse cu putere. O oră mai târziu, capti- 
vele primiseră găleți cu apă curată ca să-și facă toaleta. Li se 
dăduseră apoi rochii simple, dar curate, precum și piepteni 
din os. 

Bjorngâtland arăta ca un târgușor de negustori, cu halele 
sale de pește și de blănuri. Acolo se vindea carne sărată de 
balenă și grăsime de focă. Uleiul de cașalot se vindea cu sutele 
de butoaie. Întreaga aşezare puţea a peşte uscat, hering sărat 
și afumat și lapţi de morun. La intrarea în piața de sclavi, erau 
înălțate niște bazine, unde se obișnuia ca prizonierele să fie 
spălate şi parfumate cu esențe aduse din Asia. 

Femeile urâte erau vândute îmbrăcate, frumoasele, goale. 
Cele care se știau însărcinate fuseseră invitate să-și declare 
starea. Căpitanul îl trăsese deoparte pe șeful pieţei ca să-i 
ceară să n-o dezbrace pe Inga. 

— E creștină, îi șoptise el. Ştii ce rușine le e creaturilor 
astea de corpul lor. Dacă o vei dezbrăca, va urla, își va zgâria 
faţa şi își va smulge părul. Toţi vor spune că-i o nebună peri- 
culoasă și nimeni n-o să vrea s-o cumpere. Vinde-o îmbrăcată 
și nu vei rămâne în pagubă. 

— Bine, se învoise șeful halei de sclavi. Dar e păcat, e bine 
făcută. 

Inga înţelesese că vikingul voia ca semnul lui Thor să 
rămână ascuns cât mai mult timp cu putinţă. 


Vânzarea avusese loc după o scurtă trecere prin bazine. 
Când urcase pe podium, Inga văzuse că fuseseră puse la pi- 
cioarele ei obiectele pe care le gravase în cursul călătoriei pe 
mare, ca dovezi ale talentului ei de orfevru. Șeful pieţei făcuse 
un comentariu rapid în acest sens. Era frumoasă, tânără, foarte 
curată, supusă și foarte pricepută la miniaturile pe fier. Ştia 
să prelucreze metalele și să confecționeze bijuterii de mare 
calitate. Când insistase asupra dexterității mâinilor ei, bărba- 
tul făcuse un semn îndoielnic, care conferea vorbelor sale un 
sens obscen. Mulțimea de cumpărători izbucnise în râs. 

Licitaţia începuse în mijlocul unei zarve tot mai mari. 
Apoi, o voce de femeie rostise o cifră și se făcuse tăcere. O 
femeie îmbrăcată în negru, cu o glugă pe cap, înaintase în mij- 
locul bărbaților. Inga observase că negustorii se trăgeau într-o 
parte, ca și cum s-ar fi temut să nu-i atingă capa funebră. 

— Prinţesa neagră..., murmuraseră ei. Femeia care crește 
monștri. 

Necunoscuta se oprise lângă podium. Atinsese ușor cu 
mâna înmănușată obiectele lucrate de Inga. Le mângâiase cu de- 
getul, cu ochii închiși. 

Chipul ei, pe jumătate ascuns de gluga din lână neagră, 
părea modelat în porțelan. 

Nimeni nu îndrăznise să dea mai mult. Inga fusese vân- 
dută. 

Coborâse de pe podium și o urmase pe stăpâna ei afară 
din hală. Acolo le aștepta o căruță condusă de un cocoșat. 

— Pe el îl cheamă Snorri, îi spusese femeia. Eu sunt Urd, 
castelana de la cei doi corbi. Toţi din insulă mă urăsc, prefer 
să știi asta din capul locului. Ar fi fost mai bine pentru liniș- 
tea ta să fii cumpărată de un mic meșteșugar, care te-ar fi 
făcut concubina lui. 

„Urd e numele celei mai în vârstă dintre Norne, acele trei 
făpturi care urzesc destinul oamenilor, își spusese Inga. Să 
fie o prevestire?” 


Castelul celor doi corbi 


„Castelul” se ivi din ceață după cotitura drumului. Don- 
jonul, din pietre cenușii, urâte, era înconjurat de o incintă 
fărâmiţată cu creneluri aproximative. Construcţia vădea zidă- 
ria proastă, bâjbâiala. Totuși, meterezele și zidurile constituiau 
o bună protecţie contra exteriorului. Inga ridică din sprânce- 
ne, uimită. Rareori întâlneai acest tip de arhitectură în insule. 
Când un bondi’ își descoperea idei de măreție, se mulțumea 
de obicei să-și ridice o casă-fortăreaţă, o tabără întărită încon- 
jurată de palisade, dominată de un turn de pază din bușteni, 
fără să folosească vreodată piatra. Inga privi cu atenţie împre- 
jurimile. Castelul părea prins la mijloc între landă și mare. Ridi- 
cat la nivelul falezei, dădea impresia că era doar o excrescenţă 
stâncoasă golită în grabă de oameni, o căpăţână amenajată ca 
grotă. 

Pereţii nu erau prevăzuţi cu nici o deschizătură, părea un 
bloc compact, concentrat asupra lui însuși. 

Cocoșatul trase de hăţuri. Caii se opriră în faţa singurei 
porți pe unde se intra în curtea interioară. Se auziră zgomote 
în spatele canaturilor ghintuite care se întredeschiseră lent. 
Inga aștepta să se ivească soldaţi, dar observă că porţile erau 
manevrate de copii în zdrenţe. 

— Repede! spuse nerăbdătoare doamna în negru. Trebuie 
să ne apărăm, hoţii de copii sunt pe urmele noastre. Snorri, 
bagă șareta înăuntru și împinge barele de siguranță. 


' Seful unui clan viking (n.a.). 

Carul intră pe poarta mare. Inga se înfioră. Curtea era plină 
de ţânci în zdrenţe sprijiniți în cârje. Copii şchiopi, diformi, 
cocoșaţi. Unii, neputând să-și miște picioarele, erau așezați 
în boluri mari din lemn și se deplasau sprijinindu-se pe dis- 
curi prevăzute cu mânere. Era acolo o faună tăcută, cu ochi 
trişti, neliniștiţi, care aștepta întoarcerea castelanei. Nimeni 
nu vorbea, nimeni nu se juca. Inga se îngrozi de cât erau de 
murdari şi de ferocitatea pe care o citea în ochii celor mai 
mari. 

— Ăştia sunt întreținuții mei, șopti doamna în negru, 
coborând din căruță. Toți sunt supraviețuitori, la fel ca be- 
belușul pe care l-am luat în noaptea asta de la cei care fac 
monștri. Va trebui să te ocupi de ei. Nu-ţi voi ascunde ade- 
vărul: am avut și alte servitoare, dar au fugit, preferând să se 
arunce în gura lupilor decât să rămână aici, cu acești dege- 
nerați. Vikingilor le e silă de infirmi, n-au pic de milă faţă de 
suferinzi. 

Tuși ca să-și dreagă glasul, apoi strigă: 

— Ea este Inga, noua servitoare. De-acum înainte, se va 
ocupa de voi. Nu fiţi foarte aspri cu ea. 

Copiii nu avură nicio reacţie. Ai fi zis că erau o armată 
care nu aşteptă decât un ordin să plece la luptă. În privirea lor 
nu Stăruia nici măcar o fărâmă de naivitate sau de tandreţe. 

— Vino! îi porunci doamna. O să-ți arăt locuinţa noastră, 
altfel ai putea să te rătăcești. 

Un stol de corbi zbură deasupra donjonului, scoțând 
croncănituri îngrozitoare. 

Când ajunseră înăuntru, doamna Urd îi spuse: 

— Nu știu dacă puștii ăștia mă iubesc și nu-mi mai pun 
de mult întrebarea asta. Le-am salvat viaţa, e adevărat, dar 
poate că mă urăsc tocmai pentru asta, pentru că le-am impus 
să continue să trăiască într-un corp anormal. Aveam dreptul 
s-o fac? Nu știu. Nimeni nu poate să răspundă la astfel de 
întrebări. 

Cele două femei urcară o scară care ducea la o galerie 
foarte întunecoasă. Micul castel era grosolan, lipsit de deco- 
raţiuni, cu un ciudat aspect de construcţie neterminată. Sălile 
semănau mai curând a grote decât a locuri de reuniune. 

— Construcţia asta a fost ideea defunctului meu soț, Arald 
Secure. A călătorit până pe coastele Bretaniei. Castelele văzute 
acolo l-au impresionat foarte mult. A vrut unul pentru el. Era 
viking, un tâlhar care își făcuse obiceiul să fure tezaurele mănăs- 
tirilor. O vreme, asta l-a îmbogăţit. A murit pe mare, înghiţit 
de o furtună... Valurile au adus la mal carcasa corabiei. Dacă 
te apleci peste metereze, o vei vedea la poalele falezei. Înfiptă 
între stânci, putrezește acolo de zece ani. În unele nopţi, când 
fluxul vine cu putere, se aude dragonul sculptat de la provă 
lovind în piatră, ca și cum ar cere să i se deschidă poarta. Lo- 
viturile vibrează în sus prin ziduri... Poate că te vor trezi din 
somn, eu însă nu le mai aud. 

Vocea își pierduse brusc siguranța obișnuită. Își dădu jos 
gluga. Era frumoasă, cu pielea palidă și părul negru, legat 
într-un coc strâns, cu câteva fire cărunte ici-colo. Inga își 
spuse că stăpâna ei avea vreo patruzeci de ani. 

— Vei avea mult de muncă, zise ea, oftând. Copiii sunt 
năzuroși. Știu că țăranii din împrejurimi îi urăsc. Nu-i pot lăsa 
să iasă din castel și suferă din pricina asta. Au impresia că îi 
tin prizonieri. Nu înțeleg că fac totul pentru binele lor. Dacă 
i-aș lăsa să se plimbe pe câmp, oamenii din sate mi i-ar 
ucide... 

— Chiar așa? întrebă Inga, neîncrezătoare. 

Doamna Urd îi aruncă o privire severă. 

— Vii de la oraș, nu? întrebă ea, rânjind. Eşti obișnuită să 
trăieşti în mijlocul oamenilor civilizați, n-ai habar de practi- 
cile care s-au păstrat în insulele noastre. Timpul s-a oprit aici 
cu două secole în urmă. Suntem înconjurați de oameni neîn- 
duplecaţi, care se comportă ca în epoca de aur a vikingilor... Ai 
fost victima unuia dintre aceste grupuri. Nici țăranii de pe 
coastă nu fac mai multe parale. Mă consideră o crescătoare 

de dverg, un cuvânt vechi care înseamnă „strâmb”. Cred că 
acești copii sunt în realitate pitici, adică creaturi diforme care 
servesc drept vehicul spiritului morţilor. Aici, un pitic nu e 
numai un adult de dimensiuni reduse, ci și un draug, un fel 
de mort ieșit din mormânt care vine să-și încheie socotelile 
cu cei vii. Am pierdut câțiva copii în landă... Snorri le-a găsit 
cadavrele în crevase. Uneori, sunt asmuţiţi împotriva lor 
dulăi dresați să ucidă. E greu să scapi de ei când te deplasezi 
în cârje. 

Tăcu. Părea brusc ostenită. 

— Vei dormi deasupra bucătăriei, conchise ea. O să-ți 
arăt unde. Când te vei culca, să nu uiţi să pui zăvorul, dacă 
nu vrei să fii necăjită de băieţi. Printre ei sunt unii răutăcioși. 
Mirosul de femeie le stârneşte gânduri urâte. 


Cu pas rapid, o conduse pe Inga într-o cămăruță unde 
se afla o saltea, un cufăr și un urcior cu apă. 

— Din fericire, avem un puț în curte, spuse ea, oftând. 
Asta ne protejează de eventualele tentative de otrăvire. Snorri 
îţi va arăta cum ajungi acolo. El e aici de unsprezece ani; n-aş 
fi putut să mă descurc fără el. Mi-e devotat ca un câine. Peste 
câteva zile, îţi voi explica mai exact ce aştept de la tine. 

Și, cu aceste cuvinte ciudate, îi întoarse spatele și dis- 
păru în penumbra galeriei. 


Inga își dădu cu apă pe faţă, își aranjă părul și își scutură 
hainele. Nu avea habar ce o aștepta, dar știa deja că nu-i va fi 
ușor să se facă ascultată de copii. 

Coborî la bucătărie pe o scară întortocheată, ale cărei 
trepte se sfărmau. Castelul părea o eboșă abandonată de un 
sculptor într-un colț al atelierului. Totul era neterminat. Tânăra 
presupuse că dispariția stăpânului casei întrerupsese lucrările. 

În bucătărie, îl găsi pe Snorri. Cocoșatul se agita deja în 
jurul oalelor. Prepara o supă cleioasă, pe bază de pește uscat, 
pe care o îngroșa cu făină de secară. Rezultatul era o zeamă 

semănând a lipici, care era distribuită cu polonicul copiilor ce 
stăteau la coadă în ușă, cu blidul în mână. Niciunul nu mul- 
țumea. Cei mai mulţi ţineau capul în jos; totuși, unii băieţi se 
uitau cu nerușinare la Inga. Toţi erau îngrozitor de murdari 
și puțeau de la o poștă. 

După ce se termină împărțirea mâncării, o fetiţă rămase 
în bucătărie. Fusese tunsă foarte scurt din cauza păduchilor. 
Avea mâna stângă atrofiată și trei dintre degete numai cu 
două falange. Strângea la piept o păpușică făcută dintr-o bucată 
de lemn înfășurată într-o cârpă. 

— Ai păr frumos, spuse ea cu o voce sâsâită. Mă cheamă 
Odi și am nouă ani. Tu? 

— Pe mine mă cheamă Inga și sunt puţin mai mare decât 
tine, răspunse tânăra. Dar nu cu foarte mult. 

— Eşti mai drăguță decât celelalte servitoare, o evaluă copila 
pe un ton doct. Mai târziu, aș vrea să fiu ca tine. Voiam să-ţi 
spun că trebuie să fii atentă la băieți; sunt răutăcioși. Skall e 
cel mai rău. Mie mi-e frică de el. 

— Dacă te supără, vino să-mi spui, îi propuse Inga. O 
să-l trag de urechi. 

— O! oftă copila. Nu ești destul de puternică. A mai ucis 
două servitoare, făcându-le să cadă în gol de pe metereze. Își 
băteau joc de el; atunci s-a ascuns într-un colț și le-a pus pie- 
dică cu cârja lui de război. 

— Cârja de război? întrebă Inga, mirată. 

— Da, așa îi spune, îi explică Odi ușor nerăbdătoare. A 
bătut cuie în ea și seamănă cu o măciucă. În orice caz, le-a 
aruncat pe servitoare la poalele falezei. Așa că ai grijă, ar fi 
aiurea să te omoare imediat. 

Inga își mușcă buzele. Fetiţa inventa sau chiar...? Totul 
era posibil în acea închisoare ce aducea a orfelinat. Ar trebui 
să fie atentă. Găsi un codru de pâine, întinse pe ea untură și 
i-o oferi lui Odi, care se grăbi să-i dea mai întâi păpușii să 
guste, ca apoi să-l înghită din două îmbucături. 

Snorri îi dădu de înţeles că se moșmondea, așa că i se 
alătură la treburile menajere. Omul de corvoadă îi evita pri- 
virea, se exprima cu ajutorul gesturilor și mormăiturilor. Inga 
își spuse că avea probabil între douăzeci și doi și douăzeci și 
cinci de ani. Ridica fără greutate orice oală pe care Inga n-ar 
fi putut s-o clintească din loc. 


Tânăra înţelese foarte repede că enormele cazane stăteau 
toată ziua pe vatră la foc mic. Când supa se făcea prea groasă, 
se adăuga apă. Când era prea lungă, erau aruncate în ea câteva 
capete de heringi și puţin hrean. Nu mai era nimic altceva de 
știut. Inga, care murea de foame, încercă zadarnic să înghită 
acea mixtură. Mâncă un codru de pâine înmuiat în lapte de 
capră. 

Orele următoare fură dedicate frământării pâinii. Făina 
era grosolană. Nu mai mâncase niciodată una atât de grun- 
joasă, totuși îi făcu plăcere să lucreze. Uneori, Snorri o certa 
cu un mormăit. Dar ea nu se supăra. 

După ce sfârși de frământat, cocoșatul îi dădu de înţeles 
că aluatul trebuia lăsat să crească. Inga își luă inima în dinţi şi 
hotărî să înfrunte armata de copii. Tăcerii ostile de dimineață 
îi urmase un fel de hărmălaie. Micuţii se distrau cu jucării rudi- 
mentare sau se împroșcau cu praf. Fetiţele dansau cu stângăcie 
sau se jucau cu mingea. Cei mai mari se așezaseră sus, pe trep- 
tele scărilor care duceau la metereze, ca niște prădători care 
dominau. învălmășeala ca să-și aleagă mai bine prada. Îi urmă- 
reau pe ceilalți în tăcere, cu șiretenie. Acum se uitau la Inga 
Și rânjeau. 

Tânăra simţi o mână mică strecurându-se în mâna ei. Era 
Odi. 

— Vino să-ţi arăt! îi spuse fetița. Să ştii că sunt și bolnavi. 
Cunoști tainele ierburilor de leac? Ne-ar fi de mare folos. 

O duse pe Inga într-un labirint de săli joase, întunecoase și 
prost aerisite, unde zăceau copii bolnăvicioși, care tușeau sau 
sufereau de râie. Cei mai mulți erau plini de paraziți. Odi îi 

dădea mereu explicaţii. Glăsciorul ei ascuţit răsuna sub bolți 
cu siguranţa cu care stăpâna casei și-ar prezenta locuinţa unei 
invitate. 

Spunea: 

— El e Köl; are diaree. El e Melnik; e plin de bube... 

Condiţiile în care trăiau copiii se dovedeau grosolane. Sal- 
telele umplute cu alge uscate abia dacă erau de grosimea mâinii, 
iar păturile erau pline de găuri. Inga presupuse că doamna în 
negru nu avea destui bani ca să-și întrețină convenabil „orfeli- 
natul”. Toți ţâncii aceia ar fi trebuit curăţaţi de jeg cu multă 
apă; era nevoie de instalarea unei căzi cât de rudimentare, 
unde ar fi putut fi spălați de mizeria care li se încrustase în 
piele. 

— Avem o grădină de zarzavaturi și o ogradă pentru 
animale. Dar băieţii sunt atât de răi, încât caprele și-au pier- 
dut minţile și nu mai dau lapte. Așa că nu mai avem brânză. 

— Ce le făceau? se interesă Inga. 

— Skall le aprindea ţăcălia. Skall e rău. Toţi băieţii vor 
să-l imite pentru că le e teamă de el. Le silesc pe fete să se 
dezbrace în pielea goală și le pipăie. Va face la fel și cu tine. 

— Rămâne de văzut, mormăi Inga printre dinți. 


Își dădu seama că era stânjenitor de stăpânită de nervo- 
zitate. Ştia că în lumea rurală tinerii erau considerați adulți de la 
treisprezece ani. Prost hrăniţi, expuși epidemiilor, violenţelor 
tâlharilor, speranţa lor de viaţă era mică, așa că erau îndrep- 
tățiți să-și înceapă viața cât mai devreme cu putință. Copiii 
întreţinuți de doamna Urd păreau să nu aibă mai mult de 
unsprezece ani, cei mai mari, dar, în pofida infirmităților, erau 
deja bine făcuţi. Poate că îi era greu să-i pună la punct cu o 
simplă scatoalcă. 

— Îi vom îngriji pe toţi copilașii ăștia, spuse ea. Vrei să 
fii ajutoarea mea? 

Această propunere o bucură nespus de mult pe fetiță. Inga 
se întoarse în bucătărie. Tatăl ei o învățase câteva rețete simple 
pentru vindecarea afecţiunilor obișnuite. Fiind conducător, 

răspunsese de mulți războinici și exercitase cum se cuvine 
îndatorirea de mire!. 

De data asta, trase de Snorri ca să obţină ierburile și ule- 
iurile de care avea nevoie. Odi o privea plină de nerăbdare. 
După o vreme, nemaiputând rezista, ieși în curte să-i anunţe pe 
toţi ceilalți că noua servitoare era vrăjitoare și că îi va vindeca 
pe toți de râie și de păduchi. Această veste stârni un oarecare 
interes în rândul copiilor, care se scărpinau de obicei până la 
sânge. 


După ce pomezile se răciră, Inga începu o consultaţie 
interminabilă, trecând de la un copil la altul ca să badijoneze 
escare și coji. Pe de altă parte, această operaţie îi permitea să-i 
cunoască pe ţânci. Se strădui să-i facă să râdă, dar nu era deloc 
ușor. În plus, mulţi dintre ei se exprimau într-un grai pe care 
nu-l înțelegea. Odi i-l prezentă pe „logodnicul” ei, un băiețel 
de opt ani, pe nume Baldur. Întâi intimidat, puştiul începu 
curând să-i dea şi el tot felul de sfaturi. 

— Nu trebuie să urci pe metereze, îi șopti băieţelul. Dacă 
cineva te atrage în acel loc, e cu siguranţă o capcană. Acolo 
scapă Skall de cei pe care îi urăște. Mulţi au căzut pe deasupra 
crenelurilor. Pe urmă, spune că au alunecat jucându-se „mâţă 
căţărată”. 

— l-am zis toate astea, îi tăie vorba Odi, agasată. 

— Unde e acest Skall? întrebă Inga. 

— În capătul de sus al scării de piatră care duce la drumul 
de rond de pe coama zidurilor, îi explică Baldur. E un băiat 
mare, are treisprezece ani. Îl vei recunoaște după cârja plină 
de cuie. 

Inga ezită, copiii se uitau la ea. Ochii lor exprimau sen- 
timente amestecate: speranță, dispreţ, teamă, surescitare, uimire, 
resemnare... 

Așadar, străina avea să-l înfrunte pe Skall? Zău că ar fi 
amuzant să-l pună la punct..., dar nimeni nu credea. Era sigur 


! Vindecător care folosea unguente, precum și procedee magice (n.a.). 

că biata nebună va plonja peste creneluri și nimeni nu va mai 
auzi de ea. Ar fi fost păcat, pentru că nu părea la fel de proastă 
ca celelalte servitoare... și era și mai drăguță. 


Inga își dădu seama că, în acel moment, mulți copii se 
uitau cu atenţie la ea. Nu mai putea să dea înapoi. Dacă re- 
nunţa, ar fi pierdut câștigul eforturilor din acea după-amiază. 
Cu borcane de pomadă în coș, tânăra traversă curtea în direcția 
scării. Preţ de o fracțiune de secundă, i se păru că zăreşte si- 
lueta doamnei în negru, care o urmărea cu privirea, ascunsă 
după unul dintre stâlpii galeriei interioare. 

„Îi e teamă de copii?” se întrebă ea. 

Se făcuse tăcere. Numai cei mai mici continuau să se 
împroaște cu praf sau să-și urineze pe picioare. 

Când tânăra puse talpa pe prima treaptă a scării, îl auzi 
pe unul dintre copii șoptind: „N-o să mai coboare. Da, Skall 
o s-o arunce de sus.” 

După ce urcă vreo douăzeci de trepte, vântul dinspre larg 
îi lipi rochia de corp și trebui să se aplece în faţă ca să reziste 
rafalelor puternice care erau gata s-o dezechilibreze. 

Scara era pustie. Era clar că Skall urcase la drumul de rond 
ca să se ascundă acolo. Inga ajunse la creneluri. Vântul îi stră- 
pungea parcă întregul corp. În acel loc, zidul și faleza formau 
un singur perete înălțat la verticala valurilor. Jos de tot, mu- 
gea un haos de spumă și apă clocotitoare. O oală infernală 
unde curenţii se răsuceau exasperaţi în loc. Nimeni n-ar fi 
putut vreodată să atace pe acolo. Amplasamentul castelului 
fusese bine ales. 

Inga se opri, ameţise. Vântul vijelios o asalta necruţător 
și avea iluzia neplăcută că o mulțime de creaturi invizibile o 
loveau cu pumnul în spate ca s-o facă să cadă. O cuprinse teama. 

Fusese o nebunie să urce aici. 

„Eşti doar o fiică a orașului, își zise ea. Nu-i cunoști. 
Nu uita că ai trăit într-o mică locuinţă confortabilă... Nicio- 
dată n-ai știut ce e violenţa.” 

Drumul de rond îi apărea deodată ca o capcană, în care 
făcuse greșeala să se arunce prostește. Unde se ascundea copi- 
lul? În ghereta de piatră pe jumătate năruită? În spatele acelei 
grămezi de pietre? 

Nu îndrăznea să strige. Fiindu-i prea frig, se puse în mișcare 
și înaintă până la marginea meterezelor, cuprinsă de ameţeală. 

Băiatul stătea în gheretă, așa cum prevăzuse. Îşi ţinea cârja 
plină de cuie strânsă între picioare. Era un puști solid, cu o 
faţă care exprima încăpățânare, dar al cărui picior stâng, din 
cauza unei degenerescențe musculare, avea grosimea unei 
cozi de mătură. 

— Mă cheamă Inga, murmură tânăra. Dacă ai râie, un- 
guentul ăsta îți poate alina suferinţa. Vrei? 

Băiatul îi făcu semn să se apropie. Ochii îi străluceau de 
aroganță și răutate. Corpul lui răspândea un miros îngrozitor 
de transpiraţie și jeg. Când Inga ajunse lângă el, Skall întinse 
brusc mâna dreaptă şi o apucă de un sân. Degetul gros și ară- 
tătorul căutară sfârcul ca să-l ciupească. Tânăra rămase ne- 
mișcată, fără să facă vreun gest de apărare, privindu-l drept 
în ochi. Apoi dezlegă șiretul care îi ţinea veșmântul și desfăcu 
gulerul, ca băiatul să poată vedea ciocanul lui Thor imprimat 
cu fierul roșu pe pieptul ei. 

Copilul tresări. Văzuse runele magice. Chiar dacă nu știa 
să le descifreze, nu se putea să nu le cunoască puterea. Puţini 
oameni purtau pe piele semne asemănătoare. Se spunea că 
trupul omenesc lua foc la contactul cu ele, ca o pânză pe care 
se aruncă tăciuni aprinși. Numai vrăjitoarele și cei ce se nu- 
meau bersekker!, războinici nebuni, erau în stare să-i suporte 
prezenţa fără să se transforme imediat în cenușă. 

Ochii copilului se tulburară. Își retrase mâna. 

— Vrăjitoareo, șopti el printre dinţii stricaţi. 


! Literal, „cămașă de urs”. Războinic stăpânit de o furie divină; în luptă, 
intra într-o transă sacră, care îi permitea să săvârșească fapte de vitejie ne- 
bunești şi să-și învingă toţi adversarii, fără să se aleagă cu cea mai mică 
zgârietură (n.a.). 

Tânăra îi zâmbi într-un fel pe care l-ar fi vrut ameninţător. 

Inga zărise urme de sânge uscat pe cârja plină de cuie. 
Sângele servitoarelor care refuzaseră să se lase pipăite? 

— Las pomada, spuse ea. Poţi s-o foloseşti. Nu-i otră- 
vită..., cel puţin nu încă. 

Apoi, socotind că făcuse destul, plecă. 

Când cobori scara de piatră, își dădu seama că picioarele 
îi tremurau ușor. 


Un copil în mulțime 


Inga se întrebă până seara dacă nu greșise căutând con- 
fruntarea cu Skall. Mică fiind, nu s-ar fi apropiat niciodată 
de un astfel de copil. Trăise într-un univers protejat, departe de 
agitația și de spaimele acelei lumi. Niciunul dintre copiii meș- 
teșugarilor pe care îi cunoștea nu obișnuia să le dea brânci 
servitoarelor din vârful meterezelor! 

„Oare se joacă speriindu-mă? se întrebă ea. Poate gre- 
șesc închipuindu-mi că Odi și micul ei prieten sunt de partea 
mea. Și dacă se distrează toți pe seama mea, chiar și doamna 
Urd?” 

Se simţea singură și prinsă în capcană. 

Snorri o chemă să-l ajute la împărțirea supei. Unul dintre 
băieți se apropie cu două blide. Odi îi spuse tinerei că era 
„valetul” lui Skall. 

— El nu vine niciodată, explică ea. Are o mulțime de ser- 
vitori care îndeplinesc corvoadele în locul lui. Iau cele mai 
bune bucăți pentru el sau păturile noi, sau saltelele de paie 
noi, când ni se aduc. Skall ne supraveghează din înălţimea 
meterezelor. Apoi, le arată valeților lui fata pe care a ales-o 
pentru noapte. Aceștia se duc să i-o aducă, iar ea e obligată 
să urce acolo sus, la el. Trebuie să facă tot ce zice Skall, altfel 
o aruncă de pe creneluri. 

Inga se înfioră. 

— Ai şi fost acolo? o întrebă ea. 

— Nu, sunt prea mică, n-am ţâţe, îi răspunse fetiţa. 

Odi rostise aceste cuvinte pe un ton din care nu puteai 
să-ţi dai seama dacă regreta sau îi părea bine. 

Inga se strădui să-și stăpânească furia care o cuprindea. 
Simți că îl ura pe acel mic tiran care, pitit pe drumul de rond, 
asemenea lui Odin în vârful curcubeului Bifrost, își exercita 
dreptul de senior asupra fetiţelor abia nubile. 

Hotări să se ducă imediat la doamna în negru și s-o în- 
trebe de ce tolera acea stare de lucruri. 


După ce luă sfârșit distribuirea supei, Inga intră în gale- 
rie și se opri în pragul odăilor castelanei. Aceasta nu păru 
deloc surprinsă de vizita ei. Ascultă distrată doleanţele noii 
sale sclave. Când vorbi, o făcu cu voce ostenită. 

— Nu-i mai controlez, spuse ea, cu privirea pierdută în 
flăcările unui foc firav ce ardea în vatră. Nu-i mai pot stăpâni. 
Sugarii pe care i-am salvat acum zece ani nu mă mai respectă. 
Apar mici șefi, se înfruntă clanuri potrivnice. N-am cum să 
intervin. Nu le pot interzice totul. Și aşa mă străduiesc din 
greu să-i ţin în castel. 

— Mi s-a spus că numitul Skall ar fi aruncat câteva ser- 
vitoare din vârful meterezelor, o întrerupse Inga. Ce ziceţi 
de asta? 

Doamna Urd dădu din umeri. 

— Nu ştiu, răspunse ea, oftând. Într-adevăr, unele tinere, 
care lucrau la bucătărie, au dispărut brusc, dar se poate să fi şi 
fugit. Dacă prostănacele au crezut că-și vor găsi adăpost în 
pădure, atunci au fost făcute bucăţi de lupi și de urși. Dar ne 
putem imagina și că Skall se distrează răspândind aceste zvo- 
nuri ca să-și întărească dominaţia asupra copiilor. Tu nu 
crezi? 

Zâmbi și continuă: 

— Am impresia că n-ai avut de-a face cu ţânci de felul lor, 
nu? Nu-i lăsa să te manipuleze. Soarta nenorocită și handi- 
capul fizic i-au înrăit. Nu mai au nimic inocent în ei. Sunt 
niște supraviețuitori, să nu uiţi asta niciodată. Și încuie-ţi ușa 
când te duci la culcare. N-aș vrea să te violeze din prima noapte. 

Se ridică, ieși din încăpere şi se sprijini de balustrada 
galeriei ce domina curtea. 

— Crezi că-i neglijez, nu-i așa? o întrebă ea, fără să se în- 
toarcă. Că am conștiința împăcată fără să mă străduiesc prea 
mult, fără să stabilesc nici cea mai mică legătură afectivă cu cei 
pe care i-am salvat? 

Văzând că Inga se ferea să răspundă, doamna Urd se 
întoarse în loc. Lumina îndepărtată a focului stârnea umbre 
stranii pe faţa ei lividă. În pofida frumuseţii, arăta deodată ca 
o vrăjitoare, o femeie-vampir, o căpcăună... Inga se stăpâni 
să n-o rupă la fugă. 

— "Ţi-ai schimba părerea dacă ţi-aș spune că fiul meu se 
află printre ei? o întrebă castelana. 

— Cum? bâigui Inga. 

— Când soţul meu a murit pe mare, eram însărcinată în 
două luni, spuse încetișor doamna în negru. Am început să 
adun copiii abandonaţi din satul vecin ca să am un rost. În re- 
giune, se practică deseori utburth! şi asta a făcut să am în scurt 
timp în grijă o duzină de copii. Când s-a născut fiul meu, 
am simțit o mare rușine la gândul de a-l crește separat... 
M-am imaginat oferindu-i o viaţă de mic privilegiat în odăile 
mele, în timp ce copiii ceilalți zăceau în mizerie în cămăru- 
tele subterane ale curţii. Am înţeles că ar fi fost insuportabil, 
nedrept. Nu puteam fi pentru unul mumă și pentru alții ciumă. 
Trebuia să aplic aceeași lege tuturor sau să renunţ la salvarea 
copiilor abandonaţi. 

Inga abia îndrăznea să respire. Îi era teamă să audă ceea 
ce era sigură că va urma. 

— Ce-ati făcut? întrebă ea, cu voce tremurătoare. 

— Ştii deja, răspunse cu un glas șuierat doamna Urd. L-am 
dat dădacelor care se ocupau atunci de sugari. Le-am ordonat 
să-l amestece cu ceilalți și să se poarte cu el cum se purtau cu 
ceilalți copii... şi n-am mai încercat niciodată să-l revăd. A 


! Practică prin care ţăranii se debarasau de noii-născuți pe care nu-i puteau 
hrăni, abandonându-i în pădure (n.a.). 

crescut departe de mine. Când dădacele au plecat, m-am ferit 
să le destăinui celor care le-au înlocuit că unul dintre „orfanii” 
noştri era fiul meu legitim. Așa s-a pierdut secretul. Poate că 
e aici încă, printre ceilalți... nu știu. Dacă nu cumva l-a răs- 
puns vreo boală; e posibil, pentru că am avut pierderi iarna 
trecută. 

Inga se apropie instinctiv de balustradă. Privirea ei căută 
prin mulțimea de ţânci care se zbenguiau în curte. Era sub 
impresia destăinuirii pe care i-o făcuse stăpâna ei. Oare cum 
putea o mamă...? 

— Haide, nu-ţi mai spune că sunt un monstru! îi zise 
doamna în negru agasată. Nu sunt mai inumană decât acele 
familii de vikingi care le cer prietenilor să le crească copiii 
departe de casă, și de cele mai multe ori îi revăd abia după 
câțiva ani! Eu, cel puţin, îl văd în fiecare zi... 

— Dar nu știți care e! protestă Inga. 

— Ce importanţă are? răspunse doamna Urd, oftând. 
Asta mă constrânge să-i iubesc pe toți ca și cum ar fi copiii 
mei. 

Apoi, păru să se gândească și spuse, privind-o pe Inga 
drept în ochi: 

— Când vei fi însărcinată, vom face la fel și cu copilul tău. 
Nu putem accepta excepții. Dacă am făcut-o eu, o vei face și 
tu. 

— Dar nu sunt însărcinată, îngăimă tânăra. 

— Vei fi, răspunse scurt castelana. Ori vei fi violată de 
vreunul dintre băieţi, ori îţi vei găsi un iubit în satul vecin. 
Eşti prea frumoasă ca să poţi sta mult timp neatinsă. Așa că 
prefer să te previn de pe acum. Sugarul tău va fi amestecat cu 
ceilalți pe care îi vom primi. Legea e una pentru toți. 

— Tocmai, cine se ocupă de sugari? întrebă Inga, între- 
rupând acea discuţie care o stânjenea. Nu mai aveţi dădace... 

— Nu, recunoscu doamna Urd. Ţâţoasele alea din cătun 
nu mai vor să lucreze aici. Bebelușii sunt încredințaţi fetiţelor 
noastre, care se descurcă destul de bine. Oricum, așa stau 

lucrurile în satele noastre de pescari. Nu uita că, pe meleagu- 
rile astea, fetele sunt măritate la treisprezece ani. 

Doamna în negru păru deodată ostenită de atâtea explicații. 

— Nu te mai mira de toate fleacurile! îi spuse întorcân- 
du-se în odăile ei. Într-o lună, vei învăţa obiceiurile noastre. 
Acum, du-te la culcare și nu uita să pui zăvorul la ușă. 

Inga plecă năucă. Porni cu pas șovăitor spre camera ei 
de deasupra bucătăriei. Odaia, deși austeră, era foarte curată. 
Pe un cufăr, ardea o lampă cu ulei. Tânăra strâmbă din nas 
recunoscând mirosul grăsimii de focă. 

După ce închise ușa, se grăbi să tragă bine zăvorul. În- 
căperea nu avea nicio fereastră și semăna mai mult cu o 
celulă decât cu un dormitor. Totuși, Inga știa că în acele 
regiuni unde era foarte frig, vikingii aveau obiceiul să-și con- 
struiască locuinţele cu o singură deschizătură: ușa de la intrare. 

Cuprinsă de o mare tulburare, se trânti pe saltea. De câtva 
timp, un gând nu-i mai dădea pace: Oare Skall era fiul doamnei 


Urd? 


Lupule, ești aici? 


Avu o noapte proastă. După cum se așteptase, cineva dădu 
târcoale ușii și chiar zgâlțâise clanţa. Își spuse că putea să fie 
oricine: Skall, dar şi cocoșatul Snorri... Și, de ce nu, Odi, fer- 
mecătoarea Odi, micuța care se distra speriind-o împreună cu 
„logodnicul” ei Baldur? 


Se trezi în zori, după un somn întrerupt de coşmaruri, 
mulțumită că îi pusese astfel capăt. 

Trase zăvorul și se strecură fără zgomot în galerie. Avu 
surpriza să-i zărească în curte pe cocoșat și pe doamna în 
negru. Vorbeau în șoaptă ca să nu-i trezească pe copii și își 
făceau de lucru în jurul căruței cu coviltir. Castelana ţinea în 
mână o lampă cu ulei, Snorri descărca ciudat de încet butoa- 
iele îngrămădite în partea din spate. Inga își aminti că fusese 
deranjată în cursul călătoriei de mirosul de usuc pe care îl ema- 
nau acele butoaie. Un miros de animal, care te făcea să-ţi astupi 
nările! Grăsime de focă sau de cașalot? Posibil, dar atunci de 
ce le mânuia cocoșatul cu atâta grijă? 

Ca și cum ar fi fost conștientă că urmărea o ceremonie 
interzisă, tânăra se ascunse instinctiv în spatele unuia dintre 
stâlpii galeriei. 

Doamna în negru părea cu ochii-n patru, aproape spe- 
riată. Dădea întruna indicaţii cu glas șoptit. Cocoșatul era și 
el foarte nervos. Mânuia butoaiele cu oarecare silă. Ai fi zis 
că erau pline de șerpi. Castelana apucă legătura de chei agăţată 

la centură și descuie ușa cu gratii a unei căsuțe de lemn, care 
se ridica într-un colț al curții. Construcţia aceea mică ascun- 
dea o scară de piatră ale cărei trepte se pierdeau sub pământ. 

„O criptă, îşi spuse Inga. Sau o subterană...” 

Ca să ducă butoaiele în măruntaiele pământului, Snorri 
trebui să facă mai multe drumuri. După ce cobori în criptă și 
ultimul butoi, doamna Urd zăvori ușa cu grijă și intră în bu- 
cătărie împreună cu cocoșatul. 

Inga rămase tulburată. Febrilitatea celor doi complici îi 
trezise suspiciunea. 

„Dacă ar fi doar grăsime de focă, n-ar fi atât de îngrijo- 
rați, își spuse ea. Nu, sunt sigură că le era teamă de ceea ce 
transportau.” 

Încercă să-şi amintească mirosul butoaielor, uleios, de 
animal. 


Inga așteptă câteva minute, apoi cobori la bucătărie să pre- 
gătească supa de dimineaţă, pentru că micuţii urmau să se tre- 
zească în curând. Snorri o salută cu un mormăit. Mânca o porție 
de supă din fulgi de ovăz, în care pusese resturi de morun 
uscat. Prin gesturi, îi dădu de înţeles tinerei că avea tot inte- 
resul să ia gustarea de dimineaţă înainte să înceapă treaba. 

Mai târziu, pe când se plimba printre copii, se surprinse 
privindu-i cu atenţie și întrebându-se care dintre băieți era fiul 
doamnei Urd. 

„Trebuie să aibă vreo zece ani, își zise ea. Și nu e infirm, 
cel puţin mama lui n-a spus nimic despre asta...” 

Înţelese însă repede că ar fi fost inutil să încerce să desco- 
pere vreo asemănare oarecare pe fețele acelea pline de jeg. 

Odi veni s-o salute. În dimineaţa aceea, îl ducea în braţe 
pe bebelușul smuls de Inga din ghearele fabricanţilor de mon- 
ştri. Cu sugarul legat la șold, fetița se plimba cu siguranţa unei 
mame cu o familie numeroasă. Inga hotărî să afle câte ceva 
de la ea. 

— Cunoști un băiat de vreo zece ani, care să nu sufere 
de nicio infirmitate? o întrebă tânăra în șoaptă. 

Odi pufni în râs. 

— Să ştii că aici nimeni nu rămâne normal mult timp, 
răspunse ea. Vreau să spun că mulți bebeluşi sunt normali 
atunci când sosesc, dar băieţii nu suportă asta. 

— Băieţii... Vrei să zici Skall? 

— Da, exact. Îl apucă nebunia când vede copii cu picioa- 
rele şi mâinile drepte. Atunci își trimite servitorii să le rupă 
membrele. Ti-am spus că e rău. 

Inga făcu o grimasă. Subestimase puterea de a face rău a 
băiatului cu cârja plină de cuie. Domnea cu adevărat asupra 
acelui orfelinat ca un rege barbar, modelând corpurile după 
înfățișarea lui. 

— Când un băiat e prea frumos, îi rupe nasul și câțiva 
dinţi. Sau îi taie urechile. 

— Şi doamna în negru nu spune nimic? izbucni Inga, 
indignată. 

— Doamna în negru nu vine niciodată la noi, răspunse 
Odi. Stă acolo sus, în galerie. Când coboară în curte, e semn 
rău... 

— De ce? întrebă tânăra. 

Odi se foi, stânjenită, regretând că vorbise prea mult. 
Baldur, „logodnicul” ei, se apropie de ele. Când Inga încercă 
să continue cu întrebările, băiatul se opuse. 

— Nu trebuie să vorbeşti despre asta, zise el cu voce fermă. 
Dacă vorbeşti, ești ales. 

Inga îl privi uluită. Ce voia să spună? Ales? De cine? Și 
pentru ce? 

Plimbându-se astfel, trecură prin apropierea scării ce ducea 
la subterane. Tânăra arătă spre ușa de fier zăvorâtă şi întrebă: 

— Unde duce? 

Odi deschise gura să răspundă, dar Baldur interveni din 
nou: 

— Nu trebuie să vorbim despre asta, bombăni el încăpă- 
ţânat. Sunt lucruri interzise. Nimeni nu vorbește niciodată. 


Nu. 

Inga se văzu nevoită să-și stăpânească nerăbdarea și să 
aștepte plecarea copilului ca să pună din nou întrebări. Odi ardea 
de nerăbdare să povestească ce știa, așa că nu se lăsă rugată. 

— E intrarea în sălașul fiarei, șopti fetiţa. E acolo, jos, în 
criptă. De aceea e ușa de fier, ca să nu poată să iasă. 

— O fiară! se miră Inga. 

— Da, confirmă fetița. În unele nopţi, o poţi auzi cum 
lovește în ziduri. Bum-bum-bum... Asta înseamnă că îi e foame 
și și-a pierdut răbdarea. 

— Doamna Urd mi-a spus că bufniturile înăbușite vin 
de la epava eșuată la poalele falezei, o corectă Inga. 

— Da, așa îi place să spună, zise Odi, rânjind. Nu vrea 
să se știe că prin pivnițele castelului se plimbă un vârcolac. 

Inga dădu din cap. Vikingilor le fusese întotdeauna teamă 
de vârcolaci. Legendele populare erau pline de aceste dihănii 
sângeroase care pândeau la liziera pădurilor. 

— Dar cum a ajuns aici fiara asta? întrebă ea. 

— Vrei să ştii un secret? o întrebă în șoaptă Odi. Vârco- 
lacul e soţul ei... Arald Secure. Era un bărbat foarte rău, care 
tăia oamenii în bucăţi cu securea lui. Din cauza cruzimii, s-a 
transformat în vârcolac, așa se întâmplă întotdeauna. Doamna 
l-a închis în subteranele castelului. De atunci spune tuturor 
că a murit în naufragiu, dar minte. E aici... sub picioarele 
noastre. Îl hrănește cu grăsime de copil, pe care o aduce din 
Orient. Dar o costă foarte mult, așa că, atunci când n-are bani, 
îi cere lui Skall să-i facă rost de hrană pentru bărbatul ei. 

— Ce? bâigui Inga, agasată că era atât de receptivă la 
balivernele fetiţei. 

— Skall lucrează pentru ea, continuă Odi. De aceea îi dă 
pace. Doboară un ţânc cu o lovitură de cârjă și îl vâră într-un 
sac, pe care îl lasă în faţa ușii de fier. Snorri îl coboară apoi în 
subterane. Evident, nimeni nu mai aude vreodată de copil. 

— Fiara mănâncă copiil..., spuse încetișor Inga. Bineîn- 
teles, ar fi trebuit să mă gândesc. 

— De ce crezi că ne adună aici doamna în negru? replică 
Odi, rânjind. Ăsta nu e un adăpost, ci un dulap cu alimente. 

De cele mai multe ori, grăsimea chinezească e de ajuns ca să-l 
hrănească pe vârcolac, dar, când nu mai are, se ştie că cineva 
va fi ales. 

Și, cu glas și mai șoptut, adăugă: 

— Odată, am văzut o servitoare coborând în criptă. N-a 
mai ieșit niciodată de acolo. Dacă doamna în negru te trimite 
jos, să nu te duci, pentru că vrea să te dea de mâncare la 
vârcolac. Să știi că țin la tine. N-aș vrea să fii mâncată. 


Discuţia aceasta stârni o oarecare tulburare în mintea 
tinerei. Nu se putea împiedica să nu se gândească că în toate 
astea era, poate, un sâmbure de adevăr. 

Chiar dacă vârcolacul exista doar în imaginaţia micutei 
Odi, nu se putea totuși înlătura ipoteza că un dement era 
ținut prizonier în beciurile castelului. Arald Secure? De ce 
nu? Era sfârșitul logic al unui bersekker, al unui turbat de 
război, gata să intre oricând într-o transă distrugătoare pe care 
nimic nu i-o putea domoli, nici măcar rănile făcute de duş- 
mani. 

Inga se gândi la tatăl ei. Ulf îi vorbise deseori despre 
acești bersekker. 

„Furia divină coboară asupra lor, obișnuia el să explice. 
Se metamorfozează brusc. Spiritul lui Thor intră în ei, nimic 
nu poate să-i mai oprească. Atunci, încep să ucidă fără deo- 
sebire tot ce le iese în cale. Sunt invincibili, neobosiţi. Uneori, 
ai impresia că nu vor putea să se oprească niciodată din ucis 
cât timp va mai exista fiinţă omenească pe pământ.” 

Vikingii îi admirau mult pe turbații de război, dar Herra, 
mama ei, gândea cu totul altfel. 

„Sunt monștri, spunea ea. Smintiţi însetați de sânge, care 
și-au pierdut mințile din cauza măcelurilor neîncetate. Iar Thor 
n-are niciun amestec în toate astea.” 

Arald, soţul doamnei Urd, sfârșise prin a-și pierde și el 
minţile? ÎI închisese oare ca să nu rătăcească prin sate și să măce- 
lărească turmele şi ţăranii? 

Nu era deloc imposibil. Probabil, când crizele deveneau 
prea puternice, trebuia să se facă un sacrificiu, să i se dea o 
victimă ca să-l potolească. Copiii erau la îndemână pentru asta... 
Atât de mulţi, de anonimi! Erau o rezervă la îndemână, de 
unde se putea lua fără a se trezi atenţia cuiva. 


Inga se cutremură. În minte îi reveni imaginea butoaie- 
lor. Grăsimea copiilor chinezi, spusese fetița... Oare asta se 
dusese să ia doamna Urd din portul Bjorngâtland? 


În zilele următoare, Inga stătu cu ochii-n patru. Găsise 
cum să-și atragă bunăvoința ţâncilor: desena. Cu un cărbune 
sau cu o bucată de cretă desena pe pereți, inventând povești, 
brodând la nesfârșit pe subiectul legendelor istorisite demult 
de tatăl ei. Desena șarpele-lume, care își mușcă coada și ţine 
astfel lucrurile pe loc, închizându-le într-un cerc format de 
corpul lui. Desena Walhalla, palatul unde Walkiriile îi adună 
pe cei care au murit cu armele în mână, ca să formeze armata 
lui Odin, pentru lupta finală: Ragnarök... 


Copiii o ascultau cu gura căscată și ochii ţintă la bucata 
de cărbune care contura figuri pe pereţi. Când Inga începea 
să povestească, în curte se lăsa o tăcere desăvârșită și copiii se 
adunau în jurul ei. Cei mai mici își sugeau degetul și sfârșeau 
prin a adormi, dar cei mari nu pierdeau niciun cuvânt. 

Uneori, când tânăra întorcea capul, o surprindea pe 
doamna în negru ascunsă în spatele unuia dintre stâlpii gale- 
riei, observând-o printre pleoapele pe jumătate închise. 


Într-o noapte, auzi bufnituri înăbușite în interiorul zi- 
dului. Zgomotul venea din adâncul castelului. Nu era nici 
vânt, nici furtună, de aceea, Inga socoti că acelea n-ar fi putut 
să fie ecourile îndepărtate ale unei epave lovindu-se de faleză 
împinsă de forța fluxului. Își lipi urechea de perete. Ce zgo- 
mote erau acelea? Cine le producea? Cu mintea încinsă de 

spaimă, și-l imagina pe bersekker închis în subterane... În 
plină demenţă, alerga prin galerii, spumegând de mânie, 
lovind în pereţi cu ciocanul, precum zeul Thor în culmea 
furiei. Totuși, curiozitatea dovedindu-se mai puternică, ieși 
tiptil afară din cameră și străbătu galeria în vârful picioare- 
lor. Se opri brusc când zări o lumină în curte. Doamna Urd 
și Snorri stăteau în pragul ușii cu gratii, care împiedica acce- 
sul spre scară. Castelana deschise încuietoarea. Snorri, cu 
torţa în mână, vru să intre în tunel, dar ea îl prinse de umăr. 

— Eşti nebun! îl certă ea. Unde ţi-e capul? Torța... focul... 
Stii foarte bine că e periculos... 

Cocoșatul mormăi și, rușinat, puse torţa într-un suport 
fixat în zid. Pe bâjbâire, doar la lumina slabă a unei lămpi cu 
seu, cei doi complici porniră pe scară în jos. 

Inga îi privi cum coborau. 

Ce spusese doamna în negru? Focul e periculos... De ce? 
Fiara închisă în subterane se înfuria la culme la vederea 
flăcărilor? 


A doua zi, doamna Urd o chemă pe Inga în odăile sale. La 
lumina zilei, tânăra putu să constate că stăpâna el trăia într-o 
sărăcie lucie. Singurul lux consta într-o tapiserie atârnată dea- 
supra șemineului. Reprezenta un bărbat îmbrăcat în război- 
nic, cu câte o secure în fiecare mână, încercuit de o haită de lupi 
mai mari decât în realitate, care păreau gata să se ridice pe 
labele din spate ca să-și doboare victima. Lâna închisă la cu- 
loare făcea compoziţia apăsătoare. Inga își spuse că nu i-ar fi 
plăcut să trăiască în apropierea unei astfel de opere, chiar dacă 
îi aprecia valoarea artistică. 

— E soţul dumneavoastră? întrebă ea, conștientă că își 
depășea rolul de servitoare supusă. 

— Da, e Arald, recunoscu doamna Urd. Când nu pleca 
în expediţie peste mări, îi plăcea să se strecoare în pădure, înar- 
mat cu securi, ca să distrugă haitele de lupi care o bântuie. 
Țăranii îi erau recunoscători. Puţini seniori ar fi acceptat să-și 

riște viaţa în felul acesta... Dar nu te-am chemat să schim- 
băm impresii despre artă. Vreau să te duci în sat cu o brișcă 
să aduci provizii. Rezervele noastre sunt pe terminate. Dacă 
l-aș trimite pe Snorri, ar fi bruftuit și s-ar putea ca oamenii 
să asmută câinii pe el. Cu tine, lucrurile stau cu totul altfel; 
faţa ta drăguță va reuși să-i îmbuneze. Într-un fel, pentru asta 
te-am cumpărat. Am nevoie de cineva care să facă legătura 
între cătun și castel. Cineva în stare să stabilească legături de 
prietenie cu țăranii. Ai înţeles? 

Scoase o pungă din mânecă și o aruncă pe masă. 

— Acceptă numai preţurile cele mai mici, îi ordonă caste- 
lana. Nu suntem bogaţi. Avem nevoie de unt, de lapte, de 
miere, de făină, de peşte uscat... 

După ce doamna în negru îi înșiră o listă interminabilă, 
Inga plecă. Îi părea bine că ieșea din castel. Pe când urca în 
brişcă, Odi se agăţă de rochia ei. 

— Te întorci sau pleci pentru totdeauna? o întrebă cu 
vocea ei sâsâită. 

— Mă voi întoarce, o asigură tânăra. 

— Ai grijă, o imploră fetiţa. În landă sunt monștri, de 
aceea nu ieșim niciodată din castel. Dacă auzi pe cineva ros- 
tindu-ţi numele dintr-un tufiș, nu zăbovi, ar putea fi un trol. 

— Voi avea grijă, promit, îi spuse Inga, apucând hăţurile. 


leșind pe poarta din spate a castelului, trăi un scurt mo- 
ment de euforie. Își spuse că ar fi putut să fugă... Dar unde 
s-ar fi dus? Pădurea împresura castelul pe trei laturi, iar acolo 
unde nu creștea niciun copac mugea marea... Era într-adevăr 
prizoniera acelei extremităţi a insulei. Nu, fuga ar fi însemnat 
sinucidere; deocamdată, trebuia să aștepte. 

Lovi cu hățurile crupa calului și se avântă cu brișca în 
landă. 

Vântul rece ca gheaţa îi tăie răsuflarea. Încă nu era iarnă, 
dar anul acela era deosebit de friguros. 

„Într-un fel, aş fi preferat să fie iarnă, cel puţin ar fi fost 
ziuă tot timpul”, își spuse Inga. 

În timp ce calul mergea la trap, începu să se gândească. 
Doamna Urd era o enigmă vie, al cărei secret i-ar fi plăcut 
să-l afle. Care fusese viaţa acestei femei? Se vedea bine că era 
inteligentă, rasată, crescută într-o familie de neam mare. Cum 
de ajunsese să se căsătorească cu Arald Secure, un jefuitor cu 
temperament de brută? Fusese răpită de viking? Fusese oare 
cedată acestuia ca plată a unei răscumpărări? 

„Ar fi foarte posibil, își spuse Inga. Poate că tatăl ei a fost 
luat prizonier de Arald, iar familia, din lipsă de bani, îl răs- 
cumpărase oferind-o piraţilor pe Urd.” 

Se făcea şi așa uneori. Răscumpărările căpătau atunci for- 
me ciudate: vaci, ambarcaţiuni, arme din fier, fete virgine... 

Inga dădu din cap. Ghicea cu ușurință singurătatea, dis- 
perarea în care se pomenise Urd când ajunsese aici, pe această 
insulă de la capătul lumii. Ea, până atunci încântată de barzi, 
fusese nevoită să se resemneze să trăiască cu un şef război- 
nic, a cărui principală ocupaţie era să alerge prin pădure după 
lupi ca să-i spintece cu securea! Schimbarea trebuie că fusese 
brutală. 

„Cu siguranță, soţul ei a încercat s-o impresioneze con- 
struind acel castel, care nu semăna cu nimic cunoscut în re- 
giune, își spuse ea. Mi-l imaginez foarte bine încercând să 
rivalizeze cu familia soţiei, vrând s-o întreacă prin fast. De 
unde, acea construcție grotescă.” 

Vikingii nu construiseră niciodată castele. Obișnuiau să 
trăiască în mari ferme colective, unde se înghesuiau mai multe 
familii. Ferme pe acoperișul cărora creștea iarba. Dar Arald 
părea să fi dat în grandomanie. Din expedițiile sale în Bretania, 
adusese această imagine, care apoi îl obsedase permanent. 

Oare chiar se înecase, cum pretindea doamna Urd, sau...? 

Vorbele lui Ulf cel cu dinţi frumoși, tatăl ei, îi stăruiau 
în minte. Îl revăzu stând pe plajă, cu fața spre larg, în timp ce 
vântul își croia făgașe în barba blondă, presărată cu fire cenușii. 
Spunea: 

„Un bersekker este folositor în bătălii, sosirea lui stâr- 
nește teroare în rândul dușmanilor... Din păcate, odată cu 
trecerea anilor, devine din ce în ce mai greu de controlat. I se 
întâmplă să nu-și mai deosebească prietenii de dușmani și 
începe să lovească fără discernământ. E ca un orb invincibil 
care, după ce ar primi arme, ar tăia în bucăţi tot ce s-ar apropia 
de el... Am cunoscut un bersekker, Olaf Cap de Foc. Într-o 
noapte, fiind pe uscat, într-o fermă, s-a ridicat din pat, a luat 
armele și a început să-i masacreze pe toţi cei aflați în jur: soție, 
copii, prieteni, bătrâni, cai, oi... Când n-a mai rămas nimeni 
în viaţă în casă, a ieșit să continue măcelul. S-a îndreptat spre 
ferma vecinului, un vechi prieten, şi a ucis tot ce-a găsit acolo, 
apoi a continuat în același fel mergând din casă în casă... din 
sat în sat. Oamenii fugeau la apropierea lui. Nu reușea să 
mai iasă din transă. Când trecea printr-o pădure, dobora co- 
pacii... Până şi natura devenise dușmanul lui. 

— De ce? întrebase Inga, ghemuită la picioarele tatălui ei. 

— Aşa se întâmplă, răspunsese el, oftând. Presupun că ăsta 
este preţul ce trebuie plătit. Se spune că, mai devreme sau mai 
târziu, cămașa de urs! își cere dreptul. Tot beneficiind de pu- 
terea ursului, omul se preschimbă treptat în urs. Se spune că 
acești bersekkeri se afundă în cele din urmă în pădure și nu 
se mai întorc niciodată. În vârful degetelor le cresc gheare, 
iar corpul li se acoperă de blană. Cămașa de urs li se lipește 
de piele și face parte din trupul lor. Oamenii nu se pot juca 
nepedepsiţi cu forțele divine, trebuie să suporte consecin- 
tele.” 


Calul mergea la trap. Inga își punea întrebări. Arald se 
transformase în vârcolac? Doamna Urd îl ținea închis ca să 


! Bersekker înseamnă, literal, „cămașă de urs” și se referă la veșmântul din 
piele foarte groasă, un fel de tunică, pe care o îmbrăca luptătorul. Această 
platoșă rudimentară putea să aibă cusute și bucăți de metal. Se folosea și 
pielea de mistreţ, despre care se spunea că avea puterea să oprească săge- 
tile, deoarece nu putea fi străpunsă. Într-un fel, era vesta antiglonț a acelei 
epoci (n.a.). 

nu-i masacreze pe cei din jurul ei și să nu ajungă să devasteze 
toată partea aceea de insulă? 


În depărtare se conturau acoperișuri pe care creștea iarba 
păscută de capre. Deasupra fiecărei intrări, fusese legată o 
carcasă de animal sacrificat ca să atragă protecția divină asupra 
familiei. Fiecare fermă cuprindea un ţarc sacru, înconjurat de 
un zid scund, de care nimeni nu trebuia să treacă, unde era 
crescută victima viitorului sacrificiu. 

Inga trase brusc de hățuri. Un spectacol ciudat îi atrăsese 
atenția. O turmă de oi trecea prin landă. Erau animalele cele 
mai obișnuite, doar că fuseseră înfășurate într-o îmbrăcăminte 
din piele! 

Inga miji ochii și, fără să coboare din brișcă, struni calul 
ca să se apropie de turmă. Fiecare oaie era înfășurată într-o 
„cămașă” din piele de mistreţ, legată cu o curea peste pântece. 
Pe spatele acelei cămăși, fuseseră cusuţi ţepi mari din fier în- 
dreptaţi în sus, care făceau animalul să semene cu un arici 
care își pierduse două treimi din ţepi. 

Ce rost avea acel dispozitiv? Inga dădu bice calului, uluită. 


Când ajunse în sat, copiii o luară la sănătoasa și câinii 
lătrară. Acum, când se afla lângă case, Inga constată că aco- 
perișurile erau prevăzute cu aceiași ţepi ca oile. Legă calul de 
O barieră și începu să viziteze fermele. La început, o primeau 
cu răceală. Oamenii vorbeau un grai pe care nu-l înţelegea în- 
totdeauna. După un moment, mutrișoara ei drăguță îi îmblânzi 
chiar şi pe cei mai reticenţi. Tânăra le spuse că fusese cumpă- 
rată de doamna Urd și că era nevoită să i se supună. Copiilor 
de la castel le era foame, trebuia să cumpere hrană. 

Un bătrân cu faţa brăzdată de o cicatrice oblică scuipă pe 
Jos. 

— Nu adună copiii ca să-i salveze, bombăni el. Îi foloseşte 
ca să hrănească fiara pe care o ascunde la castel. 

— Care fiară? întrebă Inga. 

— Fiara care zboară în văzduh, îi explică bătrânul. Cu 
siguranţă, un dragon. Noaptea, i se aud aripile fâlfâind în aer 
deasupra satului. De aceea am pus țepușe pe acoperișuri, ca 
să nu se poată așeza pe ele... Înainte, fura oile, dar le-am echi- 
pat și acum nu poate să le mai prindă... Ai grijă, drăguţo! Au 
fost şi alte servitoare înaintea ta. Chiar fete din sat, care se 
duceau acolo cu speranţa să câștige câţiva bănuţi de argint. 
Nimeni nu le-a mai văzut vreodată. 

— Un dragon..., murmură Inga, gânditoare. 

— Un animal zburător, spuse bătrânul. Poate că nebunul 
de Arald l-a adus de prin călătoriile lui la celălalt capăt al lumii. 
Cine știe? 

— L-ai cunoscut pe Arald? întrebă tânăra. 

— Da, confirmă bătrânul. Am navigat cu el. Era un 
bersekker... Tuturor le era teamă de el, chiar și echipajului. 
Când îl apuca furia, putea să omoare pe oricine. Era în stare 
să sugrume un urs cu mâinile goale. Se domolea numai dacă 
îi dădeai să bea sânge cald. Să fi văzut cum mânuia cele două 
securi... jap, jap! Îți tranșa un bărbat, o femeie sau un copil 
ca și cum ar fi fost un porc sărat. 

Bătrânul rânji respingător;, aceste amintiri păreau să-l învio- 
reze. 

— Tu ești o puicuţă drăguță, mormăi el, ar trebui să fugi 
de acolo şi să vii aici. S-o găsi un flăcău care să te poftească în 
patul lui. 

O femeie se răţoi la el furioasă: 

— Așa! Bagă-i prostii în cap! O să fugă și, pe urmă, prin- 
tesa neagră o să ne trimită fiara zburătoare să ne pedepsească! 
Chiar vrei ca nepoţii tăi să dispară în văzduh ca niște amă- 
râte de oi? Nu-l asculta, fata mea, e un bătrân nebun. Rana 
de la cap i-a stricat creierul. Duhurile rele au intrat în rană; de 
atunci, vorbește aiurea. 

— Gura, femeie! se înfurie bătrânul, bătând din picior. 
Știu eu ce vorbesc. Arald e tot acolo, simt asta. Nici un Persekker 
nu moare așa... 

— Doamna Urd spune că s-a înecat, zise Inga. 

Bătrânul izbucni într-un râs dogit. 

— Să se înece Arald! hohou el. Asta-i bună! Basme, nimic 
altceva! O stratagemă care să ascundă adevărul. Nu, „cămașa 
de urs” e tot acolo sus, sunt sigur... Numai că nu se poate arăta 
în văzul lumii, asta-i tot. Probabil că nu mai are formă ome- 
nească. 


Înţelegând că din trăncăneala bătrânului nu avea să afle 
nimic folositor, Inga își continuă târguiala. Ţăranii se arătau 
reticenți. După părerea lor, să vândă o oaie însemna să-i per- 
mită fiarei să se îmbuibe! N-avea decât să mănânce plozii de 
care era înţesat castelul, acei gnomi diformi care, într-o zi, vor 
lua cu asalt satul. Inga își dădu toată osteneala să-i convingă. 
Se vedea bine că oamenii nu prea o aveau la inimă pe doamna 
în negru. 

— O nemernică trufașă care face pe prinţesa, îi repetau 
țăranii. Ne-a disprețuit întotdeauna. Și apoi, mania asta de a 
aduna copiii de care vrem să scăpăm... Facem asta pentru că nu 
avem cu ce să-i hrănim sau pentru că sunt pocitanii. Asta e 
legea... Avem dreptul. Tatăl hotărăște. Ori acceptă copilul, ori 
îl respinge. Mama n-are niciun cuvânt de spus’. Adunând 
copiii lepădați, doamna în negru aduce atingere dreptului 
fundamental al bărbaților! E intolerabil. S-ar zice că vrea să 
ne declare război. 

Alţii spuneau: 

— Nu e de la noi. Arald a adus-o de peste mări. E o vrăji- 
toare. Ea a meșterit tunica din piele de urs care l-a făcut invin- 
cibil, de-asta a luat-o de nevastă. Cum să trăiască una ca ea 
într-o fermă! Așa că a cerut să-i construiască un castel... 
Mulţi tineri de la noi au murit lucrând la ridicarea castelului, 
din cauză ca se tot surpa. E un loc blestemat. 

Iar alții conchideau: 


! Adevărat (n.a.). 

— Nu adună ea copiii din bunătatea sufletului. În reali- 
tate, îi transformă în gnomi. Își formează o armată. Când va 
avea destui soldați, va începe cucerirea insulei. 


Inga înţelese că tuturor le era teamă de castelană și că o 
urau. 

De bine, de rău, reuși totuși să adune câteva provizii. Mo- 
nedele de argint exercitau o atracție puternică asupra acelor 
oameni săraci. Inga mergea din casă în casă, printre plase 
zdrenţuite care se uscau întinse pe prăjini. Duhoarea de pește 
afumat plutea deasupra satului. Pe când se pregătea să plece, 
un grup de pescari încruntaţi se îndreptă spre brișca ei. Tânăra 
crezu un moment că nu o vor lăsa să treacă, dar șeful lor nu 
făcu decât să-și scoată boneta de marinar și s-o răsucească 
între degete. 

— Ascultă, îi zise el. Sunt Fodor Ochi de Vultur, șeful 
satului. N-avem nimic cu tine. N-ai cerut tu să vii aici, înţe- 
legem bine, ești doar o sclavă. Vrem să-ți facem o propunere. 
Dacă rămâi acolo, n-ai s-o mai duci mult, asta e sigur. Fiara 
din subterane sau gnomii îți vor face curând de petrecanie. 
În schimb, dacă vrei să ne ajuţi, îţi vom veni în ajutor. 

— Cum? întrebă Inga. 

— Vei putea să trăieşti în satul ăsta și să-ți găsești un soț, 
răspunse Fodor. Dacă nu vrei, te vom urca într-o barcă și te 
vom duce pe altă insulă. 

— Şi ce-ar trebui să fac în schimb? 

— Să dai foc la castel. Îţi vom da păcură, ulei de balenă, 
care arde repede și bine. Transformă castelul în rug şi te vom 
primi cu braţele deschise. Ne-am săturat să trăim cu frica în 
sân. Vrem să ne ducem viețile liniștiți, dar asta nu va fi cu pu- 
tinţă cât timp castelul își va întinde umbra asupra satului. 
Înţelegi? 

Inga dădu din cap. 

— Da, răspunse ea, ca să câștige timp. O să mă gândesc. 

— N-o tărăgăna prea mult, o avertiză Fodor Ochi de 
Vultur, oftând. Viaţa ţi-e în pericol. Servitoarele de dinaintea 
ta n-au supraviețuit mult. Doamna în negru te va îngrășa ca 
să te dea fiarei. Să nu care cumva să ieși vreodată în landă la 
căderea nopţii, atunci își ia zborul afară. Se aude cum bate 
din aripi în vânt, scârțâie ca pielea... aripilor de dragon. 

Tânăra se grăbi să urce în șaretă și să plece. 

Deşi Herra, mama ei, se străduise să-i înlăture din cultură 
orice aport păgân, Inga fusese întotdeauna impresionată de 
legendele fabuloase istorisite adesea de tatăl ei. Acel amestec 
instabil și contradictoriu provocase în mintea ei o tulburare 
de care nu reușea să scape nici acum. Zadarnic își tot spunea 
că gnomii și dragonii existau doar în povestirile scaldice!, nu 
putea nici în acel moment să nu tragă cu urechea, încercând 
să surprindă bătăile de aripi ale monstrului care îi teroriza pe 
pescari. 


Ce viitor o aștepta acolo, în acel jalnic loc? Nu se vedea 
deloc în rolul celei de a treia concubine a unui pescar din sat, 
urâtă de soția oficială și bătătorindu-și degetele la reparatul 
năvoadelor. Cât privește incendierea castelului corbilor, asta 
era altă poveste... 

Trase de hățuri ca să forțeze calul să se oprească. Tremu- 
rând ușor în bătaia vântului vijelios, Inga contemplă marea. 
Avu atunci un presentiment dureros: certitudinea că nu se va 
întoarce niciodată acasă şi că, orice s-ar întâmpla, va rămâne 
veșnic rătăcitoare. 

„Tată, oriunde ai fi, călăuză a pașilor mei...”, șopti ea. 
„Spune-mi ce să fac!” 

Dar nu-i răspunse decât croncănitul corbilor care se ro- 
teau deasupra donjonului. 


! Poeme interminabile, enumerând fapte uimitoare specifice mitologiei 
scandinave (n.a.). 


Cei de jos 


Când se întoarse la castel, Inga nu suflă o vorbă despre 
propunerea țăranilor. 

După descărcarea proviziilor, Snorri îi dădu de înţeles că 
doamna Urd o aștepta în odăile ei. Tânăra străbătu galeria. Își 
zise că doamna în negru voia înapoi punga cu monede de 
argint și că se pregătea s-o certe, arătându-i că plătise fiecare 
aliment mai scump decât preţul obișnuit. 

Dar se înşela. Castelana închise ușa sălii și îi ceru să se 
așeze lângă cămin, sub oribila tapiserie care îl reprezenta pe 
Arald înfruntând lupii. 

— Acum, după ce te-ai familiarizat cu problemele noastre, 
e timpul să-ți îndeplinești îndatoririle pentru care ai fost cum- 
părată, o anunță doamna Urd. 

Văzând că Inga ridica din sprâncene, vădind astfel că nu 
înţelegea despre ce era vorba, doamna în negru se grăbi să 
adauge: 

— N-aș fi dat atât de mult pe tine, dacă aș fi avut nevoie 
de o simplă servitoare. Aș fi avut de unde să-mi iau una din 
sat. 

„Nu e sigur...”, își spuse tânăra. 

— Mi-a atras atenţia talentul tău, catadicsi să-i explice 
doamna Urd. Desenezi, sculptezi... Te-am văzut cu copiii, 
ai știut să le trezești interesul schițând desene pe pereţi cu o 
bucată de cretă. Exact de asta am nevoie. 

Castelana se plimba nervoasă prin încăpere, ca și cum ar 
fi şovăit să continue. 

— Am... am adunat câţiva copii orbi, spuse ea în cele din 
urmă. Cum nu puteam să-i amestec cu ceilalți, care i-ar fi ne- 
căjit tot timpul, mi-a venit ideea să-i izolez în subsolul caste- 
lului, oferindu-le într-un fel un teritoriu numai al lor. 

— Orbi..., murmură Inga. 

— Da, confirmă doamna în negru. Toţi s-au născut aici. 
Pentru un viking, asta e o infirmitate intolerabilă, căci un orb e 
O victimă ușoară pentru un prădător, fie om, fie animal... 
Așadar, acești copii sunt condamnaţi să fie abandonaţi îndată 
ce tatăl le observă incapacitatea de a deveni buni luptători. 
Am adunat vreo cincisprezece, care trăiesc împreună în criptele 
ce se întind sub castel. Partea proastă e că, odată cu trecerea 
timpului, s-au cam... să/băticit. 

— S-au sălbăticit? repetă Inga. 

Doamna Urd părea stânjenită. 

— Da, şoptui ea. Trăind numai între ei, au ajuns să-și spună 
tot felul de povești, să-și imagineze tot felul de lucruri... Își 
reprezintă lumea complet fantezist. Asta nu mai poate să 
dureze. Nu vor putea să trăiască la nesfârșit în subterane; 
într-o zi, vor fi obligați să înfrunte realitatea. Vreau să fii edu- 
catoarea lor... Să-i înveți lucrurile pe care trebuie să le știe 
când vor ieși din subterane. Va trebui să le explici ce e o barcă, 
o balenă, o insulă, o pasăre... și, pentru asta, nu există decât 
un mijloc: să gravezi aceste lucruri pe un perete și să-i pui să 
le atingă. De aceea aveam nevoie de cineva cu talentul tău. 
Înţelegi? Îmi închipui că știi să sculptezi, să gravezi şi să mo- 
delezi, nu-i așa? Va trebui să-ţi foloseşti aceste daruri ca să le 
oferi acestor copii o imagine a lumii pe care să fie în stare s-o 
exploreze cu vârful degetelor. Nu va fi ușor. Ei nu înţeleg ce 
înseamnă cuvântul „pădure”. O mulţime de lucruri, care pentru 
noi sunt evidente, lor le sunt necunoscute. Dacă le vei spune 
că o vacă e un animal cu coarne pe cap, nu vor pricepe nimic, 
pentru că nu vor reuși să-și imagineze ce este un corn... 

— Înţeleg, şopti Inga. Va fi o muncă lungă și anevoioasă. 

— Ştiu, spuse doamna în negru, oftând. Am încercat să 
fac eu asta, dar n-am reușit. Cuvântul nu e de ajuns. Sculptura 
ar trebui să-ți ofere mijlocul de comunicare care mi-a lipsit 
mie. Da, să-i pui să atingă cu degetele... numai așa vei avea 
rezultate. Te-am văzut: desenezi repede și bine. Am să-i 
spun lui Snorri să-ţi dea sculele de care ai nevoie. 

— Vreau să încerc, dar nu știu dacă voi fi la înălțimea 
sarcinii, spuse Inga. N-am mai făcut niciodată așa ceva. 

Apoi tăcu, deoarece își dădu seama că doamna în negru 
nu o asculta. Părea preocupată de ceva, ca și cum ar fi șovăit 
să spună ce gândea. 

„Nu mi-a spus tot, își zise tânăra. Nu e vorba doar să-i 
învăţ lumea pe câțiva tineri orbi. Mai e ceva...” 

— Trebuie să te previn, adăugă castelana, ferindu-și pri- 
virea. Nu va fi ușor. Au devenit foarte agresivi... Au ajuns să 
inventeze lucruri trăsnite, legende, ritualuri. Tot trăind între 
ei, au format un fel de clan..., de trib barbar. Nu suportă 
ca un om care vede să se amestece în treburile lor. Îl resping, 
îl brutalizează. Ca să fii primită între ei, va trebui să-i faci să 
creadă că şi tu ești oarbă. Altfel, te vor alunga fără milă. 

— Presupun că trăiesc în întuneric... Așa că nu vol ve- 
dea nici eu nimic, Ca ȘI ei. 

— Adevărat, încuviinţă doamna Urd. Dar să nu aprinzi 
niciodată o lampă ca să te deplasezi în beznă. Servitoarele pe 
care le-am trimis acolo înaintea ta au făcut această greșeală. 
Copiii nu le-au iertat această mișcare greșită. Le-au agresat 
în mod sălbatic pe aceste biete fete... 

— Sălbauc? 

— Ți-am spus că au devenit cruzi, intoleranți. Lumea 
de jos e teritoriul lor, nu vor să-l împartă cu nimeni. Îi urăsc 
pe cei care văd. Prefer să te previn, sarcina care te așteaptă nu 
va fi ușoară. Să nu crezi că te vei adresa unor școlari cuminţi. 
Ar fi mai prudent să-i faci să creadă că și tu ești oarbă... Să le 
spui că un accident ţi-a luat vederea, astfel explicându-se 
faptul că ai cunoștință de lumea de afară, că te îndeletniceai cu 

desenatul și sculptatul și că te deplasezi cu greu în întuneric. În 
felul ăsta, te vor accepta între ei. 

— Pot să ţin ochii închiși, propuse Inga. 

— Nu va fi de ajuns, zise doamna Urd. Cred că cel mai 
bine e să-ţi lipești ochii cu ceară. Astfel, nu vei fi tentată nicio- 
dată să-i deschizi și nu riști să te trădezi. Să nu-i subestimezi. 
Imediat descoperă înșelătoriile. Întunericul e teritoriul lor, 
dar lumina se strecoară în subterane prin crăpăturile bolții. 
Ai putea să fii tentată să profiţi de această luminozitate. Vor 
simți și vor ghici că nu ești ca ei. Acolo unde străbate lumina, 
arde soarele și e mai cald. Va trebui să te gândești la toate astea. 
La fel ca animalele, au un instinct foarte puternic, dar și o 
mare sensibilitate în perceperea lumii. Interpretează mirosu- 
rile, sunetele. Vocea te va trăda; fii cu băgare de seamă atunci 
când îi spui o minciună! Sunt într-adevăr de temut. 

Tot ascultându-i sfaturile, Ingăi i se părea că era o martiră 
creștină care se pregătea să coboare în groapa cu lei. 

— Cât timp va trebui să stau acolo? întrebă ea. 

— Nu știu, mărturisi doamna Urd. E posibil să refuze 
ceea ce vrei să-i înveți și să se complacă în convingerile lor 
absurde. 

— lertaţi-mă, dar lăsaţi impresia că vă e teamă de ei..., 
spuse tânăra. 

Castelana întoarse capul, ferindu-și faţa, nemulțumită că 
se trădase. 

— Adevărat, recunoscu ea. Știu că ne urăsc pe noi, cei 
care vedem. Mi-e teamă ca nu cumva să pună la cale o răz- 
meriţă şi să iasă într-o noapte din subterane ca să ne taie 
gâtul. De aceea îi ţin închiși în subsol, dar, mai devreme sau 
mai târziu, vor reuși să iasă într-un fel. Sub picioarele noastre 
şerpuiesc multe galerii. Tot explorându-le pe bâjbâite, vor 
ajunge să descopere una care le va permite să invadeze cas- 
telul și să ne extermine în timp ce dormim. 

— Înţeleg, spuse ironic Inga. Aveţi nevoie mai mult de 
o spioană decât de o educatoare! 

— Pericolul e real, insistă doamna în negru. Trebuie să 
spargem buboiul. Nu pot să nu iau în seamă ce se urzește 
sub picioarele noastre. Ura asta nedreaptă care mocnește și 
lucrează spre distrugerea noastră. Vreau să încerc să elimin 
catastrofa care se pregătește. Asta mă va scuti să recurg la 
mijloace neplăcute. 

— Care? 

— De exemplu, să fac fum în subterane și să-i sufoc. Dar 
voi fi nevoită s-o fac dacă acești copii vor persista în unel- 
tirile lor belicoase. Te trimit în subterane ca ambasadoare. 
Eşti ultima mea soluție. Numai tu poţi să-i aduci pe calea cea 
bună și să împiedici condamnarea lor. Dacă nu vei reuși, nu-mi 
va rămâne decât să-i poruncesc lui Snorri să-i asfixieze. El 
abia aşteaptă, pentru că îi urăște. Îl sperie. 

Inga nu zise nimic. Pe măsură ce discutau, simţise cum i 
se răsucea stomacul. 

— La început, am crezut că fac bine, bâigui doamna Urd. 
Am vrut să-i feresc de hărțuiala celorlalți copii. Orbi, ar fi 
fost victime ușoare pentru cei care vedeau. Cei mai răi dintre 
micii noștri șontorogi n-ar fi ezitat să le pună mereu piedică 
să-i facă să cadă din capul scărilor. Trebuia să-i ţin departe, 
într-un loc unde cei ce vedeau n-ar fi îndrăznit să se aventu- 
reze. Catacombele păreau ideale, pentru că întunericul nu-i 
deranjează. Jos, nimic nu le mai îngrădește deplasarea, acolo 
sunt numai săli pustii și culoare... Dar totul a mers anapoda. 
S-a înstăpânit ura asupra lor. Unii dintre ei au luat comanda, 
înrolându-i pe ceilalți într-o cruciadă absurdă împotriva lumii 
de sus... Nu le cunosc doleanţele, nimeni nu mi-a expus cu 
claritate conţinutul lor. Servitoarele care s-au întors din criptă 
erau terorizate, înnebunite de spaimă. Am fost nevoită să le 
concediez. Bolboroseau povești absurde. Copiii le brutaliza- 
seră. Sper că tu vei rezista mai mult. 

— Şi eu, replică ironic Inga. 

— Du-te la Snorri, ordonă castelana, vizibil dornică să 
pună capăt acelei discuţii. Explică-i de ce instrumente ai nevoie 

ca să sculptezi pereții. E foarte îndemânatic, le va face până 
diseară. 

Inga ieși. Se duse la cocoșat și, cu ajutorul unui cărbune 
de lemn, desenă dălțile de gravat necesare. Bărbatul mormăi 
și îi făcu semn să plece. Ca să scape de trăncăneala lui Odi și 
a micului ei prieten Baldur, Inga urcă până la drumul de rond. 
Știa că niciunul nu o va urma până acolo. În plus, hotărâse să 
nu dea crezare numai versiunii doamnei Urd. Voia să culeagă 
cât mai multe informaţii de la Skall. ÎI găsi, ca de obicei, ghe- 
muit în spaţiul îngust al gheretei, la adăpost de vânt. Când o 
văzu intrând, băiatul începu să rânjească. 

— Știu de ce-ai venit, o persiflă el. Ai descoperit în ce cap- 
cană ai căzut, nu-i aşa? Prinţesa neagră te expediază la cei de 
jos... Nu ești prima. Ti-a spus? 

— Da, răspunse cu blândeţe Inga. Dar mai ştiu că mi-a 
ascuns unele lucruri. Tu știi totul, domnești asupra curţii, tre- 
buie să cunoşti adevărul. 

— Ce-mi dai în schimb? 

— Ce vra? 

Skall își trecu limba peste buze. Părul lung și gras îi as- 
cundea faţa. La treisprezece ani, avea braţele la fel de muscu- 
loase ca ale unui bărbat în toată firea, lucru obișnuit la infirmii 
care își solicitau excesiv membrele superioare ca să compenseze 
deficienţele picioarelor. 

— Vreau să te ating, răspunse el cu un glas șuierat. N-am 
atins niciodată o femeie adevărată. Scoate-ţi rochia și întin- 
de-te. Altfel, n-am să-ţi spun nimic, iar cei de jos au să-ţi facă 
felul, ca și celor dinainte. 

Inga abia dacă avu un moment de ezitare. I-ar fi fost 
nesuferit să se ofere mângâierilor unui bărbat, dar era vorba 
de un puștan olog și asta i se părea un lucru inofensiv... aproape 
mișcător. 

„Probabil că sunt proastă, își spuse ea. Câte puștoaice 
de vârsta lui a violat deja ticălosul ăsta mic?” 

Dar era vorba de supraviețuirea ei și se hotărî să desfacă 
șiretul care îi încheia rochia. Își spuse că va fi atât de rece, încât 
abia dacă va simţi mâinile băiatului. Se întinse goală pe banca 
circulară din piatră care străjuia pereții postului de pază. Skall 
se apropie cu stângăcie, scăpă cârja și o luă de jos, înjurând. 
Mâna dreaptă i se așeză pe sânul tinerei ca un animăluţ jilav 
și cald. Inga se strădui să nu se înfioare. 

— Vorbeşte, îl îndemnă ea. Nu aștepta să îngheţ bocnă. 

— Cei de jos sunt răi, începu el, gâfâind. Le-au scos ochii 
tinerelor care au coborât acolo. Le-am văzut ieșind; arătau jalnic. 
Complet nebune, cu hainele rupte, pline de răni. Să știi că n-ai 
prea multe șanse să ieși de-acolo întreagă! 

Inga rămase nepăsătoare. Dârdâia de frig atât de rău, 
încât atingerea palmelor fierbinți pe pântecele ei devenea aproape 
plăcută. 

— Mai e și altceva jos? întrebă ea. O fiară... un vârcolac 
sau nu știu ce? 

— Probabil, mormăi Skall. Acela e un teritoriu interzis. 
Prinţesa neagră i-a închis acolo pe orbi în speranţa că fiara îi 
va hali, dar ticăloșii ăia mici au știut să se apere..., au devenit 
la fel de răi ca ea. Se consideră războinici... Își istorisesc tot 
felul de lucruri. 

— De unde știi? 

— Ascult ce spun prin crăpăturile din sol. Vocile li se 
aud până la suprafață, poţi să tragi cu urechea. 

— E adevărat că au de gând să ne taie gâtul la toți? 

Skall nu răspunse imediat; degetele lu: explorau pânte- 
cele tinerei. Inga își strânse coapsele. Îşi dădu seama cu o uimire 
amestecată cu rușinea că acele atingeri n-o lăsau indiferentă. 

— Zi! insistă ea, pierzându-și răbdarea. 

— E adevărat, bâigui băiatul. Doamna în negru a încuiat 
degeaba ușa de fier, pentru că, mai devreme sau mai târziu, 
vor găsi cum să se strecoare în castel. De asta explorează sub- 
teranele. Unii sunt înghițiți de surpări, dar până la urmă vor 
găsi ceea ce caută. Într-o noapte, vor ieși din subterane ca să 
ne masacreze. O să fie o bătălie pe cinste, dar îi aştept pregătit. 

O să arunc mulți peste creneluri până să-mi taie gâtul. De aia 
dorm ziua. Noaptea, stau de pază, îi pândesc. 

Inga se ridică să-și îmbrace rochia. Skall bombăni deza- 
măgit. 

— Putoareo! izbucni el. Ai promis... 

— Ai primit destul deocamdată, îi tăie vorba Inga. Dacă 
mă ajuţi, o să mai primeşti. 

— Dacă te ajut? 

— Da. Când voi fi jos, dacă voi fi în pericol, voi striga 
după ajutor prin crăpături. Vei putea atunci să-mi deschizi 
ușa? 

Skall se umflă în pene. 

— Da, spuse el. Am scule. Snorri crede că e meșterul broaș- 
telor, dar și eu mă pricep la fel ca el, dacă nu chiar mai bine. 

Inga se abţinu să nu zâmbească. Probabil că minţea ca să 
se dea mare. Intui că nu avea unelte și nu știa nimic despre 
misterul încuietorilor. Își fricționă umerii să se încălzească. 
Băiatul o privea pe sub sprâncene, fără să știe ce atitudine să ia. 

— Porţi un semn magic, șopti el în cele din urmă. Ești 
vrăjitoare? 

— Nu, dar sunt protejată de zei, mărturisi ea. Dacă cineva 
îmi va face rău, mă vor răzbuna. 

Inga cunoștea foarte bine importanța pe care vikingii o 
acordau noțiunii de răzbunare. Cunoștea principiul funda- 
mental al moralei lor. 

Skall clipi, părea dintr-odată mai puţin sigur de el. Sub 
desișul părului, faţa lui bosumflată nu era deloc respingătoare. 

— Trebuie să-ți spun ceva..., șopti el. Celor de jos... le e 
frică. 

— Le e frică de noi? 

— Nu, nu știu exact, dar ascultându-i, am înţeles că erau 
urmăriţi de o fiară... O fiară sau un zeu. Nu folosesc aceleași 
cuvinte ca noi, așa că e greu uneori să înţelegi totul. 

„Faimoasa fiară, își spuse Inga. Am ajuns și la ea...” 

— Îşi spun asta ca să știi că, odată ajunsă acolo jos, vei 
avea doi dușmani, insistă Skall. Orbii și monstrul. 

— De unde vine monstrul ăsta? 

— L-au creat ei înșiși, cu mâinile lor... Cel puţin așa spun. 

Inga se încruntă. 

— Ce vrea să însemne asta? întrebă ea. 

— Habar n-am, răspunse băiatul, oftând. Am auzit doar 
frânturi de discuţii, ecouri care urcă prin crăpături. 

— Bine, conchise tânăra. Vrei să facem un pact? Ne vom 
ajuta unul pe altul. Ajută-mă să rămân în viaţă cât timp voi fi 
în subterane și, când voi fugi de la castel, te voi lua cu mine. Îţi 
convine? 

— Nu știu, mărturisi copilul. Nu cunosc decât acest loc. 
Am ieșit doar de două ori în landă şi era gata să fiu mâncat 
de câinii țăranilor. Peste tot e la fel? 

— Nu, îl asigură Inga. Dar va trebui să găsim o ambar- 
cațiune și să părăsim insula. 


Se despărţiră cu această promisiune. Mergând pe dru- 
mul de rond, tânăra încercă să despartă ce era adevărat de ce 
era fals în hăţișul de informaţii primite de la Skall. Ce încre- 
dere putea să aibă în adolescentul îmbătrânit prematur? Voise 
s-o sperie sau chiar credea în poveștile astea? ` 


Spre seară, primi uneltele meșterite de Snorri. N-ar fi putut 
să le folosească pentru o lucrare de precizie, dar își spuse că 
aveau să-i slujească pentru ceea ce-și propusese. 

Însoţită de cocoșat, Inga se duse în odăile doamnei Urd. 

— E timpul să-ţi duci până la capăt deghizarea, o anunţă 
ea. Te vom însoți în criptă îndată ce copiii din curte vor adormi. 
Nu trebuie să te vadă deghizată în oarbă. După ce vei ajunge 
în subterane, să nu cumva să le dezvălui că vezi. Probabil că 
orbii îți vor întinde capcane ca să se convingă că nu vezi. Aga- 
ţă-te de povestea asta: ai fost capturată de vikingi care ți-au 
ars ochii ca să te pedepsească pentru lipsa de respect faţă de 
șeful lor. Infirmitatea ta e recentă, așa că n-ai avut timp să 
dobândești reflexele care să-ţi permită să te descurci fără pro- 
bleme în întuneric. Acum, închide ochii! Ţi-i voi lipi cu ceară. 

Dacă îti vor atinge fața, vor crede că sunt crustele rămase de 
pe urma cicatrizării. Voi alunga mirosul de ceară frecând-o 
cu sânge de pui. 

Inga era nervoasă. Spera să n-o orbească de-a binelea 
făcând ce-i făceau. 

Snorri puse jar sub un creuzet din metal și începu să to- 
pească un bastonaș de ceară pentru sigilii. 

— Stai calmă, nu crispa pleoapele, îi ceru doamna Urd. O 
să-ți lipesc doar genele între ele; asta ar trebui să fie de ajuns 
ca să-i inducă în eroare. Dacă copiii încearcă să-ţi atingă ochii, 
ferește-te și spune-le că te dor. 

Inga nu răspunse. Așteptă cu pumnii strânși sfârșitul ope- 
rației. Doamna în negru se dovedi destul de abilă, dar Inga 
simţi o adevărată panică atunci când se pomeni cu pleoapele 
lipite. După ce se răci ceara, constată că nu mai putea să des- 
chidă ochii. În final, castelana îi unse orbitele cu sânge de 
pui, pe care îl lăsă să se coaguleze. 

— Perfect, o anunţă ea. Să nu cumva să te speli pe faţă. 

— Cât timp va trebui să stau în subterane? întrebă tânăra. 

— Nu ştiu, mărturisi doamna Urd. Îl voi trimite pe Snorri 
după tine peste o săptămână, sub pretextul că vreau să te 
vadă un vindecător. 

— Nu-mi puteţi da o cheie de la ușa de fier? întrebă 
Inga. Aș ascunde-o sub haine. 

— Nu, răspunse tăios castelana. E prea periculos. Dacă 
orbii pun mâna pe ea, ar putea să iasă de-acolo. 


Inga primi de la cocoșat un coș cu trei bucăţi de brânză, 
o pâine rotundă, un vas cu supă și instrumentele ei de lucru. 
Apoi, prinzând-o de mână, o călăuzi până în curte. Se făcuse 
noapte și copiii dormeau. Tânăra spera că Skall, ascuns pe dru- 
mul de rond, o urmărea cu privirea. Auzi clinchetul cheii în 
broască și scârţâitul ușii. Un miros de mucegai o asalta pe 
măsură ce cobora treptele inegale. Respira cu greu, ca şi cum 
cecitatea ei artificială ar fi avut drept consecință imediată 

îngustarea plămânilor. I se păru că mergea de mult timp. 
Uneori, Snorri o forţa să lase capul în jos. Când îi dădu de 
înțeles să se oprească și scoase câteva mormăieli, Inga pri- 
cepu că urma s-o părăsească acolo, în mijlocul beznei. Îi auzi 
pașii pierzându-se în depărtare, apoi ușa de metal trântită și 
încuiată cu mare grijă. 

Luptă contra unui început de panică. Prin minte îi tre- 
ceau imagini înspăimântătoare; vârcolacul..., Arald, bersekker 
întemniţat..., fiara cu aripi de piele care îi hărțuia pe țărani... 
Oare erau toţi acolo, împresurând-o în întuneric, privind-o 
fix cu ochii lor roșii, alegând din ce parte a corpului s-o muște 
întâi? 


Stătu nemişcată, cu coșul în mână, cu auzul încordat. 

Le percepu mirosul înainte să le audă pașii. 

Se apropiau... 

Simţi un iz de zdrenţe, de corpuri nespălate, apoi degete 
subţiri se așezară pe rochia ei, explorând-o cu îndemânare. 

— E mare, zise o voce de fată. 

— Nu-i copil, constată un băiat. E adultă. N-are ce căuta 
aici. 

— Cine ești? întrebă prima voce. 

— Mă cheamă Inga, şopti tânăra. Am șaisprezece ani și nu 
mai văd... Vikingii mi-au ars ochii, pentru că am spus că ve- 
derea șefului lor ar face să vomite o scroafă. Nu... nu știu să 
mă descurc în întuneric. Nu sunt obișnuită. Sunt foarte stân- 
gace. Doamna în negru m-a adus aici pentru că sus mă izbeam 
de oameni... 

— Îşi recunosc vocea! exclamă brusc fetiţa. Eşti cea care 
spune poveşti! Te-am auzit prin crăpăturile bolții. Era bine... 
Îmi plac poveştile. 

— E prea bătrână, bombăni cel care o însoțea. Orök n-are 
s-o vrea, spune că adulții nu înţeleg nimic din legile noastre. 
Va face ca celelalte, nu va vrea să se supună. Adulții vor în- 
totdeauna să poruncească. 

— Voi face așa cum vreţi, se grăbi să spună Inga. Știu să 
reproduc imagini scobite. Asta era meseria mea. Eram gravor. 
Dacă vreţi, vă voi arăta cum e lumea de afară. Voi scobi ima- 
gini în pământ și voi le veți atinge... 

— Da, ar fi bine, spuse fetiţa. 

— Taci! replică băiatul. Orök hotărăște. Trebuie să adu- 
năm consiliul. Tu vii cu noi. Vei vorbi când vei fi întrebată, 
asta e tot. Orök e șeful nostru. Nu trebuie să-l atingi, pentru 
că e fiul unui zeu. Dacă n-o să te vrea, te vom abandona în 
labirintul subteranelor. 

Mâinile copiilor o apucară de rochie. Inga se simţi trasă 
înainte. Se lăsă în voia lor, fără să știe unde o duceau. În aerul 
rarefiat se simţea un miros de ciuperci. 

— Stai aici, îi ordonă la un moment dat copilul. Trebuie 
să vorbim între noi. Dacă încerci să fugi, te vei rătăci în galerii 
Și nimeni nu va veni după tine. 

— Sunt multe tuneluri, îi explică binevoitoare fetița. Nici 
noi nu le cunoaștem pe toate. 

— Taci! se răsti la ea băiatul. Vorbești prea mult. E o 
străină Și cu cât știe mai puţin, cu atât mai bine. 

Inga îi auzi îndepărtându-se. Ecouri ciudate răsunau pe 
sub bolți, dându-i iluzia că se rătăcise în mijlocul unei catedrale 
îngropate sub tone de pământ mucegăit. Deloc liniștitor! 

După un moment, ajunseră până la ea ecourile unei dis- 
cuții însuflețite. 

— E prea bătrână, spunea o voce. La șaisprezece ani nu 
mai ești în stare să înveţi, creierul e deja tare ca nuca... 

— Ştie să povestească legendele zeilor, pledă fetiţa. Și 
spune că va putea să deseneze imagini scobite care ne vor 
arăta cum e lumea de afară... Ne va fi de folos când va veni 
momentul să... Nimeni nu știe cum arată lucrurile afară, nici 
tu, Orok. 


Inga înţelese că acei copii ţineau un fel de thing!. 


! Consiliu „tribal”, în care vikingii hotărau ce măsuri urmau să ia, decre- 
tau legi și puneau capăt certurilor (n.a.). 

Cu ochii închiși, tânăra se simțea îngrozitor de vulne- 
rabilă. Dacă mucoșii aceia hotărau să-i dea brânci în vreun 
put, ar fi căzut ca un bolovan, fără să-și dea seama ce i se 
întâmpla. 

— Bine, bombăni vocea în schimbare a unui băiat. S-o 
punem la încercare timp de o săptămână. Dacă, după şapte 
zile, nu reușește să ne arate că ne poate fi de folos, ne deba- 
rasăm de ea. Sigrid, tu o vei învăţa regulile obișnuite. Asta e 
hotărârea mea, ședința consiliului s-a încheiat! 

Inga scoase un oftat de ușurare. Un pas ușor, înăbușit 
de praful de pe sol, îi dădu de veste că fetiţa se întorcea la ea. 
O mână mică o căută pe-a e1. 

— Or6k a hotărât că trebuie să ne arăţi ce ești în stare, o 
anunţă fetiţa. Eu sunt Sigrid și am aproape doisprezece ani, 
cel puţin așa cred’. Sunt oarbă din naștere, ca mulți dintre noi. 
Alţii au orbit mai târziu, dar au uitat cum arată lumea de 
afară. Tu ne vei ajuta. Când ascult prin crăpături ce spun copiii 
de la castel, nu înțeleg întotdeauna despre ce vorbesc. Nu 
reușesc să-mi închipui ce se ascunde în spatele cuvintelor pe 
care le folosesc. Balenă, corabie, furtună, soare... Nu pot să-mi 
imaginez forma acestor lucruri. N-am putut niciodată să le 
ating. 

Făcu o pauză, apoi zise: 

— Aşază-te în genunchi, vreau să-ţi ating faţa! 

— Să nu-ţi pui degetele pe ochii mei, se grăbi s-o implore 
Inga. Mă doare rău. 

Mâinile copilei zburătăciră pe obrajii și nasul tinerei, apoi 
îi explorară pieptul, sânii. Nu-i luă mult timp să simtă cica- 
tricea imprimată cu fierul roșu. 

— Ăsta e ciocanul lui Thor, spuse ea. E o rană veche... 
Știu ce e un ciocan. Avem scule. De ce ai fost însemnată? 

— Ca să fiu protejată, răspunse Inga. 


! În acea perioadă, măsurarea timpului fiind foarte aproximativă, se întâmpla 
deseori ca oamenii să nu-și știe vârsta exactă (n.a.). 

— După Ragnarök, nu-ţi va mai folosi la nimic, spuse 
fetița pe un ton doct. Toți zeii vor muri. La fel şi Thor... Ai 
fi în stare să desenezi Ragnarok cu toate detaliile? 

— Bineînţeles, răspunse Inga. Dar va fi nevoie de multe 
imagini. Doar e o mare bătălie. 

— Ultima bătălie, preciză Sigrid, cu încrâncenare. Bătălia 
de la sfârșitul timpurilor. 

Ceva în tonul vocii ei o făcu pe Inga să se înfioare. Un 
fel de exaltare morbidă, care nu anunţa nimic bun. 

„Fanatici...”, îşi spuse ea. Își aminti avertismentele doam- 
nei în negru. Ce spusese despre acei copii? Că ajunseseră să-și 
inventeze un cult straniu, ei fiind și preoţii, și singurii lui 
practicanți... 

— Ridică-te, îi porunci Sigrid. O să vizitezi cu mine lumea 
cunoscută. Așa-i spunem noi criptei principale. E mai bine 
pentru tine să nu încerci să ieși din ea. De jur împrejur şer- 
puiesc zeci de culoare, un adevărat labirint, în care te-ai rătăci. 
Solul acestor tuneluri e plin de gropi adânci, unde erau arun- 
caţi pe vremuri prizonierii. Trebuie să știi unde sunt, altfel 
cazi ca o piatră şi îţi rupi picioarele. Asta ne e de folos când 
ne urmărește fiara... 

— Ce fiară? bâigui Inga. 

Fetiţa oftă. 

— Mai bine să afli cât mai repede, spuse ea. Nu suntem 
singuri în aceste subterane. În unele nopţi, ceva dă târcoale 
pe aici. E ceva cumplit, care nu șovăie să ucidă. Deocamdată 
nu trebuie să știi mai mult. Încearcă mai bine să reţii dispu- 
nerea acestor locuri. Atinge zidul, învaţă-i asperităuile. Puțin 
câte puţin, vei cunoaște fiecare piatră, ceea ce îți va permite 
să ştii foarte exact unde te afli. 

— Vorbește-mi despre fiară, insistă Inga. 

— A! Ce proastă sunt! exclamă Sigrid, agasată. N-ar fi 
trebuit să-ți pomenesc de ea. Acum, numai la asta o să te gân- 
deşti! E un animal, atâta tot. Îi e foame și vrea să mănânce. 
Lovește în pereți, bum-bum! Atunci, ne refugiem repede în 
tuneluri. Cunoscând pe de rost locul gropilor, ne deplasăm 

în zigzag printre ele... Pentru fiară, e foarte greu să ne ur- 
mărească fără să cadă în ele. Așa că renunţă și ne lasă în pace. 
Dar trebuie să te mişti repede și să ai bine în minte planul 
fiecărui tunel. Dacă greșești, cazi cu capul în jos în groapa 
adâncă. Înţelegi? 

— Da, dar asta mă îngrozește. 

— Nu-ţi face griji. Voi dormi lângă tine. Dacă vine fiara, 
te voi îndruma. Va fi de ajuns să mă urmezi. 

— Cunoști traseul tuturor tunelurilor? 

— Nu, sunt prea multe, dar cunosc patru-cinci pe de rost: 
e suficient ca să scăpăm de monstru. Cel puţin deocamdată, 
pentru că și el învață. Într-o zi, va fi în stare să ne zădărni- 
cească șiretlicurile. 

În ora următoare, Inga exploră zidul cu vârful degetelor, 
încercând să memoreze contururile. Era un efort epuizant și 
se simți cuprinsă de descurajare. Percepea întunericul ca pe o 
apăsare. Avea tot timpul impresia că o să se lovească de ceva, 
că o să dea cu capul de un obstacol. 

— Ca să ne dăm seama dacă e ziuă, ascultăm zgomotele 
care vin dinspre crăpăturile bolţii. Dacă auzim copiii stri- 
gând, ştim că noaptea s-a sfârșit. Uneori, în unele perioade 
ale anului, prin crăpături intră căldură. 

— E soarele, spuse Inga. Probabil că vara razele soarelui 
pătrund prin fisurile solului. 

— E ciudat, spuse visătoare fetița. Ai zice că e răsuflarea 
unui animal. Îmi vei desena soarele? 


Vremea lupului 


Inga desena de trei zile în pământ cu dălțile meșterite de 
Snorri. Copiii se înghesuiau în jurul ei și, uneori, le simţea 
răsuflarea în ceafă. 

— Lupul și-a rupt lanţul, spuse ea, cu o voce căreia îi 
accentuă tonul dramatic. Monstrul Fenrir e aici și aleargă, si- 
luetă enormă la orizontul lumii. Se grăbeşte la o întâlnire cu 
moartea fixată din eternitate. Într-o clipă, își va deschide gura 
să devoreze luna și soarele. Atunci, lumina se va stinge pe cer 
și noaptea va cădea peste Asgard, castelul zeilor, dar și peste 
Midgard, pământul de la mijloc, unde sălășluiesc oamenii... 


Se întrerupse ca să le lase copiilor timp să exploreze cu 
vârful degetelor conturul lupului pe care îl săpase în sol. Unii 
se mirară. Așadar, aşa arăta un lup? Nu putuseră niciodată 
să-și închipuie acest animal. Astfel că uneori trebuia să între- 
rupă depănarea legendei, ca să dea detalii despre anatomia 
lupului, să le explice că proeminenţele de pe ţeasta lui Fenrir 
erau urechile, nu coarne. Și un corn ce era? Şi explicaţiile reîn- 
cepeau și mai abitir. 

Inga își dădea toată osteneala. Știa că trebuia să se facă 
indispensabilă, să-i facă să se atașeze de ea, altfel ar fi aban- 
donat-o fără nici cea mai mică ezitare. Şi ar fi fost de ajuns s-o 
ducă pe un culoar plin de capcane și s-o lase acolo. După vreo 
zece pași, ar fi căzut într-un puț și ar fi pierit. 

Sigrid ţinea la ea, la fel şi celelalte fete; dar simţea reticenţe 
din partea băieților. Se temeau probabil să nu capete o prea 
mare ascendență asupra micului grup de orbi. Or6k, şeful cla- 
nului, trăia retras, cum 1 se cuvenea unui monarh. Lua rareori 
cuvântul. Inga nu reușea să-și dea seama ce gândea despre ea. 


— Lupul și-a rupt lanţul, repetă ea, deși o ustura gâtul de 
cât vorbise. Din toate colțurile orizontului, războinici uriași 
se adună pentru cea din urmă bătălie. Chiar șarpele gigant, 
care e încolăcit peste pământ, își ridică încet capul. Veninul 
curge din gura lui, otrăvind ogoarele. E ultima luptă a zeilor. 
Înfruntându-se, vor pieri cu sabia în mână și viaţa se va stinge, 
şi vântul nu va mai sufla decât vijelii de cenușă. 

— E adevărat, spuse apăsat Orök, cuprins de o bruscă 
frenezie. Thor va muri. Îl va ucide pe șarpele Jormungand, 
dar otrava reptilei îi va aduce și lui pieirea... Iar Odin va muri 
și el, devorat de lupul Fenrir... Odin, cel mai mare dintre toți 
zeii. Fenrir îl va hali ca pe-o amărâtă de oaie! 

— Ca pe o oaie! scandară copiii. 

Știau din ajun ce însemna cuvântul oaie. Inga le descrisese 
îndelung acest animal acoperit cu lână, din care erau făcute 
hainele lor. 

— Vrei să spui că poartă toate hainele oamenilor îmbră- 
cate una peste alta pe corpul ei? întrebase Sigrid, puţin uimită. 

Inga a trebuit să-i dea lămuriri despre felul cum lâna de 
Oaie este toarsă înainte să fie transformată în haine. Această 
noţiune fusese destul de greu de explicat. 


— Lupul Fenrir a rupt lanţul, conchise Inga. Va devora 
luna şi soarele. Vremea tenebrelor se va instaura peste câmpul 
de bătălie al zeilor morţi. Întunericul timpurilor noi hărăzite 
deznădejdii. 

— E adevărat! E adevărat! izbucni Orök, dornic să re- 
devină centrul de interes al micului grup. După ce lupul va 
sfâșia soarele cu coltii, va veni noaptea fără de sfârșit. Va fi 

Ragnarök, apusul zeilor. Nu se va mai face niciodată lumină 
pentru oameni, iar atunci când vor deschide ochii, oamenii 
din Midgard nu vor mai distinge nimic, căci cerul va fi ase- 
menea unui lac de cerneală. Atunci, vor fi obligaţi să înveţe 
să trăiască pe bâjbâite, singuri, într-o lume fără zi și fără lumină. 
Atunci, vor fi obligaţi să se lovească de lucruri ca orbii. 

— Ca orbu! scandară copiii. 

— După ultimul incendiu, cenușa va acoperi pământul, 
sfârși Inga. Unii spun că atunci lumea va renaşte, mulțumită 
fetei pe care o va naște zeiţa-soare, înainte de a fi devorată de 
Fenrir!... 


— Baliverne! răcni Or6k. Nimic nu va renaşte. Va fi întu- 
neric... Întuneric total... lar oamenii vor merge pe bâjbâite 
gemând, neputând să-și găsească drumul, rătăciţi în beznă ca 
niște bebeluşi! | 

— Ca niște bebeluși! repetară ceilalți. 

— Și mulți dintre ei vor cădea în prăpăstii, unde își vor 
rupe gâtul și își vor frânge oasele, continuă Orök. Pentru că 
niciunul dintre supraviețuitori nu va fi obișnuit cu întunericul. 

— Niciunul! repetară copiii. 


Inga păstră tăcerea. Era a treia oară când asista la această 
predică. Orök își dăscălea adepţii. Tânăra nu-l mai contrazi- 
cea. Când vorbea, era în stare să intre în transă. Ea bănuia că 
era hotărât și periculos, ţinând cu gelozie la mica lui stăpânire. 
Mai presus de orice, dorea ca Ragnarök să se termine cu o 
nouă eră a întunericului. Când Inga încerca să explice natura 
soarelui, el insista că acea sferă de foc se putea stinge ca o 
lumânare în care sufli. Soarele nu era un lucru pe care puteai 
conta, pentru că n-o să dureze. 


! Mai mult ca sigur că acest happy end a fost adăugat mai târziu, sub influ- 
ența creștinilor, care au încercat să transforme acest Ragnarök în avatarul 
Apocalipsei, termen grecesc care înseamnă în realitate „renaștere” (n.a.). 

— După Ragnarök, numai orbii vor fi pregătiți să înfrunte 
întunericul timpurilor noi. Omul de mâine va fi orb... Numai 
el, datorită infirmităţii, se va bucura de puterea de a se deplasa 
cu ușurință prin beznă. Atunci se va simţi ca acasă! Acolo 
unde „văzătorii” se vor poticni și își vor rupe întruna nasul, 
el va merge cu calm și siguranță, pentru că va fi avut timp să 
se pregătească. Va şti să se folosească de urechi, de mâini și 
de nas. Faptul că nu vede nu-l va stânjeni. Foarte curând, va 
conduce lumea. Va deveni stăpânul ei, pe când ceilalți se vor 
târî în patru labe și se vor izbi de ziduri, prea obișnuiți să se 
încreadă în ochi ca să se deplaseze. 


Inga îl asculta, înțelegând treptat unde voia să ajungă. 
Apusul zeilor i-ar fi permis să-și depășească destinul de infirm. 

Îndată ce întunericul ar fi căzut peste lume, s-ar fi meta- 
morfozat în supraom! 

Inga ar fi vrut să-i vadă faţa. Vocea subţire, nervoasă, o 
făcea să-și imagineze un adolescent slab, cu obrajii supti, cu 
mărul lui Adam proeminent, dar poate că se înșela, fiind bine- 
cunoscut că era imposibil să-ți imaginezi pe cineva doar după 
felul în care vorbea. 

De când începuse să deseneze pentru ei, copiii se arătau 
mai prietenoși. Îndeosebi Sigrid, care o învăţa cum se trăiește 
în lumea subterană. 

— Aici, deasupra capului tău, e o crăpătură mare, spunea 
ea. Pe aici ne coboară mâncarea într-un coș legat de o frân- 
ghie. Cel care ne hrănește nu vorbește niciodată, doar mor- 
măle. 

„Snorri...”, îşi spuse Inga. 

— Trebuie să înveţi unde se găsesc crăpăturile din plafon, 
repeta fetița. Ar fi mai bine să eviţi să treci pe sub ele, pentru 
că băieții din curte se străduiesc să urineze în ele, ca să ne 
stropească. Nu sunt prea deștepți. Orök are dreptate, cei care 
văd sunt proști. Când va veni marele întuneric peste lume, 
vor fi complet neputincioşi. 

Inga învăţa să citească crestăturile făcute în zid. Planul 
locului se contura lent în mintea ei. Era greu. Trebuia să rețină 
multe lucruri; îi lipsea antrenamentul. 

Din când în când, Or6k o chema la el. Atunci o pisa cu 
întrebări, încercând s-o prindă pe picior greșit. Inga trebuia 
să răspundă fără să greșească, să demonstreze că știa la per- 
fecţie legendele vikingilor. 

— Care sunt semnele care prevestesc Ragnarök? bătea 
el câmpii, uitând că-i ceruse deja aceste detalii în mai multe 
rânduri. 

— Vor fi trei ani de războaie fratricide, răspundea Inga, 
oftând. Chiar membrii aceleiași familii se vor ucide între ei. 
Tatăl își va omori fiul. Apoi, va veni o iarnă care va ţine trei 
ani. O iarnă cum nu s-a mai văzut vreodată. 

— Da, așa e, încuviinţa Orök. Cei trei ani de război au 
trecut deja, știu. Începe iarna... Nu simţi? E vară și totuși 
tremurăm de frig. E un semn. 

Părea să se bucure de această degradare a anotimpurilor. 
În ceea ce priveşte frigul, nu se înșela, vânturile care băteau 
dinspre ţara ghețurilor iscaseră o răcoare aproape hibernală. 
Numai noaptea, care succeda cu fidelitate zilei, îți permitea 
să ştii că afară era vară’. 


Inga se străduia să se arate respectuoasă. Adolescentul o 
speria. Ghicea în el o fiinţă chinuită de crize de exaltare. Ca 
să-şi compenseze infirmitatea, se refugiase într-un delir mistic 
alimentat de vechi legende. Inventase acel mit al supraomului 
orb, care le plăcea foarte mult tinerilor prizonieri din subsol. 
Îi fanatizase, îndopându-i cu dogme fanteziste în care ei 
aveau importanță. Și toți erau gata să 1 se supună. 

„Dacă Orök le-ar porunci să le taie gâtul celor de la castel, 
ar face asta fără nicio ezitare”, își spunea Inga. Doamna Urd 
nu se înșelase. Pericolul venea din subterane. 


! În timpul iernii polare, este permanent ziuă (n.a.). 

Se convinsese că până și Sigrid îmbrăţișase definitiv 
această filosofie a haosului. Fetiţa nu se îndoia nicio clipă de 
moartea apropiată a zeilor și de instaurarea unei ere a întu- 
nericului. „Era lupului”, îi spunea ea. 


Cufundată în bezna permanentă, Inga pierdea noțiunea 
timpului, și asta cu atât mai ușor cu cât orbii preferau să 
doarmă ziua și să stea cât mai mult treji în orele nopții. 

— Asta din cauza fiarei, îi explică Sigrid. Dacă dormi 
buștean, reacționezi prea lent. Trebuie să sari în picioare ime- 
diat ce auzi zgomotul. 

— Ce zgomot? întrebă Inga. 

— Bum-bum... Ăsta e semnalul. Înseamnă că vine. Nu-ţi 
mai rămâne atunci mult timp ca să te depărtezi de ea. Trebuie 
să fugi spre un tunel pe care îl cunoști bine, un tunel plin de 
capcane, unde va șovăi să te urmărească. 

— Ce se întâmplă dacă prinde pe cineva? 

— Îi atinge faţa, ca să vadă dacă îi convine. Dacă i se pare 
nasol, îi strivește capul — crac! — cu gheara ei mare. 

Inga se încruntă. 

— Atinge faţa copiilor? repetă ea. 

— Sigur că da! răspunse fetița, agasată. Încă n-ai înţeles? 
Fiara e ca noi... e oarbă. 

— Atunci de ce vă persecută? întrebă, mirată, Inga. Ar 
trebui să vă ajute. 

— Nu ştii nimic, spuse fetiţa, oftând îngăduitoare. E aici 
ca să aleagă supraviețuitorii de după Ragnarök. Îi selectează 
pe cei mai frumoși, pe cei mai puternici. E normal. Vrea ca rasa 
orbilor să fie perfectă, așa că-i elimină pe cei care sunt urâţi 
sau prea plăpânzi. Orök ne-a explicat foarte clar că asta e treaba 
ei. Nu trebuie să rămână decât cei mai buni. 

— Şi... a eliminat mulți dintre voi? întrebă Inga. 

— Da, destui, o asigură Sigrid. La început, eram mult mai 
mulți. Haide să te duc la cimitirul nostru. 


NOAPTEA LUPULUI 83 


O apucă pe tânără de mână și o trase după ea prin întu- 
neric cu pas rapid, ca o obișnuită a subteranelor. După trei 
minute de mers, fetița îi ceru să se așeze în genunchi și o puse 
să pipăie marginile micilor morminte aliniate în mijlocul unei 
cripte. 

— Totul se petrece întotdeauna la fel, comentă Sigrid. 
Dimineaţa, găsim copilul cu capul stâlcit. Nu mai avem ce face 
decât să-l îngropăm. Și, uite așa, avem deja șase morminte. 
Cu siguranţă că vor fi și altele. 

Inga nu știa ce să spună. Era cuprinsă de îndoială. Oare 
Sigrid inventa? La urma urmelor, ar fi putut fi vorba de simple 
accidente. 

„Doar dacă nu cumva copiii din curte se distrează cobo- 
rând în subterane ca să-i terorizeze pe orbi”, îi trecu deodată 
prin minte. „Ar fi putut cu ușurință să se strecoare prin cră- 
pături pe o frânghie. Îi văd foarte bine jucând rolul fiarei. 
Skall ar fi în stare să imagineze o distracţie de felul ăsta!” 

Tinerii orbi cu capul zdrobit putuseră foarte bine să-și 
găsească moartea în zăpăceala fugii, lovindu-se de vreun ob- 
stacol. La urma urmelor, era suficientă o căzătură zdravănă 
ca să-ți rupi gâtul. Iar Orök în delirul său, ar fi putut zugrăvi 
apoi un astfel de accident în culori fantastice, potrivite cu 
obsesiile lui. 

Inga se ridică. 

— Dacă fiara e oarbă, ar fi posibil să-i întindem capcane, 
nu-i așa? sugeră ea. Am putea să facem ţepușe ascuţite și să 
ridicăm garduri cu ţepi sau... 

— Nu, zise Sigrid, întrerupând-o brusc. Orök nu vrea. 
Spune că ar fi contrar ordinii lucrurilor. Trebuie să acceptăm 
legea. Selecţia e necesară. Numai cei mai puternici vor domni 
în era întunericului. 

Recita, dar glasul îi tremura ușor. 

„Îi e teamă”, constată Inga. „E înspăimântată. Totuși, au- 
toritatea lui Orok e atât de mare, încât nu va îndrăzni nicio- 
dată să nu-i dea ascultare.” 

Când veni noaptea, tânăra desfăcu salteaua subțire de paie, 
pe care Snorri o coborâse pentru ea, și se așeză lângă culcușul 
lui Sigrid. Era încordată. Îi era din ce în ce mai greu să dis- 
cearnă adevărul de fals în afirmaţiile copiilor. Ce era real și 
ce era fantezie în ce spuneau? Înfloreau totul, încurajați de 
Orök. Discursurile lui apocaliptice îngăduiau toate deliru- 
rile. Inga continua să creadă că era o glumă proastă, al cărei 
instigator ar fi putut fi Skall. O farsă tâmpită care se trans- 
formase în dramă. 

Moţăia de vreo oră. Deodată, un zgomot înăbușit o făcu 
să se ridice pe saltea. Bum-bum... O bubuitură surdă, care 
se propaga prin zidurile groase, ca și cum o creatură închisă 
în interiorul pietrelor încerca să iasă croindu-și drum cu lovi- 
turi de pumn. 

Înainte să fi apucat să deschidă gura, Sigrid o prinse de 
încheietura mâinii. 

— Fiara! șopti fetiţa. Ea e... Vino. Din momentul ăsta, 
faci exact ce-ţi spun, fără crâcnire. 

Se avântară în beznă. Sigrid „știa pe din afară” topo- 
grafia celor trei subterane presărate de capcane. Le explorase 
luni de zile, pas cu pas, măsurase distanţele, memorase am- 
plasamentul gropilor și fundăturilor. 

Acum, vocea ei gâfâită răsuna în urechile tinerei, trans- 
miţându-i un șir de indicaţii șoptite: „Trei pași la dreapta... 
cinci în faţă... doi la stânga... Acum cincisprezece pași. 
Atenţie, e un perete. Trebuie să ne întindem pe burtă; putem 
să trecem târâș prin gaura care se deschide la nivelul solului 
în colțul din stânga. Ai trecut?” 

Inga se străduia să-și stăpânească panica bruscă ce pusese 
stăpânire pe ea. 

Fuga lor bezmetică avea vreun sens? Chiar erau urmărite 
de o creatură ieșită din neant doar ca să le strivească testele? 

Inga se zăpăcea, i se tăia suflarea... Întunericul devenise 
apăsător. Deodată, i se păru că ceva enorm se luase după ea. 
O prezenţă... Un miros de sudoare și de piele pe care nu-l 

cunoștea. I se păru că percepea ecoul unor pași grei care o 
urmăreau. 

Cu genunchii plini de sânge, cu coatele jupuite, se târî, 
se strecură într-un alt tunel, trecu la un pas de hăul carcere- 
lor largi ce se căscau în sol, acele puțuri adânci în care, pe 
vremuri, Arald Secure obișnuia să-și arunce dușmanii și să-i 
lase acolo să moară de foame. 


Tremurând, clănţănind din dinţi, se ghemui lângă Sigrid. 
Nu știa unde se afla. 

„Dacă, din nenorocire, aș fi despărțită de această copilă, 
n-aş mai fi în stare să-mi găsesc drumul, își spuse ea. Aș rămâne 
izolată aici până aş muri.” 

— Trebuie să așteptăm, șopti fetiţa, la urechea ei. Nu ne 
putem întinde, e prea periculos, solul e plin de gropi. Și nu tre- 
buie în niciun caz să adormim, pentru că am putea să ne 
dezechilibrăm și să cădem într-un puț, dar e locul cel mai sigur 
pe care-l cunosc. Fiara n-o să îndrăznească să ne urmărească 
până aici. Am avut nevoie de șase luni ca să învăţ tunelul ăsta 
si să-mi întipăresc în minte parcursul lui. Dacă ești ascultă- 
toare, dacă vom deveni prietene, te voi învăţa și pe tine. 

Inga o strânse de mână. Abia dacă îndrăznea să se miște. 
Gândul că era înconjurată de gropi adânci era de ajuns ca să 
simtă că ameţea. 


Inga îşi încordă auzul, încercând să detecteze eventua- 
lele zgomote ale unei urmăriri, strigăte, chemări. Zadarnic. 
Odată cu trecerea orelor, teama o părăsi, înlocuită de ameţeală. 
Somnul nu-i dădea pace. De fiecare dată când capul începea 
să i se clatine, Sigrid o ciupea, făcând-o să ţipe de durere. 

— Nu adormi! îi ordonă fetiţa cu voce șuierată. Vrei să 
mori? Să știi că se cască un puț la un cot de piciorul tău drept. 
Te prăbușești una-două. Rămâi trează. Curând vom putea să 
ne reîntoarcem în criptă. Când n-o să mai fie niciun pericol, 
Orök va suna din corn. 

— Fiara nu se ţine și după el? întrebă Inga. 

— Nu, acum nu, răspunse fetiţa. Lui i-a pipăit primul 
fața. Acum, îl lasă în pace. Normal, el e perfect, pentru că e 
şeful nostru. 

— Bineînţeles, sunt tâmpită eu! ironiză Inga. Orök e plă- 
mădit după chipul supraomului de mâine. 

— Exact, întări Sigrid, fără să sesizeze ironia cuvintelor. 
Când vom fi destul de mari, Orök ne va lăsa grele pe toate, 
pe noi, fetele, ca să dăm naștere noii rase a întunericului. Poate 
că va accepta să-ţi facă şi ţie un bebeluș, chiar dacă ești prea 
bătrână! 

— Voi fi foarte onorată, bombăni Inga. Zău, va fi o 
mare bucurie! 

— O să-i spun, îi promise fetiţa. Acum, nici nu poate fi 
vorba, pentru că fiara nu și-a terminat selecţia. 


În sfârșit, cornul răsună înăbușit în depărtare. Începură 
atunci să refacă anevoiosul traseu de întoarcere și se reluă lita- 
nia indicaţiilor lui Sigrid: „trei pași la dreapta... zece înainte... 
cinci la stânga...” 

Inga încerca să nu se gândească la puțurile a căror mar- 
gine o atingea ușor cu talpa încălțărilor, dar simţea mirosul 
de apă clocită. Uneori, o piatră cădea în gol, iscând ecouri 
prelungi. 

Când ieșiră din tunel, Inga tremura toată. Sigrid o lăsă 
pe saltea și se duse să afle vești. Când se întoarse, o anunţă pe 
un ton vesel că fiara nu făcuse nicio victimă și că toți copiii 
reușiseră să scape de ea în labirintul subteranelor. 

— În plus, toată lumea s-a înapoiat teafără, conchise ea. 
Nu se întâmplă întotdeauna așa. Din cauza panicii, unii se 
aruncă în puțuri. Acum, poți să dormi fără teamă, monstrul 
n-o să se întoarcă înainte de săptămâna viitoare. 


Zeul fără chip 


Pe când rătăcea prin șirul din cripte, Inga simţi brusc un 
miros puternic de grăsime râncedă, asemănător cu cel pe 
care-l simţise în apropierea butoaielor misterioase transportate 
de cocoșat la castel în seara sosirii sale. Se opri în loc. De când 
nu mai vedea, i se dezvoltase și mai mult simţul mirosului. 
Acorda mult mai multă atenție miresmelor. Inga înţelese că 
acolo erau depozitate faimoasele butoaie. 

Își aminti că micuța Odi pretindea că erau pline cu 
„grăsime chinezească”, destinată să hrănească monstrul ținut 
prizonier în subterane... Chiar dacă nu credea în această ex- 
plicaţie, tânăra bănuia că acele butoaie ascundeau un mister. 
Ca să se convingă de asta, era de ajuns să-și amintească chi- 
pul temător al doamnei Urd, care supraveghea manevra. Și 
spusese ceva despre lumină sau despre foc... 

Înaintând pas cu pas, Inga se apropie de zid. Exploră pie- 
trele cu mâinile întinse. Mirosul devenea tot mai pregnant. 
Un iz de animal ce îi amintea de duhoarea maimuţei pe care 
O văzuse expusă într-o baracă de bâlci când era mică. O mai- 
muță putea să trăiască într-un butoi? Nu știa. Nu cunoștea 
mare lucru despre animalele din țările îndepărtate. 

Descoperi cu degetele o ușă ghintuită, cu balamale mari 
și prevăzută cu o broască greu de forțat. Nu încăpea nicio 
îndoială că acolo era ascuns ceva prețios. Dar ce? 

Cum era cu putinţă ca niște simple butoaie cu grăsime 
să aibă o asemenea valoare? 

„Doar dacă nu cumva e vorba de singura hrană în stare 
să-l sature pe monstru, își spuse tânăra. Fără ea, ne-ar devora 
pe toți.” 

Dar nu prea era mulţumită de această explicaţie. 


Petrecu o noapte proastă, cu toate simţurile în alertă. 
De cum adormea, i se părea că aude bubuitul ce anunţa vizita 
creaturii ucigașe şi se trezea tresărind violent. 

Își spuse că în felul ăsta își va pierde minţile curând. 


A doua zi, Orök o chemă la el. Vocea lui stridentă, de 
copil plăpând care încerca să-şi dea importanţă, ar fi enervat 
pe oricine. Răsuna ca un scrâșnet de ferestrău. Inga și-l ima- 
gină din nou cu trăsăturile unui puștan cu membre subțiri, care 
își compensa debilitatea fizică făcând pe tiranul. Uneori, părea 
gata să izbucnească în lacrimi, scâncind ca un căţelandru, 
apoi își revenea și afișa siguranţa unui tribun. 

Inga îl considera cu nervii şubreziţi, capricios și la fel de 
periculos ca un împărat roman cu ereditatea tulbure. 

— Am nevoie de tine, îi spuse el în cele din urmă, parcă 
cu regret. Ţi-ai dovedit utilitatea. Acum știu că desenezi și 
sculptezi bine. Am atins desenele pe care le-ai săpat pe solul 
criptei de consiliu. Sunt foarte meșteșugite. Datorită lor, 
învăţăm zilnic cum arată lumea de afară. Totuși, știi foarte 
bine că aceste obiecte, aceste animale sunt hărăzite să dispară 
după ce soarele va fi devorat de Fenrir... 

— Ştiu, se grăbi să încuviinţeze Inga, îngrijorată la gân- 
dul că Orök ar fi putut să-și înceapă una din obișnuitele și 
interminabilele lu: predici. 

— Timpurile noi vor aduce la putere un zeu nou, spuse 
adolescentul cu voce vibrantă, vecină cu hohotul de plâns. Se 
va sfârși cu ceata grotescă pe care am cunoscut-o: Odin, Thor, 
Frigg, Freya, Hell... Vor fi înlocuiţi de o singură divinitate. 

— Și cum se va numi? întrebă cu amabilitate Inga. 

— Încă nu ştiu, răspunse băiatul. Vom afla când va des- 
chide gura și va rosti primul cuvânt. Atunci, va trebui să cădem 
în genunchi și s-o adorăm. 

— Cu ce-ţi pot fi de folos? insistă tânăra. 

— Îţi voi face o mare favoare, șopti Orök, după o lungă 
tăcere. Ţi-l voi prezenta pe acest zeu. E în sala de alături. 

Inga se crispă. „E nebun de legat, își zise ea. Să nu cumva 
să-l contrazic.” 

— Eu însumi am modelat acest zeu, îi explică Orök, cu 
o mândrie puerilă. Am folosit noroiul în care urinam. Mi-a 
luat mult timp, dar nu mă pricep la asta ca tine... N-am înde- 
mânarea ta. Să zicem că... nu e foarte reuşit. Când îi explorez 
faţa cu degetele, mi se pare urât. Asta mă îndurerează. Aș 
vrea să fie foarte frumos, mai frumos decât toţi zeii care au 
existat înaintea lui. Înțelegi? 

— Da, cred că da. 

— M-am străduit mult, dar am dat greș. Cel puţin în 
parte. Modelarea chipului unui zeu e o mare responsabili- 
tate... iar eu sunt doar un copil. Am făcut tot posibilul, dar 
știu că voi strica și mai mult lucrurile dacă mă încăpăţânez. 
Vei lucra tu în locul meu și îi vei corecta fața, o vei înfru- 
museța. AI să poți? 

— Da, îl asigură Inga. Asta e meseria mea. Mă rog, a 
fost înainte să-mi pierd vederea. 

— Bine, spuse Orok, oftând, ca și cum ar fi fost brusc 
foarte îngrijorat să nu comită un sacrilegiu. Ţi-l voi prezenta, 
dar te previn: dacă-l spargi, te vom ucide. 

Inga simţi că era trasă de rochie. Se lăsă călăuzită. Înain- 
tară astfel vreo douăzeci de metri, apoi Or6k spuse: 

— Drept în faţa ta. La zece pași. 

Tânăra ridică cu prudență mâinile. Tremura la gândul că 
ar fi putut să răstoarne statueta și s-o spargă. 

„O figurină din noroi uscat, nici măcar arsă în cuptor, 
își spuse ea. Probabil că e foarte fragilă. Ar putea să se facă 
ţăndări la prima lovitură de daltă. Am pornit-o prost...” 

Când degetele ei atinseră idolul, Inga avu surpriza să 
constate că zeul respectiv era enorm! Asemenea unei meduze 
vag antropomorfe, ocupa fundul unei nișe, ridicându-se până la 
aproape doi metri de sol. Înelese că Orök se folosise de o 
scăriță ca să îngrămădească noroiul în nișa verticală. Modela- 
jul grosolan evoca mai mult un monstru marin decât un zeu 
destinat să uimească universul. 

Totuși, n-avea chef să-l ia peste picior pe Or6k. Vechi 
spaime religioase puseră brusc stăpânire pe ea. 

„Cum să dai o figură umană acestui gargui? se întrebă 
ea. E doar un modelaj de noroi uscat. Cel mai simplu ar fi să 
sparg totul și s-o iau de la capăt.” 

Era convinsă că Orök nici n-ar fi vrut să audă. Așadar, era 
inutil să se mai gândească la această eventualitate. 

— Mă duc să-mi aduc sculele, îi spuse ea. 


Ceva mai târziu, pe când încerca să finiseze chipul urât 
al idolului, adolescentul începu să-i istorisească condiţiile în 
care clădise divinitatea. Avusese un vis, care îi adusese revela- 
ţia atât de mult așteptată. O voce îi explicase că, după Ragnarök, 
totul va reîncepe, dar într-un mod nou, fără legătură cu ce 
fusese înainte. Un zeu ieșit din măruntaiele pământului, un 
zeu orb, fără ochi sau pleoape. Un zeu perfect adaptat la acea 
lume a beznei, care va deveni pământul. El, Orök, trebuia să 
modeleze acea divinitate din noroi și propria urină, pentru 
că așa fusese sortit. El era alesul, profetul. 

— Dar am făcut o greșeală, mărturisi el. Am modelat ido- 
lul prea devreme... Azi, își pierde răbdarea. Se grăbește să-și 
înceapă domnia... 

— Cum așa? întrebă Inga. 

— În unele nopți, se mișcă și începe să meargă, șopti 
băiatul. Când iese din nișă, se produce un mare zgomot: 
bum-bum... Asta înseamnă că urmează să se încarneze. Apoi 
bâjbâie prin cripte... Ne caută... 

Inga crezu că îl aude plângând. Cu degetele crispate pe 
unelte, încetă să mai corecteze chipul idolului. 

— E vina mea, repetă Orök. Știu că nu e mulțumit... 
Când a căpătat viaţă, prima dată şi-a atins faţa... A găsit că e 
urâtă. De atunci, e foarte furios. Îi urmărește pe copii să vadă 
dacă sunt făcuți după chipul lui. De aceea îi examinează unul 
câte unul. De fiecare dată când își dă seama că sunt mai 
frumoși decât el, îl năpădește furia și îi ucide. 

— Vrei să spui că e invidios? întrebă Inga. 

— Da, confirmă băiatul. Și asta numai din vina mea. Dacă 
aș fi reuşit să-i fac un chip frumos, ar fi fost binevoitor cu noi. 
Trebuie să nu ne mai ucidă, altfel va rămâne singur, fără adepți, 
fără popor, fără nimic. Am încercat să-i explic, dar nu înţe- 
lege. Furia îi ia minţile. Poate că tu vei putea să repari lucru- 
rile. Fă-l frumos și nu ne va mai asasina. 

— Nu asta e explicaţia pe care le-ai dat-o copiilor, remarcă 
tânăra. Lor le-ai spus că îi elimină pe cei care nu arată bine, 
pe cei slabi, pentru ca noua rasă să fie perfectă. 

— Am minţit, recunoscu adolescentul, cu voce pierită. 
N-am putut să le spun adevărul. Sunt șeful lor, au încredere 
în mine. 

Își trase nasul un moment, apoi adăugă pe un ton ame- 
ninţător: 

— Asta trebuie să rămână între noi doi. Dacă spui ce ţi-am 
destăinuit, te voi ucide în somn. 

Inga lucră două ore, corectând pe cât posibil trăsăturile 
idolului. Când se simţi prea obosită, spuse că se va întoarce a 
doua zi, pentru că, insistând, ar fi putut să producă un dezastru. 

leși din criptă stăpânită de o tulburare ciudată, convinsă 
că Or6k nu mai judeca normal. 

„Și dacă el juca rolul idolului? se întrebă ea deodată. Dacă 
el îi ucide unul după altul pe copii în stare de somnambulism, 
fără să-și dea seama ce face?” 

ȘI-l putea foarte bine imagina intrând într-un fel de transă, 
mergând prin subterane, asemenea unui șaman posedat de 


92 SERGE BRUSSOLO 


voinţa unui zeu. Probabil că în acel moment se gândea să de- 
vină braţul înarmat al divinităţi nemulţumite căreia îi dăduse 
naștere! 

Ipoteza merita să fie studiată. 


În cursul nopții, Inga a fost trezită de o senzaţie bruscă 
de pericol. Rămase nemișcată pe saltea, prefăcându-se că doar- 
me. Se apropia cineva. Simţi din nou un miros de piele și de 
sudoare... Auzind pașii, crezuse o secundă că Or6k venea s-o 
înjunghie, dar mirosul corporal al adolescentului nu avea nimic 
comun cu cel pe care îl simţea în acel moment. Un lucru și 
mai tulburător o făcu să-și ţină răsuflarea... Era lumină! Dis- 
tingea strălucirea unei lămpi cu ulei prin pleoapele închise. 
Asta nu putea să însemne decât un singur lucru: cel sau cea 
care explora cripta vedea. Neputând să înainteze în întuneric 
pe bâjbâite, folosea ceva de iluminat. 

Când lampa se apropie de ea și de Sigrid, luminându-le 
fețele, Inga se strădui să rămână nepăsătoare. 

„Orbii nu pot s-o vadă, își spuse Inga. Așa că nu se pot 
trezi.” 

Haloul luminos trecu ușor peste ea. Pașii, greoi, se înde- 
părtară foarte repede. 

Cine mergea prin întuneric? Și ce voia să citească pe 
chipurile copiilor adormiţi? 


A doua zi, se întoarse să lucreze la chipul idolului. Orök îi 
salută sosirea cu entuziasm și începu îndată unul dintre lungile 
sale monologuri mistice la care se pricepea de minune. 

— Oricum, după ce îi vei fi sculptat noul chip, va trebui 
hrănit, conchise el. 

— Ce? bombăni Inga. 

— Bineînţeles, replică agasat adolescentul. Ti-am spus: 
l-am modelat prea devreme. Așa că își pierde răbdarea. Îi e 
foame. Va trebui să-i dăm ce cere, altfel se va supăra din nou 
pe noi. 

— Și ce cere? întrebă tânăra, cu teamă. 

— Sânge și carne, evident, o anunță Or5k. Îi urăște pe 
cei ce văd. Îi consideră animale neadaptate la lumea întuneri- 
cului. Pentru el, sunt doar o turmă behăitoare. Oi oferite 
lăcomiei sale. Asta va fi soarta celor ce văd în lumea de după 
Ragnarok. 

— Să fie mâncaţi? 

— E o mare onoare să devii hrana unui zeu. 

Inga nu mai spuse nimic. În spatele ei, copilul tropăia 
nervos. Şi-l imagina cu ușurință slab, siluetă înfășurată într-o 
capă destinată să-i ascundă constituţia firavă. 

— Va deveni din ce în ce mai necesară găsirea unei tre- 
ceri spre etajele de sus ale castelului, spuse Orök cu glas șoptit. 
Astfel, noaptea, îi vom da drumul idolului în lumea de sus, 
ca să-și aleagă singur prada și să se hrănească în voie. În felul 
ăsta, va fi mulţumit și ne va da pace. Va găsi afară cu ce să se 
hrănească... cu toate scârbele alea mici de văzători, pe care o 
să-i înfulece cât ai clipi. Nenorocirea e că trecerile sunt astu- 
pate de surpări. 

Rânji. 

— Ştii unde sunt tunelurile care duc la etaje? întrebă Inga. 

— Nu, dar știu că există, mărturisi copilul. Am auzit-o 
o dată pe doamna în negru vorbindu-i despre ele cocoșatu- 
lui. Nebunul Arald poruncise să fie făcute pentru evacuarea 
celor din castel, dar, din nefericire, cum construcţia a fost 
ridicată în pofida bunului-simţ, s-au înfundat. 

— Speri să le poți destupa? 

— Nu neapărat, dar un copil poate cu ușurință să se stre- 
coare acolo unde un adult rămâne înțepenit. Înţelegi? 

Da, Inga înţelegea. Or6k intenţiona să se strecoare în 
curte în timpul nopții ca să-și satisfacă ura față de cei ce ve- 
deau. Probabil că o va face în cursul unei transe somnambu- 
lice, ca apoi să pună asasinatele pe seama idolului. 

— Asta e misiunea noastră, spuse el apăsat, cu ciudata lui 
voce gâfâitoare. Suntem păzitorii zeului fără nume. Trebuie 

să-l protejăm și să-l hrănim până își va începe domnia. Lunga 
iarnă e deja aici. Peste trei ani, va fi Ragnarök. Atunci vor 
veni timpurile noi. 


Inga își potoli foamea când Snorri veni după ea. Înţelese 
că cele șapte zile prevăzute de doamna în negru trecuseră. 
Cocoșatul îi puse o legătură pe ochi și o călăuzi spre ieșire, 
indiferent la strigătele înspăimântate ale micuţei Sigrid, care 
voia să știe când se va întoarce Inga. 

În capătul de sus al treptelor, tânăra percepu lumina 
soarelui ca pe un șoc dureros. Snorri o luă de mână și o trase 
după el. Mormăia lucruri de neînțeles. Inga simți în sfârșit 
parfumul doamnei Urd. Cocoșatul o ajută să se așeze. 

— Eşti murdară ca o cerșetoare, spuse prințesa neagră 
în loc de bun venit. Cum a fost? Te-au brutalizat? 

Inga înfățişă tabloul complet al aventurilor din subte- 
ranele castelului. Contrar așteptărilor, doamna Urd își păstră 
calmul. 

— Încercările prin care ai trecut ţi-au tulburat judecata, 
spuse ea. Cât se poate de normal. Cred că acei bieţi copii se 
distrează dându-și importanţă. Au vrut să te sperie... Nu 
există nici vârcolac, nici idol canibal în subsolul castelului. 
Sper că nu ești așa de proastă încât să dai crezare unor astfel 
de baliverne? 

— Sunt niște morminte acolo..., obiectă Inga. 

— Lasă, o întrerupse castelana. Te-au pus să atingi niște 
moviliţe spunându-ţi că sunt morminte. Dar ai săpat? Ai 
dezgropat vreun cadavru? Nu, nu-i așa? Cunosc bine obice- 
iurile copiilor lăsaţi de capul lor. Îi observ de mult timp, de 
la înălțimea galeriei. Inventează, scornesc tot felul de lucruri. 
Sunt mari creatori de legende. Și, mai mult decât orice, le place 
să se bage în sperieţi unii pe alții. Văd monștri acolo unde se 
leagănă umbra unei crengi agitate de vânt. Noaptea, peticul de 
pe-o haină de care-au uitat pe undeva le pare chipul hâd 
al unui trol... Nu ți s-a întâmplat și ție așa ceva în copilărie? 

— Ba da, recunoscu Inga. Totuși... 

— Destul, o întrerupse doamna Urd. Ţi-ai dus la bun 
sfârșit misiunea de informare? I-ai pus să atingă imaginile din 
lumea de sus? 

— Da, răspunse tânăra, oftând. Din punctul ăsta de vede- 
re, lucrurile au mers bine. 

— Perfect, răspunse distrată doamna în negru. Dar îmi 
fac griji... În parte, pentru asta te-am scos afară mai devreme 
decât fusese prevăzut. Traficanţii de copii, cei care fac mon- 
stri... cred că împresoară castelul. Și-au pus în cap să termine 
cu mine o dată pentru totdeauna. Ne asediază. Nu e nimeni 
să ne vină în ajutor, cu atât mai puţin oamenii din sat. Nu putem 
conta decât pe noi înșine. Dacă nu luăm măsuri, ne vor tăia 
gâtul și vor fura copiii. Toţi copiii. 


Cârtiţele 


În ora următoare, doamna Urd îndepărtă ceara cu care 
lipise pleoapele tinerei. Folosi comprese cu apă caldă ca să 
înmoaie lipiturile. Inga pierdu doar câteva gene în urma acestei 
operaţii. 

— Vei avea toată noaptea la dispoziţie să te reobișnu- 
iești, îi spuse doamna în negru. În zori, ascunde-te pe drumul 
de rond și privește cum răsare soarele. Astfel, ochii tăi se vor 
obișnui treptat cu apariţia luminii. Profită ca să scrutezi pă- 
durea din jur. Străduiește-te să descoperi căruțele hoților de 
copii. Cred că sunt mulți. S-au aliat contra noastră. 

— Cum ar putea să ne invadeze? întrebă tânăra, mirată. 
Nu sunt războinici, nu vor putea escalada zidurile. 

— Nu, răspunse castelana. Dar ar putea foarte bine să 
treacă pe dedesubt..., să sape un șanț... Cu puţin noroc, ar 
putea da într-unul dintre tunelurile de evacuare care șerpu- 
iesc sub castel. Va fi de ajuns atunci să-l folosească ca să ajungă 
în cripta orbilor. Uşa de fier care închide accesul în subte- 
rane nu le va rezista mult. 

Inga făcu precum i se poruncise. La cântatul cocoșului, 
ajunse la drumul de rond. Skall o aștepta, ghemuit în adă- 
postul gheretei. 

— Nu ti-au scos ochii! îi zise el. 

— După cum vezi, răspunse tânăra. 

— Am urmat planul, bombăni băiatul. Noaptea, am co- 
borât în curte ca să te supraveghez prin crăpăturile solului. 
Dar nu vedeam mare lucru. 

— Ai zărit lumini? se grăbi să întrebe Inga. Pe cineva care 
avea o lampă? 

— Da, încuviinţă Skall. Am zărit o siluetă care mergea 
de la un copil la altul să-i examineze. De parcă ar fi căutat pe 
cineva. Avea în mână o lampă cu ulei. 

— Era bărbat sau femeie? 

— Habar n-am. Vizitatorul era înfășurat într-o mantie 
neagră cu glugă. Dar cred că putea să fie la fel de bine un 
schelet sau un vârcolac. Am avut impresia că era în căutarea 
cuiva... Din când în când, își așeza mâna pe o față ca s-o 
întoarcă în profil. N-a fost interesat de tine. 

— Ştiu, şopti Inga. Mă prefăceam că dorm. De ce crezi 
că nu s-a oprit și la mine? 

— Pentru că ceea ce caută e un copil, răspunse Skall. Tu 
ești prea bătrână. 

„Caută un copil..., își repetă în gând Inga. Într-adevăr, 
asta ar putea să fie o explicaţie bună.” 

Fetitele și băieții din criptă aveau părul lung și haine vechi 
şi uzate. În plus, datorită vârstei lor fragede și fineţii trăsătu- 
rilor nu li se putea cu certitudine ghici sexul de la prima privire. 

„Să fi fost doamna Urd? se întrebă tânăra. Totuși, ea 
pretinde că şi-a abandonat fiul de bunăvoie și că mai târziu 
n-a dorit niciodată să-l identifice... Oare remușcările și curio- 
zitatea o chinuie noaptea, împingând-o să scruteze feţele 
copiilor?” 

Prinţesa neagră încerca să-și regăsească fiul printre copiii 
întreținuți la castel? 

Dar de ce îndeosebi printre orbi? 

„Pentru că nu l-a găsit printre cei ce văd”, șopti o voce 
în mintea tinerei. „Nu a descoperit la ei nicio asemănare care 
să-i permită să creadă că există vreo legătură de rudenie între 
ea şi unul dintre copiii îngrămădiți în curte. Așa că îl caută 
printre orbi... În speranţa că unul seamănă cu ea ca două 
picături de apă... sau cu Arald Secure.” 

Remușcările... da, era posibil. Totuși, nu trebuia exage- 
rat, deoarece multe din marile doamne nu-și creșteau vlăstarele. 

Bebelușii își petreceau primii ani din viaţă cu dădacele. Mai 
târziu, erau trimiși în familii prietene sau cu care se dorea 
stabilirea unor legături de sprijin reciproc. În realitate, fiii 
stăteau foarte puțin pe lângă tatăl și mama lor. Nu era la fel 
în cazul doamnei Urd? 


— Ai văzut hoţii de copii? întrebă Inga. S-ar părea că ne 
încercuiesc. 

— Da, răspunse Skall. Acolo, în luminiș. Sapă de două 
zile. Caută intrarea într-o subterană care le-ar permite să se 
strecoare în castel. 

— Crezi că au șanse să reușească? 

— Posibil, mai ales dacă vreun ţopârlan din sat le va 
indica locul. Toți au lucrat într-un fel sau altul la construirea 
acestui afurisit de castel și își mai amintesc câte ceva. 

Inga miji ochii. Numără vreo zece oameni și trei căruțe 
cu coviltir. 

— Dacă intră aici, mai mult ca sigur că le vor face de pe- 
trecanie adulților, mormăi Skall. Vor lua câțiva copii, dintre 
cei mai mici, și îi vor lăsa pe ceilalți... Tu vei deveni târfa lor. 
După ce vor pleca ei, sătenii vor profita de ocazie ca să taie 
gâtul mucoşilor rămași și să dea foc castelului. Va fi ocazia 
mult visată. Astfel, vor scăpa de gnomii care fac să se acrească 
laptele vacilor prin urâțenia lor. Dar, haide, să vină! Voi ucide 
doi-trei cu cârja mea înainte să mă arunce la poalele falezei! 

— Încă n-am ajuns acolo, spuse Inga. Trebuie să existe 
un mijloc să respingem aceste cârtiţe! 

Afişa o siguranţă pe care n-o avea nici pe departe. Cas- 
telele, îi explicase tatăl ei de multe ori, nu erau cucerite de 
asediatori escaladând zidurile, ci trecând pe sub ele. Era un 
mijloc mult mai sigur decât să te expui gesticulând în capătul de 
sus al unei scări, care, de altfel, putea fi foarte ușor împinsă în 
gol cu o prăjină. 


Aplecată peste creneluri, i se păru că recunoaște în mij- 
locul grupului de hoți de copii pe unul dintre notabilii satului, 

ce] care i se adresase la prima ei vizită. Cel căruia i se spunea 
Fodor Ochi de Vultur. Arăta un punct vag în mijlocul desi- 
șului, ca și cum ar fi indicat un drum de urmat. 

“Preocupată, Inga cobori să-i transmită prinţesei negre 
tot ce observase. 

Faţa castelanei se crispă de mânie. 

— Aşadar, ţăranii îi îndrumă pe cei care fac monştri! ex- 
clamă ea, cu voce șuierată. Ar fi trebuit să bănuiesc. M-au 
urât dintotdeauna. Bănuiesc că le arată dușmanilor noștri 
cam pe unde se află subteranele. 

— Le cunosc? întrebă tânăra. 

Doamna Urd ridică din umeri. 

— În mod normal, n-ar trebui, răspunse ea, oftând. Dar 
ştii cum sunt secăturile astea care braconează mereu pe câmp. 
Tot scotocind mărăcinișurile, e posibil să fi dat din întâmplare 
peste una dintre ieșiri. 

— Asta înseamnă că ar putea să intre direct în mijlocul 
castelului, spuse Inga, îngrijorată. 

— E o posibilitate, șopti doamna în negru. Din fericire, 
cele mai multe dintre aceste tuneluri s-au prăbușit între timp. 
Totuși, s-ar putea ca vreunul din ele să fie încă practicabil. 

— Ştii unde se află ușile secrete prin care se ajunge 
acolo? 

Doamna Urd se plimba prin cameră, nervoasă. 

— Nu, recunoscu ea, cu o fărâmă de reticenţă. Arald, soțul 
meu, ţinea acest secret numai pentru el. Spunea că asta nu-i o 
treabă de femeie. Nu știu unde sunt aceste uși secrete și nici 
ce mecanism le pune în mișcare. 

— În loc să ne protejeze, aceste subterane ar putea să ne 
dea pe mâna dușmanilor, îi atrase atenţia Inga. Chiar n-aveţi 
nicio hartă? Niciun plan? 

— Nu, ar trebui să ne hotărâm să explorăm zidurile. 
M-am ferit întotdeauna de asta. Îmi era teamă că, după desco- 
perirea pasajului, copiii se vor folosi de el ca să fugă. 

Inga era foarte îngrijorată. Se gândea la micii orbi închiși 
în subteranele castelului. 

„Dacă cei ce fac monștri reușesc să intre într-o criptă, se 
vor grăbi să-i captureze pe Orök și clanul lui, își spune ea. 
Copiii vor fi lipsiţi de apărare în fața unui adversar înarmat 
cu torţe. Să se refugieze printre carcere nu le-ar folosi la nimic. 
Trebuie scoși de acolo.” 

Îi mărturisi doamnei Urd îngrijorările ei şi o imploră să-i 
dea voie să-i scoată pe copiii orbi cât încă mai era timp. 
Castelana o ascultă însă distrată. 

— Încearcă, dacă vrei, şopti ea. Însă părerea mea e că vor 
refuza să te urmeze. 


Inga se grăbi să-l găsească pe cocoșat ca să-i ceară să des- 
chidă poarta de fier care bloca accesul în subterane. Bărbatul 
protestă. Mormăi și atinse pleoapele tinerei, scuturând din 
cap. 

— O! Vrei să spui că nu sunt „deghizată”, dar nu mai am 
timp să-mi lipesc ochii cu ceară. Doar mă duc și vin; nu mai 
are importanţă. Ia cheile, grăbește-te. 

Infirmul mormăi din nou, dezaprobator, și se supuse. 
Ducând o mică lampă cu ulei, Inga cobori în grabă treptele 
ce duceau la cripte. Lampa era mult prea slabă ca să lumi- 
neze imensitatea boltelor pământii şi tânăra găsi locul acela 
sinistru. După nici zece pași, îi văzu pe copii ieșind din întu- 
neric. Mici spectre în zdrenţe înaintau cu ochii deschişi, dar 
fără să vadă. Aspectul lor avea ceva înspăimântător. Un om su- 
perstiţios ar fi putut să creadă cu ușurință că sunt troli malefici. 

— Tu ești, Inga? întrebă fetiţa care mergea în fruntea 
trupei. Îţi recunosc mirosul. 

Așadar, era Sigrid. Inga îi vedea pentru prima dată faţa. 

— Da, răspunse ea. Aduc vești proaste. Oameni răi se 
apropie de subterane. Ar putea să invadeze cripta peste câteva 
ore. Nu puteţi rămâne aici, e prea periculos. Mă veţi urma și 
veţi ocupa un loc în interiorul castelului. 

— Nu, spuse fetița, pe un ton hotărât. Nu ne vom duce 
la cei ce văd. Au fost cruzi cu noi. Nu vom pleca. Aici e casa 
noastră. 

— N-ar fi deloc înţelept, insistă Inga. Oamenii care vor 
veni vor fi și mai cruzi. I-am văzut ce fac. Sunt adevăraţi monștri. 

— Suntem obișnuiți să înfruntăm monștrii, răspunse cu 
încăpățânare Sigrid. Oamenii tăi nu ne sperie, îi vom rătăci 
în labirint. Vor cădea în puțuri. 

— Te înșeli, stărui Inga. Vor avea torţe și lămpi, vor evita 
capcanele. 

— Lămpi, repetă fetiţa, rânjind. Da, ca tine acum... Nu-i 
așa? Simt mirosul de ulei de focă. Fiind singură, e ușor de 
dedus că nu ești oarbă. Am bănuit imediat ce te-am auzit apro- 
piindu-te. Mergeai cu prea multă siguranţă, ca unul care știe 
foarte bine unde pune piciorul. Asta nu înșeală. Ne-ai minţit... 
de la început. Vezi bine. N-ai ce să cauţi aici. 

— Încerc să vă salvez, bâigui Inga. Nici nu ştii ce se pre- 
gătește. Dă-mi voie să trec, vreau să vorbesc cu Orök. 

— Or5k n-o să vrea să te primească. Îi urăște pe cei ce 
văd. Orök va şti să ne protejeze. Îi va porunci zeului pe care 
l-a modelat din noroi să se pună în mișcare și să ne distrugă 
dușmanii. E un zeu cumplit. Nimeni nu poate să-i stea în cale. 

Inga abia se abţinu să nu spună: „Un idol din noroi și 
urină, care nu va însemna nimic în faţa hotilor de copii.” 

— Te rog, du-mă la Or6k, murmură ea. Trebuie să ieşiţi 
din catacombe cât mai repede. Acei oameni nu se dau în lături 
de la nimic. 

— ar eu îţi spun să pleci! strigă Sigrid. Nu te vrem aici. 
Ai merita să-ţi scoatem ochii ca să-ţi dăm o lecţie. Am greşit 
când am fost buni cu tine. A! Probabil că te-ai distrat tare mult 
pe seama stângăciei noastre! Presupun că ai râs cu prietenii 
tăi de sus... Acum, cară-te, altfel te vom face să regreţi că nu 
ne-ai respectat. 

Grupul de ţânci păși înainte cu hotărâre. Aveau în mâini 
ciomege la capătul cărora fixaseră cuie sau pietre ascuţite. Le 

agitau de sus în Jos, cu o mișcare mecanică, amenințătoare. Inga 
ghici că n-ar fi ezitat nicio secundă s-o înjunghie. Se dădu 
înapoi. 

— Pleacă! Pleacă! scandau copiii cu ferocitate. 

Cu ochii daţi peste cap, Sigrid semăna acum cu o mică 
vrăjitoare. 

— Orök! strigă tânăra. Ascultă-mă! Trebuie să vorbim... 
Sunteţi în pericol... Orök! 

Dar nu avu timp să spună mai mult: una dintre sulițele 
rudimentare o lovi în umăr, rănind-o. Simţi sângele curgân- 
du-i de-a lungul braţului. 

De data asta, bătu în retragere. 

Urmărită de copii, Inga se năpusti în direcţia scării, gata 
să se împiedice în poalele rochiei. 

Cocoșatul o aștepta în capătul de sus al scării. Îndată ce 
tânăra ieși în curte, se grăbi să zăvorască ușa. Copiii furioși 
se opriră în capătul de jos al treptelor, răcnind injurii și bles- 
teme. Inga intră în bucătărie umilită. 

Nu putea să nu și-i imagineze pe hoţii de copii dând 
buzna în criptă, capturându-i pe micuţii orbi și luând apoi 
cu asalt etajele de sus. N-ar fi fost în stare să le țină piept. 
Cum ar fi putut un cocoșat și două femei să se împotrivească 
unei astfel de invazii? 


Îşi petrecu ziua într-o permanentă stare de vigilență, lipin- 
du-și urechea de ziduri, încercând să surprindă zgomotul 
târnăcoapelor croind drum prin adâncurile fundaţiei. Îi era 
frică. 

În curte, copiii, simțind spaima adulților, stăteau nemișcați 
și tăcuţi, ceea ce nu le stătea deloc în obicei. Neputând să se 
mai stăpânească, Inga urcă pe drumul de rond, unde îl găsi 
pe Skall ascuns în deschizătura crenelurilor. 

— Gata, o anunţă adolescentul. Au găsit un pasaj. l-am 
văzut smulgând mărăcinii care îl astupau; apoi au coborât în 
gaură cu unelte. Sapă. Din când în când, scot afară pietre și 

coșuri cu pământ. Probabil că e pe jumătate prăbușit. Sunt aju- 
taţi de oameni din sat. Am văzut și monștri ieșind din căruțe... 
Sunt troli? Probabil că au de gând să le dea drumul în sub- 
terane după destuparea pasajului... 

Băiatul părea speriat de data asta. Obișnuita mască a aro- 
gantei dispăruse, iar acum i se putea vedea fața adevărată de 
copil. Inga se simţi înduioșată. 

— Nu, nu sunt troli, sunt copii, șopti ea. Copii pe care 
i-au deformat rupându-le membrele. Așa sfârșesc picii de 
felul tău când nu-i mănâncă lupii. Dacă doamna Urd nu te-ar fi 
luat aici, ai fi devenit unul dintre acești monștri. 

Skall păru să se gândească la ce-i spusese ea. 

— Poate că n-ar fi fost mai rău, bodogăni el. Cel puţin, 
călătoresc, nu sunt închiși într-un castel. 

— Nu-i scăpa din ochi, îi ceru Inga. Mă duc s-o anunţ 
pe doamna în negru. 


O găsi pe castelană examinând câteva pergamente vechi. 
Desfășurase pe masă planul castelului. Schițe grosolane care, 
cu siguranţă, nu fuseseră făcute de mâna unui meșter zidar. 

— Subteranele nu sunt trecute, spuse ea. E normal. În 
general, planurile lor sunt imediat distruse... iar muncitorii 
care le-au săpat, uciși. Așa cum îl cunosc pe Arald, soțul meu, a 
avut grijă ca secretul să fie bine păstrat. Cred că există trei 
tuneluri. Unul pleacă spre pădure, celălalt spre landă, iar ulti- 
mul presupun că duce spre o plajă. Cu cât un tunel e mai 
lung, cu atât e mai mare posibilitatea să se dărâme mai curând. 
Apa care se infiltrează în timpul iernii le distruge lent, grinzile 
putrezesc și bolta se prăbușește în cele din urmă. 

— De ce soţul nu v-a destăinuit niciodată secretul? întrebă 
Inga. 

— Arald era un războinic, răspunse doamna Urd, oftând. 
Dispreţuia femeile. Ca să exiști pentru el, trebuia să știi să 
mânuiești securea și să ucizi un lup înfometat dintr-o lovi- 
tură. S-a gândit probabil că voi spune cuiva, că mă voi grăbi 
să le destăinui secretul doamnelor mele de companie. 

Inga își petrecu restul zilei cu treburile obișnuite; îndeo- 
sebi cu coptul pâinii și împărțirea supei. Treaba îi mai alungă 
din temeri. Copiii, îndeosebi Odi, încercară de câteva ori să-i 
pună întrebări. Zvonurile se răspândeau cu repeziciune. Skall îi 
anunţase că niște vrăjitori vor cuceri castelul, că vor ieși din 
pământ ca niște morţi-vii și că îi vor lua cu ei pe toți țâncii ca 
să-i transforme în troli. Odi nu voia să devină trol. 

Și explica asta frământând păpușa de lemn cu degetele ei 
MICI și murdare. 

Inga încercă s-o liniștească cât putu mai bine. Dar vor- 
bele ei nu avură niciun efect. 

La căderea nopţii, tânăra urcă pe drumul de rond. Acolo 
îi văzu cu surprindere pe doamna în negru și pe cocoșat; 
amândoi scrutau terenul de jur împrejur. 

Skall o trase de mânecă ca să-i atragă atenţia. 

— Ştiu unde sunt, șopti el, ca și cum asediatorii ar fi putut 
să-l audă. Acum, când s-a întunecat, e de-ajuns să priveşti 
solul. 

— Cum așa? întrebă tânăra, mirată. 

— Există crevase, îi explică adolescentul. Crăpături în 
pământ. Din când în când, prin ele se strecoară lumina... 
lumina torțelor celor care sapă în tunel. 

— Pe toti zeii! Ai dreptate! exclamă Inga. E formidabil, 
asta ne va ajuta să-i localizăm cu precizie. Mi se pare că îi văd... 
Da, se zărește un pârâu auriu la nivelul solului. 

— Nu e apă, insistă Skall. E lumina care străbate prin cră- 
păturile landei. Sunt exact dedesubt și încearcă să desfunde 
pasajul. 

Tânăra se ridică și alergă să-i anunţe doamnei Urd desco- 
perirea lui Skall. 

— Știu, răspunse castelana, fără să întoarcă măcar capul. 
Snorri a văzut și el. Asta ne dă o șansă... O șansă mică de tot. 

Imediat, se răsuci brusc pe călcâie și cobori în curte, ur- 
mată de cocoșat. Inga auzi scârțâind ușa de fier care închidea 

cripta. Castelana și infirmul șușoteau ca doi complotiști. Inga 
se lipi de zid. Întunericul o ascunse cu totul. Se întrebă de ce se 
coborâse prințesa neagră în subterană. Își amintea ușa ghin- 
tuită de unde emana ciudatul miros de animal... Trecu un 
lung moment, apoi percepu zgomotul cheii în broască. Închi- 
deau ușa la loc. Auzi alte șușoteli: atentie... periculoși... foc... 
teamă de foc... 

Ţinându-și răsuflarea, Inga se strădui să se lipească cât 
mai mult de zid. Avu brusc convingerea că doamna în negru 
n-ar fi ezitat s-o omoare dacă ar fi găsit-o spionând. 

Poarta castelului își făcu auzit huruitul înăbușit. O în- 
tredeschideau! Cineva... sau ceva părăsea castelul ca să se 
avânte în landă. În trecere, tânăra percepu un iz de usuc, aşa 
cum ar lăsa în urma lui un animal mare. Inga se simţea asal- 
tată de imagini fantasmagorice, i se păru că îl vede pe Snorri 
ținând în lesă un animal monstruos, pe care îl ducea să se 
arunce la gâtul dușmanului. Se scutură, alungând acele închi- 
puiri cu o mișcare a umerilor. 

Cu pas rapid, tânăra se înapoie pe drumul de rond. La 
lumina slabă a lunii, Inga spera să vadă ce se petrecea afară. 

Gâfâind, se lăsă în genunchi lângă Skall. 

— A ieșit ceva, murmură băiatul. Puţea ca dracu”! Acum 
aleargă printre tufișuri, se ascunde... 

— Ştiu, şopti Inga. Ai putut să vezi ce era? 

— Nu, doar o masă neagră și mai cocoșată decât Snorri, 
dar care puţea de zece ori mai tare decât el. Un miros ciudat... 
un miros de... de... 

— De animal, completă tânăra. 

— Exact, șușoti adolescentul. Cred că au scos monstrul 
pe care îl ascund în subterane... Monstrul pe care îl hrănesc 
de obicei cu plozi bolnavi. Îl vor asmuţi asupra celor care sapă, 
ca să-i devoreze. Nu-i o idee rea... Numai că nu știu dacă vor 
putea să-l readucă aici la sfârșitul ospăţului. Dacă lighioana 
tămâne în landă, nu vom mai putea ieși niciodată din castel, 
îi va da tot timpul târcoale. 

Inga, nervoasă, ţinea piept temerilor superstițioase pe 
care i le stârneau cuvintele lui Skall. 

Miji ochii până la durere, încercând să distingă ceva în 
bezna uniformă a spaţiului din jur. 

Luna se ascunsese după nori și luminozitatea se redu- 
sese acum la zero. 

— Monstrul se va ghida după lumina torțelor care se în- 
trevede prin crăpături, explică Skall. Când va ajunge exact 
deasupra celor care sapă, va sări în groapă şi îi va face bucă- 
tele. Da, exact așa se va întâmpla. 

Inga se înfioră. Simţea că se pierde. Întunericul o sufoca 
şi, deodată, orice i se părea cu putinţă. 

O vreme nu se auzi nimic altceva decât zgomotul valu- 
rilor spărgându-se la poalele falezei. Apoi, brusc, răsună un 
mârâit colosal. Ai fi zis că un urs enorm răgea în măruntaiele 
pământului. O lumină puternică ţâșni din crevasele care fisurau 
landa. Hoţii de copii, înspăimântați de brusca și fantastica 
apariţie, probabil scăpaseră făcliile din mâini, dându-și foc la 
haine. Transformati în torţe vii, fugeau acum de-a lungul gale- 
riei, urmăriţi de monstru, căruia teama de foc îi stârnise o 
furie devastatoare. 

— Fiara! răcni Skall, cu o voce de copil înspăimântat. Îi 
sfâșie! 

Inga, care se ghemuise la adăpostul crenelurilor, se forță 
să privească în direcţia câmpiei. Nu văzu nimic. Luminile se 
stinseseră. Nu se mai auzea nici un răget. 

Așteptă zadarnic o altă minune. Când se crăpă de ziuă, 
luminișul era gol. Negustorii de monștri fugiseră. 

— Vârcolacul le-a dat o lecţie pe cinste, spuse Skall, rân- 
jind. Să sperăm că a profitat ca să-și umple burduhanul și să 
ne dea pace o vreme. 


Crime, fantome și vârcolaci... 


Inga nu reuși să afle ce se petrecuse cu adevărat în noaptea 
aceea. Ce vrajă făcuse prinţesa neagră ca să pună asediatorii 
pe fugă? Tânăra nu avea nici cea mai mică idee. A doua zi, 
când îl găsi pe Snorri la bucătărie, simţi izul de usuc care o 
intrigase atât de mult. Hainele cocoșatului erau impregnate 
de acel miros. Înţelese că infirmul îndrumase probabil vreun 
animal monstruos spre săpăturile asediatorilor, după cum 
sugerase Skall. Se întrebă dacă nu cumva Snorri lucrase cu actorii 
de bâlci, cu cei care prezentau publicului animale dresate. 

„Poate că a fost dresor de urși”, își spuse ea. „Asta ar 
explica multe lucruri.” 

Un dresor știa să se facă ascultat de un animal periculos, 
ba chiar să-l folosească ca pe un câine de pază. Iar un urs 
furios putea să rupă o oaie în două dintr-o singură lovitură 
de labă. Hoţii de copii trecuseră probabil printr-o situaţie 
neplăcută. 

Dar explicaţia doamnei Urd era foarte diferită: 

— Am avut noroc, zise ea, oftând. Cred că tunelul s-a 
surpat peste ei. Foloseau lămpi cu grăsime, așa că le-au luat 
foc hainele. Au crezut probabil că am dezlănţuit împotriva 
lor o vrăjitorie. 

Inga se prefăcu că acceptă această versiune a evenimen- 
telor. 

A doua zi, doamna în negru o chemă să-i încredinţeze o 
nouă misiune. 

— M-am gândit, spuse ea. Trebuie să ne împăcăm cu 
oamenii din sat ca să-i împiedicăm să se alieze cu alți even- 
tuali asediatori. Nu ne putem permite să lăsăm să mocnească 
o astfel de ranchiună. Talentul tău mi-a dar o idee. Le vei 
sculpta un idol dintr-o bucată frumoasă de lemn pe care ţi-o 
va da Snorri. Un zeu pe care îl vor putea adora. Fiind pescari, 
sculptează o figură favorabilă lor'! 


— Vreti să le dăruiți o statuie? întrebă Inga, mirată. 

— Da, o dovadă de prietenie, insistă castelana. Sper că vor 
prețui gestul și o vor așeza în mijlocul satului. Dacă relațiile 
noastre se vor îmbunătăți, putem spera într-o mai bună apro- 
vizionare a castelului. Aș vrea să ajung la un fel de pact care 
să-mi permită să las copiii să iasă în landă fără să fie imediat 
atacați de câinii țăranilor. Îi știu foarte superstiţioşi, așa că 
statuia unui zeu marin i-ar putea impresiona favorabil. Ai 
putea s-o faci? 

— Cred că da, răspunse Inga. Cu condiţia ca lemnul să 
nu fie foarte tare. Meseria mea e de orfevrier, nu de sculptor. 

— Vei lămuri detaliile astea cu Snorri, spuse doamna Urd. 
Apucă-te de treabă neîntârziat. Cu cât mai repede vom avea 
idolul, cu atât mai repede se vor calma spiritele. 


Gânditoare, Inga se instală într-o magazie mică care dădea 
spre curte. Hotărâse să sculpteze o efigie a zeului Njord, cel 
ce domnea în Noatum, personaj venerat de marinari. Îi cu- 
noștea foarte bine fizionomia și atributele graţie desenelor 
tatălui ei, care avea obiceiul să-l deseneze pe nisip cu vârful 
pumnalului. 

Snorri îi aduse un trunchi de copac uscat, dar nu foarte 
tare, după cum îl rugase. Între momentele în care pregătea 
supa, Inga se retrăgea în atelierul improvizat ca să sculpteze 
idolul comandat de prințesa neagră. Oare era o idee bună? 


! Zeii vikingilor nu erau „specializati”. Mai multe divinități puteau să aibă 
viking P ' 
aceeași funcție (n.a.). 

Nu putea să-și dea seama, deoarece nu-i cunoştea foarte bine 
pe oamenii de pe țărm. Munca ei constituia o distracţie plă- 
cută pentru copii, care veneau să se așeze în talaș, în timp ce 
tânăra desprindea așchii mari din statuia zeului marin. 

— Dacă ai mâinile atât de pricepute, ai putea să-i faci un 
cap păpușii mele. Ar fi mai bine dacă ar avea cap, remarcă Odi. 

Inga i-l făcu. Din acel moment, nu mai trecu nici o oră 
fără ca un copil să nu intre în atelier cu o bucată de lemn, 
cerând să i se facă o sabie, un cal, un urs... Tânăra le satisfăcea 
cu dragă inima aceste capricii, cioplindu-le la repezeală jucă- 
rioarele. 

Își dădu seama că îi plăcea să lucreze lemnul, să lupte cu 
materia... era altceva decât ornamentele delicate cu care îm- 
podobise până atunci bijuteriile notabilităţilor. 

Seara, se prăbușea pe saltea, frântă de oboseală, și cădea 
într-un somn de plumb. 


Totuși, într-o noapte, Inga se trezi din pricina zgomotului 
unor lovituri regulate care veneau din atelier, ca și cum cineva, 
profitând că dormea, continua treaba în locul ei. Uimită, se 
înfășură într-o pătură și ieși în curte în vârful picioarelor. 

„E oare Snorri? se întrebă ea. Doamna în negru soco- 
tește că nu lucrez îndeajuns de repede? Sper ca bruta asta să 
nu-mi strice lucrarea.” 

Îngrijorată, tânăra se apropie de mica magazie pe lângă 
perete. Prin crăpătura ușii, Inga surprinse un spectacol ciudat: 
aplecați peste idol, cocoșatul și prințesa neagră scobeau cu furie 
trunchiul care îi servea drept suport zeului Njord. Gâfâiau, 
cu teslele în mâini, plini de rumeguș și de așchii. 

Ceea ce vedea era foarte straniu și Inga fugi imediat de 
acolo. 


Când se întoarse în camera ei, rămase multă vreme cu 
ochii deschişi, privind ţintă tavanul, fără să-și poată găsi som- 
nul. Nu-i plăcea deloc să fie luată de proastă; or, de când 

trecuse pragul castelului, avea impresia neplăcută că era mani- 
pulată de doamna în negru și de credinciosul ei complice, 
Snorri. Mai mult, nu întrezărea sensul acestor uneltiri. Cei doi 
pregăteau ceva în secret. Dar ce? Atmosfera iraţională care 
plana asupra castelului începea să-i năruiască certitudinile. 
Se lăsa treptat contaminată de poveștile fabuloase răspândite 
de copii pe coridoare. Și dacă..., îşi spunea ea. Și dacă... Din 
acel moment, totul devenea posibil: monștrii ascunși în sub- 
terane, vârcolacii, nălucile... Trebuia să se împotrivească acelor 
superstiții pe care castelul părea să le secrete cu ușurința cu 
care umiditatea îi îmbiba zidurile. 


A doua zi, când coborî în curte, văzu că statuia zeului 
Njord era deja legată în șaretă, gata să fie dusă în sat. Alături 
de ea, fuseseră încărcate douăzeci de urcioare mici cu vin, tot 
atâtea cu rachiu și vreo treizeci de pâini mari. 

— Dacă am înţeles bine, nu-mi rămâne altceva de făcut 
decât să le duc la destinaţie? îl întrebă ea pe Snorri. 

Cocoșatul dădu din cap. 

— Sculptura nu era terminată, îi atrase atenția Inga. Dar 
presupun că nu-ţi pasă? 

Snorri mârâi, dând de înţeles că își pierdea răbdarea, și îi 
arătă poarta. 

— Plec, spuse tânăra, oftând. Dacă asta vrei. 

Urcă în brișcă și luă hățurile. Caii se puseră în mișcare 
la primul pocnet de bici. Brișca ieși pe portiţă și se avântă în 
landă, făcându-i pe corbii postați de o parte și de alta a dru- 
mului să-și ia zborul. 


Era frig, ceața stăruia la nivelul solului atât de groasă, încât 
tânăra avea impresia că înainta în mijlocul unui nor căzut pe 
pământ. 

Pe când se îndepărta de castel, simţi o privire fixată în 
ceafa ei. Era a prințesei negre, urcată în vârful donjonului. 
Ridicate de vântul vijelios, pulpanele pelerinei fâlfâiau în jurul 
ei, înzestrând-o parcă cu două aripi enorme, ca de liliac. 

Inga simți o mare ușurare când ceața o ajută să scape de 
supravegherea doamnei Urd. 

Caii mergeau la trap, nervoși. Ridicau adesea capul și 
adulmecau în jur, cu nările fremătânde, ca și cum ar fi simţit 
prezenţa unui prădător. Pe măsură ce treceau minutele, Inga 
devenea din ce în ce mai încordată. Oftă ușurată când, din 
ceaţă, se iviră primele case. Drumul i se păruse interminabil. 
Zgomotul briștei îi făcu pe săteni să iasă din locuinţe. La în- 
ceput, rămaseră în picioare în pragul cocioabelor, temători 
sau tulburați. Rușinaţi poate că îi ajutaseră pe hoţii de copii. 
Inga trase de hăţuri și spuse: 

— Am fost trimisă de stăpâna castelului. Sunt doar mesa- 
gera ei. Vrea să vă dăruiască această statuie a zeului Njord ca 
dovadă a bunei sale credinţe și în speranţa să încheie cu voi 
un pact de bună înțelegere. Nu e supărată pe voi că v-aţi aliat 
cu negustorii de copii. Dorește o relaţie nouă pe baze trai- 
nice... 

În timp ce vorbea, Inga nu se putea abţine să nu gân- 
dească: „E măcar adevărat? Nu le spun oare minciuni?” 

Statuia stârnise curiozitatea pescarilor. Părăsind adăpos- 
tul caselor, se apropiară de brișcă s-o vadă mai de aproape. 
Li se păru frumoasă, impresionantă și plină de gravitate. 

— Într-adevăr, cel care a făcut asta știe meserie, e o lucrare 
frumoasă, spuse un bătrân, pe un ton laudativ. O statuie ca 
asta ne va atrage cu siguranţă protecţia zeului Njord. Cărui 
zeu nu i-ar plăcea să se vadă atât de frumos întruchipat? 

Toţi îi dădură dreptate. Oamenii văzură curând și urcioa- 
rele; atmosfera se destinse imediat. 

— Coboară din brișcă, fato! îi porunci Fodor, cel care 
se prezentase data trecută ca fiind șeful cătunului. Vino să 
ciocnești cu noi. Știm bine că ai fost cumpărată și că nu ai nicio 
vină pentru ce se urzește la castel, de aceea n-avem nimic cu 
tine. Dar poate că ar fi timpul să te lămurim, să înţelegi că nu 
suntem atât de răi pe cât vor unii să te facă să crezi. 

Inga acceptă. Fodor simţi imediat nevoia să se laude. ÎI 
chema Fodor Ochi de Vultur pentru că avea o privire pătrun- 
zătoare, în stare să vadă păduchi: zbenguindu-se în penele unui 
pescăruș ce zbura la nivelul valurilor. Nimeni nu-l putea egala 
ca pilot sau om de veghe. Avea două ambarcaţiuni de pescuit, 
ceea ce făcea din el o notabilitate. Barba blondă bătea în cenușiu 
și îi lipsea pielea de pe un obraz. „Un fost viking”, deduse Inga. 

Se adunară în sala comună a celei mai mari case, ca să-i 
aducă libaţii lui Njord!. 

Femeile împărțiră căni de pământ ars și le umplură cu 
vin. Fodor strigă cu putere numele zeului valurilor, oamenii 
îl imitară în cor și băură pe nerăsuflate. Repetară acest ritual 
de șase ori la rând. Era prea mult pentru Inga, care simţea că 
1 se învârte capul. Pescarii se înfierbântară și locuinţa răsună 
curând de râsete și cântece. Tânăra percepea totul prin aburii 
beţiei, care făcea să-i zvâcnească tâmplele. Picioarele nu îi 
mai dădeau ascultare. Temându-se să nu-și piardă echilibrul, 
căută ajutorul unui scaun. În casă era prea cald, sudoarea îi 
curgea între sâni. Ar fi fost gata să-și smulgă hainele. Fodor 
n-o slăbea nicio clipă. Îi vorbea cu voce de complotist, şuie- 
rătoare, aruncând des priviri peste umărul ei. Inga nu reușea 
decât cu mare greutate să-și concentreze atenţia. Haosul pe- 
trecerii îi strivea creierul. Fiecare hohot de râs îi înfigea mii 
de ace în frunte. 

— Nu ştiu ce ţi s-a spus la castel, mormăi Fodor, dar e 
timpul să știi adevărul adevărat. E o poveste foarte urâtă, veche 
de zece ani. S-a întâmplat exact după construirea acelui afu- 
risit de castel. Arald făcea să domnească teroarea peste ţinut. 
Era un șef viking căruia i se dusese vestea până peste mări. 
Nici nu voia să audă de comerţ și se încăpăţâna să ducă viaţa 
unui jefuitor, sporind numărul expedițiilor războinice... 


! Ritualul libaţiilor era cu adevărat sacru la vikingi. Nimic nu se putea face 
fără el, mai ales înhumarea defuncților (n.a.). 

Fodor vorbea acum șoptit. Ca să poată fi auzit, șușotea 
cu gura apropiată de tâmpla tinerei. Îi vorbea despre Arald 
Secure, Arald nebunul cu părul roșcat. 

— Ura pacea, spuse el. Așa că pleca să se lupte cu lupii, 
cu urșii. Singur, cu securile. Se afunda în pădure, pășind pe 
rachete de mers pe zăpadă. Și, de fiecare dată, ne rugam zeilor 
să-și găsească moartea acolo, dar se întorcea întotdeauna, plin 
de sânge. „Ah, ce-am mai ucis! Ce-am mai ucis!”, mormăia 
el, ca după o masă îmbelșugată. Era un bersekker de cea mai 
joasă speţă. Îi plăcea să ucidă în cel mai dezgustător chip, își 
tăia victimele în bucăţi. Se spune că în cursul expedițiilor 
îşi ciopârțea adversarii: braţe, picioare, capete. Furia lui sacră 
nu cunoștea limite. Dar e normal, mulți bersekkeri sfârșesc 
prin a deveni vârcolaci. 

— Şi soția lui cum suporta? întrebă Inga, cu obrajii în 
flăcări. 

— Murea de spaimă, ca și noi, răspunse Fodor, rânjind. 
Răsufla ușurată când acel nebun ridica pânza propriului knorr 
ca să plece în larg. De altfel, așa au și început problemele. 

— Care probleme? 

— Adulterul... În vremea ceea, trăia în sat un tânăr de 
care toți eram mândri, Jivko Zâmbăreţul. Toate tinerele erau 
înnebunite după el. Lucrase la construirea castelului pentru 
că se pricepea destul de bine la zidărie. Așa se apropiase de 
doamna în negru. Da, așa au început lucrurile. 

Inga simțea că i se învârte capul; trebuia să facă eforturi 
supraomenești să-și țină ochii deschişi. Tot ce-i povestise Fodor 
stârnea în mintea ei imagini ciudate. Îi vedea pe Jivko și pe 
doamna Urd întâlnindu-se pe ascuns în castelul pustiu. Arald 
era departe, pustiind țărmuri străine. Doamna în negru se 
îmbăta de corpul tânărului, un corp curat, fără cicatrice. 
Mâinile lui Jivko se așezau pe trupul ei, mâini nevinovate care 
nu uciseseră niciodată, nu tăiaseră gâtul nimănui. Era impor- 
tant. Avea mare nevoie de puritate, de prospeţime. Nu mai 
suporta să împartă nopţile cu un măcelar, cu un asasin care 

mormăia în somn şi ţinea securile la căpătâiul patului... Jivko 
era frumos, intact. Trăsăturile chipului său nu se schimono- 
seau niciodată a răutate, el nu trăia veșnic la pândă, trăgând 
cu urechea la zgomotele din jur ca să detecteze apropierea 
unui eventual dușman... Nu-i plăceau în pat duhori de bivuac 
şi de sânge coagulat. Nu avea corpul acoperit de păr negru. 
Când dormea, era liniștit, fără acele tresăriri violente, care îl 
sculau pe Arald în capul oaselor, cu cuțitul în mână, gata să 
spintece umbrele nopții. 

Jivko era calm, leneș, senzual. Arald nu stătea locului și 
era pasionat doar de armele lui, cărora le ascuţea la nesfârșit 
tăișul. Arald nu făcea dragoste decât prin viol. Îi plăcea să 
posede repede necunoscute, să le audă cum ţipă și să le dea 
apoi oamenilor săi. Cu o soţie, nu se simţea în apele lui, con- 
strâns să se poarte amabil, atent, așa cum nu era obișnuit. Asta 
îi strica toată plăcerea, așa că poposea foarte rar în patul ei. 

— Spre sfârșit, continuă Fodor, el şi doamna Urd aproape 
că nu mai dădeau ochii unul cu altul, fiecare trăind într-o 
aripă a castelului. Arald își ducea viața în păduri sau pe munte. 
Dacă auzea de vreun urs ucigaș de capre, pornea imediat în 
căutarea lui și nu se întorcea decât cu capul animalului înfipt 
în lance. Era un ucigaș de temut, fără egal. Putea să arunce 
securile cu viteza fulgerului. Îi plăcea să spună că la început 
fusese blond, ca toată lumea, dar că, omorând întruna, părul 
de pe corp și de pe cap i s-a făcut roșcat. „Cu cât fac mai multe 
victime, cu atât mai mult mi se înroșește părul, spunea el. 
Într-o zi, o să ia foc.” Mai zicea că barba și pletele îi strălu- 
ceau noaptea, luminând ca o torță, și că nu avea nevoie de 
făclie ca să meargă prin pădure în nopțile fără lună. Se lăuda 
de câte și mai câte și râdea, lovind în mese cu pumnii mari, 
plini de cicatrice. Ne prefăceam că ne prăpădim de râs, dar 
eram morţi de spaimă. 

— Şi Jivko? întrebă Inga. 

— Toată lumea știa de Jivko și asta ne înspăimânta, răs- 
punse bărbatul, oftând. Ne temeam că Arald ne va acuza de 
complicitate și că va distruge satul după ce ne va decapita pe 

toți. Ţineam la Jivko, dar îl și uram pentru ameninţarea asta 
care plana asupra noastră. 

Prin aburii beției, Inga și-l imagina cu ușurință pe Arald, 
ucigașul de lupi, bântuind pădurile în căutarea unor prădători 
demni de el, lovind cu strășnicie în blană, strivind maxilarele, 
făcând să sară colții, vârând mâinile în cadavrele spintecate 
ca să se hrănească cu carne crudă. 

— Fuma o iarbă adusă din Orient, care îi lua mintile şi îl 
făcea insensibil la durere, explică Fodor. L-am întâlnit odată, 
pe când se îndrepta spre pădure. Avea ochi de nebun, ochi 
de fiară. Am crezut c-o să urle la lună ca un câine. 

Inga înţelegea foarte bine ușurarea doamnei Urd când 
soţul ei pleca în sfârșit în larg. Şi-i imagina pe cei doi iubiţi în 
castelul pustiu, contemplând marea din înălțimea metereze- 
lor, goi, înfășurați în aceeași blană de urs. Teama le înflăcăra 
pasiunea, ameninţarea catastrofei ce avea să vină îi împingea 
să se iubească și mai mult și fără reținere. 

— Cum a aflat Arald? întrebă Inga. 

— Nu știu, mărturisi Fodor. Posibil să fi vorbit vreo tânără 
din sat, una geloasă că fusese respinsă de Jivko... Dar care să 
fi fost? Erau multe. Toate se topeau de dragoste pentru el! 

— N-are importanţă, îi zise Inga, nerăbdătoare. Ce-a făcut 
Arald? 

— N-a făcut nimic, răspunse Fodor, oftând. Nu și-a schim- 
bat în niciun fel obiceiurile. Numai că, într-o zi, l-a invitat 
pe Jivko să vâneze lupi împreună. Băiatul nu putea să refuze, 
ar fi dat dovadă de lașitate. Într-o dimineaţă, au fost văzuţi in- 
trând în pădure. Arald avea cele două securi de pirat, Jivko 
era înarmat cu o suliță... Au trecut trei zile. Doamna Urd le-a 
petrecut în vârful donjonului, scrutând pădurea, fără să se 
odihnească. Când Arald a ieşit în sfârşit dintre copaci, era sin- 
gur, Și toți am știut că sângele de pe el nu era al vreunui lup... 
Avea pe buze un zâmbet plin de cruzime, iar bătrânele pre- 
tindeau că avea dinții mai lungi decât la plecare. Spuneau că 
îl făcuse bucăţi pe Jivko să-l mănânce și că asta îi va aduce 
ghinion. 

Inga simţi că i se făcea pielea de găină. 

— Nu i-a făcut nimic doamnei Urd? întrebă ea. 

— Nu, după câte știu, răspunse Fodor. Nici nouă... cel 
puţin nu imediat, dar știam că se gândea la răzbunare. Soco- 
tea probabil că ar fi trebuit să-l prevenim de necazul care-l 
lovise. Dar cine ar fi riscat? 

Bărbatul își crispă degetele pe pahar, șovăind să-și conti- 
nue povestirea. Picături de sudoare i se rostogoleau pe frunte. 
Inga crezu că își va pierde cunoștința. Beţia ajunsese acum la 
un pas de haosul total. După ce goliseră urcioarele cu vin, 
petrecăreții atacau acum rachiul, după care urma hidromelul. 
Oamenii vomitau zgomotos aproape peste tot, ștergându-și 
barba cu mâneca, reluându-și apoi locul printre meseni. 

— Atunci au apărut semne..., îi destăinui Fodor. Un 
cioban a văzut lupi ieșind din pădure și înaintând în landă. 
Plângeau și vorbeau cu vocea lui Jivko. Cereau răzbunare!. 
Din ziua aceea, am știut că vor urma mari nenorociri. 


Îi spuse că doamna Urd, copleșită de durere, hotărâse 
să-și răzbune iubitul. Urcată în vârful donjonului, într-o noapte 
cu furtună, îi invocase pe Odin și pe Thor, implorându-i să-i 
dea puterea să-l distrugă pe invincibilul Arald. Zeii au încu- 
viinţat... cu anumite conditii. 

— Acum, lupii veneau în fiecare noapte să plângă sub zi- 
durile palatului, șopti el. Se tânguiau cu vocea lui Jivko. Rosteau 
în cor jurămintele de dragoste pe care tânărul i le făcuse iubitei 
sale. Arald n-a putut să reziste. Orbit de furie, n-a mirosit 
capcana. Şi-a luat securile și a ieșit din castel să spintece ani- 
malele care îl sfidau. Când a ridicat securile să decapiteze lupii, 
cerul s-a întredeschis și Odin a aruncat fulgerul printre nori. 
Focul divin a coborât direct în fierul securilor, iar Arald a 


! În filosofia vikingilor, principiul „ochi pentru ochi” era fundamental. El 
constituia o datorie sacră pentru apropiații victimei și putea să ducă la dis- 
pariţia unor familii întregi. Numai intervenţia consiliului regional (Thing) 
putea să pună capăt masacrului generalizat, substituindu-i o despăgubire 
materială (p.a.). 

fost prăjit în picioare, ca un mistreţ în frigare. Fumul îi ieșea 
pe gură și pe nări, ochii îi clocoteau în orbite. În sfârșit, a căzut, 
transformat în statuie de cenușă, iar vântul dinspre mare i-a 
împrăștiat cadavrul pe tot câmpul. Cenușa i s-a amestecat cu 
pământul și a ajuns în grâu, iar noi am mâncat-o odată cu pâinea 
din recolta următoare. 

Gândul acesta îl făcu pe bărbat să se înfioare. 

Se uită la paharul gol, vru să-l umple, apoi renunţă. 

— Dar trebuia plătit pentru asta, spuse el. Zeii nu dau 
nimic degeaba. În schimbul fulgerului eliberator, doamna Urd 
trebuia să se învoiască să-i poarte urma pe corp. 

— Cum așa? întrebă Inga, încruntându-se. 

— E arsă, bâigui Fodor, făcând un gest vag în direcția 
pieptului și a pântecelui. Arsă, peste tot, mai puţin faţa... De 
asta n-ai s-o vezi niciodată arătându-și braţele sau umerii. E 
oribilă, ca o vrăjitoare scăpată de pe rug. 

— A: văzut-o? 

— Nu, dar o tânără de la noi, care i-a fost lenjereasă, a 
surprins-o când se schimba o dată. A fost gata să vomite. 


Inga se ridică; simţea nevoia să respire puţin aer curat. 
Fodor o urmă. Afară, oamenii săpau o groapă să fixeze sta- 
tuia zeului Njord. Erau atât de beți, încât puţin lipsea să nu se 
lovească zdravăn sau să-și reteze capetele când aruncau pămân- 
tul din groapă. 

— Acesta era preţul cerut de zei, bătea câmpii Fodor, el 
însuși clătinându-se. Doamna Urd nu ne-a iertat niciodată 
pentru asta. Socotea probabil că noi trebuia să-l ucidem pe 
Arald, pentru că îl asasinase pe unul dintre oamenii noştri. 
Ura ei n-a mai contenit. Din ziua aceea, relaţiile noastre cu 
castelul au devenit tot mai proaste. Dar e ceva și mai rău... 

Inga ridică din sprâncene, sătulă de atâtea orori. Îi era 
greu să-și imagineze că Fodor putea să adauge ceva și mai și. 

— După pedepsirea lui Arald, Jivko a ieșit din pădure, 
șopti bărbatul. 


118 SERGE BRUSSOLO 


— Ce? izbucni tânăra. Nu murise? 

— Ba da, bineînţeles, bâigui Fodor. Dar o iubea atât de 
mult pe doamna Urd, încât zeii acceptaseră să-l lase să se în- 
toarcă printre cei vii, dar numai o noapte, una singură, pe care 
s-o petreacă în braţele iubitei sale ca să-și ia adio. L-a implo- 
rat pe Loki, iar acesta, cum îi stă în obicei, i-a făcut o farsă 
răutăcioasă. I-a dat voie lui Jivko să învie, dar sub înfățișarea 
unui demon, jumătate om, jumătate lup. O îmbinare oribilă, 
formată în parte din bucăţi ale cadavrului său și din rămăși- 
tele tuturor lupilor masacrați de Arald în cursul partidelor 
de vânătoare. A ieșit astfel o ființă monstruoasă, dar doamna 
în negru avea atâta pasiune pentru el, încât l-a primit în patul 
ei. S-au împerecheat în întunericul donjonului. În zori, Jivko 
a murit, dar doamna Urd rămăsese grea. 

Inga ar fi vrut să-și astupe urechile. Se întrebă ce o reţi- 
nea să urce în brișcă și să pornească înapoi spre castel. Beţia 
sau... curiozitatea? O curiozitate oribilă! 

— În timpul sarcinii ei, ne-am adunat de zece ori ca să 
numim pe unul dintre noi s-o ucidă cu o săgeată, continuă 
Fodor. Nu ne trebuia un copil vârcolac care să bântuie ţinu- 
tul, ucigând oile și ciobăniţele. Din păcate, nimeni n-a vrut 
s-o facă! Tuturora ne era prea frică. 

— Copilul s-a născut? îl întrebă repede Inga, dornică să 
termine cât mai repede. 

— Da, șopti bărbatul. Era atât de oribil, încât mama lui 
l-a închis în subteranele castelului, ca pe un prizonier. Pro- 
babil că era deja prea puternic ca să mai poată fi ucis... sau 
poate că nu s-a putut hotărî să scape de fiul iubitului ei. Atunci 
i-a dat prin minte să adune copiii abandonaţi... A început să 
cutreiere ţinutul ca să culeagă bebeluşii abandonaţi. Țânci 
diformi, prea plăpânzi. La început, n-am priceput de ce, apoi 
ne-am luminat la minte: ca să-și hrănească fiul! Înţelegi? Dacă 
ar fi furat copiii ţăranilor, copiii noștri, s-ar fi aflat până la 
urmă. Cineva din sat s-ar fi putut duce să ceară ajutor în oraș... 
ar fi venit războinici să extermine monstrul, așa... așa, nu 

risca nimic. Cine ar fi vrut să organizeze o expediţie și să-și 
riște viaţa ca să salveze copii cotonogi, strâmbi? Nimeni, cu 
atât mai puțin niște războinici! 

Inga se săturase. Simţea cum ameţeşte. Nu-l mai suporta 
pe acel bărbat care se agăța de ea, zumzăind ca un roi de viespi 
negre. Avu impulsul să-l respingă cu amândouă mâinile sau 
să-l zgârie. 

— Castelul e o cămară cu alimente pentru fiul lui Jivko, 
se încăpăţână Fodor să continue. De aceea ne-am aliat cu hoţii 
de copii. Am încheiat un pact: noi le arătam intrarea într-o 
subterană, iar ei, în schimb, incendiau castelul și o omorau pe 
doamna în negru. Le convenea și lor de minune, căci o urăsc 
pe doamna Urd, pentru că aduce daune micului lor comerţ. 

— Aşadar, ai fost acolo în noaptea invaziei, spuse cu voce 
șuierată Inga. Ai văzut ce s-a întâmplat? 

Fodor scutură din cap. 

— N-am coborât în tunel, susţinu el. Ştiu că era astupat. 
Negustorii de copii au muncit o zi întreagă ca să deschidă o 
trecere. Când s-a făcut noapte, au hotărât să plece la asalt și 
să treacă pe sub ziduri. Din acel moment, nu știu ce s-a mai 
întâmplat. Am auzit un răget cumplit, aşa cum ar scoate un 
urs uriaș. Oamenii ţipau, în timp ce tunelul de prăbușea. Doi 
dintre ei au reușit să iasă, cu corpul groaznic sfâșiat. Din cauza 
panicii, le căzuseră din mâini lămpile cu grăsime și hainele le 
luaseră foc. Au murit fără să rostească o vorbă. Am putut să 
le examinez cadavrele: numai niște gheare lungi cât săbiile pu- 
teau să-i aducă în starea aia. Asta e tot ce știu. Dimineaţa, prie- 
tenii lor au ridicat tabăra, prea speriați ca să facă o nouă 
tentativă. 

Tăcu, fiindcă i se uscase gura. În piaţa satului, oamenii 
reușiseră să instaleze efigia zeului Njord. 

„Dacă le-aș spune că a fost făcut de mâinile mele, poate 
că nu l-ar mai vrea”, își spuse Inga, cu amărăciune. 

— Primim ideea unui armistițiu, spuse Fodor, oftând. Să-i 
spui doamnei... Dar nu-și va putea ţine fiul închis în subsol 

în veacul vecilor. Într-o zi, va scăpa și o să vă devoreze pe toți. 
Ar trebui să te gândești la asta, drăguţo. Și să-ți alegi tabăra. 
Dacă te învoiești să dai foc castelului, te vom ajuta... Poţi să 
pui orice condiţie. 

— Şi dacă aş cere o ambarcatiune? întrebă Inga fără să se 
gândească. O ambarcatiune pentru copii și un cârmaci bun care 
să ne ducă departe de aici. 

— De ce nu, răspunse Fodor. Nu e deloc imposibil... 
Avem ambarcaţiuni; ești liberă să pleci luându-ţi cu tine liota 
infernală. Dacă îţi îndeplinești partea de înţelegere, și noi o 
vom îndeplini pe a noastră. Un singur lucru ne interesează: să 
scăpăm de bestia pe care prinţesa neagră o ascunde în cripta 
castelului. 


Inga urcă în şaretă și apucă hăţurile. Se îndepărtă de sat 
fără să se uite înapoi. Landa dispărea sub un strat gros de ceață. 
Să fi fost un efect al beţiei? De două ori i se păru că vede 
trecându-i pe deasupra capului umbra a două aripi enorme... 


Prizonierul landei 


Când ajunse la castel, Inga încercă să se cufunde în sar- 
cinile menajere de care se ocupa. Nu știa ce să creadă. Simţea 
nevoia să-și păstreze luciditatea, deoarece climatul landei îi 
altera puţin câte puţin simţul realității. Departe de lumea ci- 
vilizată, tânăra ceda vechilor spaime pe care cuvintele tatălui 
ei i le gravaseră în minte pe când era copil. I se întâmpla să 
viseze moartea lui Arald, fulgerat de focul din cer. Vedea oţelul 
securilor care se înmuia sub fierbinţeala fulgerului și se scurgea 
pe mâinile vikingului precum ceara unei lumânări... Auzea 
corul lupilor tânguindu-se sub ziduri cu vocea lui Jivko... Îl 
vedea pe tânărul asasinat ieșind din pădure, oribilă caricatură 
umană, alcătuită din bucăţi disparate și prost îmbinate... 

Se trezea lac de transpiratie, gâfâind, ascultând zgomo- 
tele nopţii. Acum, de câte ori se afla în preajma doamnei Urd, 
trăgea cu ochiul la gâtul și la încheieturile mâinilor acesteia, 
încercând să descopere cicatrice ale arsurilor de sub veșminte. 


Castelana, încurajată de felul în care ţăranii primiseră sta- 
tuia, avea de gând să le facă și alte cadouri. De două săptă- 
mâni, torcea și țesea, confecţionând veșminte groase căptușite 
care, după cum spunea, îi vor proteja pe bieţii oameni de frigul 
muşcător care stăruia în landă. Inga îi atrase atenţia că poate 
era mai chibzuit să păstreze lâna și stofa pentru copiii de la 
castel, prost îmbrăcaţi în trenţele lor găurite, dar doamna în 
negru nici nu vru să audă. 

— Întâi să facem pace, spuse ea. Dacă oamenii din sat 
devin aliaţii noștri, vom avea o viaţă mai liniștită. 

Inga se întreba dacă chiar credea ce spunea. 

Tânăra primi de câteva ori încuviințarea cocoșatului să 
coboare provizii orbilor din subterane; din păcate, de fiecare 
dată a fost prost primită. Sigrid nu-i ierta trădarea și arunca în 
ea cu pietre îndată ce îi recunoștea pașii. Țintea foarte bine 
pentru cineva care nu se putea folosi de ochi. 

— Nu vrei să înţelegi, insista de fiecare dată Inga. Încer- 
cam Să vă ajut... trebuia să vă învăţ cum arată lumea de-afară. 

— Cară-te de aici! replica de fiecare dată adolescenta, 
nu avem nevoie de tine. Ne descurcăm foarte bine și singuri. 
Orök îi poruncește idolului și idolul ne protejează. Dacă vrei 
să ni te alături, scoate-ţi ochii! 


Deoarece veșmintele lucrate de doamna Urd necesitau 
multă lână, Inga primi sarcina să o aducă de la un cioban care 
locuia în landă. Pentru asta, îi încredinţă brișca și cei doi cai, 
o monedă de argint și două urcioare cu rachiu. Era clar că 
doamna în negru nu se temea că ar putea încerca să fugă. Și 
avea dreptate. Prinsă ca într-o menghină între pădurea plină 
de lupi şi ocean, tânăra nu se putea gândi să fugă. 


Inga ieși din nou în câmpia bătută de vânturi. În pofida 
vântoasei, ceața marină se încăpățâna să potopească peisajul 
cu rotocoalele ei albicioase. Doamna în negru îi încredinţase 
tinerei un plan aproximativ după care trebuia să găsească bor- 
deiul ciobanului. Inga se strădui să localizeze reperele semna- 
late de castelană: o piatră de hotar, un șanț, o creastă stâncoasă 
în formă de stea... 

Deodată, pe când conducea caii printr-un vârtej de ceață, 
O săgeată cu pene negre despică aerul și se înfipse în flancul 
brișuii. 

— Hei! strigă tânăra. Oprește-te! Am venit doar să cum- 
păr lână. Nu sunt dușmanca ta. 


NOAPTEA LUPULUI 123 


Inga nu mai îndrăznea să miște. Săgeata încă vibra foarte 
aproape de mâna ei dreaptă. O siluetă se contură în ceaţă, 
înaintând cu prudenţă. Apoi apăru un bărbat îmbrăcat în 
haine jerpelite, cu o blană de oaie jegoasă aruncată pe umeri. 

n mână avea un arc. Pe fața lui stăruia expresia unui om măr- 
ginit. Inga își zise că avea o mutră de cretin. Ciobanul făcu 
trei pași, aplecat în faţă, supraveghind temător cerul. 

— Fiara zburătoare, pasărea enormă cu aripi negre s-a 
întors, bolborosi el. Iar mi-a ucis o oaie. Trag săgeți în aer ca 
să nu mai dea târcoale turmei mele. 

— Prostănacule! se răsti Inga. Era gata să mă omori! 

Dar ciobanul nu-i luă în seamă vorbele, continuând să 
supravegheze norii, cu o săgeată prinsă în arc. Inga îi spuse 
c-a venit să cumpere cât de multă lână putea să-i vândă. 

— Priveşte! îi spuse bărbatul, arătând cadavrul plin de sânge 
al unei oi, care zăcea în iarbă. Am găsit-o așa ieri-seară. Nu e 
prima dată. 

Inga examină oaia moartă. Coastele îi fuseseră vătămate 
de gheare enorme. Agresorul smulsese amândouă picioarele 
din spate. 

— Monstrul landei a făcut asta, îi explică ciobanul. Unii 
își îmbracă oile în piei de mistreţ, dar eu nu sunt destul de 
bogat, așa că fiara zburătoare se înverșunează împotriva tur- 
mei mele. 

Deodată, crezând că zăreşte o umbră prin ceață, cioba- 
nul trase o săgeată la întâmplare. 

— E foarte riscant ce faci, ai putea ucide pe cineva, pro- 
testă Inga. 

— Bineînţeles! replică neghiobul, rânjind. Sunt făcute să 
omoare monstrul! 

Tânăra îl convinse cu mare greutate să-i dea lână. În sfâr- 
şit, după multe discuţii, reuși să încarce baloturile în partea 
din spate a șaretei. 

— Plec, îi spuse ea tolomacului. Să nu tragi în mine. Ai 
înțeles? 

— Trag în monstru, nu în fete, mormăi ciobanul. Ştiu ce 
fac. 
Și trase din nou o săgeată la întâmplare. 


Inga dădu bice cailor, grăbindu-se să plece. Pe când intra 
în norul de ceaţă, auzi șuierând pe lângă ea câteva săgeți. 
Idiotul continua să se lupte cu demonii invizibili. Tânăra își 
băgă instinctiv capul între umeri. 

Și ceea ce trebuia să se întâmple se întâmplă! O săgeată 
lovi unul dintre cai în gât. Animalul se cabră nechezând, apoi 
căzu în genunchi. Sângele îi curgea din nări. Oprirea bruscă 
o dezechilibră pe Inga, care se rostogoli la pământ. Se târî 
imediat sub brișcă, ca să fie ferită de săgeți. Calul agoniza în 
iarba umedă. Prăbușindu-se, se încurcase în hamuri și fata 
nu știa cum să-l scoată din ele. Strigă la idiot să nu mai tragă, 
dar vocea i se pierdu în vânt. Cedând unui impuls de panică, 
tânăra ieși de sub brișcă şi o luă la fugă drept înainte, fără să 
știe măcar încotro se îndrepta. Alergă cu sufletul la gură o 
sută de metri, apoi își veni în fire, dar băgă de seamă că se 
rătăcise în mijlocul ceţei. Se opri în loc, neștiind unde se afla 
marginea falezei. Își dădu seama că fusese gata să cadă în gol 
și nu îndrăzni să mai facă vreun pas. 

Apoi, auzi de departe vocea ciobanului care răcnea: 

— Se întoarce! Iat-o! Fiara... fiara... 

I se păru că zărește un fel de vârtej negru în mijlocul 
unui val de ceață, ca și cum o pasăre uriașă ar fi zburat prin 
văzduh. 

Abia avu timp să-i fie teamă. Două aripi negre ţâșniră 
din ceaţă, aproape la fel de mari ca palele unei mori de vânt... 
În mijlocul lor stătea un om, asemenea unui liliac enorm. 
Inga ţipă îngrozită. Monstrul trecu la un cot distanţă de capul 
ei și se prăbuşi pe un taluz, cu un trosnet mare de lemne rupte. 

Inga se uita stupefiată la corpul păsării imposibile. În 
cele din urmă, înţelese că era vorba de o armătură din lemn, 
pe care fusese întinsă o pânză unsă cu calafat. Un fel de nacelă 

din răchită ocupa centrul acelei mașinării ciudate. Înăuntru, 
era prins un bărbat numai piele şi os, bărbos ca un troglodit. 

Ceva mai liniștită, Inga se apropie de carcasă. Individul 
își pierduse cunoștința. La tâmplă avea o rană care sângera. 
O săgeată a ciobanului se înfipsese în structura care susţinea 
aripa stângă. 

„Asta funcţionează ca un zmeu, își spuse tânăra. Vântul 
intră pe aici și te ridică în aer... Ce invenţie ciudată! La ce 
poate să folosească?” 

Se aplecă peste bărbat să vadă dacă mai era în viaţă. Ne- 
cunoscutul ar fi putut să aibă treizeci de ani. Un crucifix îi 
atârna pe pieptul osos. Unul dintre acele mari crucifixuri os- 
tentative plăcute preoţilor. În pofida slăbiciunii şi a bărbii 
zbârlite, avea trăsături plăcute. 

— Mă auzi? şopti ea. Oricine ai fi, te sfătuiesc să-ţi vii în 
simțiri, pentru că ciobanul e pe urmele tale... 

Necunoscutul gemu. Apoi, deschise ochii și întrebă șoptut: 

— Eşu creştină, fiica mea? Ai adevărata credinţă? 

— Da..., bâigui Inga, fără prea multă convingere. Sunt 
botezată. 

— Domnul fie lăudat! şopti necunoscutul. În sfârșit, o 
aliată! Nu voi mai fi singur pe pământ păgân... Dumnezeu 
mi-a auzit ruga! Dumnezeu m-a ascultat! 

— E foarte bine, dar ar fi și mai bine să ieși din... din ciu- 
dăţenia asta, pentru că se apropie ciobanul, îi spuse Inga, cu 
nerăbdare. 

— Sunt fratele Ioan al Crucii, se prezentă bărbatul. Sunt 
creștin și preot... Nava mea s-a lovit de stâncile din jurul 
acestei insule. Cârmaciul n-a știut cum să acosteze. Sunt pri- 
zonier pe insula asta nelegiuită de cinci ani nesfârșiţi. 

Inga îl ajută să iasă din structura de lemn care îl ținea 
captiv ca un jug. În coaste, îi intraseră așchii și sângera. 

— Esti rănit, remarcă ea. 

— Nu-i nimic, fiica mea, mormăi bărbatul. Domnul 
Nostru lisus a îndurat mult mai mult. 

Inga își reținu o grimasă. Astfel de reflecții îi aminteau 
prea mult predicile interminabile ale mamei sale. Detestase 
întotdeauna suferința propovăduită de doctrina creștină, com- 
placerea în durere, care căpăta uneori aspectul unei plăceri 
ascunse. 

— Biserica mea e într-acolo, spuse, arătând cu mâna, fra- 
tele Ioan. 

Inga îl ajută să se deplaseze. Merseră șontâc-șontâc în 
direcția unei îngrămădiri de pietre mari, ce avea în vârf o 
cruce pusă strâmb. 

— Am ridicat-o cu mâinile mele, fără mortar, îi spuse 
bărbatul. E un ţinut aspru, dar lisus nu s-a născut într-o iesle? 

„Dacă o mai ţine așa, îl arunc de pe faleză...”, îşi zise 
Inga. 

Intrară într-un fel de grotă ce nu avea decât o singură 
deschizătură ce-i servea de ușă. Bărbatul se lăsă să cadă pe 
pământ. 

Rămaseră așa un lung moment, lipiți unul de altul, ascul- 
tând pașii ciobanului bâjbâind în ceață. Din fericire, neghiobul 
făcu cale-ntoarsă destul de repede și amândoi oftară ușuraţi. 

— De unde ai ciudăţenia aia? îl întrebă Inga. Aripile... 
lucrul acela zburător? A apărut în urma unei vrăjitorii? 

— Bineînţeles că nu, mormăi fratele Ioan. E doar un zmeu 
inventat de mine. Plutește în vânt dacă te arunci în gol din 
vârful unei coline. E un obiect stupid, fără o utilitate reală, 
dar îl folosesc doar ca să-mi asigur securitatea. Dar nu sunt 
mândru de el. Imitarea păsărilor este fără îndoială un păcat. 
Dacă Dumnezeu ar fi vrut să zburăm, ne-ar fi dat aripi... 

Apoi tăcu brusc, ca și cum și-ar fi amintit deodată de pre- 
zența tinerei. Inga înțelese că obișnuia să vorbească singur. 

— Cine ești? întrebă el, privind-o în ochi pe Inga. Ce faci 
aici? Nu te-am mai văzut până acum. 

Tânăra se așeză jos, lângă ceea ce păreau a fi rămășițele 
unui foc de tabără. Apoi, îi spuse în câteva cuvinte povestea ei. 

— Doamna Urd? făcu fratele Ioan, rânjind. Vrei să spui 
că eşti prizoniera stăpânei castelului corbilor? 

— Da, răspunse Inga. O cunoşti? 

— O cunosc foarte bine, chiar prea bine, replică preo- 
tul. Am fost duhovnicul ei pe când se mai numea Anika de 
Gotterdhal. De atunci era o dezmăţată... o târfă înrăită care 
își făcea de rușine familia. 

— Anika? întrebă mirată Inga. 

— Da, bombăni preotul. Oaia neagră a unei familii nobile 
din peninsula Valmhor. La şaisprezece ani, avea deja un com- 
portament scandalos, amanți și orgii, pătând onoarea tatălui 
ei, un senior de neam mare. Când a înțeles că va fi închisă pe 
viață într-o mănăstire, unde urma să i se purifice sufletul prin 
mortificări, post și flagelări, Anika și-a organizat evadarea 
tocmind un aventurier al mărilor... un viking. 

— Arald Secure? 

— Da, o brută. L-a plătit bine ca s-o răpească și s-o ducă 
departe de ai ei, acolo unde nu risca să fie găsită. După ce a luat 
o sumă mare din banii familiei, a străbătut oceanul ca să ajungă 
aici... Ea i-a poruncit lui Arald să ridice castelul, ca să poată 
trăi mai departe în luxul cu care era obișnuită. 

— Dar Arald era soţul ei, nu-i așa? 

Preotul se strâmbă de râs. 

— Arald a fost doar un servitor credincios al capriciilor 
ei..., cel puţin atâta timp cât a putut să-l plătească. Arald Secure 
nu era interesat de femei, era un sodomit de cea mai joasă speță, 
împreunându-se cu războinicii lui. Anika îl alesese înadins, 
știind că n-o va forța niciodată să împartă patul cu el. 

Inga dădu din cap. Asta răsturna imaginea pe care și-o 
zugrăvise cu încetul pe baza mărturiilor culese de la săteni. 


Fratele loan se ridică și începu să se plimbe furios. Braţele 
slabe făceau gesturi mari, ca și cum ar fi continuat în mod 
inconștient să înveţe să zboare. 

— O târfă! izbucni el. O fată răsfăţată, adorată, curtată 
prea de tânără de zeci de curtezani și prea conștientă de pu- 
terea frumuseţii ei. Tatăl, văduv, și-a revărsat asupră-i toată 
iubirea hărăzită în mod obișnuit unei soţii. Și ea a profitat, 

stricata! Ziua făcea pe fecioara plină de cucernicie, dar noap- 
tea... noaptea... se spunea prinţesa neagră pentru că își căuta 
amanţii în localurile rău famate frecventate de marinari, cu 
faţa acoperită de o mască din abanos. Scandalul se înteţea în 
oraș, minând autoritatea tatălui. Autorităţile religioase au cerut 
ca îndrăcita să le fie încredinţată spre purificare. I se pregă- 
tise un program de mortificare exemplar, îmbinând purtatul 
ciliciului, postul și claustrarea. Urma să fie închisă într-o chilie, 
în întuneric complet, primind drept hrană doar puţină pâine 
uscată și un urcior cu apă... Din păcate, a aflat ce se punea la 
cale în taină, cineva a prevenit-o. Cine? O servitoare? Un 
paj? Atunci și-a pus în cap să fugă. Relaţiile cu marinarii au 
ajutat-o să-și organizeze răpirea. Arald a cucerit castelul, 
masacrând gărzile și eliberând-o pe tânără. 

— Așadar, n-au fost niciodată căsătoriţi..., şopti Inga. 

— Nu, de asta sunt sigur. 

Tânăra se încruntă. 

— Dar..., bâigui ea. Dacă înţeleg bine, n-ai ajuns aici din 
întâmplare, nu-i așa? 

— Nu, răspunse bărbatul. Am fost trimis pe urmele ei 
ca s-o aduc înapoi acasă... Arhiepiscopul a socotit că eram 
oarecum răspunzător de fuga desfrânatei. Am fost acuzat că 
n-am supravegheat-o îndeajuns. Drept pedeapsă, am primit 
misiunea s-o hăituiesc fără milă. Din păcate, am dat greș... 

— Sperai s-o capturezi? Singur! se miră Inga. În prezenţa 
lui Arald? Te-ar fi tăiat bucățele! 

— Te înșeli, răspunse fratele Ioan, zâmbind cu indul- 
gență. După ce banii s-au sfârșit, Arald nu s-a mai ocupat de 
ea. Nu mai prezenta nicio importanţă pentru el, o neglija. Ar 
fi putut s-o alunge, dar prefera să spună că e soția lui, ca să-și 
ascundă de ochii lumii apucăturile sodomite. Trăiau ca doi 
străini. Dacă aș fi răpit-o pe Anika — doamna Urd, cum îi spun 
toți —, Arald ar fi înlocuit-o cu o altă femeie ca să păstreze 
aparențele, nimic mai mult. 

— Dar ai naufragiat, îi aminti Inga. În cinci ani, doamna 
neagră ţi-a descoperit în mod cert prezența în insulă... 

— Bineînţeles, răspunse oftând fratele Ioan. Ştie că sunt 
aici! Dar mai ştie că nu am nicio putere pe această insulă ne- 
legiuită, pradă celor mai rele superstiții. Lipsit de sprijinul 
clerului, sunt doar o paiaţă, o marionetă... O distrează să mă 
vadă neputincios, în zdrenţe, furând ca să am ce mânca, gonit 
cu pietre de țărani, mușcat de câini. Hăituitorul a devenit hăi- 
tuit. Observă toate astea din vârful donjonului, râzând de 
decăderea mea. Ce rău aș putea să-i fac? 

— Şi cum aveai de gând s-o răpești? întrebă tânăra. 

— Aveam la dispoziţie un vas bun și eram însoțit de doi 
călugări solizi din ordinul meu, deprinși cu toate exorcismele. 
Am fi profitat de o absenţă a lui Arald ca să ne strecurăm în 
castel și să punem mâna pe diavoliță. După ce am fi legat-o 
fedeleș într-un sac de piele, n-avea decât să strige cât voia, căci 
ar fi fost degeaba. Arald nu și-ar fi dat osteneala să plece pe 
mare doar ca s-o ia înapoi. Rămasă fără bani, nu mai prezenta 
interes pentru el. Planul meu era bun... Din nenorocire, soarta 
a hotărât altfel. Furtuna ne-a aruncat în stânci. Necunoscând 
secretele șenalului, cârmaciul nostru n-a știut să ne pună la 
adăpost. Nava s-a spart ca o coajă de nucă strivită sub talpă. 
Mi-am recăpătat cunoștința pe plajă. Eram singurul supravie- 
țuitor. Când au înţeles că eram creștin, sătenii m-au alungat... 
Nu credeam că există încă ținuturi atât de înapoiate, prizo- 
niere ale unor credinţe dintr-un alt veac. Am încercat să-i con- 
vertesc, dar toți sunt păgâni înverșunaţi. Păgâni până în măduva 
oaselor. N-am reușit decât să mă fac urât de ei. De asta trăiesc 
aici... Dar nici aici nu sunt lăsat în pace, copiii vin deseori să 
arunce cu pietre în mine. Într-o zi, mă vor ucide, e sigur. 
N-am de nici unele, trebuie să lupt ca să nu mor de foame. 

Inga se uită la el. Nu minţea. Pe braţe și umeri era plin 
de vânătăile unor răni prost cicatrizate. Arăta jalnic, iar zdren- 
țele pe care le purta abia dacă îi permiteau să-și salveze pu- 
doarea. Probabil că era ceva cumplit pentru el, căci Inga ştia: 
creștinilor le era îngrozitor de rușine de corpul lor și se încă- 
păţânau să-l ascundă în orice împrejurare. 

— Dar n-am renunţat, continuă fratele loan. Stau cu ochii 
în patru, supraveghez castelul, aştept momentul prielnic. Știu 
că va veni. Într-o zi, voi putea s-o pedepsesc pe prințesa neagră 
după cum merită. 

Inga surprinse în ochii lui luminița nebuniei. Înţelese că 
mizeria și chinurile îi tulburaseră mintea acelui om. Supra- 
vieţuia ca un animal, agăţat de o idee fixă. 

Se uită în jur. Ochii i se obișnuiseră cu întunericul și 
vedea acum mai bine. „Biserica” era doar o grotă cu pereții 
acoperiţi de turbă uscată. Pe acest strat de tencuială grosolan, 
fratele Ioan desenase scene biblice și reprodusese rugăciuni. 
Desenele păreau făcute de mâna unui copil. În fund, o zdreanţă 
de pânză de corabie ascundea o porțiune de zid. Peste tot, dom- 
nea o mizerie cruntă, după cum se întâmplă deseori într-un 
loc ocupat de un bărbat singur. 

— Presupun că știi tot despre povestea castelului? întrebă 
ea. Ai auzit de un anume Jivko, care ar fi fost iubitul doamnei 
în negru. 

Preotul izbucni într-un râs strident. Sufocându-se din pri- 
cina hohotelor, dădu capul pe spate. Tendoanele gâtului păreau 
gata să se pleznească. 

— Drăguţa de tine! exclamă el, chicotind. Jivko a fost 
unul dintre mulţi alţii! Amuzamentul de-o vară, un căţeluș, 
o distracție efemeră... După ce s-a instalat la castel, târfei nu 
i-a trebuit prea mult ca să-și reia vechile obiceiuri. A început 
să iasă noaptea, în landă... Goală, pe un cal, provocatoare, 
purtând doar masca neagră. În nopțile de vară, dădea târcoale 
satului ca să ispitească tinerii. La început, s-a crezut că era o 
zeiță, una dintre acele zeițe păgâne gata oricând să facă dragoste 
cu muritorii. Îi era foame târfei, îi era foame de împreunări, 
îi era foame de spermă... Atunci, tinerii din cătun au început 
să vină după ea, să-i pândească apariţiile... Goală, pe calul 
negru. Se ivea din ceaţă ca să se ofere unor necunoscuți... 

Se opri brusc. I se uscase gura. Bărbatul apucă febril un 
burduf și își turnă apa direct pe gât. 

— O distra să facă asta chiar sub nasul meu, să mă pro- 
voace, putoarea, și zadarnic mă rugam, mă rugam... 

Inga își muşcă buza de jos. Ceva nu se potrivea... Arald 
murise de zece ani, iar fratele Ioan trăia în insulă de numai 
cinci ani. Așadar, nu putuse să asiste la moartea vikingului și 
cu atât mai puţin la presupusele destrăbălări ale doamnei Urd, 
deoarece relaţiile ei cu Jivko se petrecuseră înaintea dispari- 
tiei lui Arald. 

„Ori a pierdut noţiunea timpului și a cronologiei, ori 
inventează... ”, își spuse ea. 

Bărbatul își împreunase mâinile și își lovea pieptul ca și 
cum ar fi vrut să-și rupă sternul. O vreme dădu impresia că 
uitase de prezenţa tinerei şi bolborosi rugăciuni în latină. 

Inga profită ca să ridice bucata de pânză atârnată în fundul 
încăperii. Cârpa ascundea o frescă naivă care prezenta în de- 
taliu netrebniciile doamnei Urd. Se puteau distinge calul, 
landa..., dar mai ales doamna Urd, goală, în poziții inde- 
cente, acuplându- -se cu creaturi mici și rozalii. Probabil amantii 

.. Inga se strâmbă, impresionată neplăcut: toate astea vădeau 
surescitarea și onanismul furibund. Lăsă să cadă la loc zdreanta. 

Trebuia să plece? Începea să creadă că fratele Ioan căzuse 
în acea nebunie aparte care pune stăpânire pe sihaștri când 
au o părere prea bună despre forța lor spirituală. 

Într-un colț, tânăra zări un bici pentru penitență şi două 
cilicii artizanale pline de ţepi. 

Inga simţi un vag dezgust. Hotărât lucru, această religie, 
care se încăpăţâna să înfrâneze elanurile naturale ale trupu- 
lui, i se părea din ce în ce mai suspectă. 

— Stai! îi zise brusc Ioan, apucând-o de poala rochiei. Nu 
Ştii tot. 

— Ce mai e? întrebă tânăra, agasată. 

— Când nu i-a mai ajuns doar fornicaţia, doamna în negru 
a devenit ucigașă, bombăni bărbatul cu voce înăbușită. Își 
punea ea masca când se ducea să se împreuneze în landă, dar, 
după un timp, cineva a făcut legătura între femeia mascată și 

stăpâna de la castelul corbilor. Zvonul s-a răspândit. Pe Arald 
îl durea în cot, dar nu putea tolera să-i fie pătată onoarea de 
șef viking. Era imposibil ca un conducător războinic să accepte 
să fie încornorat de cocoșeii din sat... Şi-ar fi pierdut autori- 
tatea asupra războinicilor săi. Ca să-și salveze rangul, trebuia 
să dea un exemplu. Și-a zis că ar fi fost destul de convenabil 
ca pretinsa lui soţie să-și găsească moartea într-un accident 
de vânătoare, și chiar neîntârziat. Dar târfa a bănuit ceva... 
A acţionat prima, profitând că Arald era mort de beat, și i-a 
cerut unuia dintre amanţii ei, Jivko, s-o ajute să-și ducă „soţul” 
pe drumul de rond și să-l arunce de acolo. Așa a murit Arald. 
Apoi, amanţii au coborât până la debarcader să desfacă parâ- 
mele vasului. Jivko a ridicat pânza și s-a așezat la cârmă... 
Avea de gând să scape de knorr, s-o scoată prin șenal, să blo- 
cheze cârma și să se întoarcă înot, în timp ce nava ar fi plutit 
spre larg. Din nefericire, a fost prins în bulboane și s-a înecat. 
De aceea au fost găsite două cadavre la poalele falezei, în 
mijlocul rămășițelor vasului, aruncate de maree pe stânci. 

Inga clipi de câteva ori. Pentru prima dată de la sosirea 
ei în insulă, auzea o relatare coerentă, în care nu era vorba de 
vârcolaci sau de vrăjitorie. Relatarea unei crime, așa cum 
fusese înfăptuită și din ce motive... 

— De unde știi toate astea? întrebă ea. Ai fost de față la 
scenă? 

Privirea fratelui Ioan se tulbură. 

— Nu... Nu mai știu, bolborosi el. Am fost rănit la cap 
în naufragiu și, de atunci, amintirile mele sunt confuze... îmi 
vin în minte imagini nu știu de unde, fără să-mi pot da seama 
dacă sunt amintiri reale sau vise... 

Inga se lăsă în genunchi și, cu vârful degetelor, scotoci 
în chica bărbatului. O cicatrice albicioasă se întindea pe pielea 
capului. Într-adevăr, fusese rănit. Așa se putea explica faptul 
că amesteca datele. 

— Bine, să zicem, spuse ea, oftând. Dar de ce se încăpă- 
ţânează sătenii să răspândească poveștile cu vârcolaci? 

— Sunt creaturi înguste la mine, superstițioase, care pre- 
feră poveștile adevărului, ca toate neamurile primitive nelu- 
minate de credinţa în Hristos, spuse preotul, cu glas șuierat. 
S-ar putea și să încerce să te manipuleze înfricoșându-te, ca să 
te convingă să dai foc castelului... Știu că asta e marea lor 
obsesie. Fodor, șeful lor, nu suferă ca prințesa neagră să fie 
mai presus de el. Înainte de venirea ei, domnea ca un despot 
peste această parte a insulei. 

Bărbatul tăcu, privind-o fix pe Inga. Tânăra, tulburată, 
își dădu seama brusc că era frumos. Sub barba stufoasă și părul 
zbârlit, se ascundea o faţă cu pomeţi proeminenţi și ochi 
extraordinar de albaștri. 

— După moartea lui Arald, târfa a rămas singură în caste- 
lul ei frumos. A continuat să se culce cu tinerii din sat. Din 
păcate, a început s-o părăsească norocul. S-a pomenit c-a rămas 
grea... Atunci, ca să-și ascundă purtarea desfrânată, a avut 
ideea să adăpostească copii abandonaţi. În acest fel, putea să-și 
ascundă cu ușurință rodul păcatului printre ceilalți ţânci. 

— Mi-a spus că fiul ei se află printre ceilalți copii de la 
castel, spuse Inga. 

Preotul izbucni într-un râs ironic. 

— Fiul ei? hohou el. Vrei să spui fiit ez! Pentru că are zece, 
târfa! Unul pe an, fără a-i pune la socoteală pe cei de care a 
scăpat, lepădându-i prin practici ticăloase. 

Spumega din nou. 

— Îndată ce rămâne grea, nu mai apare în landă, se ascunde 
până naște, continuă el. Ar fi și greu să se arate goală cu burta 
mare, nu? Știu ce spun. Am notat datele apariţiilor ei. Totul 
se potrivește. Messalina dispare atâta cât să nască un nou 
bastard, apoi o apucă iar poftele și nu se poate abţine să por- 
nească iar în căutarea de bărbați... 

Inga ar fi vrut să plece, dar nu îndrăznea să miște de teamă 
să nu provoace mânia smintitului. Deodată, zări într-un ungher 
O traistă de pânză, din care ieșea o coapsă de oaie plină de 
sânge. 

— Dumnezeule! șopti ea. Tu ataci animalele? 

— Bineînţeles, răspunse preotul, rânjind. Credeai că-i un 
vârcolac? Trebuie să mă hrănesc și nu pot conta decât pe mine. 
Dacă nu atac oile, n-am cum să-mi procur de-ale gurii... Așa 
că am inventat povestea cu monstrul. Țăranii sunt foarte super- 
stițioși... Răzbunători, dar superstițioși. Trebuia să-i țin la 
distanţă, să-i împiedic să mă mai hărțuiască... Înţelegi? Numai 
teama putea să-i ţină la respect. Vârcolacul, fiara fantastică.. 
aiureli! 

Se ridică. Chicotind într-un mod dezagreabil, ridică cu- 
vertura de pe o ladă și scoase o gheară din metal destul de 
aproximativă. 

— Am făcut asta dintr-o lance, explică el. O folosesc ca 
să omor oile. Pe urmă, le zgârii adânc ca să fac să se creadă 
că au fost atacate de un vârcolac. Monstrul landei e pentru 
mine o deghizare foarte comodă. Altfel, aș fi murit de foame de 
multă vreme. Prostia acestor oameni e prețioasă pentru mine... 
la fel și spaima lor, pentru că n-au încercat niciodată să orga- 
nizeze o vânătoare în toată regula ca să răpună faimosul 
monstru. 

În timp ce povestea, scoase din ladă o piele prost tăbă- 
cită, a cărei blană avea porțiuni năpârlite. 

— Mă deghizez cu ea. Am recuperat-o dintre rămășițele 
corabiei, comentă el. În ceaţă, semăn cu un urs. Aceste mici 
şiretlicuri m-au ajutat treptat să fac din landă un teritoriu în- 
spăimântător, unde oamenii ăștia nu mai îndrăznesc să pună 
piciorul. 

— Şi aripile fac parte din același ceremonial? întrebă Inga. 

— Da, răspunse fratele loan. Am descoperit că poți folosi 
vântul care bate în câmpie ca să te propulsezi î în aer și să pla- 
nezi asemenea păsărilor... Pentru asta, e de ajuns să urci pe o 
colină și să te arunci în gol. Când vântul e vijelios, reușesc să 
planez pe distanţe mari. Ajutându-mă și ceața, această înșe- 
lătorie a întărit ideea existenţei unei fiinte monstruoase în 
stare să ia pe sus o oaie. Dar există și pericole. În două rânduri, 
am pierdut controlul aparatului zburător și puțin a lipsit să 

nu fiu dus de vânt dincolo de faleză, spre larg... Poate că 
aceste șiretlicuri ţi se par meschine și nedemne de un om al 
Bisericii, dar sunt înconjurat de dușmani. Toată lumea îmi 
vrea moartea... sunt obligat să inventez o armată de fantome 
ca să-mi asigur apărarea. 

Inga se abţinu să facă vreun comentariu. Misterul se lä- 
murise în parte și vedea acum mult mai clar. Secretul formi- 
dabil al landei se reducea la mistificările patetice ale unui om 
încolţit. În afară de sărăcia extremă a personajului, nu reușea 
să fie impresionată de necazurile lui. Acel individ îi stârnea o 
Oarecare teamă. 

— De ce nu te gândești să pleci? îi sugeră ea. De ce nu 
traversezi pădurea ca să ajungi pe coasta de sud. După cum 
mi s-a părut, cei de acolo sunt ceva mai civilizați. 

— Nici nu se pune problema, replică ferm preotul. Mi-a 
fost încredinţată o misiune și o voi îndeplini. Construiesc în 
taină o ambarcaţiune... Într-o zi, voi reuși s-o capturez pe 
doamna în negru. O voi duce acasă, unde-și va primi în sfârșit 
pedeapsa pe care o merită. 

Inga se ridică. Socotea că petrecuse destul timp cu acel 
om pe jumătate nebun. Voia să ajungă la castel înainte de lă- 
sarea nopții. 

— Și cum o vei prinde? întrebă ea, încercând să nu fie 
ironică. 

— Nu-ţi face griji, răspunse bărbatul, chicotind. Știu eu 
cum. Există subterane care șerpuiesc sub landă. Toate duc la 
castel, dar una dintre ele dă direct în odăile stăpânei. De ea 
mă voi folosi ca să capturez târfa. Într-o noapte, mă va vedea 
ivindu-mă la picioarele patului. O voi arunca într-un sac și voi 
pleca așa cum am venit. 

— Şi ştii unde se găsește acest tunel? întrebă tânăra. 

Fratele loan îi aruncă o privire plină de șiretenie, dar se 
feri să răspundă. 

Inga își scutură rochia de praf. 

— Înainte să plec, voi da foc castelului, ca să distrug pra- 
matiile nelegiuite care au ieșit din pântecele acestei destrăbălate, 

bombăni fratele Ioan. Toți acei bastarzi betegi... Ştii că nimeni 
nu e infirm din întâmplare? Un beteșug e întotdeauna semnul 
vinovăţiei părinţilor... Așa stigmatizează Dumnezeu rodul 
păcatului. 

— Sunt doar copii, protestă Inga. N-au nicio legătură cu... 
cu „crimele” doamnei Urd. Ar fi monstruos să le facă cineva 
rău. 

— Judeci ca o fată, răspunse preotul, rânjind. Nu vezi 
mai departe de vârful nasului. Chiar n-ai înţeles că ăștia sunt 
din sămânță rea, eretică? Păgâni care tânjesc doar după haos, 
ca să celebreze înscăunarea unei divinităţi și mai barbare decât 
cele dinaintea ei. 

„Ciudat, s-ar zice că face aluzie la idolul lui Orök! își 
spuse Inga. Cum poate să știe lucrurile astea? A reușit cumva 
să intre în cripta orbilor?” 

Se opri în pragul „bisericui”, uitându-se la bărbat cu o 
privire nouă. Oare el se strecura în subterane ca să-i terori- 
zeze pe copii? Asculta oare discursurile delirante ale lui Orök, 
ascuns în fundul unui tunel? 

Nu era imposibil ca, tot scotocind prin landă, preotul să 
fi reușit să descopere intrarea vreunui tunel care ducea de-a 
dreptul în subsolul castelului. 

— Îi voi distruge, o asigură fratele Ioan. Dar pe târfă o 
voi duce înapoi vie, pentru că asta e misiunea mea. Îi voi boteza 
unul după altul, apoi îi voi elibera de o viaţă pe care, oricum, 
ar fi folosit-o cum nu se poate mai rău. Nu-mi fac iluzii, astfel 
de creaturi nu pot fi convertite. Satana le-a modelat sufletele 
din propriile-i excremente, ar fi zadarnic să speri că le poţi 
purifica. Nu, în faţa unor astfel de anomalii, trebuie să te gân- 
dești doar cum să-i ocrotești pe creștini și să acţionezi ca un 
soldat al lui Hristos. 

Inga se abţinu cu greu să nu-i spună că e nebun, dar socoti 
că era mai bine să rămână în relaţii bune cu acel smintit, ca să 
poată proteja copiii. 

n acel moment, vântul pătrunse cu violenţă în „biserică”, 
făcând să zboare pânza care ascundea picturile ciudate ale 

fratelui loan. Inga văzu din nou desenele care o reprezentau 
pe doamna Urd acuplându-se cu mai mulți parteneri în tufi- 
șurile landei. Partea de sus era ocupată de castel, în mijlocul 
căruia mișunau zeci de mici diavoli cu coarne și cotonogi, cu 
puţin mai mari de un deget. 


— Data viitoare când voi trece pe aici, îţi voi aduce de 
mâncare, îi spuse ea. 

— Nu-i nevoie, răspunse loan. Mi-ai spus că i-a murit 
calul. Te voi ajuta să-i deshami leșul și voi lua de pe el destulă 
carne cât să mă descurc o vreme. O voi afuma și voi avea o 
rezervă excelentă de carne. În schimb, dacă mi-ai putea aduce 
vin... 

— Vin? 

— Sigur că da... pentru liturghie, bineînţeles. 

— Bineînţeles. 


După ce ieșiră afară, merseră în tăcere prin ceața care 
devenea tot mai densă. Inga începea să creadă că se rătă- 
ciseră, dar nimeriră direct peste brișcă. Fratele Ioan deshămă 
curând animalul mort. 

— Acum poți să pleci, fiica mea, îi spuse el. Lasă-te în 
voia calului, te va duce direct la castel. Întoarce-te îndată ce 
poţi, te voi spovedi, pentru că sufletul tău e în mare primej- 
die să se murdărească. 

— Voi veni neapărat..., părinte, mormăi Inga, urcând în 
șaretă. 


Tânăra simţi o mare ușurare când se îndepărtă de acea 
grotă a nebuniei. În fond, dezvăluirile preotului o înspăi- 
mântaseră mai mult decât vârcolacii lui Fodor. 

Trebuia oare să-l creadă pe preot? 

„Şi dacă e nebun? se întrebă ea. A fost rănit la cap într-un 
naufragiu. Mai e în toate mințile?” 

Începea să-și piardă nădejdea că va elucida într-o bună 
zi misterele landei! 


Adevărul și numai adevărul 


Când zări castelul, observă că doamna în negru şi coco- 
șatul se uitau după ea de pe drumul de rond. Probabil că erau 
îngrijorați de dispariţia ei. 

Când ajunse în curte și sări jos din brișcă, doamna Urd 
se grăbi s-o întrebe ce s-a întâmplat cu calul ce lipsea. 

— Ai fost atât de proastă încât să i-l dai ciobanului în 
schimbul lânii? se răsti la ea castelana. 

— Nu, răspunse Inga, cu lehamite. Ciobanul l-a ucis fără 
să vrea... 

ȘI, în timp ce Snorri descărca baloturile cu lână unsuroasă, 
Inga îi povesti ce se întâmplase. Văzând că toţi copiii se înghe- 
suiau s-o asculte, hotărî să nu sufle o vorbă despre întâlnirea 
cu fratele Ioan, dar doamna în negru îi simţi reticenţa. 

— Îmi ascunzi ceva, îi zise ea cu voce șuierătoare. Să 
mergem în odăile mele, vreau să ştiu totul. 

Cele două femei urcară în galerie, spre marea dezamă- 
gire a copiilor, care voiau să afle toate aventurile tinerei în 
landă. 

Inga nu știa să mintă și doamna în negru era obișnuită cu 
comploturile. Așa că nu-i trebui mult să ghicească ce se în- 
tâmplase. 

— Ce proastă sunt! exclamă deodată castelana. Te-ai întâl- 
nit cu el, nu-i așa? Ar fi trebuit să bănuiesc. Știam că, mai de- 
vreme sau mai târziu, va încerca să-ți vorbească. Spune-mi ce 
s-a întâmplat. 

Inga ar fi dorit să se fi născut cu darul prefăcătoriei, dar, 
din păcate, nu știuse niciodată să mintă. Așadar, aminti pe 
scurt diferitele acuzaţii ale preotului. 

— Oho! Numai atât? exclamă doamna Urd, rânjind. Văd 
că secăturii ăsteia tot nu i-a venit mintea la cap. 

— Ce vreți să spuneţi? întrebă Inga. 

Prinţesa neagră se așeză într-un jilt înalt din lemn sculp- 
tat. Părea ostenită și totodată enervată. 

— Îşi voi spune adevărul și numai adevărul, o anunţă ea. 
Pentru început, știi cine e cu adevărat acest om ale cărui dez- 
văluiri te-au impresionat în mod vădit? E un biet nebun, un 
bolnav. N-a fost niciodată preot. Numele lui e Olaf. Într-a- 
devăr, este singurul supravieţuitor al unui naufragiu. Olaf era 
cârmaciul vasului la bordul căruia se afla preotul trimis de tatăl 
meu, faimosul Ioan al Crucii. Înţelegi? Olaf e marinar, un 
simplu marinar crescut într-un orfelinat creștin. Un slujbaș 
al Bisericii. Când vasul s-a sfărâmat de stânci, a fost rănit la 
cap. Din ziua aceea, și-a însușit personalitatea fratelui Ioan, 
care s-a înecat împreună cu restul echipajului. Olaf și-a făcut 
culcuș în landă ca să mă spioneze, în speranţa că mă va pe- 
depsi... În mintea lui bolnavă, am devenit un fel de diavoliță, 
de vrăjitoare, iar misiunea lui este să mă osândească. Așteaptă 
o ocazie ca să-mi vină de hac. Presupun că plănuiește să mă 
ardă pe rug... Odată cu trecerea anilor, a devenit tot mai 
nebun. 

— De cât timp e prizonierul acestei insule? întrebă Inga. 

— De treisprezece ani..., răspunse doamna Urd, oftând. 
Oamenilor angajaţi de tatăl meu le-au trebuit mai puţin de 
șase luni să-mi dea de urmă. Abia ce mă instalasem, că m-am 
și pomenit că apare aici, strigând blesteme, bolborosind exor- 
cisme fanteziste. Îmi poruncea să mă las arsă de vie ca să-mi 
mântuiesc sufletul. În acea perioadă, castelul nu era terminat 
Și tremuram la gândul că, într-o noapte, s-ar fi putut strecura 
în tabără să mă asasineze în timp ce dormeam. La început, 
Arald a vrut să-i taie capul, să termine odată pentru totdeauna 

cu el. L-am rugat să-i cruțe viaţa. Am făcut o prostie, pentru 
care am fost pedepsită... 

— Cum așa? întrebă Inga. 

Castelana își împinse violent jilţul. Brusc, devenise și mai 
palidă decât de obicei. Ca de fiecare dată când era stăpânită 
de o emoție puternică, privirea îi fugea dintr-o parte în alta a 
încăperii fără să se oprească într-un loc, ca aceea a unui ani- 
mal hăituit. 

— Olaf... mi-a întins o capcană..., continuă ea. Într-o 
zi, pe când străbăteam landa călare, s-a ivit dintr-o pădurice 
și m-a stropit cu ulei fierbinte. Grăsime de focă topită pe 
care și-o procurase nu știu de unde. Apoi, a încercat să-i dea 
foc cu o torță, să mă ardă de vie acolo, pe cal. Coama bietului 
animal a luat foc. A ţâșnit în galop, înteţind vâlvătaia care îl 
mistuia. Hainele mi s-au aprins și ele. Faţa mi-a scăpat ca prin 
miracol. 

Inga făcu ochii mari, înspăimântată de imaginile îngro- 
zitoare care i se înghesuiau în minte. Parcă vedea bidiviul cu 
coama în flăcări gonind pe câmpie asemenea unui animal 
fabulos. 

— Dacă n-ar fi intervenit Arald, aș fi murit, murmură 
doamna Urd. A luat arcul și a tras în cal, doborându-l. M-am 
rostogolit în noroiul de pe jos. Asta m-a salvat, dar n-am 
mai fost ca înainte. Probabil că vrei să vezi... vrei să te con- 
vingi că nu mint? 

Ca să-și dovedească spusele, își suflecă mânecile, dezve- 
lind cicatrice urâte care îi luceau pe antebrațe. 

— Dacă m-aș dezbrăca de tot, ai constata că am și pe 
tors, piept și pântece, spuse ea tăios. Într-o zi, te voi invita la 
baia mea, să mă speli pe spate. Vei vedea că nu e deloc plăcut; 
niciun bărbat nu mai e tentat să mă atingă după asta. Cum îți 
poţi imagina că am făcut dragoste cu tinerii din sat în halul 
ăsta? Niciunul nu m-ar fi vrut... Messalina avea un corp per- 
fect, eu, nu. În răstimp de o oră, devenisem o ființă care stârnea 
oroare. 

Inga înghiţi anevoie. Nu-și putea lua privirea de la cica- 
tricele care îi brăzdau braţele castelanei. 

— De ce nu l-a omorât Arald pe fratele Ioan... Vreau să 
spun, pe Olaf, după aceea? întrebă ea. 

— O! Văd că nu ești convinsă încă, răspunse doamna în 
negru, rânjind. Mărinimia lui Arald ţi se pare suspectă... Îţi 
spui că un viking nu lasă niciodată o astfel de insultă nepedep- 
sită, și e adevărat... Arald îmi propusese deja să-l ucidă pe Olaf 
când acesta a sosit în insulă, dar atunci îi luasem apărarea 
bietului nebun. Arald a considerat că n-aveam decât să su- 
port povara greșelii mele. Într-un fel, avea dreptate. Dacă l-aş 
fi lăsat să-i taie capul lui Olaf, acest dement nu m-ar mai fi 
ars. Arald nu mă iubea și avea propria-i logică. Mai mult decât 
orice, nu-i plăcea ca femeile să se contrazică. În ziua aceea, 
era mult mai necăjit pentru că fusese nevoit să ucidă un cal 
bun. Era supărat pe mine pentru asta. 

Doamna Urd își trase mânecile la loc, ascunzând cicatri- 
cele. 

— Spuneţi că Arald nu vă iubea, zise Inga. Atunci, ce 
căutaţi cu el? 

Castelana închise ochii și se sprijini de speteaza jilțului, 
ca și cum evocarea unor amintiri atât de îndepărtate îi impu- 
nea să-și concentreze întreaga energie. 

— Tatăl meu... hotărâse să mă căsătorească cu un bătrân, 
spuse ea în cele din urmă. Un bătrân plicticos, care mă îngro- 
zea. Era o căsătorie din interes, evident, dar viitorul meu soţ 
era hidos. Am refuzat să devin o jucărie în mâinile lui. Servi- 
toarele, cameristele îmi șopteau, cu toatele, că avea o reputaţie 
proastă. Se spunea că era libidinos și crud, împrumutându-și 
cu dragă inimă tovarășele de pat valeților care se ocupau de 
câinii lui de vânătoare, „ca să le dreseze”. Tatăl meu nu voia 
să ştie nimic, pentru el contau numai avantajele comerciale 
pe care i le-ar fi adus acest contract, această vânzare..., pentru 
că era vorba de o vânzare, nu-i așa? 

— Aţi ales să fugiţi... 

— Da. O servitoare mi-a vorbit despre un marinar, că- 
pitanul unui vas rapid. Era Arald. M-a asigurat că nu avea 
pereche în a scăpa de urmăritori și că numai el putea să navi- 
gheze prin labirintul de insule, în mijlocul stâncilor. Eram 
tânără și proastă. M-a entuziasmat perspectiva acestei fugi la 
capătul lumii. Mă imaginam deja îndrăgostindu-mă de fru- 
mosul viking, devenind egeria piraţilor, transformându-mă 
într-o războinică al cărei nume îl va face pe tata să tremure. 
Mă vedeam lansând flotila lui Arald contra vaselor de comerț 
ale tatei, atacându-i așezările comerciale din diferite locuri, 
ruinându-l... 

— Dar nu s-a întâmplat așa? 

— Din păcate, nu! Aveam prea puţini bani ca să-mi nego- 
ciez fuga, doar câteva bijuterii. Am fost obligată să accept 
vânzarea lor. Arald părea extrem de aţâţat de gândul să-și 
ducă acasă o prinţesă creștină pe care să și-o facă soţie. Tinea 
neapărat să-și uluiască provincia și, cine știe, să devină rege. 
La treizeci de ani, era deja prea bătrân ca să mai continue să 
trăiască jefuind și atacând alte vase. Trebuia să se așeze la casa 
lui, să se retragă onorabil. Așa s-a încheiat înţelegerea. Eram 
atât de nătângă, încât am acceptat. Mi se părea fascinant. Până 
atunci, nu cunoscusem decât călugăriţe, servitoare și asociaţi 
bătrâni tatălui meu. Arald îmi părea un aventurier splendid. 

— Nu v-a iubit niciodată? 

— Nu, eram podoaba lui. Îi plăcea să mă arate în public. 
Repeta întruna că îl implorasem să mă răpească, ceea ce era 
adevărat. Dar, în realitate, se simţea stânjenit în compania 
mea. Îl vedeam rar. Se ocupa numai de construirea castelu- 
lui. Mă consulta în această privință, pentru că nu cunoștea 
mare lucru despre acest gen de locuinţă. Voia să mă uluiască, 
să se uluiască, să uluiască întreg ținutul... La urma urmelor, 
toate astea erau destul de jalnice. 

Inga șovăia. Spusele doamnei Urd erau foarte convingă- 
toare, poate prea convingătoare... Oare nu se potriveau cu 
ceea ce prințesa neagră își imagina că ar fi dorit să audă o tânără 
ca Inga? 

— Arald vă neglija; atunci l-aţi întâlnit pe Jivko, spuse 
tânăra, pe un ton neglijent. 

Doamna în negru râse cu tristețe. 

— O, bineînţeles! exclamă ea. Ar fi trebuit să mă aștept, 
ți s-a spus și asta... Câte povești n-au fost inventate despre 
mine și acest tânăr! Să știi că n-a fost niciodată nimic între 
noi decât o tandră prietenie. Era zidar, încerca să materiali- 
zeze delirurile arhitecturale ale lui Arald. Când nu mai înţe- 
legea ce trebuia să facă, venea să-mi ceară sfatul, deoarece 
știa că îmi erau foarte cunoscute astfel de locuinţe. La vremea 
aceea, îmi reveneam încet de pe urma arsurilor provocate de 
Olaf... sau poate că ar trebui să-i spun fratele Ioan al Crucii? 
Îți imaginezi cât de pregătită eram să mă strecor în patul 
unui bărbat cu pântecele şi sânii plini de bășici? Nu... Jivko 
a fost încântător cu mine. Vorbeam, îmi povestea legendele 
insulei, îmi explica marea, natura. Ca fiică a orașului, nu cu- 
noşteam toate aceste lucruri. Ne întâlneam pe metereze ca să 
privim apusul soarelui... Foarte repede, bârfitorii au răspândit 
în bordeie detalule „acuplărilor” noastre. Toţi lucrătorii mai 
adăugau ceva. Unul ne surprinsese împreunându-ne ca niște 
câini în călduri, altul mă văzuse rostogolindu-mă împreună 
cu Jivko pe o blană de urs... În realitate, erau invidioși când 
vedeau că un tânăr din satul lor reușise să lege relaţii cu prin- 
tesa neagră, cum mi se spunea deja. Nu... n-a existat niciodată 
nimic între mine și acest băiat. Cred că n-ar fi refuzat, în mod 
sigur, dar îmi era oroare de mine. Cum aș fi putut să impun 
unui băiat atât de frumos să-mi accepte corpul plin de plăgi 
roşiatice, de cicatrice umflate? Nu, mai bine aș fi murit. O 
femeie poate să înţeleagă asta, nu? 

Inga dădu din cap în semn că înţelegea. 

Doamna Urd îşi trecu mâna peste față. 

— Pe urmă, bâigui ea, nu mai știu ce s-a petrecut cu ade- 
vărat... Într-o zi, Jivko a dispărut. Nu s-a aflat niciodată ce s-a 
întâmplat cu el. Atunci, am crezut că era atât de îndrăgostit 
de mine, încât preferase să fugă. Ca să nu mai sufere, să nu 

mă mai vadă... Îmi tot spuneam că s-a afundat în pădure și 
că-și reface viaţa de cealaltă parte a insulei, departe de mine, 
departe de femeia mutilată care nu avea să i se dăruiască 
niciodată. Dar sunt și alte explicaţii posibile... 

— Vă gândiţi că Arald l-ar fi putut asasina? întrebă Inga. 

— Da, şopti castelana. O, nu din gelozie! Lui Arald nu-i 
păsa de mine, dar voia să-și salveze onoarea de șef. Zvonurile 
încornorării îl enervau nespus de mult. A devenit, probabil, 
bănuitor şi l-a atras pe Jivko într-o cursă. E o soluţie posibilă... 
probabilă chiar. Dar ne mai putem imagina că Jivko a fost 
ucis de băieții din sat, de toţi cocoșii tineri, geloşi pe succesul 
lui. Îmi spunea deseori că prietenia dintre noi îl făcuse să de- 
vină ținta multor glume proaste. În definitiv, nu se va ști nicio- 
dată. Și e mai bine așa. Îmi place să-mi spun că a plecat departe 
și că e fericit. O merita. Acesta e adevărul despre viața mea 
desfrânată, sutele de amanți, orgiile, crimele... așa cum ţi le-a 
povestit fratele Ioan al Crucii sau, mai curând, reîncarnarea 
lui, Olaf, marinarul nebun. 

— Așadar, tatăl trimisese pe cineva să vă aducă înapoi 
acasă, conchise Inga. 

— Da, spuse doamna Urd. Avea mult de pierdut din toată 
povestea asta. Fără căsătoria mea, putea să-și ia adio de la 
contractele comerciale, de la avere, de la putere... Fratele Ioan 
era un exorcist de temut, un fanatic, un călugăr-soldat gata 
să se încaiere cu arma în mână. Nu-i era teamă să înfrunte un 
viking. Era un bersekker al Domnului... S-ar fi aruncat asupra 
lui Arald spumegând de furie. Cred că personalitatea lui l-a 
fascinat pe Olaf atât de mult, încât a rămas sub influenţa ei. 
Naufragiul i-a tulburat mintea, așa că bietul nostru marinar 
a hotărât să preia misiunea călugărului. Dar e bine să ne fe- 
rim de el. E nebun, rău și mai abil decât pare. La început, am 
crezut că oamenii din sat îl vor ucide repede, dar m-am înșelat. 
A ştiut să-i înspăimânte ca să-i țină la distanță. E viclean, 
inventează tot felul de șiretlicuri. L-am observat deseori din 
înălțimea meterezelor. L-am văzut jucându-se de-a monstrul 
ca să sperie ciobanii. Se folosește de un fel de zmeu din pânză, 

de care se atârnă ca să se învârtească în vânt. Asta îl face să 
semene cu un liliac enorm. 

— Ştiu, spuse Inga. Dar mai spune că știe și cum să intre 
în castel. 

Doamna Urd se înfioră. 

— Cred că a găsit intrarea uneia dintre cele trei subte- 
rane, șopti ea. Trudește cu încăpățânare la dezgroparea ei. 
Lucrează în fiecare zi de zece ani încoace și cred că s-a apro- 
piat de ziduri... poate chiar a reușit să intre în cripta orbilor! 
De aceea te-am trimis Jos... Voiam să mă asigur că n-a intrat 
deja, dar n-ai ştiut să-mi spui. 

— Toate tunelurile duc în subterane? 

— Din păcate, nu! Unele dau direct în odăi... a mea, a 
ta... ce știu eu? Dacă reușește să se strecoare în subterane, va 
trebui să forțeze ușa de fier ca să iasă în curte. Dacă are unelte, 
nu-i va trebui mult timp. Îi voi cere lui Snorri să se asigure 
că broasca e rezistentă. 

Părea brusc foarte nervoasă. Dându-și seama de felul în 
care o privea tânăra, făcu un gest furios prin care îi cerea să 
plece. 

— Ce caști gura? se răsti ea. Fugi de-aici, du-te să-l ajuţi 
pe Snorri să pregătească lâna! Dacă „fratele” Ioan își pune în 
cap să se războiască cu noi, vom avea nevoie de ajutorul săte- 
nilor să-l pună pe fugă. Sunt mai bine echipați decât noi pentru 
acest gen de vânătoare. 


Inga se îndepărtă, supusă, dar, în loc să se ducă la coco- 
şat, urcă pe drumul de rond de pe metereze. Skall o aștepta 
acolo. 

— Am crezut că n-ai să te mai întorci, spuse el, rânjind. 
Am văzut umbra fiarei zburătoare trecând prin ceaţă. Cre- 
deam că te-a prins. 

— Nu-i o fiară, răspunse Inga, oftând. E un om agăţat 
de un fel de zmeu; îl folosește ca să planeze în bătaia vântului. 

— Ştiu, spuse băiatul. Am spus asta ca să te păcălesc. Afli 
multe lucruri trăind pe metereze. De mult timp am descoperit 

secretul fiarei zburătoare care îi înspăimântă pe cretinii de 
țărani. 

— ÎI cunoşti pe fratele Ioan? întrebă mirată Inga. 

— Nu știam că-l cheamă așa, bombăni infirmul. Dar e 
sigur nebun. Nebun și periculos. 

— De ce? 

— Se descurcă al naibii de bine cu zmeul lui. Uneori, când 
vântul se întețește rău de tot, urcă foarte sus în văzduh... 
aproape până la nivelul meterezelor. Atunci, răcnește blesteme, 
agitând pumnul în direcţia noastră. În momentele acelea, dacă 
ar avea o suliță sau un harpon, ar putea să nimerească cu ușu- 
rință pe cineva care ar sta, ca tine, lângă creneluri. Când eram 
mic, mă înspăimânta, credeam că e un demon coborât din 
Asgard. Știu că doamna în negru se teme de el. Uneori, urcă 
aici cu un arc și trage cu săgeți, în timp ce el merge prin landă. 
Dar încă n-a reușit să-l nimerească. Se mișcă repede... 

— Şi ce face în landă? 

— Scotocește, sapă... Caută intrarea într-o subterană. 


Inga își îndreptă privirea spre soarele care scăpăta. Se gândi 
la destăinuirile doamnei Urd. Oare să creadă în ele? Încercă 
să-și imagineze viaţa tinerei femei pe această insulă sălbatică, 
populată cu oameni aspri, din rândurile cărora Arald recruta 
pirați și jefuitori. Nu încăpea nicio îndoială că, foarte curând, 
aventura nu i se mai păruse deloc exaltantă. Fiică de nobil, 
gustase probabil destul de puţin entuziasmul amoros al lui 
Arald; apoi, nu-i mai rămăsese decât așteptarea... și plictisul. 
Atunci apăruse Jivko. 

„Poate că totul e o mare banalitate, își spuse ea. În reali- 
tate, nu s-a întâmplat nimic. Jivko a plecat și Arald s-a înecat, 
exact cum spune doamna în negru. Restul — misterele, crimele, 
minunile — e doar rodul divagaţiilor lui Fodor și ale fratelui 
Ioan. Au inventat o fantasmagorie dintr-o poveste nefericită 
de iubire, din plictisul și tristeţea unei femei pierdută într-un 
ținut foarte ciudat și care nu era iubită de nimeni.” 


Suflul dragonului: 


Acestor zile de mister le-au urmat săptămâni cenușii, în 
care au scărmănat lâna și au tors-o, astfel încât să poată ţese 
hainele pe care doamna Urd avea de gând să le dăruiască săte- 
nilor înainte de venirea iernii. 

Aerul era plin de praf de usuc, de miros de animal. Copiii 
fuseseră şi ei puși la treabă. La început, se bucuraseră de această 
noutate, care le mai lumina cât de cât scurgerea mohorâtă a 
vieții de fiinţe închise între zidurile castelului. Dar repetarea 
sarcinilor îi plictisise repede. Numai fetiţele se încăpățânau 
fericite să transforme lâna oilor într-un fir frumos și neted. 
Uneori, în lumina palidă a după-amiezii, Inga nu putea să nu 
se gândească la Norne, acele femei fără chip care torc şi retează 
firul destinelor umane în tainiţa pământului, și simţea un fior 
neplăcut pe șira spinării. 

Doamna neagră își dădu toată osteneala. Se trezea înaintea 
tuturor și lucra pe rupte la războaiele de ţesut. Observându-i 
mișcările mâinilor, Inga descoperea un fel de furie tainică și 
de nerăbdare. 

„ese cu furia cu care războinicii își pregătesc armele 
înainte de bătălie, își spuse ea într-o dimineaţă. E ciudat.” 

Niciodată nu mai văzuse o femeie mânuind pieptenele 
cu o astfel de expresie pe față. Îndată ce se apleca asupra răz- 
boiului, prinţesa neagră se transfigura... La ce se gândea? Ce 
imagini i se perindau prin minte? 

Încet, hainele căpătau formă; colorate, brodate, erau fru- 
moase şi comode. Nu încăpea nicio îndoială că Fodor le va 
primi cu dragă inimă. 


Inga se ostenea cu bucurie. Frântă de oboseală, nu se mai 
plângea că-și va sfârși zilele acolo, pe insula aceea de la capă- 
tul lumii. Odată cu venirea iernii, zilele aveau să devină ne- 
sfârșite și va trebui să se obișnuiască cu nuanţa ciudată a cerului 
și să se războiască cu frigul. Iar frigul o îngrijora cel mai mult, 
deoarece cunoscuse iarna doar în oraș, adăpostită între pereții 
unei case bine încălzite. Va fi cu totul altfel aici, în acest castel 
aflat în bătaia vânturilor, cu zidurile pline de spărturi și cu 
turnuri descoperite. 

Se gândea și la copiii prost îmbrăcaţi. 

— Decât să tesem pentru țărani, n-ar fi mai bine să ne 
ocupăm de copiii noștri? mormăi ea, într-o seară. 

— Nu știi ce spui, replică doamna Urd. Nu folosește la 
nimic să îmbrăcăm copiii dacă Fodor şi sătenii lui vor veni să 
incendieze castelul într-o noapte de beție. Dacă vrem să supra- 
vieţuim, trebuie să le câştigăm prietenia. 

Păru să se gândească o clipă, apoi adăugă: 

— Să nu faci greșeala să te atașezi de copii! Mulţi vor muri 
în cursul iernii. În acest ţinut, copiii au o viață foarte scurtă, 
iar să te atașezi de ei în mod nechibzuit înseamnă să te con- 
damni la o tristeţe veșnică. E mai bine să vezi în ei doar mici 
animale cu o existență efemeră și să nu le oferi mai multă 
dragoste decât unui căţeluș. 


Într-o lună, hainele au fost gata: cazace groase căptușite 
cu lână, cu gulere și manșete din blană. Puţeau a lână de oaie 
prost degresată, dar nimeni nu avea să se supere, nici măcar 
Fodor. 

După ce Snorri umplu brișca, doamna Urd o trimise pe 
Inga în sat să ducă primul transport. 

— Chiar nu vreţi să veniţi cu mine? o întrebă tânăra. 
Asta ar fi o garanţie în plus că doriţi pace. 

Faţa castelanei se strâmbă, ca și cum gândul de a-i întâlni 
pe țărani i-ar fi fost de-a dreptul odios. 

— N-nu..., bolborosi ea. Nu sunt sigură că voi găsi cuvin- 
tele potrivite... Mutrișoara ta drăguță va avea cu siguranță 
un efect mai bun. În plus, cu tine n-au nimic de-mpărțit, și asta 
e important. Du-te... și nu mai flecări cu „fratele Ioan”! Eşti 
așa de naivă, că i-ar fi de ajuns o clipă ca să-ţi umple capul cu 
baliverne. 


Ofensată, Inga lovi cu biciul crupa calului. 

Se pomeni întâmpinată de ceaţă, cocon jilav cu miros de 
alge. Se risipea vreodată? Calul mergea fără grabă, indiferent 
la îndemnurile tinerei. 

Deodată, îi atrase atenţia scânteierea unui foc de tabără 
care fumega la marginea drumului. Inga întoarse capul la stânga 
şi la dreapta, în încercarea de a-l zări pe proprietarul bivua- 
cului, când, brusc, ceva ieși din pământ într-un nor de praf. 
Tânăra ţipă speriată. O siluetă pământie stătea la marginea 
drumului, ca un cadavru ieșit din mormânt. Tânăra vru să 
dea bice calului ca să se îndepărteze cât mai repede, dar crea- 
tura noroioasă se grăbi să prindă animalul de zăbală, oprin- 
du-l pe loc. 

— Stai! strigă vocea fratelui Ioan. Eu sunt. Unde alergi 
aşa? 

— De ce ești în halul ăsta? îl întrebă Inga, uimită. Te-au 
îngropat de viu țăranii? 

— Nu..., răspunse bărbatul, cu o oarecare reticență. Ex- 
ploram unele galerii. Nimic important. Ce transporți? 

— Haine de iarnă pentru săteni, îi explică tânăra. Cadoul 
doamnei Urd ca să-şi atragă bunăvoința lui Fodor. 

— Haine..., mormăi loan. la să vedem. Am mare nevoie 
de o şubă. 

Inga dădu drumul hăţurilor și se grăbi să ajungă lângă 
nebun, în partea din spate a briștii, ca să nu-l lase să răsco- 
lească în teancurile frumos aranjate. 

— Lasă-le, nu sunt pentru tine! se răsti la el tânăra. Dacă 
doamna în negru ne observă în acest moment, o să mă certe 
iar. 

— Nu poate să ne vadă, târfa, ceața e prea deasă, răspunse 
fratele Ioan, rânjind. Sunt tare mâhnit de atitudinea ta, fiica 
mea. Așadar, preferi să-i îmbraci pe păgâni decât să oferi o 
haină groasă unui om al Domnului care trăiește într-o sărăcie 
lucie? 

Se înfierbânta. Ochii i se agitau, exorbitanţi, în mijlocul 
feței pământuii. 

„N-ar fi trebuit să-l aţâţ, îşi spuse Inga. Acum o să facă 
o criză... Ce proastă sunt! De ce nu i-am l-am lăsat să-și ia una 
dintre afurisitele astea de haine groase?” 

— Desfrânata te-a pervertit, nu-i așa? răcni bărbatul cu 
faţa plină de noroi. Te-a câștigat de partea ideilor ei nelegiu- 
ite? Poate că împarți patul cu ea, cine știe? De la prima pri- 
vire, am văzut că n-ai dus o viață aspră. Eşti prada ideală pentru 
vrăjitoarea asta. Peste puţin o să-i mănânci din palmă... O 
să... O să... 

Furia îl sufoca. Inga se abținu cu greu să nu-i strige: 
„Destul! Fără predici, nici măcar nu ești preot!” Dar se temu 
să nu provoace o reacţie violentă din partea smintitului, care 
gesticula acum în mijlocul hainelor, apucându-le cu amândouă 
mâinile și aruncându-le în drum. 

— Boarfe eretice! răcnea el. Boarfe de diavoli!... Ia uite 
desenele astea, rune diavolești, cu siguranţă... Și culoarea asta 
roșie! Vrăjitoarea le-a vopsit cu sângele menstruației! Trebuie 
distruse, arse, purificate! 

— Destul! strigă Inga. Lasă hainele! Dumnezeule mare! 
Chiar ești nebun de legat! 

Inga se aruncă asupra bărbatului care, în pofida slăbi- 
ciunii, o îmbrânci cu ușurință. 

— Ai hulit! hohoti el, agitându-și ochii, incredul. Ai hulit, 
tu, o creștină! Nu ești mai bună decât adunătura asta de 
păgâni adoratori de idoli! Ai merita să te arunc în foc ca pe 
boarfele astea spurcate! 

Sări din brișcă și începu să împingă hainele, lovindu-le 
cu piciorul, spre focul care fumega pe marginea drumului. 

— Focul! vociferă el. Focul purifică totul! 

Apucă o haină şi o aruncă în jar. Lâna începu să se pâr- 
lească, răspândind un miros de păr ars. Inga sări lângă el și îl 
apucă de zdrenţe. 

— Destul! bombăni ea. M-am săturat de nebuniile tale! 

— Aha! Văd bine că ești de partea EI acum! izbucni Ioan 
cu glas șuierător. Te-a pervertit, va trebui să te pedepsesc, va 
trebui să scot diavolul din sufletul tău. Vom vedea dacă ai s-o 
mai aperi când o să-ţi ţin faţa în jăratic! 

Hotărât să-și pună ameninţarea în practică, o apucă pe 
tânără de păr. Atunci se produse un fenomen inexplicabil... 
Inga fu orbită de o lumină puternică și aruncată în spate de 
un suflu violent, care o ridică de la pământ. Pe jumătate asur- 
zită, cu faţa și hainele înnegrite, se pomeni culcată pe spate la 
cinci metri de locul unde stătuse cu o secundă mai înainte. 

În locul vetrei, se vedea acum un crater fumegând, ca și 
cum cineva ar fi încercat să sape un mormânt, dar groapa era 
mult prea adâncă să fi fost făcută de mâna omului într-un 
timp atât de scurt... 

Ce să mai înţelegi? Tânăra se rostogoli într-o parte. O 
durea faţa. 

„S-ar zice că m-am apropiat prea mult de o flacără, con- 
stată ea. Dumnezeule! Ce s-a întâmplat? Chiar să fie vorba de 
vrăjitorie?” 

Fratele loan zăcea pe spate, cu barba și părul arse de su- 
flarea de foc care îl lovise și pe el. Bolborosea cuvinte fără șir, 
amestecând rugăciuni cu anateme. 

Inga se ridică, încercând să-și adune gândurile. Ce fusese 
în locul craterului cu un minut înainte? Focul și pe foc... O 
haină, bineînţeles! Haina care luase foc... 

Trebuia să vadă în asta o relaţie cauză-efect? 

Năucită, tânăra făcu câţiva pași pe drum. Înspăimântat 
de fenomenul inexplicabil, calul pornise spre castel, trăgând 
după el șareta, care se bălăngănea. 

Inga se aplecă să ia de jos una dintre hainele aruncate pe 
drum de preotul nebun. Era o haină groasă, în căptușeala căreia 
fusese vârât un strat gros de smocuri de lână brută. Nu o pu- 
teai bănui, la prima vedere, că avea puteri magice. Tânăra se 
strădui s-o pipăie. După un moment, își dădu seama că dege- 
tele ei produceau un scrâșnet când frământa lâna căptușelii. 

„Ai zice că e nisip..., își spuse ea. Da, ai putea spune că 
a fost adăugat nisip sau pilitură de fier în căptușeală.” 

Numai cineva isteț ar fi putut detecta o astfel de anoma- 
lie. În plus, deoarece țărmul mării era aproape, lumea era obiş- 
nuită să găsească nisip în cutele hainelor. 

Totuşi, Inga hotărî să desfacă cusătura. Cu ajutorul unui 
mic stilet pe care îl purta întotdeauna la ea, scoase umplutura 
de lână a hainei. 

O substanţă neagră fusese adăugată în smocurile de lână... 
o pulbere foarte fină, care le impregna ca un praf lipicios. 
Mirosul era ciudat, necunoscut. Să fi fost vorba de o substanţă 
diavolească? Când fusese adăugat acest ingredient? Și de cine? 


Văzând că fratele Ioan se agita acolo unde fusese azvâr- 
lit, Inga socoti mai prudent să nu mai zăbovească în apropie- 
rea lui. Cu pas șovăitor, tânăra porni spre castel, cu haina 
descusută sub braţ. 


Când intră pe portiță, Snorri puse mâna pe ea și o împinse 
pe scara ce ducea la galerie, îmbrâncind-o din spate. Mârâia, 
înfuriat la culme. În capătul de sus al treptelor, doamna Urd 

aștepta cu faţa schimonosită de mânie. O apucă pe Inga de 
partea din față a rochiei, o îmbrânci într-un perete și strigă: 

— Idioato! Ce-ai făcut? Am văzut lumina prin ceaţă! 
Ce s-a întâmplat? 

Snorri, care până atunci se purtase frumos cu Inga, se 
apropie de ea și îi trase un pumn în burtă. Tânăra se prăbuși 
vomitând. 

Doamna în negru se lăsă în genunchi lângă ea și o apucă 
de păr. 

— Tâmpito! Tâmpita tâmpiţilor! vociferă ea. Ai fi putut 
să zădărnicești totul! Ar fi fost de ajuns ca un ţăran, unul 
singur, să fie de faţă la explozie... 

— N-am nicio vină, răspunse Inga. Fratele Ioan a aruncat 
haina în foc şi.... 

— Iar el! izbucni doamna Urd. O să ne pună veșnic bețe 
în roate! 

Inga se agăță de o coloană ca să se ridice. Feţele crispate 
de furie ale celor doi o înspăimântau. 

— Ce era? bâigui ea. Nisipul negru din interiorul haine- 
lor... 

Doamna în negru se dădu un pas înapoi, cu trăsăturile 
încremenite. 

— A! exclamă ea. Ai descoperit și asta... Păcat de tine... 

Apoi se întoarse spre cocoșat și îi porunci: 

— Închide-o în subsol, vom vedea mai târziu ce trebuie 
să facem cu ea. Plec să duc chiar eu hainele în sat. La urma ur- 
melor, asta ar putea fi luată drept o dovadă de bunăvoință. 

Snorri o apucă pe Inga de păr și o trase în jos pe scară, 
sub privirile uluite ale copiilor adunaţi în curte. 

— Nu! imploră tânăra. Nu în criptă! Orbii vor să-mi scoată 
ochii! Nu în criptă! 


Dar Snorri rămase neînduplecat. După ce deschise ușa 
de fier care dădea în subsol, o aruncă pe fată în întuneric și 
se grăbi să răsucească cheia în broască. 

Inga se rostogoli pe trepte, lovindu-și coastele. Nu înţe- 
legea ce i se întâmpla. 

Când ajunse jos, se ridică pe bâjbâite. În faţa ei se deschi- 
dea acum hăul subsolului cu șirul de tuneluri și subterane, 
labirinturi, puțuri... Lumină era doar în apropierea scării, 
restul fiind cufundat într-o beznă de nepătruns. 

„Tinutul orbilor...”, își spuse ea. 

Îşi şterse lacrimile cu mâneca. Nu îndrăznea să se înde- 
părteze de razele de soare care pătrundeau prin ușă și dese- 
nau o pată tremurătoare în capătul de jos al scării. Cât timp 
stătea sub protecția luminii, nu i se putea întâmpla nimic rău; 
cel puţin așa spera ea. Scrută inutil întunericul. Orök şi micii 
lui războinici ai nopţii se apropiau oare acum, cu lăncile 
ridicate ca să-i scoată ochii? 


Ca să preîntâmpine această eventualitate, Inga luă o piatră 
de jos și se aşeză pe o treaptă. Avea o mulțime de vânătăi și 
murea de sete. Tot scrutând întunericul, era puţin câte puţin 
convinsă că vedea mișcându-se forme monstruoase. 

„Am descoperit ceva, îşi spuse ea. Un secret... un com- 
plot... De asta m-a aruncat aici doamna Urd.” 

Şi se înfioră din nou la amintirea izbucnirii de ură pe care 
o văzuse strălucind în ochii prinţesei negre. 


Trecu o oră și nimeni și nimic nu ieși din teritoriul întu- 
nericului format de subterane. Inga urcă în capătul de sus al 
scării, astfel încât să fie aproape de ușa de fier. După ce se 
aşeză acolo, încercă să-i strige pe copiii care se jucau în curte, 
dar niciunul nu răspunse chemărilor sale, nici măcar Odi, 
care îi întoarse fățiș spatele când prizoniera îi rosti numele. 

„Am pierdut bunăvoința stăpânei, își spuse tânăra, oftând. 
Nimeni nu vrea să riște s-o nemulţumească pe castelană fiind 
de partea mea.” 


Pe la mijlocul după-amiezii, doamna Urd se apropie de 
ușa de fier. 

— "Ți-am făcut treaba, o anunţă ea. Am dus hainele groase 
în sat. Fodor m-a primit bine. Pare dornic să cădem la pace, 
idiotul! Nu ştie ce-l așteaptă. 

— Ce puneţi la cale? întrebă Inga. Ce magie folosiţi? 

— Nu e vrăjitorie, proastă mică, ci o știință ciudată ve- 
nită din China! răspunse femeia cu chipul palid. Nisipul negru, 
cum îi spui tu, e praf de... 

— Praf de ce? 

— Nu ştiu și nici nu-mi pasă. Arald a adus o cantitate mică 
din călătoriile lui la capătul lumii, dar îi stârnea teama și n-a 
îndrăznit niciodată să-l folosească împotriva duşmanilor lui. 
Pretindea că nu era o armă onorabilă. Chinezii îl folosesc ca 
să se amuze sau să se războiască. În contact cu focul, acest 
praf produce o lumină puternică însoţită de un suflu ca de 
furtună. De altfel, chiar așa îl și numesc: suflul dragonului. Am 
avut ideea să-mi procur alte butoiașe de praf, cu ajutorul foș- 
tilor tovarăși ai lui Arald, care fac comerţ cu Asia. Aici, nimeni 
nu ştie cum se poate folosi acest praf negru. Am depozitat o 
cantitate în fundul acestui subsol, în butoaie frecate cu grăsime. 

Inga ciuli urechea. Își aminti brusc mirosul de usuc pe care 
îl simțise de mai multe ori, precum și îndeletnicirea tainică a 
doamnei în negru și a cocoșatului. 

— Grăsime? repetă ea, pe un ton întrebător. 

— Da, îi explică doamna Urd. Crăpăturile butoiașelor 
sunt date cu grăsime și împiedică praful să se răspândească. 
În plus, protejează conţinutul butoiului împotriva efectului 
unor eventuale scântei sau a stricăciunii provocate de umidi- 
tate. Chinezii folosesc grăsime de tigru. Praful își dezlănţuie 
puterea îndată ce intră în contact cu focul, de aceea trebuie 
mânuit cu multă precauție, departe de flăcări. 

— O! Așa aţi scăpat de hoţii de copii din subterane! șopti 
Inga, înțelegând brusc ce se întâmplase în acea noapte. 

— Da, recunoscu doamna Urd. Snorri a ieșit în câmpie 
Și, printr-o crevasă din sol, a aruncat în capul celor care săpau 

trei-patru pungi de piele pline cu praf. Pachetele astea pot fi 
făcute să explodeze înfigând în ele un fitil de lumânare... Astfel, 
suflul distrugător se produce cu întârziere, după trei-patru 
bătăi de inimă. 

— Dumnezeule! șopti Inga, stânjenită că fusese atât de 
naivă. Și eu care credeam că ascundeaţi un monstru în criptă! 
O fiară pe care o asmuţiţi împotriva dușmanilor! 

— E adevărat că ești destul de prostănacă, însă nu în- 
deajuns ca să duci la bun sfârșit treaba care ți s-a dat, spuse 
prinţesa neagră. 

Degetele Ingăi se crispară pe gratii. 

— Vrei să distrugi tot satul, nu-i așa? întrebă ea. Hai- 
nele... și statuia zeului Njord... V-am văzut pe când o sco- 
beaţi... Ca s-o umpleți cu praf! 

— Bineînţeles, recunoscu doamna Urd, zâmbind satis- 
făcută. Statuia făcută de tine și pe care au pus-o prostește în 
mijlocul cătunului e plină de praf bătătorit. Când îi vom da 
foc, suflul ce va izbucni va ucide toți oamenii pe o rază de trei 
sute de metri! Hainele groase vor face restul. Îndată ce vor 
lua foc, vor exploda și ele. Acești țopârlani vor fi făcuți zob 
sau vor arde de vii. Asta îmi doresc de multă vreme... și în 
sfârșit dorinţa mi se va împlini. Idioţii nu știu că, primindu-mi 
darurile, își pun în lăzi viitoare explozii care îi vor distruge. 
Când va veni momentul, voi ieși împreună cu Snorri în landă și 
vom lua cu noi arcurile... Vom trage săgeți aprinse în sta- 
tuie, în case... Va fi iarnă. Cei mai mulți vor fi îmbrăcaţi cu 
hainele groase. Ce fericire să-i văd făcuţi bucățele! 

— Dar de ce? 

— Asta nu te privește. Ai mai bine grijă să-ți păstrezi ochii 
cât mai mult cu putinţă. Cred că orbilor nu le-a căzut bine 
că i-ai tras pe sfoară. Probabil că nu-și amintesc cu plăcere 
cum i-ai mințit că ești nevăzătoare. Infirmii înţeleg onoarea 
în felul lor. 

Doamna Urd făcu un pas în spate. 

— Te las, spuse ea. Dacă te întorci la sentimente mai 
bune... și mai vezi, poate îți voi acorda o a doua șansă. Va 
trebui să-ţi alegi prietenii, drăguțo, dar grăbește-te, n-a mai 
rămas mult timp! 

— Vreţi să vă ajut să distrugeţi satul, spuse Inga. Așa-i? 

— Da, eşti drăguță și provii dintr-un mediu modest. Asta 
te ajută să te împrieteneşti mai ușor cu secăturile alea, răs- 
punse cu voce înăbușită castelana. Și apoi, nu există nicio pri- 
cină între ei și tine, ceea ce nu e valabil și în cazul meu. Planul 
va funcţiona mai bine dacă ai să-i farmeci tu. De ce le-ai lua 
apărarea? Nu știi cine sunt... Trebuie să fie pedepsiţi; pe urmă, 
voi reîncepe să trăiesc. Vom părăsi castelul, vom călători, 
te voi lua cu mine. Comoara lui Arald ne va permite să ne 
mutăm în altă parte. 

— Și copiii? 

— Copiii ne vor însoţi, nu-i voi abandona. Nu sunt o 
ființă rea, ci doar îmi cer dreptul la răzbunare, un drept re- 
vendicat cu îndârjire de vikingi. De ce-ar fi doar privilegiul 
bărbaților? De ce femeile n-ar avea și ele acest drept? 

Înspăimântată de violența doamnei Urd, Inga se îndepărtă 
de ușa cu grilaj. 

— Nu pot să fiu de partea voastră dacă nu-mi explicați 
NIMIC, spuse ea. 

— O prinţesă n-are de dat explicaţii unei servitoare, re- 
plică doamna în negru, cu voce șuierătoare, întorcându-i spa- 
tele. Când vei deveni mai supusă, te voi elibera, cu condiţia 
să mai fii în stare să mă slujești. 


Cel ce merge în întuneric 


După ce ochii i se obișnuiră cu întunericul, Inga distinse 
zone cu o întunecime mai mică în opacitatea criptei. Lumina 
zilei se infiltra în acele pungi de penumbră prin crăpăturile 
boltei. Aceste oaze luminoase nu erau foarte numeroase, nici 
foarte luminate, dar constituiau spaţii de refugiu, de care tânăra 
se putea folosi dacă s-ar fi prelungit claustrarea. 

Acum degeaba trăgea cu urechea: nu percepea niciun zgo- 
mot, nicio voce. Ai fi zis că orbii au hotărât să păstreze tă- 
cerea cea mai desăvârșită ori că s-au retras în tunelul cel mai 
adânc. 


Ghemuită lângă gratiile ușii din fier forjat, Inga aștepta 
noaptea cu îngrijorare. Își spunea că Or5k și „oiţele” lui făceau 
același lucru. 

„Când râsetele și strigătele copiilor nu se vor mai auzi în 
curte, vor ști că toată lumea a plecat la culcare și că întune- 
ricul s-a așternut peste pământ, își spuse ea. Atunci, vor ieși din 
ascunzătoare să mă atace, bizuindu-se pe faptul că nu voi 
putea să mă apăr în întuneric.” 

Își imagina foarte bine strategia: ar fi fost de ajuns s-o îm- 
pingă într-un tunel găurit de puțuri ca să cadă în vreunul din 
ele și să-și rupă picioarele. Da, probabil că asta intenționau 
să facă... 

Afară se făcea tot mai întuneric. În pofida spaimei, tine- 
rei îi era foame și sete. Se simțea slăbită. De două ori, cedând 
unui imbold de panică, zgâlțâise gratiile: zadarnic. Broasca, 
enormă şi complicată, fusese concepută să reziste tentative- 
lor de spargere. 

Se lăsă noaptea. Pe când scruta întunericul, tânăra auzi 
zgomotul unui mers șchiopătat. Întoarse capul. Era Skall, spri- 
jinit în cârja lui. Băiatul se apropie de gratii și strecură un sac 
de pânză jegos printre bare. 

— Ia, e tot ce-am reușit să fur, şopti el. Nu pot să stau, 
cocoșatul supraveghează intrarea în subsol. Încearcă să le ţii 
piept porcilor ălora de orbi! O să vin mâine iarăși. 

Fără să aștepte mulţumirile, adolescentul dispăru în beznă 
șchiopătând. Înduioșată, Inga se uită în sac şi găsi un colț de 
pâine, o bucată de cârnat afumat, o sticlă de cidru, o lampă 
mică cu ulei și cremenea lui. 

Tânăra abia se abţinu să nu bată din palme de bucurie. 
Lumina, chiar foarte slabă, avea să-i permită să evite capcanele 
copiilor beznei. Era mai mult decât spera. 

Se grăbi să lovească cremenea cu amnarul. Curând, piatra 
scoase destule scântei cât să aprindă fitilul lămpii cu ulei. Mica 
lampă pâlpâia slab, aruncând în jur o lumină tremurătoare, 
care dansa pe pereţii criptei. 

Înarmată cu această lampă rudimentară, Inga coborî trep- 
tele. Când ajunse la capătul de jos al scării, văzu că uşa ghin- 
tuită, care o intrigase atât de mult, era acum deschisă. Așadar, 
acolo ținuse ascunse doamna în negru faimoasele butoiașe cu 
praf negru! Acum, cămăruţa era goală. Inga se întrebă dacă 
ar fi fost posibil să se baricadeze acolo dacă ar fi atacat-o copiii. 
Examină încuietoarea. Din păcate, ca toate broaștele temni- 
țelor, nu putea fi acționată din interior. 

Deodată, sub boltă răsună ecoul unui pas. Se apropia ci- 
neva. Nu un grup, nu... o singură persoană, care înainta aju- 
tându-se de un baston. Inga ridică lampa, pândindu-l pe cel 
care urma să iasă din beznă. O recunoscu pe Sigrid. Fetiţa 

era singură, mergea cu pleoapele închise, cu faţa mică şi mur- 
dară ridicată spre tavan. 

— Tu ești, Inga? întrebă ea. Te-au aruncat aici ca să te 
pedepsim. Ai o lampă, simt mirosul de grăsime caldă. 

— Ai venit să-mi scoţi ochii? vru să știe tânăra. Nu sunt 
dușmanul vostru. Am făcut doar ce mi-a cerut doamna în negru. 

— Ştiu, răspunse Sigrid. Acum nu mai are nicio impor- 
tanţă. Trebuie să ne ajuţi... Toller a murit. A fost ucis. 

— Toller? repetă Inga. 

— Un băiat, îi explică fetița. Avea opt ani. L-am găsit cu 
capul sfărâmat de o piatră mare. Cred că a fost ucis de cel ce 
merge în întuneric. 

Inga își mușcă buza. Aproape uitase că tinerii orbi erau 
urmăriți de un dușman neștiut, ce rătăcea noaptea prin tuneluri. 

— A revenit... fiinţa aceea? întrebă ea. L-aţi auzit? 

— Da. Ca de obicei, am luat-o la fugă în subterane înainte 
să ajungă la criptă, dar Toller era mic. N-a fost destul de iute. 
Când am ieșit din ascunzători, era mort. L-am îngropat în 
cimitir. Ne e teamă. De când ai plecat, cel ce merge în întu- 
neric vine din ce în ce mai des. Uneori, profită că dormim ca 
să se apropie de noi. Altădată, s-a aplecat asupra mea... Am 
fost atât de înspăimântată, încât m-am prefăcut că dorm. Avea 
o lampă în mână. Auzeam sfârâind uleiul și simţeam mirosul 
de grăsime de focă. 

— Ce-a făcut? 

— Mi-a dat deoparte părul și a lăsat să curgă apă pe 
fruntea mea. Mormăia. Credeam că mă va ucide, dar îmi era 
atât de frică, încât n-am fost în stare să fug. Mi-a atins faţa cu 
degetele lui umede, apoi s-a îndepărtat. 

— Cred că ai dedus același lucru ca mine, spuse Inga. Dacă 
are o lampă, înseamnă că vede, cum văd și eu. Nu se poate 
deplasa în întuneric, cum faceți voi așa de bine. E cineva care 
vine de afară... 

În momentul în care rostea aceste cuvinte, îndoiala se 
strecură în sufletul ei. 

„Cineva care vede..., își spuse ea. Sau un orb care vrea să 
se creadă că are nevoie de o lampă ca să vadă!” 

Inga şovăi, tulburată de această eventualitate. 

— Orök ce spune? întrebă ea. 

Fetiţa se foi, stânjenită. 

— Orök spune întruna că idolul lui ne va apăra de intrus, 
dar nu-i adevărat, murmură ea. Idolul nu merge... Am fost 
să-l ating; e doar o grămadă de noroi uscat, care pute. Nu 
mai cred în el. La început, ne spunea că ne atinge faţa ca să 
înveţe să ne cunoască, pentru că era orb ca noi... Apoi, când 
au fost uciși primii copii, a pretins că îi elimina pe cei impuri, 
cei care nu vor putea să facă parte din rasa nouă... Pe urmă, 
a spus că se va ocupa de intrus și ne va apăra de el... Se încurca, 
se contrazicea... Nu mai am încredere. Cred că vorbeşte 
aiurea. 

Izbucni în hohote de plâns, iar lacrimile îi lăsară dâre 
palide în slinul care îi acoperea obrajii. 

— Nu-i pasă, bâigui ea. Nu doarme cu noi, așa că nu riscă 
deloc ca intrusul să se aplece asupra lui și să-i atingă faţa... 
Nu-i drept! 

Inga își puse mâna pe umărul fetiţei. 

— Repetă ce-ai spus, şopti ea. Orök nu doarme cu voi? 

— Nu, confirmă Sigrid. Întotdeauna a stat separat... El 
e șeful, nu? Spune că trebuie să mediteze... sau să vorbească 
cu noul zeu, care va ieși din pământ după Ragnarök. Pretinde 
că nu trebuie să auzim ce-i spune, că vocea divinității ne-ar 
asurzi sau ne-ar face să ne pierdem minţile... Înainte, când 
eram mai mică, îl credeam. Acum, nu mai sunt sigură de nimic. 

Inga o trase pe Sigrid la pieptul ei și îi mângâie părul. În 
minte îi dădeau năvală gânduri nebunești. 

„Dacă Or6k nu doarme cu acești copii, poate că vine 
din exterior! își spuse ea. Își face doar scurte apariţii în criptă, 
apoi, după ce transmite mesajul, pleacă pe unde a venit...” 

Un copil de la castel ar fi putut foarte bine să joace acest 
rol. Era de ajuns să fi descoperit cum să pătrundă în subterane. 

O gaură într-un perete, hornul unui şemineu i-a oferit poate 
mijlocul de a ajunge în lumea orbilor. Pe acolo pe unde un 
adult nu ar fi putut niciodată să treacă, puștiul se strecura ca 
o nevăstuică, fără ştirea nimănui. În curtea castelului erau 
atât de mulți copii, încât nimeni nu putea să-i supravegheze 
pe toți. Unul dintre ei ar fi putut să dispară cu ușurință preţ 
de câteva ore, fără ca cineva să-i remarce absenţa. 

„Un copil, îşi repeta Inga. Un copil care se distrează fä- 
când pe tiranul și dedându-se plăcerii răutăcioase de a domni 
peste acest micuţ regat...” 


Inima îi bătea cu putere; era sigură că izbutise să dezlege 
misterul. Orök nu era orb, doar se prefăcea și, ca să nu se tră- 
deze, rămânea la o distanţă prudentă de „supușii” lui. Știa că 
nu și-ar fi putut înșela adepţii stând prea mult timp cu ei. Dar 
cine să fie? Skall era destul de șmecher ca să pună la cale o 
astfel de uneltire... 

„Dar lui Skall îi cunosc vocea și am vorbit și cu Orök, 
își spuse Inga. Timbrul vocilor lor nu are nimic comun. Doar 
dacă nu cumva Skall ar fi în stare să-și schimbe atât de mult 
felul de a vorbi, încât să-i înșele?” 

— Nu mai plânge! îi șopti lui Sigrid. Acum sunt aici. Mă 
voi ocupa de creatura care merge în întuneric. 

— Fii atentă la ceilalți, o avertiză Sigrid. Ei cred încă în 
puterea idolului. Îi dau și acum ascultare lui Orök. Dacă îţi 
vor simţi prezenţa, vor încerca să-ţi facă rău. | 

— Bine, mulțumesc că m-ai prevenit, spuse Inga. Voi ră- 
mâne ascunsă până când veţi adormi, apoi voi sta de pază în 
criptă. Dacă cel ce merge în întuneric vine să vă viziteze, îl 
voi vedea. 

Sigrid o strânse pe Inga în braţele ei micuțe, apoi plecă 
așa cum venise. Tânăra o văzu dispărând în întuneric cu inima 
strânsă. 

Aşteptând să treacă la acţiune, Inga se instală în cămă- 
ruță. Acolo se gândi îndelung la dezvăluirile făcute de Sigrid. 
Era aproape sigură că pretinsul Orök era un copil coborât de 
la suprafaţă. Dacă reușea să-l prindă, s-ar fi terminat cu hăr- 
ţuirea plină de cruzime la care erau supuși tinerii orbi. 

„De ce toarnă apă pe fruntea celor care dorm? se întrebă 
ea. În felul ăsta, riscă să-i trezească... Nu-i pasă? N-are niciun 
sens!” 

În privinţa lui Toller, băieţelul cu capul sfărâmat, Inga 
nu era încă sigură dacă trebuia să pună moartea lui pe seama 
intrusului. 

„Ar putea fi vorba de un accident, își spuse ea. De un ne- 
fericit concurs de împrejurări. Bolta e putredă, crăpată. S-ar fi 
putut foarte bine desprinde o piatră din tavan și să spargă 
capul copilului.” 


Se strădui să fie calmă, dar așteptarea o tortura. Ca să-și 
înșele nerăbdarea, întorcea problema pe toate părțile, ceea ce 
o enerva și mai mult. 

„De ce să le verse apă pe frunte? se tot întreba ea. E stu- 
pid... doar dacă... doar dacă nu cumva Sigrid interpretase gre- 
şit. Dacă apa era, de fapt, lacrimi? $i dacă intrusul plângea?” 

Ipoteza nu era deloc neverosimilă. Dar rămânea de des- 
coperit motivul durerii. 


Neputând să mai reziste, Inga ieși din ascunzătoare, cu 
lampa în mână, și pătrunse cu prudenţă în criptă. Se străduia 
să nu facă zgomot. Cu auzul încordat, tânăra încerca să cap- 
teze ecoul unei discuţii între copii, dar peste tot domnea tăce- 
rea. Copiii se adunaseră să doarmă. Inga înainta pas cu pas. 
Lumina slabă a lămpii nu-i permitea să vadă foarte departe. 
Ținându-și răsuflarea, trecu pe lângă grupul de copii care dor- 
meau, înfășurați în cuverturi ponosite. Unul dintre băieți își 
făcuse o sabie mică din lemn, pe care și-o pusese la cap, pro- 
babil ca să se apere de căpcăunul venit din întuneric. 

Inga se strecură în galeria ce ducea la sanctuarul idolului. 
Acolo îl întâlnise pe Orök de mai multe ori. Spera să desco- 
pere în acel loc un pasaj care să ducă la etajele de sus. Poate 
chiar va avea norocul să pună mâna pe pramatie când va ieși 
din tunel! 

Statuia din noroi uscat era tot acolo, răspândind miros 
de urină. Lumina șovăitoare a lămpii accentua fizionomia gro- 
tescă, aproape amenințătoare. Inga își dădu seama că ezita 
să-i întoarcă spatele, ca şi cum idolul ar fi putut să înceapă să 
se miște îndată ce nu s-ar mai fi uitat la el. 

„Haide, la urma urmelor, e doar o păpușă urâtă din pă- 
mânt!” își spuse ea. 

Cu lampa în mână, tânăra examină sala, căutând o des- 
chizătură, un pasaj. 

Pe o piatră mare, plată, descoperi o pătură împăturită în 
patru și câteva mici obiecte: un blid, un pahar. Toate îi apar- 
țineau probabil lui Orök. Acea piatră supraînălțată îi ținea loc 
de tron. Era estrada naturală de unde conducea destinul orbilor 
și îşi debita predicile interminabile. 

Inga hotărî să aștepte, la pândă, și se ghemui într-un colț. 
La primul zgomot suspect, va sufla în lampă. Dacă, așa cum 
credea, Orök nu era orb, nu va veni fără ceva care să dea 
lumină. 

Se gândi din nou la Skall... Şi-l imagina foarte bine jucân- 
du-se de-a regele de doi bani! Distrându-se să le împuieze 
capul orbilor cu poveşti absurde despre ce o să fie după 
Ragnarök. 

„Totuşi, m-a ajutat, își spuse ea. Dacă el ar fi Orök, n-ar 
avea niciun interes să-mi ușureze situația procurându-mi o 
lampă!” 

Inga scutură din cap, agasată; nu mai știa ce să creadă. 
Timpul trecea, flacăra mică a lămpii sfârâia ușor. Tânăra se 
temea că, din lipsă de combustibil, se va stinge. Nu putea nici 
să economisească uleiul stingând-o momentan. Dacă pericolul 
s-ar fi materializat brusc, n-ar fi avut timp să reaprindă fitilul... 

Se resemnă să aștepte și își puse în gând să bată în retra- 
gere, dacă va rămâne fără ulei. 


O oboseală perfidă puse stăpânire pe ea, înlesnită de pozi- 
ţia nemișcată. Aţipi de trei ori și se trezi tresărind în momen- 
tul în care bărbia îi cădea în piept. 

Când începea să-și piardă speranţa, tânăra percepu ecoul 
unui râcâit îndepărtat în adâncul unui tunel. 

„S-ar zice că cineva se târăște sau mișcă pietre din loc”, 
își spuse ea, ghemuindu-se și mai mult în ascunzătoare. 

Acum, cineva mergea. Inga miji ochii, pândind apariția unei 
lumini în fundul subteranei. Totuși, pașii se apropiau fără ca 
lucirea tremurătoare a unei torţe sau lămpi cu ulei să lumi- 
neze bolțile. Creatura care mergea în întuneric nu avea deloc 
nevoie de lumină. 

„Ori e oarbă, ori vede perfect în întuneric...”, își spuse 
Inga, la un pas de panică. 

Pregătindu-se pentru ce era mai rău, scoase din cutele 
rochiei stiletul fin de care nu se despărțea niciodată. Cu pu- 
pilele dilatate de spaimă, tânăra scruta intrarea în tunel, între- 
bându-se cine avea să se ivească din beznă. Apoi se contură o 
formă... O siluetă de om, înalt, dar descărnat. Un om aproape 
gol, cu niște zdrențe atârnate în jurul pântecelui. Fata lui... 

Dumnezeule! Inga fu cât pe ce să țipe de groază. Faţa ne- 
cunoscutului era o rană, un câmp de bătălie de cicatrice și um- 
flături. Nu avea nici păr, nici barbă, cu atât mai puţin sprâncene, 
ca şi cum cineva i-ar fi ţinut capul în foc. Înainta cu ochii închiși 
și atingea ușor zidul cu degetele ca să se ghideze. 

Fata își muşcă încheietura mâinii ca să nu strige. Corpul 
omului era întreg. Toate rănile păreau concentrate pe față, for- 
mând o mască de coșmar. 

Necunoscutul se opri în pragul criptei, într-o atitudine 
plină de suspiciune. Era greu să-i dai o vârstă, totuși, părul 
grizonant de pe piept dovedea că trecuse de patruzeci de ani. 

— E cineva aici? întrebă el, dând capul pe spate să adul- 
mece aerul. Simt un miros de ulei cald... Ştiu că e cineva... o 
lampă e aprinsă... 

Auzind aceste cuvinte, Inga rămase înmărmurită de stu- 
poare. Vocea... Vocea bărbatului desfigurat... Era vocea lui 
Orök! 

Gigantul cu fața distrusă vorbea ca un copil. 

Orök nu era copil, ci un adult care juca rolul unui ado- 
lescent. Aşa se explica timbrul ciudat al vocii sale stridente, foarte 
ascuțite, ce-ţi devenea repede insuportabilă. 

— Răspunde! insistă bărbatul, pierzându-și răbdarea și 
agitându-și braţele subţiri. N-ai dreptul să te afli aici fără voia 
mea... Sala asta e un sanctuar... 

Se bâlbâia, ezitând între teamă și mânie. Acum, când îl 
vedea de aproape, Inga îi distingea pieptul brăzdat de cica- 
trice vechi. 

— O să te vânez! strigă Or6k, apropiindu-se pe bâjbâite 
de piatra plată care îi ţinea loc de tron. 

Vârî mâinile într-o crăpătură şi scoase două unelte din 
lemn asamblate grosolan. Securi... securi inofensive, cum își 
fac copiii ca să se joace de-a vikingii. Atunci, Inga înţelese... 

Orök nu era nimeni altcineva decât Arald Secure, soţul 
doamnei Urd! 

Tăcută, îl privi agitându-se grotesc în centrul criptei. Lo- 
vea aerul cu cele două bolox din lemn ros de cari. Gesticulă- 
rile îl epuizară foarte repede și își lăsă în jos braţele subțiri, 
gâfâind. 

— Eu sunt, Inga..., murmură tânăra în cele din urmă. 
Doamna în negru m-a închis cu voi. 

— Inga? bâigui Arald, căruia acest nume îi stârnea în mod 
vădit doar amintiri confuze. 

— Am venit să finisez idolul, se grăbi ea să precizeze. 
Am văzut că se strică... Îi cade faţa, trebuie făcută la loc. O 
să mă ocup de asta. 

Tânăra improviza, încercând să prindă mintea lui Arald 
în capcana obsesiilor obișnuite. 

— Zici că se deteriorează idolul? bâigui gigantul desfigurat. 

— Da, insistă Inga. Dar se poate repara, dacă ne punem 
pe treabă neîntârziat. Pentru... pentru asta am venit. M-a anun- 
tat Sigrid. 

— O, da!... Bineînţeles... E bine... 

Arald se așeză pe estrada de piatră și puse la loc în cră- 
pătură securile inutile. 

Strigătele lui îi treziseră pe copii, care se înghesuiau la 
intrarea în criptă, întrebând ce se întâmpla. Orök îi linişti, ex- 
plicând că Inga venise să repare idolul și că nu trebuia să i se 
facă vreun rău, chiar dacă aparținea detestabilei rase a celor 
care vedeau. Idolul înainte de toate, nu-i așa? 

Copiii bombăniră, cuvintele lui Orök li se păreau con- 
fuze, contradictorii. Unii protestară. O văzătoare nu avea ce 
să caute în lumea criptelor, trebuia să fie alungată sau să i se 
scoată ochii... 

Arald își pierdu răbdarea. Începu să vocifereze cu o voce 
stridentă de copil furios. Inga îl observa cu stupoare: chiar și 
gesturile erau ale unui copil enervat. Tabloul avea ceva halu- 
cinant. Ce i se întâmplase? Oare prin ce urzeală magică rede- 
venise copilaș acel şef viking temut de toți? 


Dându-și seama că lampa cu ulei se va stinge curând, 
Inga bătu în retragere și se strecură afară din sanctuar. Cu 
pas iute, apucă drumul care ducea la ușa cu gratii. Era încă 
sub șocul surprizei. Prin urmare, Arald nu murise! Dar ce făcea 
în adâncul subteranelor castelului, în acea stare deplorabilă? 

Nebunia pusese stăpânire pe creierul lui. Totuși, asta făcea 
din el un ucigaș de copii? Inga nu credea. 

„În plus, e orb, își spuse ea. Iar vizitatorul nocturn are 
nevoie de o lampă ca să vadă, după cum spusese Sigrid.” 

Se așeză mult mai uşurată lângă gratii ca să inspire adânc 
aerul curat de afară. După miasma de mucegai din subterane, 
acesta era aproape mireasma libertății. 

Lumina lunii pătrundea printre gratii, făcând întunericul 
mai puţin apăsător. Inga hotărî să stingă fitilul lămpii ca să 
nu ardă de tot. 

Zadarnic întorsese problema pe toate părțile, nu se putea 
convinge de vinovăția lui Arald. 

Doborâtă de oboseală, adormi în cele din urmă. Skall o 
trezi în zori. Vârâse o mână printre gratii Și O scutura viguros. 

— Hei! șopti el. M-ai speriat, credeam c-ai murit! Orbii 
nu ti-au scos ochii? E bine. Ţi-am adus mâncare și ulei pentru 
lampă. Nu știu când voi putea să mai vin, Snorri își va da 
seama că cineva a forțat ușa bucătăriei. Încearcă să reziști... 
Dacă reușesc să fur cheia, fugim amândoi. Mă vei duce în 
tara ta, da? 

— Bineînţeles, răspunse Inga. Dar ai grijă. Cred că doamna 
Urd și Snorri nu sunt cu adevărat ceea ce pretind a fi. 

— Serios? replică adolescentul, rânjind. Azi ai descope- 
rit asta? E multă vreme de când știu atâtea despre amândoi 
încât să mă feresc de ei. Am încercat să te previn, amintește-ți! 

Fără alte explicaţii, băiatul plecă șchiopătând în lumina 
palidă a zorilor. 

Inga deschise sacul și mâncă cu poftă slănina și fructele 
aruncate acolo claie peste grămadă. Îi era frig, ar fi dat orice 
pentru o strachină cu supă fierbinte. 


După ce se sătură, umplu lampa cu ulei, o reaprinse și 
coborî din nou în subteranele castelului. Recunoscându-i 
pasul, Sigrid veni înaintea ei. 

—- E adevărat că vei repara idolul? întrebă ea. 

— Da şi nu, șopti Inga. E doar un vicleșug ca să câștig 
timp. Important e ca Orök să-mi dea voie să rămân cu voi. 
Înțelegi? 

— Da, dar ai grijă. Orök nu mai e la fel de respectat ca 
înainte. Unii băieţi ar vrea să-i ia locul... Multi încep să creadă 
că idolul nu face nimic pentru ei și că Orök spune aiureli. 
Nu mai vor să audă de Ragnarök şi ar dori să scape de aici... 

— Şi unde să se ducă? Nu știu nimic despre lumea de 
afară! Fără călăuză, se vor rătăci sau vor cădea de pe faleză. 

— Tocmai asta e! șopti fetiţa. Unii cred că ai putea să fii 
călăuza noastră. Grupul nostru e pe cale să se rupă în două. 
Aici nu ești în siguranță. Dacă unul dintre ei îți sparge lampa, 
vei rămâne pierdută în întuneric și le va fi ușor să te împingă 
într-un puț. 

— Mulţumesc că mi-ai spus, răspunse Inga. Voi încerca 
să fiu cu ochii-n patru. 


Ajunse repede la sanctuar, pentru că voia să afle dacă Arald 
ieșise. Când ajunse în sala idolului, îl descoperi pe viking ghe- 
muit ca un sugar pe piatra plată. Cu braţele strânse în jurul 
genunchilor, bărbatul dormea. Tânăra se apropie să-l exami- 
neze mai bine. Cicatricea unei tăieturi adânci îi împărțea capul 
în două, ca și cum ar fi fost lovit cu o secure. Osul, spart, 
formase o adâncitură când se sudase în pofida bunului simţ. 

„De asta și-a pierdut judecata, își spuse Inga. Rănile la 
cap au uneori un astfel de efect. Tata mi-a explicat asta.” 

Se îndepărtă, pentru că nu voia să-l trezească. Acum înţe- 
legea mai bine delirul construit de Orök în jurul miticului 
Ragnarök. Cine ar fi putut cunoaște mai bine decât un șef viking 
legendele din timpurile de odinioară? În oraş și în regiunile 
cucerite de creștinism, nu se mai pomeneau deloc aceste povești 
barbare, dar Arald crescuse toată viaţa în acest climat de magie 
războinică și de superstiție sângeroasă. Nebunia îi era alimen- 
tată de amintiri. 


Cu lampa în mână, Inga intră în tunelul de unde îl văzuse 
venind pe Arald. Era îngust și părea gata să se prăbușească. 
Se termina într-o fundătură, blocat de un perete de zidărie. 

Inga văzu totuși că la baza acestuia o piatră fusese desprinsă, 
permițând trecerea dintr-o parte în alta a acestei frontiere. 
Intră prin acea gaură târându-se, împingând lampa în faţă. 

De cealaltă parte se deschidea o încăpere luminată de o 
ferestruică atât de îngustă, că prin ea intra o singură rază de 
soare, mai subțire decât lama unei săbii. Locul acela era de o 
mizerie înfiorătoare. Un șanț îngust săpat în sol ținea loc de 
latrină. O ușă acoperită cu fier închidea cămăruța. Mâncarea 
era introdusă printr-o deschizătură din mijlocul ușii. 

„O temniţă, își spuse Inga. Aici e închis Arald de zece ani. 
Probabil că ferestruica se deschide la nivelul solului, pe partea 
dinspre faleză. Vântul dinspre mare îl ajută să nu moară sufocat.” 

Un pat rudimentar, acoperit cu blănuri unsuroase, ocupa 
jumătate din spaţiu. Impresia de mizerie degajată de acel loc 
era insuportabilă. Mirosul greu te îngrețoșa. Neputând să mai 
stea acolo, tânăra se grăbi să iasă pe unde venise. 

Acum începea să înţeleagă mai bine. Așadar, de zece ani, 
Arald era prizonierul doamnei în negru! Cine ar fi crezut? 
Trist sfârşit pentru un șef viking care, de-a lungul întregii exis- 
tenţe, visase să moară în luptă, cu securea în mână. Ce complot, 
ce trădare îl aruncase în acea temniţă, pe el, cel care semănase 
teroarea pe coastele normande? 


Ajunse din nou în sala idolului și se depărtă în grabă, ne- 
vrând să asculte încă una din obișnuitele predici ale lui Arald. 

„Înţeleg acum de ce nu stă tot timpul cu copiii, își spuse 
ea. Din când în când, se retrage în temniţa lui ca să ia mânca- 
rea pe care o primește prin deschizătura din ușă. În plus, poate 
că şi-a păstrat destul bun-simţ în nebunia lui ca să priceapă că 
n-are niciun interes ca puștimea să descopere adevărata-i 
identitate. E deja un miracol că secretul s-a păstrat. Dar tim- 
pul a trecut, micii orbi, creduli la început, au crescut, unii dintre 
ei nu se mai mulțumesc cu basmele pe care le-au tot auzit în 
ultimii ani.” 


Căsătorie însângerată 


Pe la amiază, doamna Urd veni la ușa cu gratii. Era sin- 
gură şi ducea în mână un mic coș cu de-ale gurii. Părea calmă, 
dispusă să discute. 

„Stiu de ce vine, își spuse Inga. Are nevoie de mine ca să-i 
înșele pe țărani. Probabil că a fost primită cu răceală când a 
dus chiar ea hainele groase în sat.” 

Castelana schiţă un zâmbet plin de jenă, dar Inga nu se 
lăsă păcălită. Ultimele evenimente o convinseseră pe deplin 
că nu putea să aibă încredere deloc în stăpâna castelului. 

— Te-ai răzgândit? întrebă castelana. Îmi cer scuze, m-am 
înfuriat, cred că ar fi bine pentru amândouă să facem pace. 
Interesele noastre coincid. Niciuna dintre noi nu s-a născut 
pe această insulă pierdută. Valorăm mai mult decât porcii ăștia. 
De ce să ne certăm? Ai un singur gând: să pleci de-aici cât 
mai repede și să te întorci acasă... Aceeași dorință îmi chinu- 
iește și mie inima de ani de zile. Să ne unim forțele ca să rupem 
lanţurile, ne-am elibera mai repede. 

— Lăsau vorbele frumoase, răspunse cu calm Inga. M-ati 
mințit. Arald n-a murit, l-am întâlnit în criptă. Avea o figură 
jalnică. 

Castelana avu o tresărire; totuși, nu se grăbi să plece, cum 
ar fi fost de presupus. Un zâmbet ciudat îi apăru pe buze și 
se apropie de gratii. Faţa îi era acum foarte aproape de cea a 
prizonierei. 

— Nu ești chiar atât de nătângă pe cât s-ar părea, şopti 
ea, pe un ton laudativ. 

— Preundeaţi că a murit, insistă tânăra. Aţi încercat de 
mai multe ori să mă trageţi pe sfoară, m-aţi luat drept proastă. 

— N-a fost chiar o minciună, răspunse doamna Urd. Dar 
poate că ar fi bine să-ți spun toată povestea de la început? Îi 
cunoști elementele principale, dar nu știi cum să le pui cap la 
cap. Jivko se află în centrul dramei... Bănuiești. Jivko, bunul 
meu prieten... Drăguţul zidar cam naiv, care îmi ţinea com- 
panie pe metereze, explicându-mi legile oceanului... Nu-ţi 
poți închipui ce mângâiere îmi aducea prezenţa lui. Când se afla 
aici, nu mai eram singură... Nu-i ascultam vorbele, ci sunetul 
vocii... Ca un zumzet reconfortant. N-a fost niciodată nimic 
între mine și el, ţi-am spus asta și e purul adevăr. Între noi a 
fost doar o prietenie tandră, care, poate, ar fi evoluat spre ceva 
trupesc dacă am fi avut timp, dar nu s-a întâmplat. Timpul 
ne-a fost confiscat, răpit... Fodor şi tovarășii lui de beție s-au 
străduit să murdărească totul, să vadă desfrâuri nerușinate 
acolo unde erau doar flecăreli tandre. Din cauza calomniilor 
lui, se bârfea pe seama acestor pretinse împreunări... Ai fi zis 
că ne călăream în permanenţă în cele patru colțuri ale landei, 
fără să ne mai tragem sufletul. Arald s-a supărat. Nu pentru 
că ținea la mine, ci la reputaţia lui. A înţeles că va deveni curând 
batjocura ţăranilor, și numai din cauza unui cocoș tânăr din 
sat, un puștan cu pielea prea catifelată... A hotărât că trebuie 
să înceteze totul. Și a procedat după cum îi era obiceiul... ca 
O brută ce era... Avea ceva de mistreţ în el. De mistreţ și de 
călău. 

Vocea doamnei în negru se stinse. Un moment, Inga crezu 
că va începe să plângă. Pe faţă i se perindau emoţii contradic- 
torii: furie, durere, ură, tandreţe, milă... 

Inga nu spuse nimic, așteptând cu răbdare urmarea confe- 
SIUNII. 

— Arald l-a atras pe Jivko într-o cursă, continuă doamna 
Urd. Nu l-a omorât, nu, ar fi fost prea simplu. L-a bătut măr, 

i-a rupt toate oasele corpului și faţa, l-a transformat într-o 
cârpă sângerândă. După ce şi-a sfârșit treaba de călău, a în- 
cărcat corpul lui Jivko într-o șaretă şi mi l-a trimis printr-un 
servitor. „Ca să ai cu ce să te distrezi, draga mea, mi-a spus el. 
Vezi că nu sunt om rău și îți las o șansă să lipești la loc bu- 
cățile. Dacă supraviețuiește, îți dau voie să-l ţii lângă tine ca 
pe un câine credincios și chiar să-i faci pui, dacă o să mai vrei 
asta!” Cu ajutorul unei tămăduitoare de oase rupte, l-am în- 
grijit pe Jivko cât mai bine, dar nu puteam să fac mare lucru 
pentru el, în starea în care era. 

— A murit? întrebă Inga. 

— Nu, mai rău: a supraviețuit, șopti prinţesa neagră, 
lăsând ochii în jos. Nu i-am făcut niciun bine salvându-l. Pro- 
babil că ar fi trebuit să-l las să-și dea duhul. 

— De ce? 

— Pentru că era distrus. Nu-i mai rămăsese nimic din fru- 
museţea lui... De altfel, îţi poţi da seama și singură, pentru că 
îl întâlnești în fiecare zi. 

— Cum? 

— Jivko e... Snorri. Ce-a mai rămas din el. Coloana ruptă 
s-a sudat altfel decât ar fi trebuit; faţa e mai urâtă decât botul 
unui vițel. Nu mai poate să vorbească, căci gâtul i-a fost pe 
jumătate strivit de lovituri. Am comis o crimă refuzând să-l las 
să moară. M-am gândit numai la mine... la singurătatea mea, 
la complicitatea noastră. M-am comportat ca un copil răs- 
făţat, care se agaţă de jucăria lui. 'Tămăduitoarea voia să-i dea 
să bea o poțiune otrăvită. Nu înțelegea de ce sunt atât de 
înverșunată. Vikingii nu obișnuiesc să-i îngrijească pe cei pe 
care rănile îi vor împiedica să meargă din nou la luptă. 

— Snorri..., bâigui Inga. 

— Da, răspunse doamna Urd, oftând. Ar fi avut dreptul 
să mă ucidă pentru festa urâtă pe care i-am jucat-o. Și poate că 
ar fi făcut-o, dacă nu mi s-ar fi întâmplat același lucru. 

— Ce vreu să spuneți? 

— Arald nu avea de gând să se oprească. Jivko constituia 
doar prima parte a pedepsei. A doua îmi era rezervată mie. l-a 
chemat pe oamenii din sat în curtea castelului, apoi... apoi 
m-a legat de patru țăruși..., cu brațele și picioarele depărta- 
te... Mi-a smuls hainele și le-a poruncit tinerilor prezenți să-mi 
privească bine corpul, deoarece era pentru ultima dată când 
îl vedeau intact. Am înţeles ce se va întâmpla, i-am rugat pe 
țărani să mă ajute, să mă elibereze. Erau cincizeci, șaizeci, iar 
Arald era singur. Nu le-ar fi fost deloc greu să-l împiedice. 
Dar erau lași, lăsau capul în jos, rușinați. Am strigat zadar- 
nic, până aproape să-mi plesnească venele de la gât. Mai târziu, 
tămăduitoarea mi-a spus că numai Jivko, auzindu-mi strigă- 
tele, încercase să se ridice, dar căzuse înapoi pe pat, neputând 
să facă nici măcar un pas. Apoi... Apoi, Arald a luat o gă- 
leată cu cărbuni aprinși și mi i-a vărsat pe pântece, pe sâni... 

— Dumnezeule mare! exclamă Inga, ascunzându-și fața 
în mâini. 

Doamna Urd era lividă. Lacrimile îi curgeau pe obraji, 
dar ochii îi luceau de ură. 

— Spunea: „Așa o să vă treacă pofta să mă încornoraţi, 
frumoșii mei domnişori! Priviţi-o pe frumoasa prinţesă cum 
se rumenește! După ce se va prăji, mă îndoiesc că veți mai dori 
să vă întindeţi peste ea!” Râdea... Râdea ca un diavol... Du- 
rerea era atât de mare, încât mi-am pierdut cunoștința... Cica- 
tricele de pe corpul meu sunt făcute de Arald. Am zăcut multă 
vreme între viață și moarte, chinuită de friguri, de suferință. 
Dar nu voiam să mor, nu înainte să mă răzbun pe Arald. Asta 
m-a ţinut în viață. Ura. O ură înflăcărată. 

— Nu şuam..., mărturisi Inga. 

— Cum ai fi putut să știi! spuse doamna Urd, oftând. 
Presupun că cei din sat ţi-au înșirat tot felul de povești de 
adormit copiii. Le place asta, se ascund în spatele legendelor 
ca să evite adevărul. Sunt atât de lași, încât ajung să se con- 
vingă de propriile scorneli. Oricum, mi-au trebuit luni întregi 
ca să mă pun pe picioare. În acel moment, planul meu era gata 

gândit. Ştiam exact ce trebuia să fac. M-am prefăcut îngenun- 
cheată, supusă, pe jumătate nebună... Râdeam și dansam sin- 
gură pe drumul de rond. Vikingilor le e teamă de nebuni, îi 
cred stăpâniţi de zei. În felul acesta a fost ușor să supravie- 
țuiesc. Jivko a făcut la fel. În afară de tămăduitoare, nimeni 
nu știa că devenise un monstru și a păstrat secretul până la 
moarte. Astfel, nimeni din sat n-a știut vreodată că trăia la o 
bătaie de săgeată de casa unde se născuse. L-am sfătuit să facă 
pe idiotul cu spume la gură. Arald se distra pe seama noastră, 
uneori chiar arunca cu pietre în noi. Îl dezgustam, i-ar fi plă- 
cut să ne omoare, dar nu îndrăznea, de teamă să nu-i nemul- 
țumească pe zei. Zeii au nevoie de nebuni să-și exprime 
voinţa, lucru binecunoscut... 

Doamna Urd tăcu, cu gura uscată. Cu o mână nesigură, 
apucă plosca pe care o adusese pentru Inga și bău, fără să-i 
pese că își uda rochia. 

— Cu timpul, Arald n-a mai fost interesat de noi, con- 
tinuă ea. Atunci am trecut la acţiune. Jivko i-a rupt un cio- 
mag în cap, i-a crăpat ţeasta în două. Arald s-a prăbușit la 
pământ. Picioarele îi tresăreau și bolborosea cuvinte fără șir, 
agitându-și ochii ca un posedat. I-am plătit cu aceeași monedă, 
aşa cum doream de mult timp. Am adus o găleată cu jar... și 
i-am turnat-o în cap, zicându-i: „Acum ne-am plătit datoriile 
unul altuia, frumosule senior, dar cred că îţi va fi foarte greu 
pe viitor să mai seduci păstoriţele. Probabil că va trebui să te 
mulțumești cu mioarele lor!” Doamne! Ce bine mi-a făcut 
asta! De parcă până atunci mă abţinusem să respir. 

— Dar n-a murit, spuse Inga. 

Doamna Urd tresări, trezită din vis. 

— Nu, e adevărat, răspunse ea. S-a dovedit de o rezistență 
incredibilă... Jivko voia să-l aruncăm de pe faleză, dar mi s-a 
părut mai interesant să-l închidem într-una dintre temniţele 
castelului. Să-l zidim de viu și să-l lăsăm să zacă în propria-i 
mizerie... Din când în când, cobor ca să-i arunc resturi de 
mâncare, coji, pe care le înghite ca un porc. Nu mai e în 
toate minţile. Crede că e copil. 


176 SERGE BRUSSOLO 


— A jucat rolul ăsta ca să fie acceptat de ei, spuse cu 
blândeţe Inga. Ca să nu mai fie singur... Nu-și mai aminteşte 
cine e, acum e un om nevinovat. 

— Nu şi pentru mine, replică prinţesa neagră. Pentru mine, 
va rămâne întotdeauna un criminal. 

— Ghicesc urmarea, spuse tânăra. V-a mai rămas să-i 
pedepsiţi pe oamenii din sat care nu v-au ajutat... 

— Exact, încuviință doamna Urd. Din acest motiv, la 
început, m-am apucat să adun copii. Mă gândeam să-mi fac 
o armată pe care s-o trimit împotriva satului... O armată de 
fanatici, gata să moară la ordinul meu..., dar lucrurile n-au 
evoluat precum speram... și apoi, cerea mult timp. Ani și ani, 
dar eu nu mai puteam să aștept. Din întâmplare, am desco- 
perit butoiașele cu praf de pușcă aduse de Arald din China. 
Mi-a venit o idee. Însă aveam nevoie de mai mult explozibil, 
îndeajuns ca să distrug satul. Așa am început să fac comerț 
cu marinarii. Nu știau exact la ce era bun praful. Credeau că 
foloseşte la producerea de văpăi colorate, precum acele „săgeți 
de flăcări zburătoare!” care le plac foarte mult orientalilor. 
Când te-am zărit la piaţa de sclave, m-am gândit imediat că 
mutrișoara ta drăguță îi va plăcea lui Fodor... Că-mi va înlesni 
intrarea, adormind bănuielile sătenilor. Din păcate, te-ai do- 
vedit prea curioasă și prea chibzuită... Ce nevoie aveai să 
încerci să înţelegi? Nu era rolul tău. Trebuia doar să le zâm- 
bești și să-i convingi să accepte darurile... Dar nimic nu e 
încă pierdut. Dacă accepți să mă slujești, îţi dau drumul. După 
ce mă voi răzbuna, îți voi reda libertatea. Vom părăsi acest 
loc blestemat și ne vom întoarce pe continent să începem 
acolo o viaţă nouă. Ţi se pare cinstit? 

— Nu vă pot ajuta să distrugeţi satul, protestă Inga. 

— Dar am dreptul s-o fac! răcni brusc doamna în negru, 
cu degetele crispate pe barele ușii. După legile vikingilor, pot 
să mă răzbun și nimeni nu-mi poate lua acest drept... Satul 
trebuie să plătească, Fodor trebuie să plătească, el, care a surzit 


' Expresie pe care chinezii o folosesc pentru focurile de artificii (n.a.). 

brusc când ceream ajutor. Toţi, toți trebuie să plătească prin 
foc... Vreau să-i văd zvârcolindu-se, așa cum m-am zvârcolit 
eu de durere între țărușii de care eram legată, expusă priviri- 
lor lor! Vreau să-i văd dansând la marele bal al flăcărilor! Și 
Jivko gândește la fel... Răzbunarea noastră e îndreptăţită. Nu 
vom reîncepe să trăim decât după ce socotelile vor fi defini- 
tiv încheiate. 

Inga se abţinu să mai spună ceva. Înţelegea sentimentele 
doamnei Urd, dar nu se putea hotărî să devină complice la o 
execuție în masă. 

— Nimeni nu poate să înțeleagă, șopti prinţesa neagră 
cu tristețe. Nimeni nu poate să știe ce am simțit în coliba tă- 
măduitoarei, aplecată asupra saltelei de paie a lui Jivko, schim- 
bându-i pansamentele, legându-i atelele, spălându-l când făcea 
pe el, pentru că nu se mai putea ridica... Niciodată nu mai 
fuseserăm atât de apropiaţi unul de celălalt. Eram mai legați 
decât amanţii și, totuși, nu împărţisem niciodată același pat... 
Cine poate să înțeleagă asta? Sângele, suferinţa şi febra au făcut 
mai mult pentru noi decât sărutările și mângâierile... Asta a 
fost, n-am cum să explic. A fost precum ceremonia unei căsă- 
torii... O căsătorie celebrată de un călău. Lovindu-l cu sălbă- 
ticie pe Jivko, rupându-i membrele şi coloana, a făcut din el 
soţul meu. Mi l-a dăruit... După câteva zile, când Arald m-a 
acoperit toată cu jar, unirea noastră a fost completă. Din acel 
moment, eu și Jivko eram soţ și soţie prin răni și oroare; nimeni 
și nimic nu putea să distrugă legătura care ne unea. Arald era 
prea prost ca să înțeleagă... Credea că ne-a pedepsit, nu bănuia 
că ne legase pe unul de celălalt ca un preot! Celebrase el 
însuși căsătoria noastră. Din ziua aceea, eu și Jivko nu ne-am 
mai despărțit... Vom rămâne uniţi până la moarte, mai cre- 
dincioși decât soții versaţi în jocurile iubirii. 

Doamna în negru tăcu. Respira repede și răsuflarea ei 
stârnea ecouri disproporţionate sub boltă. 

Treptat, deveni stăpână pe sine și pe faţă i se așternu o 
expresie nepăsătoare. 

— Aşadar, Arald a intrat în subterane..., spuse ea. Știam 
că reușise să sape o gaură în peretele celulei, dar, văzând că 
se înapoia în fiecare zi, credeam că nimerise într-o fundătură. 

— Nu, tentativa de evadare l-a dus în subterane. N-a 
încercat să meargă mai departe. Probabil pentru că i-a ajuns 
compania copiilor. De altfel, vorbește ca ei. S-a transformat 
într-un fel de predicator... Cred că e inofensiv. Copiii sunt 
convinși că cineva intră în criptă să-i omoare unul câte unul. 
Au fost deja câţiva morți. 

— Arald îi omoară... Un animal de pradă rămâne un 
anima] de pradă, chiar slăbit fiind. 

— Nu cred, replică Inga. Arald e orb și l-au lăsat pute- 
rile. Nu mai e decât un fel de fantomă descărnată. Ucigaşul 
vine din exterior. E cineva care a reușit să găsească una dintre 
subteranele de evacuare. Se folosește de ea ca să se strecoare 
în subsol în anumite nopţi. Dar nu știu din ce motiv ucide 
copiii. 

— Nu mai căuta, Arald e ucigașul, se încăpăţână doamna 
Urd. Stai departe de el dacă vrei să supravieţuiești. 

Se înfășură în capă și se pregăti să plece. 

— Te las să te gândești. Dacă primeşti să mă ajuţi pentru 
următorul transport de haine, te voi scoate din temnița asta. 
Dacă nu, te voi lăsa să zaci aici până când drăguţul de Arald 
se hotărăște să facă din tine femeia lui! 


Fiara care plânge 


În zilele următoare, Inga încercă să recâștige controlul 
asupra copiilor. Din păcate, zadarnic le istorisi o mulțime de 
poveşti și legende și le înfățișă o sumedenie de evocări fabu- 
loase, nu reuși. Mica comunitate era acum împărțită în două 
grupuri rivale. Susținătorii lui Orök și ceilalți. Între ei izbuc- 
neau certuri care duceau la încăierări confuze. De fiecare dată, 
tânăra se grăbea să-i despartă pe adversari și se alegea cu 
multe zgârieturi. Cu excepţia micuţei Sigrid, toți se fereau de 
ea, deși recunoșteau că, după ce vor ieși din subteranele caste- 
lului, vor avea mare nevoie de un ghid. „Or6k” își continua 
monologurile. Deseori, i se întâmpla să vorbească singur în 
cripta idolului. Alteori, rămânea tăcut, absent, legănându-se 
de pe un picior pe altul. Stătea întotdeauna foarte departe de 
copii, având grijă ca niciunul să nu-l atingă din greșeală. În 
pofida nebuniei, simţea probabil că înșelătoria lui se ținea de 
un fir de aţă. Până atunci, avusese mult noroc să nu fie demas- 
cat, dar acum când autoritatea lui asupra copiilor scădea, risca 
şi mai mult să fie îmbrâncit, de aceea se retrăgea din ce în ce 
mai des în celulă, după ce-i anunţa pe toţi că se ducea să 
mediteze. 

Inga căpătase obiceiul să doarmă iepurește. Într-adevăr, 
se temea de un atac din partea celor care ţineau cu tot dina- 
dinsul să-i scoată ochii. 

Ca măsură de precauţie, se retrăgea în cămăruţa unde 
doamna Urd şi cocoșatul ţinuseră cândva butoiașele cu praf 

negru. Sigrid venea la ea. Cu ajutorul unei pene de lemn, Inga 
Improviză un sistem care îi permitea să ţină închisă ușa grea. 
În acest fel, dacă cineva încerca s-o deschidă, scârțâitul bala- 
malelor ar fi trezit-o brusc. Era cât se poate de conștientă de 
nesiguranța situaţiei, agravată şi mai mult de lipsa mâncării și 
a apei. Snorri nu catadicsea să-i aducă mâncare, iar Skall nu 
mai dăduse niciun semn de viaţă de la ultima întrevedere. 

„Probabil că a fost surprins de cocoșat!” își spuse tânăra. 

Puterile începeau s-o părăsească. Neputând să mai reziste, 
hotări să se prefacă că era de partea doamnei în negru. 

„După ce voi ieși de aici, chiar dacă Snorri mă va supra- 
veghea îndeaproape, voi găsi eu cum să-l anunţ pe Fodor în 
ce capcană se vâră”, își spuse ea. 


Se apropie de gratii și îi ceru lui Snorri s-o aducă pe stă- 
pâna lui. Doamna Urd consimţi să se apropie, dar, când Inga 
îi spuse că se hotărâse s-o ajute, castelana izbucni în râs. 

— Prea târziu, frumoaso! replică ea. Eu și Jivko ne lipsim 
de ajutorul tău. Ultimul transport a fost deja făcut... Oricum, 
nu mai am încredere în tine. Ţi-a trebuit prea mult timp să te 
hotărăști. Trebuia să alegi pe loc de partea cui ești. Așa că vei 
rămâne acolo, cu dragul tău Arald. Poate vei deveni prințesa 
lui? 

— Nu puteţi face asta! protestă tânăra. 

— Ba bine că nu! După ce voi distruge satul, te voi eli- 
bera, dacă vei mai fi în viaţă... 


Și, cu aceste cuvinte, prinţesa neagră se întoarse în odăile 
ei. Inga se văzu nevoită să se înapoieze în întunericul din criptă. 
Acum nu mai avea ulei pentru lampă şi, în fiecare seară, tre- 
buia să înfrunte bezna din subterane, înspăimântătoarea ei 
opacitate. 

Noaptea, se trezea la cel mai mic zgomot, convinsă că se 
apropia ucigașul fără chip. Apuca atunci stiletul și întredes- 
chidea ușa, pândind lumina torţei sale sub boltă. Spera să-l 

surprindă în timpul raidului său, pentru că își însușise foarte 
bine topografia locului ca să se poată deplasa acum cu ochii 
închiși. 

Era hotărâtă să nu-l lase să le facă din nou rău copiilor 
adormiţi. Jurase că îl va înjunghia fără șovăire... sau, cel puţin, 
îl va pune pe fugă, țipând din toate puterile. 


Din păcate, lipsa hranei și oboseala îi diminuară mult vigi- 
lenta. Într-o noapte, adormi; a doua zi, găsiră alt copil mort... 
Cu faţa zdrobită de o piatră mare. 

— Băieții spun că fiara s-a aplecat asupra lor, îi spuse 
Sigrid, după ce îi luase la întrebări pe ceilalți. Povestesc că plân- 
gea și că lacrimile curgeau pe faţa lor... pic, pic... ca picătu- 
rile de ploaie când intră prin crăpăturile bolții. Părea nefericită 
că trebuia să ucidă pe unul dintre noi... Șovăia, mergând de 
la unul la altul... 


„lar povestea asta cu lacrimile, își spuse Inga, aplecân- 
du-se peste cadavrul copilului. lar asasinul ăsta care plânge 
înainte de a comite crimele...” 

Când vru să se ocupe de mort, tinerii orbi o îndepărtară 
fără menajamente. Nu era de-a lor și voiau s-o facă să simtă 
asta. 

Inga se uită cum duceau copilul mort spre cimitirul sub- 
teran. Lumina soarelui, care se strecura prin crăpăturile bolții, 
lumină o clipă ciudatul cortegiu ce se cufunda în întuneric 
precum un convoi de mici năluci. 

Tânăra se înfioră fără să vrea. Instinctul îi șoptea că era 
foarte aproape de dezlegarea misterului. Nu credea în vino- 
văţia lui Arald și o bănuia din ce în ce mai mult pe doamna Urd 
de uciderea copiilor. 

„În realitate, minte de la început, își spuse ea. Cunoaşte 
foarte bine subteranele și le foloseşte ca să coboare aici... Își 
caută fiul abandonat în urmă cu zece ani. De aceea examinează 
feţele copiilor plângând... Caută o asemănare pe care îi e 
teamă s-o descopere... o asemănare cu Arald!” 

Da, asta era singura explicaţie posibilă. 

„Copilul adus de ea pe lume era fiul lui Arald, continuă 
Inga. De aceea avea oroare de el. Nu se putea hotări să-l 
crească. Incapabilă să-l abandoneze lupilor sau să-l arunce în 
mare de pe metereze, a hotărât să-l amestece cu orfanii, ca să 
nu mai fie tentată să-l asasineze... L-a uitat timp de zece ani, 
dar nebunia şi ura ei s-au trezit recent. Nu poate tolera ca 
fiul lui Arald să crească și să devină într-un fel dublura tatălui 
său... N-ar putea suporta un astfel de spectacol. Negăsindu-l 
printre copiii din castel, îl caută în subterane, pornind de la 
principiul că, dacă nu e sus, nu poate fi decât în subsoluri. 
Din nefericire, nu reușește să-l identifice... așa că ucide toți 
băieţii care seamănă mai mult sau mai puţin cu Arald, din 
prudenţă.” 

Inga își trecu mâna peste față. Tremura. 

— Doar dacă nu cumva.. . ucigașul e Jivko, șopu ea. De 
ce n-ar face asta din proprie iniţiativă în interesul celei pe 
care o iubește? A hotărât, în taină, să-l suprime pe fiul lui Arald 
pentru ca preaiubita lui să nu poată vedea într-o zi dublura 
soțului detestat... 

Ambele soluţii erau valabile, dar nu aduceau un răspuns 
sigur în privința ucigașului. 

Doamna Urd sau Jivko? 

„Dacă nu-l prind pe ucigaș asupra faptului, n-am nicio 
șansă să dezleg misterul...”, își spuse tânăra, oftând. 


Îşi dădu seama că transpira. În depărtare, răsunau psalmo- 
dierile funerare ale orbilor care îl îngropau pe copilul asasinat. 

„Dar Jivko să plângă? se întrebă Inga. Da, cu siguranţă, 
la gândul de a lua viaţa unui nevinovat... După câte mi-a spus 
doamna în negru, acest om nu era războinic, ci zidar. Nu are 
inima împietrită de ani întregi de jafuri și măceluri... Da, se 
poate presupune că ar fi în stare să plângă dacă ar comite o 
crimă.” 

Inga ezita, nu mai știa ce să creadă. Povestea asta cu la- 
crimile îi oferea poate o explicație prea ușoară, prea evidentă! 

„De altfel, chiar să fie vorba de lacrimi?” se întrebă ea. 

Copiii spun că au simţit picături de apă pe frunte în mo- 
mentul în care ucigașul s-a aplecat asupra lor și au dedus că 
plângea... 

„Ce seamănă cu niște lacrimi fără să fie? se întrebă tânăra. 
Prelingerea apei căzând din tavan? În acest caz, ar fi vorba 
despre o simplă coincidenţă... Nu, nu-i asta...” 

Și, brusc, soluţia o fulgeră, orbitoare. Vocea fratelui Ioan 
răsună în mintea ei. Era... era ceva ce spusese la prima lor în- 
tâlnire în landă. Vorbise despre copiii de la castel... Spusese: 

„Cât priveşte ţâncii, îi voi boteza unul după altul, apoi îi 
voi elibera de o viaţă pe care ar fi folosit-o oricum în mod 
nesăbuit. Nu-mi fac iluzii, nu poţi converti astfel de creaturi. 
Satana le-a modelat sufletul din propriile excremente, zadar- 
nic aș spera să-i purific. Nu, în faţa unor astfel de anomalii, 
nu trebuie să te mai gândești decât să protejezi creștinătatea 
şi să acţionezi ca soldat al lui Hristos. Îi voi ucide. Îi voi ucide 
pe toţi...” 

Da, spusese asta sau ceva asemănător... Un delir ucigaș 
de exorcist, de războinic al credinței. 

„Dumnezeule mare! își spuse Inga. Picăturile nu sunt la- 
crimi... ci apa botezului! Îi botează! Îi botează înainte să-i 
ucidă ca să ajungă în cer...” 


Tânăra se sprijini cu spatele de zid, cu răsuflarea tăiată 
de șocul descoperirii. Asasinul era fratele loan... sau, mai 
curând, Olaf, marinarul care ajunsese să se închipuie preot 
răzbunător. 

„A descoperit pe unde să intre în castel, acel afurisit de 
tunel care șerpuiește în landă, își spuse ea. Din păcate pentru 
el, în loc să-l ducă în curte, se termină aici, la nivelul subte- 
ranelor...” 

De data asta, găsise ucigașul! Nu avea să stea cu mâinile 
în sân, așteptând ca falsul preot să-i masacreze unul după 
altul pe ceilalți copii, incapabili să se apere. 

„Dacă el poate să intre, pot și eu să ies! își spuse ea, cu- 
prinsă de o nouă vigoare. E de ajuns să găsesc acel afurisit de 
tunel. E aici, undeva în întuneric. Cu lumină și răbdare, voi 


reuși să-l localizez... Da, voi reuși!” 


Balul celor care ard 


A doua zi, Skall veni la ea. Abia se crăpa de ziuă când ajunse 
la gratii, aducând un sac cu provizii. Părea ciudat de surescitat. 

— Se pregătește ceva, îi șopti el fetei. Cocoşatul m-a go- 
nit de pe drumul de rond. A adus acolo vreo zece tolbe cu 
săgeți și cinci arcuri mari de război. A urcat și vase pentru 
jăratic; cred că vrea să dea foc săgeţilor înainte de a trage cu 
ele. Doamna în negru își petrece timpul cu el. Observă câm- 
pia pe deasupra crenelurilor și şușotesc ca doi complotiști. 
Uneori, prinţesa începe să strige și să gesticuleze, iar Snorri 
încearcă s-o liniștească... S-ar zice că nu-și mai găsește locul. 

„Acum, după ce a întins capcana, arde de nerăbdare să se 
folosească de ea, își spuse Inga. Spunea că vrea să aștepte iarna, 
dar așteptarea devine pentru ea pe zi ce trece mai insupor- 
tabilă. Nu va mai rezista mult timp dorinţei de răzbunare.” 

Inga se gândi. Bătaia unui arc de război — dacă vântul sufla 
în direcţia bună — era considerabilă. Snorri, deși diform, avea 
braţe cu mușchi puternici și nu i-ar fi fost deloc greu să tragă 
spre cer săgeți aprinse care, după ce vor ajunge în punctul cel 
mai de sus, vor descrie o curbă ce le va duce chiar deasupra 
satului. Tânăra se foi nervoasă; tatăl ei îi explicase toate aceste 
lucruri. Ţintind norii, puteai să sporești bătaia unui proiectil 
bine echilibrat și să atingi ţinte aparent foarte îndepărtate. Exact 
ce va face cocoșatul. La urma urmelor, nu spusese doamna în 
negru de mai multe ori că satul era doar la o bătaie de să- 
geată de castel? 

— Ai dreptate, îi șopti ea lui Skall. Schimbări mari se vor 
produce în zilele următoare... Trebuie să fii pregătit. Contez 
pe tine să nu-i lași pe copii să intre în panică. Dacă se va pro- 
duce o catastrofă, adună-i pe toţi, ai grijă să-și ia lucrurile și 
să se pregătească să părăsească în grabă castelul. 

— Adevărat? exultă adolescentul. O s-o ștergem de-aici? 

— Posibil, răspunse Inga. Dar fii discret. Snorri și doamna 
în negru nu trebuie să bănuiască nimic. Asta trebuie să rămână 
între noi. 

— Jur! promise băiatul. Voi organiza totul. 

Apoi, plecă, copleșit de importanţa misiunii, lăsând-o pe 
tânără cu neliniștile ei. 

Inga se grăbi să umple lampa cu ulei. Skall făcuse bine 
lucrurile, căci se gândise chiar și să-i aducă un fitil de schimb. 

Nu mai avea prea mult timp. 

„Trebuie să localizez tunelul, își spuse Inga. După ce voi 
ieși, va trebui să-l fac pe fratele Ioan inofensiv, apoi să dau 
fuga în sat să-l previn pe Fodor de ceea ce i se pregătește. 
Trebuie să scape cât mai repede de statuia zeului Njord și de 
hainele groase... sau să le neutralizeze stropindu-le cu apă.” 

Traversarea landei nu va fi deloc ușoară, deoarece se va 
afla pe teren descoperit și Snorri o va repera cu ușurință. 
Înţelegând ce încerca să facă, se va grăbi să-i tragă o săgeată 
în spate. 


După ce aprinse lampa, Inga se afundă în subterane. Sigrid 
o însoțea. 

— Ce cauţi? întrebă fetiţa. 

— Un tunel care comunică cu exteriorul, îi explică tânăra. 
Pe acolo se strecoară omul care vă asasinează. Dacă găsesc 
acest pasaj, o să mă duc în întâmpinarea criminalului și am 
să-l împiedic să vă mai facă rău. 

— Înţeleg, spuse Sigrid. Voi încerca să obţin ajutorul 
celorlalți. 

După multe discuţii, reuși să recruteze cinci băieţei, care 
considerau aventura distractivă. 

— Mi-ai spus de mai multe ori că, înainte de sosirea uci- 
gașului, se aude de fiecare dată un zgomot înăbușit, aminti 
Inga. Un fel de bum-bum... Ai fi în stare să precizezi din ce 
parte vine acest ecou? 

— Bineînţeles, răspunse Sigrid. Vine întotdeauna dintr-a- 
colo. Hai, o să-ți arăt. 

Mica trupă se puse în mișcare, în timp ce, în depărtare, 
răsuna vocea stridentă a lu: Or6k, dăscălindu-i pe ultimii adepti. 

Fetiţa o conduse pe Inga printr-un labirint de coridoare 
și de fundături, orientându-se datorită unor mici semne 
săpate în pereți. „Citea” drumul ce trebuia urmat cu vârful dege- 
telor, interpretând ușoarele zgârieturi de pe piatră, lipsite de 
semnificaţie pentru un văzător. Era un traseu riscant, plin 
de capcane, unde puteai fi înghiţit în orice moment de un 
puț, de o crevasă. Zgomotul valurilor străbătea până aici 
prin fisurile falezei, astfel încât rostogolirea lor stârnea ecouri 
până sub boltă, chiar în inima beznei tunelurilor. 

— Am ajuns! anunţă fetiţa, oprindu-se în pragul unei 
cripte cu tavanul foarte jos. De aici vine zgomotul. 

— Atunci, asta înseamnă că orificiul subteran se află aici, 
spuse Inga. Să căutăm! Poate că nu e decât o gaură care se 
deschide la nivelul solului. 


Le-a luat mult timp să exploreze cripta. Unii copii se plic- 
tisiră, spunând că jocul acela nu avea nimic amuzant, și făcură 
cale întoarsă. În cele din urmă, Inga și Sigrid rămaseră sin- 
gure. Când să fie și ele cuprinse de descurajare, au dat peste 
un fel de vizuină, a cărei intrare era ascunsă de o piatră mare, 
așezată cu abilitate în echilibru pe două pietre mici pe post de 
pivoţi. Când Inga o mișcă din loc, acea ușă improvizată lovi 
peretele cu un zgomot înăbușit, căruia ecoul îi spori imediat 
intensitatea. 

— Bum-bum! șopti Inga. Asta e. Îl auziţi de fiecare dată 
când asasinul iese din tunel. Când pleacă, are grijă să pună 
piatra la loc ca să ascundă pasajul. 

— Ce vrei să faci? întrebă fetiţa. O să intri acolo? 

— Da, n-am de ales. Ucigașul se află la capătul acestui tunel. 
După ce voi termina cu el, veţi putea să părăsiți cu toţii 
castelul. 

— Sper să te întorci, bâigui Sigrid, gata să izbucnească 
în lacrimi. Nu știu dacă vei fi destul de puternică să ucizi 
fiara... la urma urmelor, ești doar o fată. 

Inga o linişti cum putu mai bine și, trăgând adânc aer în 
piept, intră în tunel. 

Străbătu primii douăzeci de metri pe coate și genunchi, 
împingând lampa cu ulei în faţă. Pasajul putea a cavou. Când 
loveai peretele, o ploaie amenințătoare de pământ și pietre 
mici cădea din tavan. Inga resimțea lipsa aerului. În sfârșit, 
tunelul începu să se lărgească și putu să se ridice. Ucigașul 
făcuse lucrări de consolidare, întărind bolta cu ajutorul unor 
scânduri grosolane. Totuși, starea tunelului era foarte precară 
și îți dădeai seama că se putea surpa dintr-un moment în altul. 

Gâfâind, Inga înaintă prin deschizătură, julindu-și umerii 
de pereţi. Când primele rădăcini îi atinseră capul, înțelese că 
se afla sub landă. Tânăra avea faţa plină de transpiratie şi res- 
pira cu greutate. Gâtuiturile tunelului o obligară de două ori 
să se târască. Din când în când, proptelele trosneau sinistru, 
ca și cum s-ar fi îndoit sub masa de pământ pe care trebuiau 
s-o susțină. Acum, Inga aproape că alerga, pândind cu nerăb- 
dare clipa în care lumina zilei va licări la capătul tunelului... 

În graba ei, își prinse piciorul într-o rădăcină și căzu în 
faţă, trăgând după ea în cădere o grindă prost fixată. O avalanșă 
de pământ se prăvăli imediat din tavan, ţintuind-o locului. 

Inga ţipă, înghițind un praf negru care o făcu să tușească. 
Galeria se prăbușea! Încercă să se ridice, dar o grămadă de 
pământ şi de pietriș o acoperi și nu avu destulă forță să iasă 
de sub ea. Surparea continua. Lampa dispăruse, înghițită de 
pământ. Tânăra înţelese, îngrozită, că va fi îngropată de vie 
la doar câteva zeci de metri de ieșire. 

Nu mai putea să respire, pământul îi intra în nări și în 
gură de fiecare dată când inspira. Tuși și agită fără vlagă mâi- 
nile. Înţelese că își pierdea cunoștința. 


Pe când se credea moartă, două mâini o apucară de sub- 
suori ca s-o tragă afară din grămada de pământ sub care era 
îngropată. Cineva lupta s-o smulgă din capcana subteranei, 
cineva care o trăgea spre lumină... 

Printre pleoapele pe jumătate închise, Inga întrezări pei- 
sajul familiar al landei. Salvatorul sărise în galerie prin gaura 
ca un crater pe care prăbușirea o deschisese în boltă. Pe acolo 
ieșea acum, purtând-o pe Inga pe un umăr. 

Tânăra simţi că era întinsă pe iarbă și cineva îi turna apă 
pe față. Acest contact o readuse la viață. Deschizând ochii, 
desluși o siluetă aplecată asupra ei. O siluetă descărnată, înfă- 
şurată în zdrenţe. 

Silueta fratelui Ioan. 

— Era gata să mori, fiica mea, tună falsul preot. E un 
miracol că am trecut tocmai atunci pe-acolo. Nu știam că 
subterana șerpuia în partea asta. 

— Nu pune mâna pe mine! strigă Inga, pierzându-și stă- 
pânirea de sine. 

Contactul cu mâinile ucigașului de copii o îngrozea. Se 
zbătu ca o anghilă, străduindu-se să scape. În cele din urmă, 
își dădu seama că se comporta prostește și risca să trezească 
bănuielile asasinului. 

Inga se strădui să-și recapete calmul. 

— Îmi cer iertare, m-am speriat rău de tot..., spuse ea. 

— E normal, răspunse cu o bunătate ipocrită fratele Ioan. 
Ai fost la un pas de moarte. Sprijină-te de mine; să mergem 
la biserică, unde te vei putea curăța. 

O ajută să se ridice. Tânăra văzu atunci că era neagră 
din cap până în picioare. 

— Accidentul ăsta mi-e foarte folositor în căutarea mea, 
spuse loan. Găsisem intrarea unui tunel, dar, după vreo treizeci 

de metri, s-a dovedit că era blocat de o piatră mare, pe care 
n-am reușit s-o dau la o parte. 

Inga nu-l asculta. Se străduia să-și ascundă dezgustul și 
ura. 

„Nu-l pot lăsa în libertate, își spunea ea, cuprinsă de panică. 
Trebuie să-l împiedic să mai facă rău, altfel se va întoarce în 
subterane, când se va înnopta, ca să boteze alt copil și... să-l 
omoare.” 

Se lăsă dusă până la biserică, exagerându-și slăbiciunea, 
ca să aibă timp să reflecteze. Ioan o sprijini cu spatele de o 
stâncă și începu s-o curețe cu smocuri mari de iarbă. 

— Cel mai bine ar fi să-ţi scoţi hainele și să te duci să te 
speli în mare, mormăi el. Dacă o iei pe drumul ăsta, ajungi la 
plajă. 

Inga se uită la el, năucă. I se făcu brusc teamă că nebu- 
nul va încerca să scape de ea. Poate se trădase mai adineauri, 
când îl respinsese. Ghicise. Nebunii au un instinct de animal 
care le permite să simtă lucrurile ascunse, tatăl ei îi spusese 
asta deseori. Se întrebă dacă nu cumva loan încerca s-o atragă 
pe plajă ca s-o înece într-un mic golf pustiu... sau să-i spargă 
capul cu o piatră. 

Insuinctiv, pipăi în iarbă cu degetele, în căutarea unei 
arme improvizate. 

— Aşadar, ai reușit să fugi din castel! observă preotul. 
Asta îmi va fi de mare folos pentru împlinirea misiunii mele. 
Pasajul pe care l-ai scos la iveală ar putea să-mi permită să mă 
strecor în castel şi s-o capturez pe târfa înrăită care se ascunde 
acolo! Da, pe Hristos! Mi-a oferit dezlegarea pe care o aştep- 
tam de mult timp! 

Perora, agitându-și braţele slăbănoage spre cer, luându-l 
drept martor pe Dumnezeu. Inga profită să strângă în mână 
o piatră rotundă. Nu se lăsa înșelată de maimuţărelile nebu- 
nului. Știa că se străduia s-o inducă în eroare. Credea că 
descoperă în fixitatea privirii sale prevestirea apropiatei sale 
condamnări. Era forțat să scape de ea, pentru că se dăduse de 

gol prostește. N-ar fi trebuit să-l respingă, dar nu se putuse 
abţine... O reactie pur fizică, când îl descoperise aplecat asupra 
ei, într-o poziţie asemănătoare cu aceea în care probabil că îi 
boteza pe copii înainte să-i răpună. 

— Da, da! trâmbiţă loan, zâmbind. Ziua asta e o zi mare... 
și totuși, văzând o groapă deschizându-se în solul landei, am 
crezut că însuși diavolul va ieși de acolo să m-apuce de picioare! 

Inga detestă imediat acel zâmbet fals, care mima bună- 
tatea. Citi în el iminenţa morţii sale. Fratele Ioan încerca s-o 
liniștească ca s-o ia apoi mai bine prin surprindere. Se va 
arunca asupra ei, o va apuca de păr și o va împinge în gol din 
înălţimea falezei... 

Nu mai avea timp, nu mai avea de ales... 

Braţul ei zvâcni și lovi brusc. Piatra izbi fruntea demen- 
tului exact în locul unde cicatricea îi despica ţeasta în două. 

Bărbatul dădu ochii peste cap și alunecă pe o parte, fără 
să scoată niciun strigăt. 

Inga îl întoarse pe burtă și îi legă mâinile și picioarele cu 
cordonul de la sutana lui de călugăr. 

„Ar trebui să-l împing în gol, își spuse ea. Marginea falezei 
e la nici zece metri. Aș putea să-l rostogolesc până acolo...” 

În pofida dorinţei de a sfârși o dată pentru totdeauna cu 
călugărul, nu putu s-o facă. 

Așa că îl lăsă acolo unde căzuse, cu nasul în iarbă, cu sânge 
pe față și se îndreptă spre biserică. În momentul în care se 
pregătea să intre, o săgeată căzu din văzduh și se înfipse în 
ușă cu un zgomot înăbușit, cât pe ce să-i țintuiască mâna. 

„Cocoșatul! își spuse Inga. M-a zărit! Ştie că am scăpat 
și că merg să-l anunţ pe Fodor!” 

Se repezi înăuntru ca să scape de săgeți. 

Și bine făcu! Nici nu închise bine ușa, că o altă săgeată 
cu pene negre se înfipse în ea. 

Erau săgeți de război, lungi, solide, cu un vârf de fier lat 
ȘI tălos, concepute să străpungă un om îmbrăcat în cămașă 
de piele..., iar Snorri le trăgea cu o forță rară. Inga își dădu 

seama că acum era blocată în biserică. Dacă ar fi făcut impru- 
denţa să scoată nasul afară, cocoşatul ar fi doborât-o imediat. 
Totuși, trebuia să-l prevină pe Fodor cu orice preţ, mai 
înainte ca prințesa neagră să poruncească servitorului ei să 
incendieze satul. 

„Acum, când știu că sunt afară, sunt siliți să grăbească 
lucrurile. Nici nu mai poate fi vorba să aștepte începutul 
iernii. Acum ori niciodată.” 

Începu să se învârtă de colo-colo, stăpânindu-și cu greu 
furia, gândindu-se cum ar putea să fugă de acolo. 

„Mi-ar trebui un scut, își spuse ea. Un scut în spatele 
căruia să înaintez ferită de săgeți...” 

Se uită în jur, fără să găsească nimic care să-i poată folosi 
ca pavăză. Nu, nu avea nimic... în afară de uşă! 

Se apropie de ea s-o examineze. Ușa era prinsă în toc 
doar cu două balamale din piele ușor de tăiat. 

„Dacă mi-aș lega-o în spate, m-ar acoperi în întregime, 
îşi spuse ea. Săgețile s-ar înfige în lemn fără să treacă prin ea...” 

Cântări panoul de lemn cu privirea. Va fi în stare să-l 
tragă după ea prin landă până în sat? Nu era sigură. 

Scotocind prin bazarul preotului nebun, descoperi un 
cuţit și curele de piele din care ar fi putut să-şi facă bretele. 

Ușa era în stare proastă, fisurată, găurită pe alocuri; s-ar 
fi putut vâri prin ele legături şi să confecțţionezi un fel de harna- 
șament rudimentar care i-ar fi permis să și-o prindă în spate. 

Era o idee nebunească, dar altfel nu vedea cum ar fi 
putut să iasă din biserică. 

După ce termină de legat curelele, apucă cuțitul și tăie 
balamalele, începând cu cea de jos. Îşi trecu mâna prin prima 
bretea, apoi tăie a doua balama și se aplecă iute astfel încât ușa 
să nu cadă în exterior, răsturnând-o pe spate. 

Aplecată în față, gâfâind, Inga ieși din biserică cu spatele 
înainte, astfel încât să ofere ca ţintă doar dreptunghiul format 
de ușa scoasă din ţâţâni. 

Apoi, o porni neîntârziat spre sat, târând cu mare greu- 
tate acea carapace care îi rănea umerii. După nici zece pași, o 
săgeată se înfipse în dreptul omoplaților de cealaltă parte a ușii. 

„Dacă ghinionul va face ca următoarea săgeată să se treacă 
printr-o crăpătură, s-a zis cu mine”, își spuse ea. 

Inga mergea cât putea de repede și transpiraţia îi șiroia 
pe față. Alte două lovituri înfundate o făcură să tresară. Snorri 
nu renunţa, dar distanţa îl împiedica să-şi regleze tirul. 

Tânăra strânse din dinţi și își văzu de drum. Ușa o târa 
pe pământ, încetinindu-i considerabil înaintarea. 


La un sfert de oră de când plecase din biserică, Inga văzu 
prima săgeată aprinsă descriind o curbă scânteietoare în văz- 
duh și îndreptându-se în direcția cătunului. Doamna în negru 
hotărâse să pornească ofensiva fără să mai aștepte. Din păcate 
pentru ea, vântul nu bătea în direcția bună și răbufnirile lui 
vijelioase deviau săgețile trase de cocoșat. 

„Nu reușește să nimerească statuia zeului Njord, constată 
Inga cu satisfacţie. Toate săgețile deviază spre stânga...” 

Începu din nou să spere și se opinti și mai mult să ajungă 
în cătun până nu era prea târziu. Ştia că în interiorul stâlpu- 
lui sculptat se afla cea mai mare cantitate de praf negru. Dacă 
ar fi explodat, ar fi devastat majoritatea locuinţelor. 

Câteva săgeți se înfipseră în paiele acoperișurilor, care 
luară foc, scoțând un fum gros. Rotocoalele de funingine, ridi- 
cându-se în aer, formară foarte repede un fel de ceaţă negri- 
cioasă, care reducea considerabil vizibilitatea. 

„Doamna Urd nu s-a gândit la asta! jubilă Inga. Snorri 
va fi nevoit să tragă orbește...” 

Tatăl ei o învățase că un maestru arcaș poate să nime- 
rească o ţintă fixă cu ochii închiși, dar fata își spuse că Snorri 
nu era un arcaș bun. 

Vântul împingea fumul incendiilor peste landă și Inga pă- 
trunse cu o mare ușurare în acest vârtej înțepător, care îi irită 
imediat ochii și gâtul. 

Când socoti că se afla la adăpost în mijlocul rotocoale- 
lor de funingine în care dansau scântei, își eliberă umerii de 
bretele și lăsă să cadă ușa în care erau înfipte trei săgeți lungi 
și negre. 

Apoi, o luă la fugă la întâmplare, fiindu-i foarte greu să-și 
țină ochii deschişi din cauza fumului. 

Când începea să creadă că se rătăcise, ajunse în piaţa sa- 
tului. Fodor răcnea și gesticula. Un lanţ de oameni se for- 
mase până la plajă, dându-și din mână în mână găleți cu apă 
umplute direct din mare. Dar focul se întinsese prea mult ca 
să cedeze în fața acestor biete stropiri. Femeile și copiii țipau, 
adunaţi în jurul statuii pline cu praf negru. 

„Dumnezeule mare! își spuse Inga. Dacă o săgeată nime- 
rește statuia, toţi vor fi făcuți fărâme.” 

Îşi croi drum prin gloată ca să se apropie de Fodor. Din 
păcate, bărbaţii, ocupați cu eforturile de salvare, o împingeau 
în lături, agasaţi de fiecare dată când apărea în calea lor. 

— Fodor! Fodor! strigă ea. 

Zgomotul flăcărilor și plânsetul copiilor înspăimântați îi 
acoperiră strigătele. 

În timp ce înainta, Inga nu-și lua ochii de la statuie. 

„Dacă o săgeată se înfige în ea, nici măcar nu voi avea 
timp să mă adăpostesc”, își spuse fata. 


În sfârșit, reuși să se apropie de Fodor Ochi de Vultur și 
îl apucă de braţ. 

— Trebuie să-ți vorbesc! îi strigă ea. E o capcană, o cap- 
cană a prințesei negre! Părăsiţi imediat satul... fugiţi spre 
plajă... Nu mai udați acoperișurile, trebuie să udaţi statuia! 
Repede! Statuia! 

Bărbatul se uită la ea cu o privire rătăcită. Înnegrită cum 
era, aproape că n-o recunoscuse. Și îi înțelese greșit cuvintele. 

— Nu e acum momentul pentru ofrande! îi replică el, 
agasat. Dă-te la o parte! 

Njord fiind un zeu marin, crezuse că Inga îi cerea să-i 
implore ajutorul stropindu-l cu apă de mare. 

Tânăra se agăţă de bărbatul bărbos, refuzând să plece. 

— Nu înţelegi! strigă ea. Statuia va exploda... conţine un... 
o vrăjitorie făcută de doamna în negru... Vrăjitoria asta vă 
va ucide pe toți dacă statuia ia foc. Singurul mod de a o neu- 
traliza este să fie udată... 

Bolborosea, răsuflând greu. Neavând timp să explice, îi 
oferise lui Fodor o versiune simplificată a capcanei a cărei 
primă victimă avea să fie chiar el, în scurtă vreme. 

Șeful satului se uită la ea incredul. Inga profită de tăce- 
rea lui ca să repete avertismentul. 

— Am fugit de la castel să-ţi spun, bâigui ea. Toate daru- 
rile doamnei Urd sunt otrăvite... hainele groase... trebuie să 
îndepărtați hainele... 

— Hainele groase, zeul..., mormăi Fodor. Ţi-ai pierdut 
cumva minţile? 

Săgețile aprinse continuau să cadă ici și colo, înfigându-se 
la întâmplare. Inga înțelese că Snorri încerca să-și regleze tirul. 
Dacă n-ar fi fost norul de fum, ar fi nimerit de mult statuia. 

— Dacă nu mă asculţi, vom muri curând! strigă Inga. 
Adu-ţi aminte ce i-a ciopârțit pe hoţii de copii în galerie! 
Lucrul acela e ascuns în statuia lui Njord. Focul îl va trezi și 
va ieși să vă distrugă pe toţi! 

Privirea lui Fodor se tulbură. 

— Nu pot să-ţi spun mai mult acum, insistă tânăra. E prea 
complicat, ai încredere în mine... Doamna în negru vrea să 
vă pedepsească pentru că l-aţi lăsat pe Arald s-o ardă... 

Șeful satului tresări stupefiat. 

— Nu aveam dreptul să intervenim, replică el. Arald era 
stăpânul nostru... și era dreptul lui pentru că îl înșelase... 

— Statuia..., îi aminti Inga. Poruncește să fie udată statuia! 


De data asta, Fodor cedă. Se întoarse spre oamenii lui și 
le porunci să nu mai stropească acoperișurile și să ude statuia 

cât mai repede. Pescarii refuzară să-i dea ascultare. Casele lor 
erau mai importante pentru ei decât un stâlp de lemn sculp- 
tat! ÎI repeziră pe Fodor și sprijiniră scări pe fațadele caselor 
să se urce pe paiele aprinse. În acest timp, femeile, copiii şi bă- 
trânii se înghesuiau în jurul statuii zeului să-i ceară ocrotire. 

Prinţesa neagră prevăzuse foarte bine cum se vor petrece 
lucrurile. Ghicise că, de la începutul urgiei, primul impuls al 
populației va fi să caute refugiu lângă statuia plină cu pulbere 
neagră, oferindu-se singură holocaustului. 

Din fericire, autoritatea lui Fodor asupra oamenilor era 
destul de mare. Câţiva pumni îi făcură pe recalcitranţi să se 
supună. În sfârşit, se hotărâră să ducă populaţia spre plajă și 
să stropească statuia cu apă. 

Înăuntrul uneia din colibe, o haină groasă de la prinţesa 
neagră făcu explozie, producând o bubuitură însoţită de scân- 
tei. Acest incident alungă definitiv îndoielile pescarilor. 

— Unde sunt celelalte haine? întrebă Inga. 

— În lăzile cu haine, răspunse Fodor. E prea cald ca să 
ne îmbrăcăm cu ele... 

— Norocul vostru! spuse Inga, oftând. Dacă le atinge focul, 
se vor face toate praf în mijlocul unui fulger, ciopârțindu-i 
pe cei îmbrăcați cu ele. Ca să le distrugi, va trebui să le cu- 
funzi în apă... Ai înţeles? 

— Da, șopu Fodor, cu un aer năuc. 


La sfaturile tinerei, legară frânghii în jurul statuii și o traseră 
spre valuri. Mulțimea nu înţelegea ce se întâmpla și se tânguia 
întruna. Câteva bătrâne își smulgeau părul din cap, spunând 
că Njord se va răzbuna curând pentru că se purtaseră atât de 
rău cu el. Va dezlănţui furtuni și multe vase vor naufragia, 
trăgând echipajele în adâncul apelor negre. 


Când se înapoie în piaţa satului, Inga băgă de seamă că o 
săgeată nimerise exact în locul unde cu câteva clipe înainte se 
aflase statuia. 

Înfipră în fundul gropii, ardea sfârâind. 


Subterana 


După ce stinseseră şi ultimele scântei, oamenii se grăbiră 
să cufunde hainele groase în valuri. Trei case arseseră. Furia 
luă locul stuporii. Bărbaţii se adunară în jurul lui Fodor. Ce- 
reau să dea fuga la castel să-i dea foc. De data asta, nu mai exista 
niciun motiv de amânare, războiul fusese declarat, trebuia să 
meargă până la capăt și s-o distrugă pe prinţesa neagră. 

Cu câteva clipe înainte, Inga golise statuia zeului Njord 
ca să le arate pulberea neagră cu care fusese umplută. Un terci 
negru se scursese pe nisip, făcându-i pe oameni să se dea înapoi. 
Femeile văzură în el un fel de „sânge negru, care s-a stricat 
de viciu și de răutate”. 

Inga se străduise din greu să le explice că era vorba de o 
substanță minerală. Un copil câștigase încuviințarea tuturor 
după ce spusese: „Maţe de pește! Un pește mare și negru plin 
de venin...” 


În timp ce pescarii se înfierbântau, Inga îl trase pe Fodor 
deoparte. 

— Nu vă pot împiedica să atacați castelul, îi spuse ea. 
Dar eşti dator să faci ceva pentru mine. Dacă n-aş fi inter- 
venit, toţi aţi fi fost omorâţi de explozia statuii... 

— Ce vrei? o întrebă șeful satului, agasat. Să nu-mi ceri 
s-o cruț pe doamna Urd și pe cocoșatul ei, oamenii n-ar putea 
să înţeleagă... Știu că iertarea e o manie creștină, dar nu face 
parte din obiceiurile noastre. 

— Nu-mi pasă de doamna Urd. Mă gândesc la copii. Dacă 
dai foc castelului, vor pieri în flăcări şi asta ar fi nedrept. V-am 
salvat, pe tine și pe ai tăi, și îmi datorezi o favoare. 

— Bine, explică-mi ce să fac. 

— Ştiu cum să mă strecor în subteranele castelului. Am 
descoperit un tunel. Mă vei ajuta să scot copiii de acolo. Apoi, 
vei forța ușa cu gratii care dă în curte și îi vom scoate pe copiii 
care dorm acolo. Ce vei face după aceea nu mă privește... 
Vei fi înăuntrul castelului și vei fi liber să te răzbuni. 

— Vrei să-i scoţi de acolo pe acei copii betegi, bombăni 
Fodor. Vor contamina ţinutul și ne vor slăbi sângele când vor 
începe să se înmulțească. Rasa noastră e sănătoasă și puter- 
nică tocmai pentru că avem grijă să scăpăm de infirmi. 

— Nu vor rămâne aici, replică Inga, încercând să-și 
ascundă mânia. Adu-ţi aminte că mi-ai promis o corabie dacă 
te voi ajuta s-o învingi pe doamna în negru! Îi voi lua pe copii 
cu mine, vom pleca departe de aici. E bine așa? 

— Da, e mai bine, dar va trebui să ne mișcăm repede, 
oamenii sunt nerăbdători să se răzbune, nu voi putea să-i țin 
în frâu mult timp. 

— Vom acţiona la noapte, hotărî tânăra. Mi-am luat mă- 
surile necesare. Copiii sunt anunțați, știu ce vor trebui să facă 
după deschiderea ușii cu gratii. Mă vei ajuta tu și nimeni alt- 
cineva. Apoi, subterana va fi a ta, vei putea să-ți duci acolo 
oamenii. În felul ăsta, veţi cuceri castelul trecând pe sub ziduri. 

— E o înţelegere cinstită, recunoscu Fodor. Din mo- 
ment ce n-ai de gând să rămâi la noi cu ţâncii tăi schilozi... 
Se apropie noaptea. Vom face cum ai spus. 

— Ia cu tine unelte pentru ușa de fier, îi recomandă Inga. 


În timp ce Fodor se întorcea la săteni, tânăra se întinse 
pe nisipul dunelor și se strădui să se odihnească puţin. Era 
epuizată. Somnul o prinse fără să-și dea seama ce se întâmpla 
cu ea și dormi două ore. 

Când Fodor o scutură, se înnopta. Bărbatul îi întinse o 
tigvă cu pește marinat și un urcior cu hidromel. Inga mâncă 
în tăcere. 

— Mi-a fost destul de greu să-i domolesc pe oameni, mor- 
măi el. Sunt nerăbdători să se răzbune. Cu cât îi vom scoate 
mai repede pe copii, cu atât mai repede vom putea trece la 
atac. Eşti gata? 

Inga se ridică. 

— În seara asta e lună plină, spuse Fodor. Asta ne va per- 
mite să străbatem landa fără să aprindem vreo torță. 

Cu pas rapid, bărbatul se avântă spre ieșirea din sat. O 
traistă din piele îi atârna pe șold. Inga îl urmă. Aerul puţea 
de fum rece și lemn calcinat. Tânăra scrută orizontul doar-doar 
va zări clopotniţa strâmbă a bisericii fratelui loan. Se temea 
că nu va fi în stare să găsească intrarea în tunel. La urma ur- 
melor, câmpia era mare și nu se vedea mare lucru... 

— Trebuie să vorbesc cu preotul, șopti ea. Ştii... naufra- 
giatul care a construit un fel de capelă... 

— Adică nebunul? 

— Da, el vă atacă oile şi se deghizează în vârcolac... dar 
nu ăsta e lucrul cel mai important. E un asasin, un asasin de 
copii... Se strecoară în subteranele castelului să-i ucidă pe 
tinerii orbi. L-am lăsat legat lângă biserica lui și aș vrea să te 
asiguri că nu s-a dezlegat. E periculos. Ar putea să vină după 
noi în tunel. 

Fodor dădu din umeri. 

— Dacă vrei, pot să-l arunc de pe faleză, îi propuse el. 
Nu mă deranjează. Nu mi-a plăcut niciodată. Spui că mânca 
ţâncii de la castel? Zău că nu e deloc năzuros! 

Inga trebui să-i explice că fratele Ioan nu era vârcolac, 
dar Fodor o ascultă distrat. Faptul că cineva voia să-i ucidă 
pe copiii doamnei în negru nu i se părea o idee rea, deoarece, 
oricum, acei infirmi ar fi trebuit să moară de la naștere. 

— Asta se întâmplă când nu sunt respectate vechile reguli, 
mormăi el. Salvându-i de lupi, prinţesa neagră i-a condamnat 

la o viaţă nefericită. Ar fi fost mai bine să-i lase să moară când 
nu-și dădeau încă seama că există. Așa spun eu și așa spune și 
cutuma. Vei avea necazuri mari dacă te vei încăpățâna să-i 
ocrotești, dar asta te privește. Ne-ai ajutat, așa că te ajut și vom 
fi chit. 

Ajunseră la biserică. În lumina albăstrie a lunii, acea con- 
strucție semăna cu un coif ascuţit așezat pe pământ. Coiful 
unui uriaș... 

Inga alergă la locul unde îl lăsase pe fratele Ioan, după 
ce îl lovise în cap. Găsi doar un șnur desfăcut. 

— Nu l-ai legat bine, spuse Fodor. A scăpat. Ar fi trebuit 
să-l rostogolești până la marginea falezei și să-l arunci de acolo. 
Ar fi fost mai chibzui. 

— Dumnezeule! exclamă tânăra. Sunt sigură că a cobo- 
rât în tunel.... Acum, când știe că a fost descoperit, se va grăbi 
să ucidă toți copiii care trăiesc în subterane. Trebuie să-l prin- 
dem din urmă! | 

Fodor băgă mâna în traistă şi scoase un ciocan. 

— Să mergem la pasaj, îi spuse el. Dacă fratele tău Ioan 
încearcă să ne ațină calea, o să-i sparg capul. 

Siguranța lui calmă o mai îmbărbătă pe Inga, dar continuă 
să fie chinuită de o mare îngrijorare în privinţa sorții tinerilor 
orbi prizonieri în criptă. 

Gâfâind, întoarse spatele capelei și începu să caute crate- 
rul prin care falsul preot o scosese din tunelul prăbușit. 

Întunericul nopţii n-o ajuta deloc. Înainta cu pas şovăitor, 
temându-se să nu cadă în vreo groapă și să-și rupă picioarele. 

— Dacă am avea o torţă..., spuse ea, oftând. 

— Nici vorbă, mormăi Fodor. Nu putem risca. Cocoșa- 
tul stă cu siguranță pe metereze. Nu i-ar fi deloc greu să ne 
nimerească ghidat de pata de lumină a torței. 

Inga trase o înjurătură. Învăluită în întuneric, geografia 
landei se transforma, nu mai recunoștea nimic. 

„De cât timp e acolo jos fratele loan? se întrebă ea. I-a 
luat pe copii prin surprindere sau au avut timp să dea fuga să 
se ascundă în labirintul puţurilor?” 

Dar puţurile nu constituiau un obstacol pentru un asasin 
echipat cu o lampă cu ulei. Degeaba s-ar fi ascuns copiii, 
preotul nebun i-ar fi găsit cu ușurință. 


— Aici! Aici e! strigă ea, în sfârșit. 

Se împiedicase de o rădăcină scoasă afară de surparea 
terenului. Craterul se afla la mai puţin de un cot de piciorul 
ei drept. Fusese cât pe ce să nu-l vadă și să cadă la fund. 

— Bine, mormăi Fodor. Vei merge înainte, ca să-mi arăţi 
drumul. Voi veni în urma ta. Dacă omul despre care vorbeşti 
îți apare în față, aruncă-te într-o parte ca să mă lași să trec. 
Mă voi ocupa de el. O lovitură zdravănă de ciocan în cap și 
nu se va mai distra făcând pe vârcolacul, crede-mă! 

Inga se strâmbă, neîncrezătoare. Fodor era curajos, dar 
prea sigur de el. Forţa lui putea să fie cu ușurință zădărnicită 
de șiretenia nebunului. Vru să-l îndemne la prudenţă, dar 
renunţă, ca să nu-l supere. 


Ținând-o de mână, Fodor o ajută să coboare în groapă. 
Inga se simţi din nou copleșită de mirosul de mormânt care 
plutea în tunel. Pescarul cobori și el. Scoase din traistă o lampă 
mare cu ulei de focă și o aprinse cu o cremene. Inga era foarte 
tulburată. Scruta întunericul în toate direcţiile. loan putea să 
se ascundă oriunde; în față, în spate... 

Lumina tremurătoare a lămpii îi dădea impresia iluzorie 
că se afla acum într-o situaţie mai bună. 

— Trebuie să ne târâm, îi explică ea. În unele locuri, tune- 
lul e destul de îngust... Sper să poți trece. 

— Să mergem, o îndeamnă Fodor, nerăbdător. Nu uita ce 
ţi-am spus: la cea mai mică mișcare suspectă, îmi faci loc să 
trec în faţa ta. 

Sigur de mușchii lui: puternici, bărbatul nu se îndoia de 
nimic. Pentru el, fratele Ioan era un sfrijit, o insectă pe care o 
strivești între palme. Orice avertisment l-ar fi făcut doar să 
dea nepăsător din umeri. 

Inga începu să se târască. Spaima cu care avansa în întu- 
neric era la fel de mare ca nerăbdarea de a ajunge la copii. 

Minute lungi, înaintară prin pământ și pietriș ca niște 
cârtiţe. Când pasajul se lărgi, Inga deveni mai atentă, căci fratele 
loan putea acum să stea ascuns oriunde... Într-adevăr, faliile 
și nișele se iveau la tot pasul. 

Inga înainta cu umerii strânși, aşteptându-se în orice 
moment ca o lamă să se împlânte în corpul ei. 

Dar cel mai rău era să și-l imagineze pe nebun botezân- 
du-și micile victime înainte să le strivească testele. Poate că, 
exact în acel moment, stropea cu apă sfinţită fruntea micuţei 
Sigrid și, în trei secunde, urma să... 

Inga ieși în sfârșit în cripta de unde plecase cu câteva ore 
înainte. Cineva o prinse brusc de mână, făcând-o să țipe. 

— Tu ești? răsună vocea lui Sigrid. Te-ai întors! M-am 
rugat pentru tine! Sunt fericită că zeii m-au ascultat. 

— N-ai pățit nimic? bâigui Inga. E minunat... Un om 
trebuie să fi trecut adineauri pe aici... E un miracol că nu te-a 
văzut. El e ucigașul... Trebuie să-l prindem din urmă înainte 
să le facă rău celorlalți. 

— N-a trecut nimeni, răspunse Sigrid, descumpănită. Am 
așteptat aici tot timpul, așezată lângă gaură. 

Inga oftă ușurată. 

— Cu atât mai bine! exclamă ea. Atunci, înseamnă că a 
preferat să fugă... Tare mi-era teamă să nu coboare aici să vă 
ucidă pe toți. 

— E... E cineva cu tine..., murmură fetița cu o voce 
încordată. Nu ești singură... 

— Nu, răspunse Inga. Am venit cu un prieten, vă va 
scoate afară. Va forța broasca ușii cu gratii și... 

— Nu... nu înţelegi! izbucni Sigrid, vrând să fugă. El 
e... el e ucigașul! Îi recunosc mirosul! Miroase a lemn și a pește 
uscat... șia sare... Ele! 

Cu mâinile întinse, fetița o luă la fugă în întuneric, mai 
înainte ca Inga să fi avut timp să reacționeze. Abia atunci în- 
telese tânăra că făcuse o cumplită greșeală de interpretare... 

Încet, se întoarse cu faţa spre Fodor. Bărbatul aşezase lampa 
pe o piatră. Bine înfipt pe picioare, cu ciocanul în mână, bara 
intrarea tunelului. 

— Așadar, tu ești, murmură Inga. Nu înţeleg... De ce îi 
botezi înainte să-i ucizi, doar nu ești creștin? 

Fodor oftă a lehamite. 

— Nu-i botez, bombăni el. Îi spăl ca să văd ce mutră au. 
Sunt atât de murdari uneori, încât nu poţi să ghicești dacă 
sunt fete sau băieți. 

— Îi speli? O, înţeleg! Cauţi pe cineva... 

— Da, răspunse Fodor, posomorât. Caut o asemănare... 
trăsături de familie. De fapt, îmi caut fiul... L-am lăsat pradă 
lupilor la naștere, dar cățeaua asta de doamnă în negru l-a 
luat și l-a adus aici. 

— Fiul tău? întrebă tânăra, năucită. L-ai abandonat! 

— Da, replică bărbatul. S-a născut orb... cu ochii aco- 
periți de o pojghiță albă. Nu poți să devii marinar când te 
naști așa. Era o ființă inutilă... o rușine pentru numele meu. 
Sunt Fodor Ochi de Vultur. Oamenii știu că văd pe mare mai 
departe decât oricine. Un Ochi de Vultur nu poate să aibă 
un fiu infirm, un degenerat... 

— Dar de ce vii până aici după el? întrebă Inga, mirată. 

— Pentru că, mai devreme sau mai târziu, ar fi ieșit! răcni 
brusc Fodor, agitându-și ciocanul. Ştiam că îi va elibera... 
sau că vor reuși să fugă, era doar o chestiune de timp... Într-o 
zi, fiul meu ar fi ieșit de aici... oamenii din sat l-ar fi văzut 
orbecăind prin landă... 

— $i? 

— Şi l-ar fi recunoscut! Prostănaco! Toţii fiii mei sea- 
mănă cu mine ca două picături de apă. De ce ar fi ăsta altfel? 
Dacă iese, dacă cineva înţelege cine e tatăl lui, sunt dezono- 
rat. Se va spune că sângele meu e stricat, slăbit... că îmbătrâ- 
nesc! Un bărbat care zămislește copii infirmi nu e demn de 
acest nume. Nu merită să-i comande pe ceilalți... Poţi să în- 
țelegi asta? Nu, nu-i așa? Eşti femeie! Dacă s-ar afla că am 

făcut un orb, ceilalți s-ar grăbi să scape de mine... toţi cocoșii 
tineri din sat ar găsi în asta un pretext să mă sfideze. Zvonul 
s-ar răspândi. Ţaţele nu s-ar putea abţine să nu trăncănească 
întruna că sămânţa lui Fodor nu mai e bună decât de zămislit 
plozi betegi... 

Gâfâia, iar pe faţă îi şiroiau sudoarea și lacrimile. Inga se 
trase trei pași înapoi. 

— Își căutai fiul, dar nu reuşeai să-l recunoști, spuse ea. 
De asta ai ucis mai mulți. Nu erai sigur că ai ales bine. 

— Da, recunoscu bărbatul. Nu se vede deloc bine în văgă- 
una asta și sunt atât de murdari... încât ajung să semene toți 
între ei. De fiecare dată, eram sigur că l-am găsit în sfârșit pe 
cel căutat, apoi, după ce mă întorceam în sat, mă cuprindea 
din nou îndoiala... 

— Copii, ai ucis copii ca să-ţi salvezi onoarea..., spuse 
Inga. 

— Bineînţeles! bombăni Fodor. Şi ce vrei? Nu sunt un 
monstru... Onoarea unui bărbat contează mai mult decât 
orice. E și vina voastră, a femeilor... care vă smiorcăiţi tot 
timpul, vrând să salvaţi mai mulți plozi decât trebuie! Iar tu 
ești de același soi rău ca doamna în negru. Vrei să-i scoţi din 
caste]... să-i duci în sat ca să-i îmbarci într-una dintre navele 
mele! Îţi închipui că te voi lăsa să-ți plimbi armata de mici 
monștri pe străzile noastre? În ruptul capului! Ca o ţaţă să 
arate cu degetul spre unul dintre ei și să strige: „L-aţi văzut pe 
ăsta, orbul cu ochii albi, seamănă cu Fodor ca două picături 
de apă! Dacă o fi băiatul lui?” Pe urmă, n-au să mă mai slă- 
bească. Sunt și așa destui care vor să-mi ia locul. Nu, nu le 
voi servi un pretext. 

— O să mă omori, nu-i aşa? șopti Inga, simțind că-i tre- 
murau picioarele. 

— Bineînţeles, confirmă Fodor. Pe tine și pe toți ceilalți 
mucoși. Voi da foc castelului. Cei care nu vor arde, vor fi su- 
focaţi de fum. Apoi, castelul se va prăbuși, strivind subtera- 
nele. Când am să ies, voi astupa tunelul, să nu mai poată fugi 

nimeni de-aici... De mult ar fi trebuit să te omor... Din prima 
seară când te-am găsit în criptă, dormind în mijlocul orbilor. 
Dar aveai pleoapele acoperite de răni și am crezut că ţi-au 
scos ochii. N-aveai cum să mă recunoști, așa că te-am lăsat în 
viaţă. A fost o greșeală... 

naintă un pas, cu ciocanul ridicat. 

— Destul cu vorba! bombăni el. E timpul să sfârșim. 
Nu te opune, nu vei simți nimic. Mai bine mori de o lovitură 
în cap decât arsă de vie. 

— Nu! uipă Inga, făcând un salt înapoi. 

„Dacă aș putea să lovesc cu piciorul lampa cu ulei, aș 
expedia-o peste el, își spuse Inga. Cu puţin noroc, hainele i-ar 
lua foc...” 

Din păcate, lampa era departe de ea. 

— Destul! se răsu Fodor, iar glasul lui trăda o oarecare 
osteneală. Nu te împotrivi! Lucrurile astea nu-mi fac deloc 
plăcere. 

Lovi cu ciocanul, ratând cu puţin tâmpla tinerei. Pe faţa 
lui apăru o expresie de mare iritare. Părea un muncitor obosit, 
grăbit să termine o treabă neplăcută. 

Întinse mâna stângă și o apucă pe Inga de gât ca s-o imo- 
bilizeze. Tânăra nu putu să lupte cu strânsoarea care o sufoca. 
Văzu ciocanul ridicându-se... 

— Nu te mișca! îi porunci Fodor. O să lovesc rapid, cum 
fac cu animalele. Niciunul nu s-a plâns vreodată. 

Inga închise instinctiv ochii. Auzi un bufnet surd, apoi 
degetele lui Fodor se desprinseră de gâtul ei și putu din nou 
să respire. Când redeschise pleoapele, îl văzu pe asasin zăcând 
în țărână... cu un târnăcop înfipt între omoplaţi. În spatele 
lui se afla fratele Ioan. Călugărul ridică mâna dreaptă și zise: 

— Aşa îi pedepsește Domnul pe cei ce fac rău oiţelor 
sale! 


Plimbarea nocturnă 


— Eram ascuns într-un tufiș, explică fratele Ioan, aju- 
tând-o pe Inga să se ridice. Ai trecut la trei pași de mine. 
Când l-am zărit pe acest bărbat, Dumnezeu mi-a trimis o 
iluminare și am văzut semnul diavolului deasupra capului său. 
Am înţeles imediat că îţi va face rău. Am coborât în urma 
voastră. Am auzit tot ce ţi-a spus. Sunt și eu de părerea lui în 
privinţa copiilor din castel, dar l-am ucis pentru că voia să-ţi 
despice capul. Nu puteam suporta ca un păgân să asasineze o 
creștină! Ar fi însemnat să se răstoarne lumea... 

Inga își masa gâtul care o durea. 

— Ascultă, murmură ea cu voce răgușită din cauza strân- 
sorii lui Fodor. Îi voi scoate pe copii. Nu încerca să mă îm- 
piedici. 

Fratele loan zâmbi îngăduitor. 

— Nu mă interesează micii păgâni, răspunse el. Am o 
misiune de îndeplinit. După cum am înţeles din vorbele voastre, 
în traista asta sunt scule cu care pot să forțez ușa cu gratii pe 
unde voi ajunge în odăile castelului. 

— Întocmai, îl asigură tânăra. 

— Foarte bine. Voi forța broasca, apoi voi urca să mă 
ocup de doamna în negru... În timpul ăsta, poţi face ce vrei. Ia-i 
cu tine pe bastarzii betegi sau cântă liturghia, nu-mi pasă! 


Inga apucă lampa cu mâini tremurătoare, în timp ce fra- 
tele Ioan lua traista lui Fodor. 

— Sigrid! strigă ea. Sigrid! Mă auzi? Totul e bine... poţi 
să te întorci. 

Trecu o vreme înainte ca fetiţa să îndrăznească să-și arate 
nasul. 

Inga se grăbi s-o liniștească. 

— Nu-ţi fie teamă, îi spuse ea. Asasinul e mort... Unul 
dintre prietenii mei a sosit la timp. Mi-a salvat viaţa. Îl cheamă 
fratele Ioan. E lângă mine. 

Inga își spuse că era prea mult să-l prezinte pe nebun 
drept prietenul ei, dar nu avea timp să intre în detalii. 

— Va deschide ușa cu gratii, îi explică ea. Toţi copiii vor 
cobori în subterane și vom părăsi castelul prin tunel. Trebuie 
să fim cuminţi și ordonaţi. Poţi să le explici asta celorlalți? 
Spune-le că vor trebui să meargă încet și să nu se îmbrân- 
cească, ca să nu se prăbușească tunelul peste ei. 

— Bine, răspunse fetiţa, oftând. Voi încerca, dar nu pro- 
mit. Să ştii că unii nu vor vrea să-l părăsească pe Orök! 

— Vor trebui s-o facă, castelul va lua foc! zise fratele Ioan, 
rânjind. 

Inga îl făcu să tacă cu un gest. Faţa lui Sigrid se schi- 
monosi. 

— Omul ăsta e rău, spuse ea. N-ar trebui să-l ai prieten. 


Vrând să evite o confruntare inutilă, Inga le spuse însoți- 
torilor ei să pornească la treabă. 

— Tortul să fie foarte clar între noi, șopti fratele Ioan, în 
timp ce pășea prin ţărâna umedă a solului. După ce deschid 
ușa, fiecare pentru sine! Tu te vei ocupa de ţânci, iar eu mă 
voi strecura în castel s-o pedepsesc pe doamna în negru. 

— Cocoșatul nu te va lăsa, îi atrase atenţia tânăra. Dacă 
ai să cazi în mâinile lui, o să te distrugă. 

— Rămâne de văzut, replică falsul preot, râzând. Dum- 
nezeu e alături de mine. Sunt braţul înarmat al mâniei sale. 
Îmi va da forţa să-i pedepsesc pe cei răi. 

— Dacă ești convins de asta..., spuse Inga, oftând. 

Tânăra luase hotărârea să nu se mai preocupe de soarta 
adulților. Jivko, doamna Urd, Arald şi fratele loan puteau să 
se ducă la naiba! Se gândea acum numai la soarta copiilor. 
Spera să-i poată scoate de acolo înainte de incendierea caste- 
lului. Cel mai mult se temea ca nu cumva prinţesa neagră, 
simțind că totul e pierdut, să facă să explodeze vreo cantitate 
de pulbere neagră ascunsă în odăile sale. 

Îndată ce ajunseră la tinerii orbi, Sigrid se grăbi să le ex- 
plice ce se întâmpla. Inga îi lăsă să se descurce singuri pentru 
că, temându-se de o trădare de ultim moment, voia să-l supra- 
vegheze până la capăt pe fratele Ioan. 

— Să nu faci zgomot, îi recomandă ea. Cocoșatul are ure- 
chea fină, e foarte puternic și, dacă ne descoperă, ne ucide. 

loan nu-și dădu osteneala să răspundă. Ajuns în capătul 
de sus al scării, scotoci în traista lui Fodor și luă sculele me- 
talice cu ajutorul cărora începu să desfacă șuruburile enorme 
ce fixau broasca. Tânăra strânse din dinţi când auzi metalul 
scrâșnind pe metal. 

— Inga, tu ești? șopti Skall de cealaltă parte a gratiilor. 
Sunt toți pregătiţi, te aşteptam. 

Speranţa făcea să vibreze vocea tânărului infirm. Ascun- 
zându-și emoția, Inga îi repetă recomandările despre stră- 
baterea tunelului: ordine, fără înghesuială... 


După ce fratele Ioan scoase ultimul șurub, broasca cedă. 
Poarta de fier se deschise. 

În curte, copiii aşteptau în liniște, mici siluete tăcute care, 
uneori, își sugeau un deget. Unii aveau în mâini niște boccele 
mici sau o jucărie rudimentară, la care nu putuseră să renunțe, 
dar cei mai mulți nu aveau nimic. 

Inga se repezi la Skall. 

— Coboară-i unul câte unul, șopti ea. După ce ajungeţi 
jos, să formeze o coloană și să se ţină de mână. Orbii îi vor 
ghida. Avem o singură lampă, nu trebuie să le fie teamă de 
întuneric. S-a înţeles? 

— Eu am înțeles, răspunse adolescentul. Sper numai că 
bebeluşii nu vor începe să tipe când va trebui să înaintăm prin 
întuneric. 

— Să mergem! îl îndemnă tânăra, nerăbdătoare. Drumul 
spre ieșire e lung și complicat. 

Skall le făcu semn copiilor să înainteze. Inga văzu că avu- 
sese grijă să-i pună pe cei mai mari să-i încadreze pe cei mici. 
Fetiţele, ca Odi, aveau sarcina să transporte sugarii. 

— Am pus rachiu în laptele plozilor, explică Skall. Cu 
puţin noroc, vor dormi tot drumul. 

Cu o teamă vădită, copiii prizonieri ai castelului înce- 
pură să coboare scara ce ducea în subterane. 

„Sper ca orbii să nu-i primească cu pietre!” își spuse 
Inga. Nu îndrăznea să-și imagineze ce panică ar fi urmat. 

Fratele loan o atinse pe umăr. 

— Drumurile noastre se despart aici, fiica mea, șopti el. 
Dacă vrei un sfat bun, după ce ieși din tunel, urcă-i pe copiii 
ăştia într-o barcă și... scufund-o în larg. Va fi cel mai bun 
serviciu pe care li-l poţi face. 

— Fiecare cu treaba lui, replică Inga, întorcând capul. Ca 
să ajungi la doamna în negru, trebuie să urci în galerie, dar își 
încuie întotdeauna ușa. 

— De aceea voi pune foc, răspunse Ioan, rânjind. Nimeni 
n-are chef să stea închis înăuntru când îi arde casa! Va ieși, ai 
încredere în mine... Şi voi fi pregătit s-o înhaţ de gât! 

Schiţă cu mâna o binecuvântare fantezistă și dispăru în 
întuneric, în direcția galeriei. Inga și-l scoase imediat din minte. 


Copiii înaintau încet, speriați de întunericul din subte- 
rane. [nga se văzu nevoită să-i liniștească, să le spună povești 
ca să le ocupe mintea gata să se îngrozească de o umbră sau 
de un ornament apărut din întuneric pe neașteptate. 

Evacuarea trena. Când intrau pe ușa care ducea la criptă, 
unii copii începeau să plângă şi se trăgeau înapoi. Atunci, 
trebuiau legaţi de mână și făcuţi să coboare cât mai repede, 
înainte ca ecoul țipetelor lor să răzbată în curte. 

După ce coborâră toți, Inga închise încetișor ușa cu gri- 
laj în urma ei. 

Venea acum partea cea mai grea: să ajungă la tunel prin 
labirintul de culoare pe jumătate prăbușite. 

— Țineţi tot timpul ochii ațintiţi asupra luminii lămpii, 
le explică Inga. Ea e semnul că nu sunt niciodată departe de 
voi. Orbii ne vor ghida, aveţi încredere în ei. Cunosc foarte 
bine drumul. 

În momentul în care rosti aceste cuvinte, simţi o teamă 
confuză: și dacă adepţii lui Orök hotărau să scape de cei ce 
vedeau, făcându-i să cadă în puțuri? Erau într-atât de fanati- 
zaţi încât să facă așa ceva? 

Inga se prefăcu calmă, pentru că toți copiii se uitau la ea. 
Oare îi ghiceau tulburarea, teama? 

Coloana se puse în mișcare. Din când în când, Inga ridica 
ochii ca să examineze bolta. Ce se petrecea în castel? Coco- 
satul îl omorâse deja pe fratele Ioan sau... 

Sau ce? 

Nu știa... Nu voia să mai știe. Acum nu dorea decât un 
singur lucru: să iasă în aer liber și să alerge spre sat ca să le 
ceară sătenilor barca promisă de Fodor. 

„Voi spune că a murit, ucis de Snorri”, hotărî ea. „E 
inutil să le spun adevărul, n-ar înțelege. Dacă flăcările au 
cuprins castelul, vor pune incendiul pe seama lui Fodor și vor 
face din el un erou.” 

Mersul în întuneric dură o veșnicie... Cel puţin așa i se 
păru ei. Deplasarea copiilor fu însoțită de ţipete, plânsete, crize 
de panică, încercări de fugă. Skall se dovedi un strașnic con- 
ducător. Avea ceva de șef și tânăra se întrebă, preţ de o clipă, 
dacă nu cumva el era fiul pierdut al doamnei în negru, moș- 
tenitorul lui Arald Secure. 

— Nu l-am găsit pe Or6k, îi spuse Sigrid. L-am strigat, 
dar n-a răspuns. Cred că e bosumflat. Știam dinainte că n-o 
să vrea să se îndepărteze de afurisitul lui de idol. 

„Probabil că s-a întors în celulă să doarmă, își spuse Inga. 
E mai bine așa, aspectul lui fizic i-ar fi înspăimântat pe copiii 
de la castel.” 


La capătul unui drum interminabil, copiii începură să iasă 
din tunel unul după altul. Inga trebui să-i ajute să escaladeze 
pereţii craterului, pentru că cei mai mulți erau prea mici ca 
să se descurce singuri. 

În pofida trecerii unei coloane atât de mari, bolta rezistă 
si nimeni nu se trezi îngropat. Skall, care mergea în urma tu- 
turor, ieși ultimul, mânjit de pământ ca un trol. 

Nimeni nu rosti niciun cuvânt, toate privirile erau în- 
dreptate spre castelul care ardea în noapte. 


O casetă neagră 


Castelul arse toată noaptea. Vântul din larg împinse fumul 
spre interiorul insulei. Când se lumină de ziuă, construcția se 
prăbușiră. Donjonul rămase însă în picioare, ca și porțiunea 
de metereze dinspre ocean, restul se fărâmiță, într-un mor- 
man de pietre înnegrite. 

Inga și copiii fură primiţi în sat cu multă circumspecție. 
Tânăra se grăbi să anunţe moartea glorioasă a lui Fodor, care 
pierise punând capăt uneltirilor sinistre ale doamnei Urd... 
Fără să le lase pescarilor timp să se dezmeticească după această 
veste, Inga ceru vasul promis de defunct drept răsplată pentru 
serviciile pe care li le făcuse. 

La gândul că vor trebui să se lipsească de o ambarcaţiune, 
oamenii bombăniră. Soţia lui Fodor proclamă că niciodată 
nu era bine să te opui voinţei unui mort, pentru că asta putea 
să-l facă să iasă din mormânt și să-i hărţuiască pe cei vii. Așadar, 
Inga primi o ambarcaţiune mare de pescuit, care nu arăta 
foarte bine, dar era încă în stare să navigheze. 

— Fodor ţi-a promis un vas, dar n-a spus nimic de câr- 
maci, bombăni cel care părea să fie noul șef al satului. Trebuie 
să-ţi găsești singură un marinar care să vrea să te ducă acolo 
unde dorești. 

Inga își stăpâni furia. Nu se pricepea deloc la navigație 
şi n-ar fi fost în stare să iasă în larg. 

Copiii din sat îi alungau pe infirmi cu pietre, așa că tânăra 
hotărî să se instaleze în ambarcaţiune. Barca aceea mare, eșuată 

pe nisip, se transformă treptat într-un fel de mic fort, unde 
copiii se puteau baricada îndată ce fiii pescarilor le căutau nod 
în papură. 

Inga făcu numeroase încercări ca să-i convingă pe tinerii 
mateloți să-i ducă, pe ea şi pe protejaţii ei, până pe continent. 
Înmulți promisiunile de recompensă, dar zadarnic. Nimeni nu 
voia să se îmbarce împreună cu ceea ce numeau deja „liota 
de monștri”. 

— Asta o să ne poarte ghinion, îi explică băiatul. Văzân- 
du-ne plecând pe mare, zeii vor dori un singur lucru: să înece 
această gloată de troli hidoși. Se vor grăbi să ne trimită fur- 
tuni, care ne vor scufunda! Nu! Ar trebui să fii nebun să te 
îmbarci cu această ceată de betegi. 


Inga începuse să-și piardă speranţa. Atunci, o siluetă în- 
spăimântătoare se ivi din landă. Negru, cu părul pârlit, cu 
pielea plină de arsuri supurânde, fratele Ioan traversă satul, 
cu privirea mândră, cu o casetă pe jumătate carbonizată sub 
braţ. 

Părea mai calm, ca și cum, odată cu distrugerea castelu- 
lui, nebunia i se atenuase. Merse de-a lungul plajei și se opri 
la prova ambarcaţiunii eșuate, examinând-o pe toate părțile. 
Vântul îi smulgea bucăți din sutana zdrențuită, pe care incen- 
diul o redusese aproape la nimic. 

— Am aflat că ai o ambarcaţiune, dar nu și cârmaci, spuse 
el. Mi-am amintit deodată că, într-o viață anterioară, am fost şi 
marinar. Dacă vrei, voi fi eu cârmaciul. E timpul să ne în- 
toarcem acasă. 

— Şi doamna Urd? întrebă Inga. 

— E aici, răspunse bărbatul, cu un zâmbet ciudat pe buze. 
Va călători cu noi. 

Ridică capacul casetei şi Inga putu să vadă câteva oase 
calcinate amestecate cu multă cenușă. 

Atât mai rămăsese din prinţesa neagră. 


A doua zi, plecară odată cu mareea. 


CUPRINS 


Avertisment .e.ssseesssseesesseeseesseseeeseseseseseesessesseeseseoesseesesssessenseeesessrseeseee 5 
Noaptea lupului ...sessesesessesessesesseresroresresesresesresesesreseseereresesneseeeeseseseeses 7 
Scheletele de fier.........n.n.sonosooosssosessesososesessssesssesoroacacsesosesosssesesoreresesess 9 
Doamna cu chip de porțelan ........nenssseseesesssessesereorosrsesesseserserseneseseo 19 
Castelul celor doi corbi ........seseesesoseseossseosescssosesseresseseseosesesesessesesess 31 
Un copil în mulţime.........ncnc nenea neeeeneeneeneneeneeenenaeeeneneenenenaneeneneeneacae 42 
Lupule, ești aici?.......sesssoreessseoresreseessesceseesoesesreresresrerosessesresesreseseesness 47 
Cei de jos ..sneseesosesessseonseororestsesteesesessscoseresessseseressorororessssrsessorerereserees 62 
Vremea lupului.......seseeessessseeroreseseeresesseresesreseseseseeserevereseseesesoseseesesees 77 
Zeul fără chip..........ese.sseessssosessereseosesreseeseseoseseesesesesenesreseseosesseseseseess 87 
Cârtiţele ......oneneeoseeeeosesoseeoseseseseresesessseseensnsessresesesoeesessesecesesesesesesesese 96 
Crime, fantome și vârcolaci... ........s.seooesessosessssososrsosssresortsesessereses 107 
Prizonierul landei............noneseeosesesososossseresoseresesesesresssesesesesesesesesesose 121 
Adevărul și numai adevărul.........s..ss.sssesssessesssoseoseessrssessroserssessessee 138 
Suflul dragonului .....e.seseeseoseseessosesseesssresecsseseosssseseosessesseseosesesssssesee 147 
Cel ce merge în întuneric.........seesesessesessesseresesesrososeseseseesrssseesescseee 158 
Căsătorie însângerată .........e.eeosoresersorossseeresoseses meeseecesrorororosoesesssesess 171 
Fiara care plânge...........sesseseeseeessosssseseoscoresesseneoresesseseseesesessesereeseesee 179 
Balul celor care ard ........nsessseseseossessesseseeseoscsseseoseesossossoerseossosesseseess 185 
Subterana .......seeseseseesesesessesesescsessescsersesssseessrosesesroeesesesseeseseesoseseerese 197 
Plimbarea nocturnă...........sesessseseesesreseserersessescsessoseseseeseseseorosesssseses 206 


O casetă neagră .......seseeseeeeeossesesessesosesesessossesoseeoesescesoscesesoseeseseesesese 212 


